
ko ogledamo povjest svjetske književnosti od velike fran- 
cuzke revolucije do burne godine 1848., opazit ćemo, 
da se u ovom odsjeku pokazuju bitne razlike naprema 
književnosti XVIII. stoljeća. Liepa književnost prošloga vieka 
izrodila se u goli formalizam; salon i akademija podadoše joj 
odredjene, ukočene i mršave oblike. 

Francuzka velika revolucija mienja do osnove evropsko 
družtvo. Ideja ravnopravnosti i slobode probija sve slojeve, te 
namjesto povlaštenih staleža izlazi na vidjelo i dobiva moć u 
javnom životu demokratija. Napredak znanosti i civilizacije po¬ 
dupire pobjedu novih ideja. 

Kako je književnost samo ogranak kulture, nije za čudo, 
što se u isto doba opaža znatna promjena i u književnosti: u 
prvoj polovini ovoga stoljeća vidimo, da naglo propadaju 
čuvstva i misli prošloga vieka i da se podižu nove, napredne 
vjerske, političke i društvene ideje. Zato književnost u prvoj 
polovini ovoga stoljeća nije drugo nego reakcija protiv duha 
i književnosti XVIII. vieka i pobjeda ove reakcije. Rousscau daje 
prvi znak ovoj reakciji, koja je u početku još revolucijonarna, 
no kasnije se sve više prilagodjuje strogoj vjerskoj struji. U 
to se dogodi helenska borba za narodnu slobodu, za koju umire 
pjesnik Byron. On postaje idealom slobodnjaka u Evropi i po¬ 
vodi za sobom dva najveća slavenska pjesnička genija Mickie- 
wicza i Puškina. 

Nešto prije srpanjske revolucije stvara se u Francuzkoj 
novo-romantička škola, kojoj je glava Victor Hugo. On ozna¬ 
čuje romantiku ovako: »Ova je revolucija u svim umjetno¬ 
stima samo obćenit povratak k prirodi i istini, samo uništaj 
onoga krivog ukusa, koji je gotovo tri stoljeća zavodio i kvario 
mnoge dobre glave tim, što je namjesto zbilje neprestano po¬ 
stavljao konvencionu samovolju. Novo je doba odrešito odba¬ 
cilo klasične krpe, filozofijske prnje i mitologijski varak«. Ako 
i nije romantička škola izpunila svega, što je obećavala, opet 
je svojim idejalima i približavajući se k narodnomu osjećanju 
dostojno izvršila svoju prelaznu zadaću u povjesti ljudskoga 
duha i utrla put novoj struji. Realizam se prirodno razvio iz 
romantike. Iz Francuzke se širi romantika po svoj Evropi, jer 
dok su prije pojedini narodi živjeli odjelito, potres revolucije 
i ratovi carstva ruše one zidove, koji su okruživali pojedine 
narode, te se po svoj Evropi vidi jako talasanje zajedničkih 
kulturnih ideja. Iz svoje domovine prelazi nova romantika 
prociedjena idejama srpanjske revolucije u Njemačku, gdje se 
za iste ideje bore Heine, Borne, Gutzkovv, zalazi u Italiju, u 
slavenske i druge zemlje, te pisci svih ovih naroda zajednički 
pripremaju katastrofu godine 1848. U Italiji stoji na pročelju 
Leopardi, u Slavena izbijaju Poljak Mickievvicz i Rus Puškin, 
dok medju Cesima ide prvo mjesto Kollara, pjesnika »Slavine 
kćeri«. 

Iz ovoga znamenitog odsjeka svjetske književnosti po- 
daje se u ovoj knjizi bez strogoga sustava sedam odjelitih 
»Slika«; 1 prikazuju se: Byron, Mickievvicz, Puškin, Kollar, Leo- 

1 Pojedine su »Slike« u ovoj knjizi izradjene po raznim 
djelima, poimence su upotrebljeni ovi spisatelji: za Lorda 
Byrona: Georg Brandes (Die Hauptstromungen der Literatur 
des 19. Jahrh. Band IV. Berlin 1876.) i Elze (Lord Byron. 
Berlin 1886.); za Adama M icki etvicz a: Pypin -Sp as 0 v ič ' 
(Istorija slavjanskyh literatur. Izdanie vtoroe. S. Peterburg 1881. 
Knjiga II.), Nitschmann (Geschichte der polnisćhen Lite¬ 
ratur. Leipzig 1885.) i Chmielovvski (Adam Mickiewicz. 
Warszarva 1890.); za Aleksandra Puškin a: Skabičevskij 
(Biografija A. S. Puškina u »Djelima A. S. Puškina« X. Knjiga. 


Pripomenak. 


VII 


pardi, Heine i Hugo, koji pripadaju medju najznamenitije pje¬ 
snike prve polovine devetnaestoga vieka, i koji su kao sedam 
zviezda sjali na obzorju javnoga života evropskoga. U njihovu 
se životu i radu, kao sunce u kaplji vode, ogledaju najvažniji 
dogadjaji ovoga doba, koje je pripravilo Evropi krvavi sukob 
godine 1848. 

Poslije ovih velikih pjesnika u prvoj polovini našega sto¬ 
ljeća čini se, da su evropskoj poeziji u drugoj polovini osla¬ 
bila krila; bar u najnovijih pjesnika mašta ne polieće onako 
visoko, kako to nalazimo u starijem pokoljenju. U novije doba 
— poslije godine 1848. — »pjesnik« predaje oružje »književ¬ 
niku«, mjesto stihova prvi umovi pišu pripoviesti i drame u prozi. 
Coppee, Sully-Prudhomme i drugi pjesnici moderne Francuzke 
ne mogu se izporediti sa Victorom Hugom; u Englezkoj ćeš 
takođjer uzalud tražiti premca Byronu na polju poezije; u sla¬ 
venskom novom svietu ima dobrih pjesnika, ali nema takova, 
za koga bi se moglo reći, da je u visini Mickiewiczevoj i Pu- 
škinovoj; u Njemačkoj su prvi redovi poezije opustjeli već od 
Heineove smrti; za Italiju će tkogod kazati, da imade Car- 
duccija, pa uza sve to današnja poezija talijanska nije više 
onako snažna, kako je bila prije godine 1848. 

Zato se u ovoj knjizi sastavljaju u cjelinu prvaci evropske 

S. Peterburg 1887.), Reinholđt (Geschichte der russischen Lite¬ 
ratur. Leipzig 1886.), Pypin (Harakteristiki literaturnyh mnenij. 
S. Peterburg 1890.) i Belinskij (Sočinenija. Moskva 1880. 
Knjiga VIII.); za Jana Kollara: Zeleny (Maj. Praha 1862.) 
i Leger (Russes et Slaves. Pariš 1890.); za Giacoma Leopar- 
dija: Gustav Brandes (Leopardi’s Dichtungen. Mit einer Ein- 
leitung iiber das Leben und Wirken des Dichters. Hannover 
1869.), Montefređini (La vita e le opere di Giacomo Leo¬ 
pardi. Milano 1881.) i Sauer (Geschichte der italienischen Li¬ 
teratur. Leipzig 1883.); za Henrika Heine a: Georg Brandes 
(Die Literatur des 19. Jahrh. Band VI. Leipzig 1891.) i Karpeles 
(Heinrich Heine’s Biographie. Hamburg 1885.); napokon za Victora 
Huga: Barbou (Victor Plugo et son temps. Pariš 1881.), Du- 
puy (Victor Hugo 1 ’ homme et le poete. Pariš 1890.) i Per- 
gameni (Histoire de la litterature franpaise. Pariš 1889.). 

poezije iz preporodnoga doba. U budućim kujigama ove zbirke 
bit će prilike pobliže pokazati, zašto je poezija stihova počela 
uzmicati, dok nije napokon zastave predala prozi; poezija nije 
bila više vrstna, da obuhvati svu bezkrajnu raznolikost savre- 
menoga života, pa je liepa književnost posegia za drugim 
oružjem. Poimence je roman u moderno doba procvao, kao 
nigda prije. Slavni realisti Turgenjev i Daudet pripadaju no¬ 
vijemu vremenu. Prvaci liepe književnosti u drugoj poli ovoga 
stoljeća nisu pjesnici stihova, nego književnici, koji su lovorov 
vienac stekli pripoviedkom ili dramom u prozi. Poezija u sti¬ 
hovima nije umrla, ali je danas u krizi. Svakako su njezini 
dani bili sjajniji prije godine 1848., nego poslije revolucije. 
Upoznavanju ovih sjajnih dana u povjesti svjetske poezije, ko¬ 
jima je Byron kao izhod sunca, a Hugo rek bi zapad, namie- 
njene su »Slike« u ovoj knjizi. 

Ovi su članci ponajviše pisani u obliku »essay-a«, te »Ma¬ 
tica« podaje za sada ove »Slike iz svjetske književnosti« kao svoj 
prvi pokušaj ove ruke svojim vriednim članovima; kad bude 
mogla, podat će svojim članovima i sustavnu povjest svjetske 
književnosti. Ove će »Slike« najbolje izvršiti svoju zadaću, ako 
poimence hrvatsku mladež ponukaju na to, da s ljubavlju stane 
izučavati pjesnička djela znamenitih duhova svjetske književ¬ 
nosti. Na žalost veoma je malo znamenitih djela evropskoga 
Parnasa prevedeno na hrvatski jezik. »Matica Hrvatska« želi, 
koliko bude mogla, i toj nevolji doskočiti izdavanjem zname¬ 
nitih pjesničkih djela modernih u hrvatskom prievodu. Samo 
bi trebalo, da se hrvatski pjesnici što življe late ovoga posla. 
Bilo u dobar čas! 

U Zagrebu, pod konac mjeseca studenoga god. 1891. 


M. H. 

L>oi~d Byi>on. 

i. 

m^Teorge Gordon Byron rodio se 22. siečnja g. 1788. od 
strastvene i nesretne majke, koja je malo prije ostavila 
svoga surovog muža. Njezin muž, kapitan Byron, koji je neko 
vrieme služio u Americi kao častnik u gardi, stekao je svojim 
pustim životom u mladosti nadimak »ludoga Jacka Byrona«. 
Povrativši se u Evropu oženi se kapitan Byron poradi novca 
bogatom škotskom plemkinjom Miss Katarinom Gordonovom, 
koja je postala majka djeteta, kojemu vas sviet znade za ime. 
Odmah iza pira stane kapitan Byron razsipati ženin imutak i 
za godinu dana ostane mu od 24.000 funti samo 3.000. Ona 
ga ostavi u Francuzkoj i rodi jedino diete u Londonu. Pri 
porodu izčaši se ili ozliedi noga djetetu. 

Dvie godine iza toga podje majka s djetetom u Aberdeen 
u Škotsku, a za njom dodje i muž, ne bi li izmamio u nje 
novaca. Byronovka ga neko vrieme držaše u svom domu, ali 
najzad, da umakne dužiteljima, ode on u Francuzku, gdje do¬ 
skora umrie. Kad je stigao ženi glas o njegovoj smrti, udari 
u takvo naricanje, da su je čuli preko ulice. Ona nije nikada 
prestala ljubiti svoga muža. Samo u različitim oblicima nala¬ 
zimo u Byronovih roditelja veliku strastvenost, spojenu sa sla¬ 
bošću prema samomu sebi. Medjutim ovu neobuzdanu strast 
nahodimo i u drugih predaka pjesnikovih. 

Pjesniku je bila prirodjena nemirna krv. Ali ta nemirna 
krv bijaše ujedno plemenita. Po materi je bio u srodstvu sa 
Stuartima, a po otcu je vukao lozu od stare normanske obi¬ 
telji, od koje je najstariji poznati član Radulfo de Burun bio 
medju Normanima, koji su zauzeli Englezku. Budući da je 
bila sva prilika, da će našega pjesnika zapasti posjed nekoga 
rodjaka Newstead, s kojim bijahu spojeni čast i pravo englez- 
koga peera, živio je mali šeponja u velikoj nadi. 

Mladi Byron bijaše ponosan i nepokolebiv. Majka ga je 
obasipavala čas najžešćim laskanjem, čas opet psovkama, preko- 
ravajući ga s nepravde, koju joj je njegov otac nanio, ili se 
čak rugajući njegovoj tjelesnoj mani. Ona je bila mnogo kriva, 
što je ova tjelesna mana rano bacila sjenu na ćud mladoga 
Geordija. Mašinama se njegovo zlo još pokvarilo, noga ga 
je još jače boljela, pa je ponosni mladić upinjao svu silu, da 
tu bol hodajući zataji. Nije trpio, da se tko njegovoj mani 
naruga, a kadikad je sam s jedkim humorom govorio o njoj. 

Ne pokazajući u školi osobite marljivosti, rano je počeo 
čitati povjestna djela i osobito putopise; te je tako već u mla¬ 
dosti probila klica njegovoj težnji na iztok. On pripovieda sam, 
da mu još nije bilo deset godina, a već je pročitao šest ve¬ 
likih djela o Turskoj, mnogo putopisa i arapskih priča. Osim 
toga vidimo već u rosnoj mladosti tragove njegove strastvene 
ljubavi. Bilo mu je tek pet godina, kad se uljubi sa takvom 
strašću u malu djevojčicu Mariju Duffovu, da ga je kao grom 
ošinulo, kad je iza jedanaest godina čuo za njezinu udaju. 

Uz ponos, strastvenost, melankoliju i fantastičnu želju 
putovanja opaža se u njega kao značajna crta — vruća ljubav 
k istini, naivna iskrenost, koja se prokazala već u djetinjstvu 
u onoga čovjeka, kojemu je bilo sudjeno, da kao muž zapo- 
djene boj s društvenim uredbama evropskim. Njegov je prkos 
bio samo jedan izmedju oblika njegove ljubavi k istini. 

Georgu je bilo deset godina, kad je umro njegov rodjak 
posjednik Newsteadski. Mladiću bijaše prvo, da poleti k majci 
i da ju upita, ne opaža li nikakve promjene u njega, odkako 
je postao lord. Kad je sutradan učitelj uz pljesak jdjaka pred 


njegovo ime primetnuo »Dominus«, Byron udari u plač i ne 
uzmognu izustiti običnoga odgovora »Adsum«. Njegove naj¬ 
silnije radosti bijahu već rano triumfi taštine. 

U jesen god. 1798. podje majka sa sinom u Ne\vstead. 
Za dvie tri godine pošlje majka svoga sina u školu u Harro\v, 
jednu od velikih englezkih škola, koju su mnogo polazili mladi 
plemići. Pouka u latinskom i grčkom bijaše B3^ronu suho¬ 
parna i pedantna, pa ga se nije doimala. Zato je više drugovao 
sa drugovima. Kao drug bijaše uviek plemenit i pravi njihov 
branitelj. Kad bi se o praznicima vratio na imanje, majka je 
uviek burno postupala s njime, no sin nije osjećao straha od 
nje, nego se smijao strasti male debele žene. Ne samo da je 
razbijala tanjure i tase, nego bi sina kadikad žarilom ili nožem 
nagonila u bieg. 

U to zavoli Byron mlado zlatokoso djevojče iz bližnjega 
dvora Mariju Anu Chaworthovu. Njoj bijaše sedamnaest go¬ 
dina, a Byronu petnaest. On ju je ljubio strastveno i ljubo¬ 
morno. Na plesovima, gdje je ona sjala, morao ju je on iz 
kuta promatrati u naručju drugih ljudi, ne mogući plesati. 
Jedne večeri saznade, da ona za nj ne mari, rekavši svojoj 
sluškinji: »Misliš li, da mi je stalo do toga šepavog mla¬ 
dića?« Byron je se okani. Ali trinaest godina iza toga uz 
grozne suze napisao je u villi Diodati na Ženevskom jezeru 
pjesmu »Sanju«, u kojoj govori o toj ljubavi i pokazuje, kako 
mu se duboko u srce zasjekla ova mladenačka obsjena. 

Majka i sin sve se više r-azilazili, što je češće sin ironijom 
odvraćao majci za bjesnilo. Jedne večeri oboje pošlju u lje¬ 
karnicu sluge, neka zamole, da dadu neškodljive smjese, ako 
tko od njih zatraži otrova. 

Godine 1805. podje Byron u sveučilište u Cambridge, ali 
se više bavio tjelesnim vježbama nego naukom. Jahanje, pli¬ 
vanje, ronjenje, pucanje, boksanje, cricket i pilo bijahu zabave 
i vještine, u kojima je tražio slavu. Newstead Abbey bijaše 
dana u zakup. Gim je zakupnik otišao, podje mladi dandy 
onamo. To bijaše prava stara gotska opatija s refektorijom i 
ćelijama, već godine 1170. osnovana, s perivojem i jezerom. 




6 


7 


Lord Byron. 


okolnim zidom i gotskim kladencem u dvorištu. Ovdje je od 
mladenačkoga prkosa zbijao sa drugovima najpustije ludorije. 
Ustajali bi oko dva sata ob noć, mačevali se, pucali iz pi¬ 
štolja, a poslije toga sjedali k stolu i pili burgundca iz ljudske 
lubanje. To nije cinizam, koji se često javlja u mladih medici¬ 
nara; karakter, kakav bješe Byronov, osjećaše uza to jamačno 
neki »Memento mori«.- U stihovima, koje Byron namje¬ 
njuje ovoj lubanji, veli se, da je mrtvacu jamačno miliji dodir 
ljudskih usana nego crvlji ugriz. U Byrona bijaše melankolije, 
koju su proizvele njegova priroda, uzgoj i strast. 

Nijedan veliki politički dogadjaj one perijode, nikakav 
utjecaj zanosa ili srčbe poradi povjestnih katastrofa nije mogao 
Byrona oteti neredovitomu životu. Ni smrt Foxova ni sra¬ 
motno po Engleze bombardovanje Kodanja nije se kosnulo 
Byronove duše. Sasvim lični literarni dogadjaj stvara prvi pre- 
kret u njegovu životu. Dok je od ljeta 1806. do ljeta 1807. 
boravio Byron u malom mjestu South\vellu, napisao je prve 
pjesničke pokušaje, koje objelodani godine 1807. s nadpisom 
»Hours of idlennes (Ure dokolice)«. Ove su pjesme slabe 
vriednosti, a uza to opremljene neukusnim i djetinjim bi¬ 
lješkama. Uvod je bio napisan veoma nečedno. Byron se pod- 
pisao pseudonimom »Maloljetnik«. Šali i satiri bilo je dosta 
povoda. I doista Edinburgh Review, najveći kritički tribunal 
u ono doba, sa svom žestinom izvrgne ruglu ove slabe pr- 
vience. Dapače mu preporuči, da se za uviek okani stihova i 
da se dade na pametnije poslove. 

To uvriedi u živac Bvrona, pogodi njegovu taštinu i pro¬ 
budi njegov ponos. Još iza deset godina piše o tom: »Živo 
se sjećam dojma, kojim me se dojmila edinburška kritika: to 
bijaše svietlo bjesnilo i odluka, da prkosim i da se svetim, ali 
nipošto poraz ili očaj. Nemilosrdna je kritika otrov za mlada 
pisca, ona me je oborila na tlo, ali se ja skočih na noge sa 
čvrstom nakanom, da njezino graktanje osramotim.« Tako je 
s polja došla pobuda, koja je strastveni i razkomadani duševni 
život mladoga pjesnika navratila na jedno čuvstvo i jednu od¬ 
luku. S divnom uztrajnošću počne raditi, danju bi spavao, pod 


Lord Byron. 


mrak bi ustajao, da ima više mira, te je više mjeseca noći i 
noći pisao svoju glasovitu satiru. 

II. ■ 

Ova je satira s pravom na glasu poradi svoje snage,, 
sviesti i nečuvene smjelosti; »Ja sam proti Vama svima!« to 
odjekuje iz njegove satire. Edinburžani, kad bi kojega pole¬ 
tarca kao muhu oborili na tlo ili koju mladu siromašnu pje- 
vicu ubili, obično su doživljavali, da se njihova žrtva zavije u 
šutnju. Ovaj put se prevariše. Iza podruge godine odgovori im 
Byron satirom, koja je više vika nego pjesma. Bio je to pravi 
ranjeni lav. Sve slavne pjesnike, koje je ona »Ileview« slavila, 
stane grditi Byron kao dječarce. Mnoge je Byron pravo po¬ 
godio, ali mnogima i krivo učinio, premda se nije žacao kasnije 
svoje pogrješke popraviti. Nekoliko godina iza toga uzalud je 
nastojao Byron, da ovu satiru uništi. Za čas je ona Byronu 
pribavila glas i zadovoljštinu. 

U početku god. 1809. preseli Byron u London, da štampa 
svoju satiru i da zauzme svoje mjesto u gornjoj kući. Nema¬ 
jući nikoga, da ga prati, morade preko običaja sam uljezti. 
Kad je Byron unišao, bijaše još bljedji nego obično, vidjela 
mu se na licu uvreda i zlovolja. Kancelar lord Eldon podje 
mu s posmiehom u susret i reče mu nekoliko prijaznih rieči. 
Byron. se hladno prstima dotakne njegove ruke. To uvriedi 
kancelara, pa sjedne na svoje mjesto, a Bjnron nehajno podje 
napried, sjedne na praznu opozicijonalnu klupu, probavi ondje 
nekoliko časova i onda se udalji. Htio je samo označiti svoje 
mjesto. U lipnju 1809. ostavi Byron Englezku. 

Byron je osječko, da ne može s višega gledišta prosudji- 
vati ljude, tko je vidio samo svoju domovinu, i da se bolja 
nauka dobiva izkustvom nego iz knjiga. Najprije podje u Lis- 
sabon, i ovomu boravku zahvaljujemo opis Cintre u I. pjevanju 
»Childe Harolda«; zatim obadje sa drugom Hobhouse-om Se- 
villu i pohodi Cadix i Gibraltar. Sjajni historijski spomenici 
u Sevilli njega se ne doimlju, ali ovdje u Cadixu zaokupljuju 
mu žene svu dušu. Gibraltar mu je kao Englezu »prokleto 

mjesto«. Ipak ga sada počinju zanimati političke prilike Špa¬ 
njolske spram Englezke. Oba prva pjevanja »Childe Harolda« 
pokazuju, da je samo sa žestokom ironijom mislio o spoljašnjoj 
politici Englezke; on se ruga t. zv. pobjedi kod Madrida, gdje 
su Englezi 5.000 ljudi izgubili, ne naudivši puno Francuzima, 
dapače on je dosta smion, da Napoleona zove svojim junakom. 

Iz Španjolske se uputi na Maltu, ali se ne uzhiti ovdje. 
U njega nema historijsko-romantičkoga shvaćanja, ni roman¬ 
tičnoga domovinskog čuvstva. Njegove se pjesničke misli nisu 
vezale ni o Englezku ni o Škotsku, nego o divno Ženevsko je¬ 
zero i grčki arhipelag. Njega ne zanima narodna prošlost, ni 
borba biele i crvene ruže, nego sadašnja politika i u prošlosti 
samo uspomena velike vojne za slobodu. Stari su mu kipovi 
samo kamen, više mu se mile žive žene, ali Maratonsko polje 
slavi u oba svoja velika djela bezsmrtnim stihovima. Najzad 
je praktični patos slobode progutao u njega pjesnički; on nije 
čovjek svoga naroda, nego svoga vremena. 

Iz Malte podje preko zapadne Grčke u Albaniju. Nije li 
značajno po Byrona, da najprije putuje u krajeve, gdje nema 
civilizacije i gdje se individualnost može razvijati slobodno bez 
konvencijonih spona? Grad Janina čini mu se ljepši nego 
Atena. Tek što je došao u Janinu, upoznade se s Ali-pašom, 
pa premda je to bio okrutan i divlji čovjek, Byron mu se 
svedjer divio. Alija ga primi usrdno, zamoli ga, da pozdravi 
majku, i reče, da se Bjuronu po malim ušima, bielim rukama 
i zavojastim vlasima prepoznaje plemenito porietlo, a to je By- 
ronu veoma laskalo. Ovaj pohod u Alije podao je Byronu 
motiv za mnoge važne prizore u IV. pjevanju »Don Juana«; 
Lambro i mnoga druga Byronova lica crtana su po njemu. 
Alija je postupao s Byronom kao sa prokšenim djetetom: slao 
mu svaki dan bar dvadeset puta voća, slastica, mandula i šerbeta. 

Poradi mnogobrojnih hajdučkih četa praćen oružanom 
pratnjom, koju mu je dao Ali-paša, proputova Byron Alba¬ 
niju i zatim podje u Atenu, gdje ga je nemilo razljutilo, što 
Englezi odvlače kipove iz Partenona, te spjeva pjesmu »Mi- 
nervina kletva«. Ovdje je ljubakao kratko vrieme sa kćerju 


nekoga činovnika u englezkom konzulatu Macrija, a to mu 
podade motiv za malu pjesmu »Djevojci iz Atene«. Dne 3. 
svibnja preplivao je Byron Dardanelle od Šesta do Abyda po- 
vodeći se za Leandrom, pa se je tim djelom ponosio za svega 
života, kako vidimo u »Don Juanu«. Sve, što je u ovim tu- 
djim krajevima vidio i doživio, upotrebio je za nekoliko go¬ 
dina u pjesmama. U Carigradu je jednoć vidio pse, gdje glodju 
meso nekoga mrtvaca, pa mu je to dalo povoda, da opiše 
grozote u »Podsjedanju Korinta« i neke užasne prizore u »Don 
Juanu«. Kad se vratio s nekoga puta iz Moreje u Atenu, čini 
se, da je sam doživio ljubavnu zgodu, koja je osnova »Gjauru«. 
Svakako je ujamčeno, da je nekoga dana, vraćajući se od ku¬ 
panja iz Pireja, susreo rpu turskih vojnika, koji su vucarili 
mladu djevojku sašitu u vreću, da ju bace u more, jer je lju¬ 
bakala s kaurinom. Sa pištoljom u ruci prisili Byron divlju 
četu, da okrenu natrag, te mitom i grožnjom oslobodi jadno 
djevojče. 

Šareni skitnički život ne mogaše umiriti njegovu ćud. Nje¬ 
govi posljednji listovi s puta odaju najveću sumornost. Dugovi, 
slabo zdravlje, osama bez prijatelja pritiskivahu njegovu dušu. 
U to mu stigne glas, da mu se razboljela majka. On pohita u New- 
stead, da je još jednoć vidi, ali stigne doma dan iza smrti nje¬ 
zine. Služkinja ga je vidjela, gdje u veće sjedi pokraj mrtvoga 
tiela i ljuto nariče. Kad ga je stala miriti, odgovori joj: »Ah 
imao sam jednu jedinu prijateljicu, i ta je sad mrtva.« Tuga 
ga je tako srvala, da je pao u paroksizam melankolije. 

Kad se vratio Bjuron u Englezku, donio je sa sobom prva 
dva pjevanja »Childe Elarolda«. Ovdje su glavna jezgra mnogo¬ 
brojni, prekrasni opisi prirode, te se površnim očima mogu 
ove »stanze« pričinjati putnim uspomenama mlada otmena En¬ 
gleza, komu je dodijao život, samo što su strogim idealitetom 
sloga dobile oplemenjeno obličje; jer je »Childe Harold« upravo 
tako izrazito idealistična pjesma, kako je »Don Juan« reali¬ 
stična. U »Childe Haroldu« nalazimo u dispoziciji pjesnikovoj 
neku sumornost; Bvron se još ne premeće od jednoga čuvstva 
k drugomu, najradije k ekstremu. Premda ovdje vidimo pjesni- 

kovu fiziognomiju samo u pola profila, premda još ne opa¬ 
žamo njegove ljute satire i grizkoga cinizma, ipak u vrelom i 
svečanom patosu mladićevu izlazi pred nas veliki »ego (ja)« u 
poeziji ovoga stoljeća. Ima u toj pjesmi subjektivitet, koji svla¬ 
dava svaku pojedinost, »ego«, koji se nigdje ne gubi. Childe 
Harold poslije burna mladovanja, pun spleena ostavlja domo¬ 
vinu, u kojoj nema ni prijatelja ni drage. Dodijao mu je mladi 
život, jer se prerano zasitio užitaka, i jer je sklon melankoliji 
od prirode. U njega nema one drzovite veselosti mladenačke, 
ne mami ga zabava ni slava, misli da je već svršio, pošto je 
tek malo izkusio. Pjesnik se podpuno podudara sa svojim ju¬ 
nakom tako, da se ni za čas ne može uznieti nada nj na kri¬ 
lima ironije. Nama se to danas ne svidja, kao Byronovim sa- 
vremenicima, jer je prošlo vrieme, kad je blaziranost bila za¬ 
nimljiva. No nitko ne može previdjeti, da maska ovdje pri¬ 
kriva ozbiljno i bolno lice. Maska bijaše tragična melankolija, 
a kad ju skinemo, nalazimo pravu sjetu. Haroldova je nošnja 
samo domino na krabuljnom plesu, ali krije mladica s ognje¬ 
nim čuvstvom, oštrim razumom, tamnim dojmovima život¬ 
nim i sa neobičnom ljubavlju k slobodi. Byron medjutim u 
prvim pjevanjima »Childe Harolda« još nije umio iznieti 
cielo svoje biće. Istom u »Don Juanu« vidimo Byrona u 
podpunoj slici. 

U veljači, god. 1812. govorio je Byron u parlamentu prvi 
svoj govor u prilog siromašnih radnika u Nottinghamu. Drugi 
se njegov govor tiče emancipacije katolika. Prvi je govor bio 
veoma povoljno primljen, pa to bijaše reklama za prva dva pje¬ 
vanja »Childe Harolda«, koja su upravo izišla. Byron postane 
preko noći slavan čovjek, nov lav Londona, legitiman vladar 
grada za godinu 1812. Sve, što je u Londonu liepo, otmeno, 
naobraženo i sjajno, klanjaše se dvadesettrigodišnjemu mla¬ 
diću. To bijaše doba, kad je upravo procvjetalo dandystvo. 
Družtva i plesovi, glumište, igra i dugovi, ljubavne pustolo¬ 
vine, zavadjanja i dvoboji bijahu glavni poslovi aristokratije. 
Byron bijaše junak dana, dapače ciele godine. Tako mlad i 
liep, pa tako poročan! 


S lakoćom je Byron uzdržao svoju pjesničku slavu; jer je 
u kratko doba spjevao »Gjaura« (g. 1813.), »Abydsku vjere¬ 
nicu« (g. 1813.) i »Gusara« (g. 1814.), kojega se u jedan 
dan prodalo 13.000 primjeraka. Jedka oda Napoleonu, kad se 
zahvalio, pokazuje, da nije sasvim zaboravio dnevne politike; 
tada napisa »Parisinu« i »Podsjedanje Korinta« (obje pjesme 
g. 1815.). Novost, neobičnost i strastvenost ovih djela omam¬ 
ljivaše šuštalo londonsko družtvo. On bijaše fenomen, u koji 
su oči sviju bile uprte. Mlade gospodje u društvima drhtahu 
od radosti, nadajući se, da će ih on povesti k stolu, i ne usu- 
djivahu se ništa jesti, jer su znale, da ne voli gledati gospodje, 
kad jedu. Svatko je želio, da mu Byron napiše koji redak u 
album; njegov rukopis bijaše svačiji ponos. U društvu su se 
ljudi pitali, koliko se Grkinja i Turkinja njemu za ljubav usmr¬ 
tilo, i koliko je muževa on ubio. Njegovo čelo pričinjaše se 
svakomu, kao da izpovieda nebrojene zločine. Byron nije imao 
pudra, kosa mu bijaše divlja kao i misao. U svemu bijaše 
različit od ostalih ljudi, a jeo je, da je strahota: u nekoga 
lorda izjeo je nedavno jedanaest jela i još tražio biscuita i 
sode. Kolike li abnormalnosti u društvu, gdje je dobar apetit 
narodna krepost! 

Tako vidimo, da se Childe Harold pretvara u Don Juana. 
Samotni putnik postaje salonski lav. Ali ne samo Byronova 
poezija nego i njegov rod, njegova mladost i neobična ljepota 
prisvajahu mu srca gospodja. AValter Scott veli za njegovo 
lice, da ima u njemu nešto, o čemu bi mogao snivati. Po¬ 
znato je, da je jedna od najčuvenijih ljepotica englezkih, ugle¬ 
davši ga prvi put, uzkliknula: »Ovo bliedo lice moja je sud¬ 
bina!« Gospodje su ga upravo salietale; njegov stol bijaše svaki 
dan pun puncat listova od poznatih i nepoznatih gospodja. 

To bijaše život pun triumfa taštine, pun pusta uživanja, 
a to je bilo za Byrona bar bolje nego mir, jer je, kako veli 
u »Childe Haroldu«, mir za jaka srca — gotov pakao. 

Lakoumni i divlji londonski Byronov život prevrnu se 
za čas znamenitim dogadjajem njegova života, naime ženidbom. 
Dosadašnji život nije ga naučio, da poštuje ženu; ali žena. 

koju je ljubio, bijaše požrtvovno biće, koje je u svim pjesmama 
s osobitom pažljivošću opisivao. A sad je htjela sudbina, da 
dobije za družicu života žilav i jak englezki karakter. M.iss 
Anna Isabella Milbanke, jedinica bogata baroneta, osvojila je 
Byrona priprostim i čednim bićem. Ona je uza to pobudila u 
njega nadu, da će njezinim mirazom izkupiti zaduženi New- 
stead. U početku ga je odbijala, a kasnije mu počne sama 
pisati. Byron se na taj način zaplete i oženi se, ali ova se 
ženidba, kako je svatko nagadjao, morala jadno svršiti. Dok je 
bio zaručen, bijaše dosta veseo. »Ja sam zaljubljen«, piše nekoj 
prijateljici, »i tako sam lud kao svi neoženjeni mužkarci u toj 
zgodi.« Što se više primicala svadba, bijaše mu sve tješnje; 
žalostni primjer roditelja podavao mu je samo straha od ženidbe. 
Svoje osjećaje za vjenčanja opisao je u »Sanji«. 

Prvo je vrieme braka proživio bez oblaka — na imanju 
svoje žene. Pegaz se nije pravo osjećao u jarmu. Mladi par 
podje medjutim u London, ondje se sjajno urede, imali su 
ekipažu i mnogo sluga, priredjivali zabave i dr., dok se ne 
oglase Byronovi dužitelji. 10.000 funti miraza ode kao rosa 
na suncu; 8.000 funti, koje je Byron upravo baštinio, podje 
istim putem, Morade dapače svoje knjige prodati. Čak i bračnu 
postelju zaplieniše. U tim prilikama rodi Lady Byron u pro¬ 
sincu g. 1815. kćerku Adu. 

Uza sve to življahu oni u početku složki. Ona je pisala 
pisma za njega, prepisavala pjesme. Ali doskora se stanu trti. 
Čini se, da je mlada gospodja običavala svoga muža smetati, 
dok je radio. Tako ga je znalo to razjariti, da je jedanput u 
bjesnilu bacio svoju uru u kamin, a drugi put izpalio pištolju 
u sobi. Uza to navali ljubomornost. Žena je poznavala njegovu 
prošlost, a pored toga je postao Byron član nekoga glumištnoga 
odbora, te je ona priekim okom pratila muža, kad je u poslu 
obćio s glumicama i plesačicama. Dapače neka ličnost, koja je 
služila u nje, postane njegovom uhodom i otvaraše njegove 
listove. 

Mjesec dana iza Adina porodjenja ostavi mlada gospodja 
po dogovoru nemirni stan, da neko vrieme probavi u svojih 

roditelji. No kad je stigla kući, javi njezin otac Byronu, da se 
ona ne će više vratiti k njemu. Byron se prenerazi i javi otcu, 
da očekuje njezin odgovor. A ona mu jednako odvrati. 

Kad ga je ostavila žena, onim je mahom postao svietu 
drugi čovjek. Javno ga mnienje proglasi infamnim. Glasine su 
se počele raznositi, kleveta ojača i napredujući rasla su joj 
krila. Novine ga počnu poradi privatnoga života i slobodo¬ 
umnih načela opadati —- pod plaštem anonimnosti. Prozvali ga 
Neronom, Apicijem, Kaligulom, Heliogabalom i Henrikom VIII. 
A najužasnija je osvada bila, koju mu je štampa naniela i 
kojom je osramotila čelo njemu najdražega bića, osvada, da 
živi u rodoskvrnji sa sestrom! Ove su osvade bile tako jake, 
da ga je naobražena svjetina na ulici i pred parlamentom na¬ 
pastovala. 

Ne mogući se braniti morade svoju ponositu glavu sku- 
njiti i ostaviti Englezku. On sam reče: »Ja više niesam za 
Englezku, ako su osnovane osvade, kojima su me javno obasuli; 
ako li su izmišljene, nije više Englezka za me!« 25. travnja 
g. 1819. ukrca se, da se živ više ne povrati u domovinu. Od 
toga trena počinje se prava Byronova veličina. Edinburška ga 
je kritika prvi put probudila na duševnu radnju. Ovaj ga novi 
udarac učinio vitezom. Nema izporedbe izmedju onoga, što je 
Byron spjevao prije i poslije ove velike nesreće. Ovu mu je 
nesreću namienio genij povjesti, da ga otme društvu, koje mu 
je bilo sudjeno pobijati s više sreće i snage nego ikomu 
drugomu. 

III. 

Kad je Byron drugi put postao putnik bez domovine i druga, 
nastavi putničko djelo svoje mladosti. »Childe Haroldu« prido- 
dade treće i četvrto pjevanje. On se zamisli u mladenačko 
svoje stanje, ali koliko je izkustvo stekao od ono doba! Akord, 
koji je od početka udesio u »Childe Haroldu«, bijaše trozvuk 
samoće, melankolije i čežnje za slobodom. Svaki je od ovih 
zvukova postao sada mnogo jasniji i zvučniji. 

Već u prvoj polovici djela nalazimo, da je samoća 
potrebna, ako ćeš da osjetiš ljubav k prirodi. Već tamo veli (u 

II. pjevanju, kit. 25. i 26.): »Sjediti na pećinama, sanjati nad 
valovima, lagano prolaziti negaženim šumama, sam gledati u 
bezdan i bujicu, to nije samoća, nego odano obćenje sa prirodom; 
naprotiv lutati u metežu ljudi i slušati njihovu nesnosnu buku, 
ne ljubeći i ne ljubljen, to znači biti osamljen«. To.su u Byrona 
liepe djetinje uspomene ili sanjarije. U drugoj poli naprotiv vi¬ 
dimo, da mu je čuvstvo samoće drugčije. Nije strah od ljudi, 
koji ga sada sili, da ljubi niemu prirodu, nego gnušanje od 
ljudi. Byron je imao prilike, da se uvjeri, kako to ljudsko 
družtvo postupa s nesretnima, i da je u svietu gospodar pusti 
egoizam. Tako je on drugi put ostao sam sa sobom, te poezija, 
koju sada piše, nije za družtvene ljude. Childe Harold je sam. 
On je razabrao, da nije nimalo vrstan uporedo ići. s drugim 
ljudima, da nije podoban svoje misli podvrgavati tudjoj volji, 
ili se podati dusima, protiv kojih mu se sva unutrašnjost opirala. 
Gdje se propinju gore, osjeća se medju svojima, gdje se burka 
more, njegova je domovina; pjesma, koju priroda sunčanim 
zrakama piše na zrcalu morskom, milija mu je nego knjiga u 
jeziku njegove domovine. Medju ljudima mu je kao sokolu 
podrezanih krila. Ali premda se kloni svieta, ipak ne mrzi 
na nj. On se sada osjeća bolje u osami, gdje se drži dielom 
svemira; kad gleda visoke gore, podilazi ga ugodno čuvstvo, 
a gradska mu je buka najveća muka; njemu je najveća sreća 
ljubiti gore, nebo i more. U toj samoći bar njegova duša na¬ 
slućuje bezkrajan život. Harold nije ljubio svieta, ni sviet njega. 
On se ponosi time, što mu nije nikada laskao, nikada kleknuo 
pred njegovim kumirima, nikada se na silu smješkao, nikada 
bio jekom, kad je svjetina urlikala. On hoće kao iskren protivnik 
ostaviti sviet, kojega nije ljubio, i koji mu je s kamatama 
vratio šilo za ognjilo. On vjeruje, da imade rieči, koje su tako 
važne kao djela, da ima nade, koja ne vara, da ima pravoga 
dobročinstva. 

Tako se, čuvstvo samoće spaja sa čuvstvom melankolije. 
I ova struna zveči već u prva dva pjevanja; ali je njihova 
melankolija čisto mladenačko nezadovoljstvo. Childe Harold je 
protepao svoju mladost, pa kao flegmatično-melankoličan 

Hamlet medju grobarima stoji on na grobu Ahilovu i raz¬ 
mišlja o tom, da su i život i njegova najveća' slava ništetni. 
Harold prije nije sam slave uživao, premda je strastveno za njom 
hlepio, te samo izmišljenom filozofijom prikrivao svoju težnju. 
Sad ju je okusio i uvjerio se, da je to slabo hranivo jelo. 
Njegovo je srce nalik na razbito zrcalo, koje povraća mjesto 
jedne sto slika. Sad budući poništen, ište u prirodi ono, što bi 
oprekom moglo ublažiti njegovu bol, na ime slobodno, otvoreno 
more, a on ga poznaje, kao konj svoga gospodara; on ljubi 
more, jer je njegova površina jedina, koja se ne može raz¬ 
mrviti i kojega ni nabori ne mogu nakazati, jedino je, koje 
je danas takovo, kakovo je bilo u zoru vremena. Ali u prirodi 
ga sve podsjeća boli i borbe. Daleki mu je grom — zvuk 
olujnoga zvona, koji budi sve, što je htjelo da počine. I nježno 
Nemsko jezerce čini mu se »mirno, kao pritajena mržnja«. 
Njegova je melankolija u potonja dva pjevanja, napisana šest 
sedam godina iza prvih dvaju, sasvim kolerična. Sve prije 
nego mir! to mu je sada lozinka. Promatrajući prirodu i ljudstvo 
vidi samu obćenitu biedu. 

Uza svu tu bučnu zlovolju nalazimo već u prvim pjeva¬ 
njima »Childe Harolda« ljubav k slobodi kao treći zvuk 
u pjesmi, jedinu moć, koja spasava i životu podaje praktičnu 
zadaću. Slobodu dozivlje u Portugalu i Španjolskoj, nju pre¬ 
poručuje Grcima tada još podjarmljenim, veleći im, da ne če¬ 
kaju tudje pomoći, nego nek sami kao pravi sinovi starih he¬ 
lenskih junaka sebi izvojšte slobodnu državu. Tad bijaše nje¬ 
gova ljubav k slobodi sasvim politične prirode, bijaše gnjev 
slobodnoga Engleza, koji vidi, gdje su podjarmljeni cieli na¬ 
rodi. Sad pak shvaća slobodu u najširem, obćenito ljudskom 
smislu. Sad je uvjeren, da je slobodna misao izhodište 
svega duševnoga života. Zato kad sada putuje od zemlje do 
zemlje, izčezava njegova lična tuga gledajući ruševine vječnoga 
Rima i osjeća, kako je neznatna njegova sudbina prema onoj, 
koja je grčke gradove izbrisala sa zemaljske površine. A kad 
ga misao zanese, pa se sada sjeti velikih političkih bojeva, 
smjelo se obraća k moćnicima, k pobjednicima Waterlooskim, 

koje zove Napoleonovim majmunima, i od političke spoljaš- 
nosti bojeva svraća svoj pogled na njihovu socijalnu jezgru. 
Dakako, i Francuzka je počinila u svojoj velikoj borbi za slo¬ 
bodnu misao grozota i najzad na ruševini starih predsuda opet 
posagradila tamnice i priestole, ali to ne će dugo trajati. Slo¬ 
boda će ipak pobiediti! 

Tako se u ovoj divnoj pjesmi prepleću ove tri ideje, tako 
se razširuje duševni život pjesnikov. Njegov je »ego« obćenito 
čovječanski, njegove su brige i nade izvadjene iz svega čovje¬ 
čanstva. Ideja slobode probija iz njegove pjesme kao moćan 
val. Pošto ju je proslavio, pjesnik se pobožno sabira i služi 
svoju službu Božju. On prezire i gotsku crkvu i grčki hram, 
pa kako su stari Perzijanci podizali oltare svojim bogovima na 
najvišim gorama, tako i on sagiba svoju glavu u velikoj crkvi 
prirode, sagradjenoj od zemlje i zraka. 

IV. 

Pošto Byron pohodi bojno polje Waterloo, podje uz Rajnu 
u Švicu, da se na Ženevskom jezeru nastani. Ondje nadje pje¬ 
snika Shelleva, koji. je bio četiri godine mladji nego on. Shelley 
je stigao onamo četrnaest dana prije, zajedno sa Marijom Go- 
dvrinovom i njezinom polusestrom Miss Jane Clairmontovom, 
koja je već u Londonu strastno čeznula za Byronom. 

Obćeći sa Shelleyem Byronov je duh doživio najjače i naj¬ 
dublje dojmove, za koje bijaše podoban. Byrona se u prvom 
redu dojmila već sama Shelleyeva ličnost i njegove misli o 
životu. Prvi put se Byron sastao sa sasvim modernim čovjekom 
i sa sasvim emancipovanim duhom. Premda je u Byrona bila 
genijalna sposobnost, da prisvoji sve, što se podudaralo s nje¬ 
govom prirodom, ipak je u književnosti i filozofiji bio samo 
napolak naobražen, te se više povodio za simpatijom nego za 
uvjerenjem. Sada mu se prikaže Shelley, prožet apostolskim 
zanosom, i oslobodjen od sviju sumnja, pravim svećenikom 
humanizma. Ni pusti život londonskih salona, ni zazorni pri¬ 
tisak težke sudbine nije dao Byronovoj duši toliko mira; da 
bi mnogo razmišljao o metafizičkim problemima ili o reformi 


čovječanstva; Byron je bio previše sam sobom zabavljen. U 
zgodan čas upoznade se s duhom, koji ga je ognjenim krstom 
pokrstio. Njegova se duša sasvim otvori novomu utjecaju, pa 
se to u nizu pjesama, koje je sada pjevao, bjelodano opaža. 
Mnoge panteistične izjave u trećem pjevanju »Childe Harolda« 
bez sumnje su plodovi njegovih razgovora sa Shelleyem, a 
osobito ono liepo mjesto o svemožnoj ljubavi, koja je duh 
prirode. Po nauci Shelleyevoj ljubav i ljepota mistične su moći, 
koje obuhvaćaju svemir. Utjecaj Shelleyev vidi se takodjer u 
drami »Manfredu«, poimence u trećem činu. Pa i drama »Kain« 
ne bi bila u današnjem obliku, da se Byron nije upoznao sa 
Shelleyem. 

Oba pjesnika pohode Chillon i svu okolicu zajedno, pa 
je tako Byron usvojio drugi veliki dojam, koji će produktivno 
oploditi njegovu maštu, na ime dojam Alpa. Za njega bijaše 
poslije londonskoga zraka prava slast, kad mu je oko moglo 
s mirom promatrati vječni snieg ili visoko nad ljudsku buku 
uzdignute ledenjake. Njegov pjesnički prehodnik Chateaubriand 
zazirao je od Alpa, jer je njihova veličina ponizivala njegovu 
taštinu. Naprotiv Byronu bijaše voljko medju njima. »Manfred« 
potječe iz ove atmosfere, ova je pjesma alpinska okolica, pri¬ 
kazana s neobičnom snagom. Veličanstveni prizori, koje po- 
daje oblačje u Alpama, pobudili su one prikaze duhova, koje 
navaljuju na Manfreda. 

Premda su Byronove i Shelleyeve šetnje bile po njihovo 
stvaranje veoma plodovite, opet su im doskora omrznule. Njihovi 
zemljaci, putujući Svicom, mučili bi ih svojom ljubopitnošću 
i s nevjerojatnom drzkošću prodirali bi čak u Byronov stan. 
Ako su se pjesnici branili, putnici su perili svoje dalekozore 
na njih, zavirkivali preko vrtne ograde, podmićivali sluge kao 
kasnije u Mletcima gondoliere, da saznadu kojekakve pričice. 
Prva je glasina bila, da Byron i Shelley živu sa dvie sestre, 
pa što su više ljudi pretvarali pjesnike u žive vragove, to je 
gadniji izlazio pogovor. Zato nije čudo, što se dogodilo nekoj 
englezkoj gospodji, staroj pobožnoj spisateljici romana. Kad je 
Byron nekoga dana u Coppetu uljezao u stan gospodje Staelke, 

ova se gospodja onesviesti, kad opazi Byrona, kao da je — 
kako reče Byron — ugledala »samo Nj. sotonsko Veličanstvo«. 

Za svoga boravka na Ženevskom jezeru doživio je Bj-ron 
još i to, da je saznao za klevetu, koja se ponajviše krivnjom 
njegove žene širila u Englezkoj, na ime o njegovoj ljubavi sa se¬ 
strom. Byrona je ta osvada ljuto boljela, pak se razumije, da je 
Byron počeo od sada sasvim drugačije misliti o svojoj ženi. On je 
prije uviek govorio, da nema veselijega, boljega, milijega i 
ugodnijega stvora nego što je njegova žena, te je samo svoju 
žestinu i nepromišljenost krivio, što su se razstali. Ali od sada 
vidi Byron samo sjenu u njezinu značaju i započinje neliepi 
boj sa ženom, koji bi inače bio nedostojan, pa prikazuje njezin 
kruti lik u Đoni Inezi u prvom pjevanju »Don Juana«. 

Novost ove klevete počne umjetnika Byrona zanimati, pa 
on stane sve više o tom razmišljati. U Byrona je osobito jaka 
težnja, da svojoj imaginaciji i refleksiji dopušta svaki pokus, 
pa da razmišlja i mašta o onOm, čega se ljudi obično boje 
i od čega zaziru. To potvrdjuje poznata anekdota, da je s no¬ 
žem u ruci uzkliknuo: »Htio bih znati, kako je u duši onomu, 
tko nekoga umori!« Njegovi najraniji junaci Gjaur i Lara po- 
činjaju potajno umorstvo, a to je bilo dovoljno, da se ni pet ni 
šest i Byron okrivi sa takvoga zločina, dapače i stari je Goethe 
pošao na tanak led i povjerovao nekoj takvoj pričici govoreći 
o Byronovu »Manfredu«. Na isti je način ljudska zloba tra¬ 
žila i tobože našla potvrdu Byronova incesta u Manfredovu 
očaju i u Kainovoj ženidbi sa sestrom. Nije dakle za čudo, 
što su jednoć Byron i Moore kanili sami napisati biografiju 
Lorda Byrona punu umorstva, otmica i zavadjanja. Ali su se 
okanili toga, jer su s pravom mislili, da bi naivno obćinstvo 
šalu primilo pod istinu. 

Jamačno su Shelley i Byron razpravljali i o ljubavi brata 
sa sestrom. Byrona je osobito ljutilo, što su neki u obće 
tako strogo sudili o incestu, premda dogmatično uče, da se 
je čovječanstvo, potječući od Adama i Eve, razplodilo bratskom 
ženidbom. Zato Byron u »Kainu« iztiče, da su Kain i Ada 

braća, a Lucifer tvrdi Kainu, da njegova ljubav k sestri nije 
grieh, kako će biti u potomaka. 

Produkti su sviju napomenutih psihologijskih elemenata 
drame »Manfred« i »Kain«. »Manfred« se ne može staviti o 
bok Goetheovu »Faustu«. Samo u nečem nadilazi Fausta Man¬ 
fred: pred smrt odbija i dobra i zla božanstva, dok se Faust 
prodaje Mefistofelu i pred zemaljskim duhom pada na koljena. 
Englezkomu je pjesniku pred očima ideal mužanstva, do ko¬ 
jega se nije uzdigao njemački pjesnik, te je njegov junak tip 
muža, kako je Goetheov junak tip čovjeka. U smrti i u 
životu sam, ne obći Manfred ni s nebom ni s paklom. To je 
sav mužki moral Byronov. Alpinski okoliš zgodan je okvir 
divljemu karakteru Manfredovu. 

Byronova duboka, obćenito ljudska simpatija izlazi na vi¬ 
djelo istom u »Kainu«. »Kain« je izpovied Byronove vjere, 
to jest: priznaja sviju njegovih sumnja i sve njegove kritike. 
Divna je energija i ozbiljnost, s kojom se je Byron u ovoj 
drami latio najviših životnih problema. 

Kao privatnik bijaše Byron isto tako nepodpun slobod¬ 
njak, kakov je dilentant bio u politici. Njegov se razum pro¬ 
tivio tomu, da vjeruje sve, ali je bio kao većina velikih 
umova u početku ovoga stoljeća — i skeptičan i sujevjeran. 
On se nije usudjivao pristati na rezultate Shelleyeva panteizma, 
pak je svoju nezakonitu kćer poslao u samostan na uzgoj, da 
ju otme utjecaju Shelleyevih ideja. Tim čudnija je sila skepse, 
kojom se je zanio njegov duh u »Kainu«. Ova je drama djelo 
polagane refleksije, koja razčinja sve. Ali se u njoj prepleće 
Byronova vjera i nevjera. Byron nigdje ne poriče Boga, nego 
pobija samo vjeru, da je dobro predpostava čovječjega života, 
mjesto da bude njegov cilj. Byron ide za tim, da nam prikaže 
tragičnost istine, da se čovjek rodi, trpi, ogrieši se i umre. 
U toj biedi, veli Byron, dao je Bog čovjeku samo jedno: 
razum. Kain, premda ljubi Abela, ubije ga, ali se razkaje do 
skora. Na koncu dolazi kletva, kazna, izgon i Kainova zna¬ 
menja. Ta su znamenja ujedno znamenja čovječanstva: znak 
muke i bezsmrtnosti. 

»Kaina« je posvetio Byron Walter Scottu, koji je rekao, 
da Byronova vila nije još tako visoko poletjela, pa je već una- 
pried branio pjesnika od navala. Ali kad je »Kain« izišao, 
ustane sva Englezka na Byrona. Knjižar Mnrray htjede da 
pjesnik promieni neka oštrija mjesta, ali pjesnik ne pristade. 
»Kaina« cenzura zabrani, jer se protivi nauku kršćanstva, koji 
je osnova sviju englezkih zakona. Medjutim je pisao Moore 
Byronu o pjesničkoj vriednosti ove drame: »Kain je divan, 
grozan, i ne će biti nikada zaboravljen. Ako se ne varam, on 
će se duboko usjeći u srce čovječanstva«. 

V. 

Kad je struja putnikd Engleza u jesen g. 1816. počela po¬ 
plavljivati Sviću, nije mogao Byron više ondje obastati i podje 
sa svojim putnim drugom Elobhouseom u Italiju. U Milanu 
se sastane s umnim Francuzom Beyleom, koji piše o njemu 
ovako: »Vidio sam Lorda Byrona u teatru La Scala u loži 
ministra de Breme-a. Iznenadio sam se s njegovih očiju u 
momentu, kad je slušao sekstet Meyerbeerove »Elene«. Nikad 
u životu nisam vidio takovo što krasno i izrazito. Još mi i 
danas dolazi na um ova uzvišena glava, kad pomišljam, kakav 
bi izraz trebalo da velik slikar podade geniju. Bio sam sav za¬ 
nesen . . . Nigda ne mogu zaboraviti božanski izraz njegovih 
crta, bijaše to jasna sviest moći i genija«. 

Iz Milana se Byron uputi u Mletke, u svoj ljubimac grad, 
koji je proslavio u četvrtom pjevanju »Childe Harolda«, dra¬ 
mom »Marino Falieri«, dramom »Oba Foscarija«, »Odom 
Mletcima«, i najzad »Beppom«, napisanim u samim Mletcima. 
Nikada ne bijaše njegova ćud tako pritisnuta, nigda ne osje¬ 
ćaše toliko potrebu zaboravi. Divno podneblje i čarobna at¬ 
mosfera Italije prvi put ga ogrijaše. Bilo mu je 29 godina. Sa 
svojim liepim ženama, lakoumnim običajima, sa svim južnjač¬ 
kim životom pozivahu ga Mletci na pustopašan život. Byron se u 
Mletcima najprije postarao za gondolu, gondoliera, ložu u teatru, 
a stanovao je u nekoga trgovca, kojega dvadesetidvogodišnja 
žena Marijana Segati bijaše krasna kao antilopa. Oni se zavole. 

pa Hobhouse ode bez Byrona u Rim. Mlada žena povuče pjesnika 
u pokladni vrtlog. Živio je na mletačku, ludovao, a da ne 
udeblja, hranio se samo biljem, i rumom podkrepljivao svoju 
tjelesnu snagu. U to doba svrši »Manfreda«. Kako je živio bez 
osnove, najbolje svjedoči, što je svaki dan po više ura probavljao 
u samostanu San - Lazarskom, da u monaha nauči armenski. 
Dobavio je u Mletke svoje konje, pa kako je jutro probavljao 
-u samostanu, tako se je pod večer sa Shelleyem i drugim pri¬ 
jateljima prevezao na otok Lido i onuda jahao. 

S mukom se oteo Marijani, da na kratko vrieme pohodi 
Ferraru i Rim; no povrativši se ohladni Byron za nju, jer je 
odkrio, da je ona njegove darove prodala. U početku je po- 
hadjao bolja družtva, no sada se zakloni sasvim u zabit. On 
najmi za se i za svoju menažeriju krasnu palaču na Canal- 
Grandu, a u tom domu bijaše sultanija mlada pučanka 
Margherita Cogni, žena nekoga pekara, pa su ju zvali 
»Fornarinom« Byronovom. Nije umjela ni čitati ni pisati. 
Bijaše veoma ljubomorna. Postavši »donna di governo« u 
Byronovoj kući, počela je prikraćivati troškove, kitila se kao 
gospodja, tukla je služkinje, otvarala je Byronova pisma 
i nagadjala, koje bi pismo moglo biti žensko. Ljubila ga je sa 
svom žestinom, kao prava tigrica, koja brani svoje mlade. Kad ju 
je Byron htio ukloniti, zagrozi mu se nožem i ob noć u svojem 
bjesnilu sunovrati se u kanal. Ali ju za vremena spasu. 

L j Kako se vidi, Byron nije potonuo u tom vrtlogu, nego 
je umio uhvatiti komičnu i humorističnu stranu toga života. To 
se vidi u novom realističnom slogu, koji se od sada javlja u 
njegovoj poeziji, napisanoj pod talijanskim vedrim nebom usred 
toga divljega i veselog života. Takva mu je pjesma »Beppo«, 
napisana u takvom realizmu humora, koji zbilju života raz- 
tvara u smieh i šalu. U predjašnjem njegovu patosu bijaše 
nešto monotonije i manire. Ovdje je njegov genij okrutio. U 
njegovoj se poeziji javlja sada gracija, koje prije u njega nije 
bilo. »Beppo« je sam karneval mletački. To je izvorna, umjet¬ 
nička šala. Ovdje je našao oblik, koji je mogao upotrebljavati, 
oružje, koje je pristajalo njegovoj ruci. Radnja gotovo nije ni 

vriedna spomena: Neki Mletčanin ode u sviet i ostavi ženu, 
pa ga nema dugo, tako da ga žena drži mrtvim i živi s dru¬ 
gim. U to se on iznenada, pošto je bio prodan kao turski rob, 
povrati u Mletke i odjeven kao Turčin na krabuljnom plesu 
nadje svoju ženu o boku svoga nasljednika. Poslije plesa stane 
Beppo pred vrata svoje kuće, u koju će se gondolom povra¬ 
titi žena i njezin ljubovnik. Pošto se sve troje oporavi od pr¬ 
voga iznenadjaja, namjeste tri čaše kave i stanu se mirno raz¬ 
govarati. Laura ga s čudom gleda i pita, ima li kao Turčin 
svoj harem, divi se njegovu šalu i pouzdano se nada, da će 
joj ga dati na dar. To je sav razjašnjaj, koji dobiva muž. On do¬ 
biva od svoga suparnika, koga Laura zove »Cavaliere servente«, 
odielo i povjest se svršuje u najboljoj harmoniji. Pjesmi po- 
daje vriednost obilje zlatnih arabeska i razkošnih vezova, mno¬ 
žina drzovitih i genijalnih varijacija. »Beppo« je pripravna 
škola za Byronovo glavno djelo »Don Juana«, jedinu radnju 
Byronovu, koja obuhvaća vas široki ocean života s njegovim 
olujama i s njegovim suncem, sa plimom i osjekom. 

Byronovi su prijatelji uzalud natojali, da ga trgnu iz njegova 
kruga i povrate Englezkoj. Byron prodade Newstead za 94.000 
funti i dapače se zgražao od pomisli, da bi se i mrtav mogao 
povratiti u Englezku. 

U to se javlja u životu Byronovu žena, koja je znamenita 
po tom, što je ona jedina mogla Byrona odvratiti od njegova 
razkalašenoga života, a to je šestnaest-godišnja grofica Tereza 
Guiccioli, rodjena grofica Gamba, udata za šestdeset-godišnjim 
grofom Guicciolijem. Od prvoga trena, kad su se u nekom 
družtvu upoznali, pane u dušu njezinu i njegovu iskra, koja 
nije nikada utrnula. Za nekoliko tjedana morade Tereza s mužem 
u Ravennu. Ovaj razstanak tako potrese njom, da je oboljela. 
U isto doba umrie joj mati. Grof je imao više imanja i dvo¬ 
rova izmedju Mletaka i Ravenne, a Tereza iz svake postaje 
piše Byronu strastvene listove. Byron ju pohodi u Ravenni, 
ali ju nadje bolnu. Svi su se čudili grofovu postupku s mladim 
tudjincem; bijaše veoma uljudan, slao je svaki dan ekipažu sa 
šest konja po Byrona. Sva poezija mladenačkih osjećaja vrati 

se s ovom ljubavlju u njegove grudi. Kad je grof morao 
s poslom otići, dopusti Byronu, da mu prati ženu u Bolognu 
i natrag u Mletke. 

Mlada gospodja, kojoj zahvaljuje sviet, što BjTon nije 
jadno propao u kalu, izgubila je svoj dobri glas, odkada je 
počela obitavati u Byronovu zaseoku La Mira. No ona držaše 
zadaćom svoga života, da svojom ljubavi darovitoga pjesnika 
oplemeni i povrati mu vjeru čiste i požrtvovne ljubavi. Ona 
se nadaše, da će mu biti vila. Bila je plavuša tamnih očiju, 
malena, ali krasna. 

Jedne večeri, kad je Byron listao rukopis »Don Juana«, 
kojega je dva pjevanja dovršio prije svoje nove ljubavi, pridje 
ona k njegovoj stolici i upita ga, što se kaže na onom mjestu, 
do kojega je došao. Bila je 137. kitica I. pjevanja, a Byron 
odgovori talijanski: »Njezin muž dolazi!« Grofica se uplaši 
misleći, da govori o njezinu mužu. Ovaj slučaj pobudi u nje 
želju, da upoznade »Don Juana«, pa kad joj je Byron prva 
dva pjevanja pročitao u francuzkom prievodu, uvriedi ju cinizam 
stihova i zamoli ga, da pjesme ne nastavi. Kasnije mu ipak 
preporuči, ako kani nastavljati, da ne bude više tako sklizak. 
Drugujući s groficom Byron je od to doba napisao niz krasnih 
i trajnih spomenika tomu drugovanju. Budući osvojena ro- 
mantičkim osjećanjem uzvišenosti i prožeta talijanskim patrio¬ 
tizmom ponuka ga grofica, da odabere za pjesme takvu gradju, 
koja bi mogla osokoliti duh njezinih zemljaka i pripomoći, da 
se Italija oslobodi od tudjih jarmova. Po njenoj želji napisao 
je Byron »Danteovo proročanstvo«, preveo je glasovite Danteove 
stihove o Franjici Riminjci, sastavio je mletačke drame »Ma¬ 
rina Faliera« i »Oba Foscarija«. To su strastvene tendenciozne 
drame, da pobune Talijane na tudjinca. Grofica ga je po¬ 
nukala, da spjeva ep »Mazeppu«, čija ljubovca imade njezino 
ime; direktno je njezina ličnost prikazana u oba najdivnija 
ženska lika, koja je Byron u toj perijodi izveo: a to su Ada 
u »Kainu« i Myrrha u drami »Sardanapalu«. 

Sve su epske kompozicije Byronove počevši od »Gjaura« 
do »Podsjedanja Korinta« romantične, a sa jakim osobnim 

izrazom. Svi ovi junaci ljube strastveno. Najizrazitiji je medju 
njima plemeniti »Gusar«, lik, koji je danas već zastario. On je 
ponosit, hirovit, pun prezira, osvetljiv, pa ipak tako plemenit, 
da se voli predati najgroznijim mukama, nego da ubije spa- 
vaćiva neprijatelja. Gusar, koji hoda po krvi, zgraža se, kad 
vidi na čelu mlade sultanije, koja ga ljubi, krvavu mrlju, a to 
je realizam tragike. 

Osjećanje ljudske boli nalazimo uviek u Byronovim pjes¬ 
mama, to je forma, u kojoj čuvstvo zbiljskoga života nad¬ 
jačava svu romantiku. Ovo je čuvstvo postalo još jače i 
snažnije, odkada je Byron prekinuo svezu s Englezkom. »Chil- 
lonski tamničar« opisivaše boli, koje je prepatio plemeniti Bon- 
nivard budući šest godina svezan u tamnici i vidjevši svoja 
dva brata, gdje umiru od gladi. Iza toga dolazi istim tragom 
»Mazeppa«: Mladić, svezan o hrbat divljega konja, juri stepom 
i šumom skapavajući od žedje, rana i sramote, pošto je pro¬ 
tjeran od svoje drage. 

Odkako se Byron ugrijao zanosom za velike mučenike 
talijanske, oplemenjuje se njegovo shvaćanje tragike. To svjedoči 
»Proročanstvo Danteovo« i osobito »Tassova tužbalica«, u 
kojoj nam Byron prikazuje Tassa osamljena, uništena, odaljena 
od svieta, zatvorena u ludnicu, premda nije lud, kao žrtvu 
ljudskog barbarstva. Tako se ova njegova pjesma pretvara u 
obtužbu kneževske nepravde i tiranije. Još dalje ide Byron u 
»Oba Foscarija«, gdje otac sina, koga ljubi, osudjuje na najveće 
muke. Ova je drama, kao i sve ostale Byronove, od prkosa 
napisana sasvim po Aristotelovim načelima i u maniri francuzkih 
klasičnih tragedija; dapače je Byron uvjeren, da Englezka do 
sada još nije imala drama. Svemu je tomu prvi uzrok — 
Byronov duh opozicije. 

Pravom mu vilom bijaše Guicciolica u »Kainu« i u »Sarda- 
napalu.« U svemu »Kainu« najbolja je Ada. Dok su Byronovi 
mužki značajevi slični jedan drugomu, ženska su lica veoma 
različita. Ada nije ženski Kain, premda je žena, koja samo 
njemu pristaje; Kainov je ženski odraz ohola, prkosna Aholibama 
u drami »Nebo i zemlja.« Kako Kain svagdje vidi razor, tako 


Ada vidi napredak, ljubav, klijanje, sreću. Cipresa, koja se krili 
nad malim Enohom, Kainu je drvo žalosti, a Adi samo drvo, 
koje njezinu djetetu daje sjene. Kad Kain treba da bira izmedju 
znanja i ljubavi, Ada mu veli: »Odaberi ljubav!« Ada je pod 
rukom Byronovom kip prve žene, koja ljubi. 

Druga je žena, u koje se vidi utjecaj grofičin, Grkinja 
robinja Myrrha u drami »Sardanapalu«. Ovo je od Byronovih 
povjestnih tragedija najbolja. S bezbrižnim prezirom svieta i 
ljudi Sardanapal se podaje uživanju. On prezire bojnu slavu. 
Kad već oslabi, nastoji Myrrha, da ga spase, pa ga nagovara, 
da se bar od neprijatelja oružjem brani. 

Poput Myrrhe upućivala je mlada talijanska grofica Byrona, 
da mu budu muževniji ideali nego prosto uživanje. 

Byron i grofica nisu dugo uživali svoj mir. Grof se izne¬ 
nada uzprotivi njihovoj ljubavi, Tereza se ne htjede odreći 
Byrona, pa tako se muž i žena razstanu, po čemu grofica 
izgubi imetak i družtvenu poziciju; njoj bude osiguran neznatan 
godišnji dohodak, ali uz uvjet, bude li stanovala u kući svoga 
otca. Ovdje je Byron večernje ure u nje probavljao i slušao 
ju, kad bi pjevala Mozartove ili Rossinijeve melodije. Byron 
je sada bio u pogibli od grofa. Zato je izlazio uviek sa 
pištoljem. 

Italija je bila u to doba u čudnu vrenju. Pošto je oborena 
Napoleonova vlada, u crkvenoj se oblasti i u Napulju povrati 
stari legitimizam. Ova je reakcija, podupirana svetom aliancom, 
pobudjivala neke Talijane, da se stanu uroćivati, pa tako se 
po primjeru slobodnih zidara stvori veliki potajni savez Karbonara. 
po svoj zemlji. Grofica uvede Byrona u to kolo. Sva obitelj 
Gamba pripadaše ovoj družbi, a medju njezinim najvatrenijim 
vodjama bijaše Terezin brat Pietro, zanosan dvadeset-godišnji 
mladić, koji je Byrona prijateljski ljubio i kasnije ga pratio u 
Grčku. Karbonarizam se pričinjaše Byronu poezijom politike. 
U tom obliku prijaše politika njegovoj razmnivi. Byron postane 
vodja one čete, koja se zvaše »Americani«; on je urotnicima 
davao oružja, a ustavnoj je vladi u Napulju ponudio 1.000 
louisd’ora kao prilog za rat protiv svete aliance. Budući da je 

vlada zabranila držati oružje u kući, premjesti Byron oružje, 
sviju buntovnika u Romanji u svoju kuću, koja je postala 
pravi arsenal, dok su ladice bile pune proglasa i formulara za 
zakletvu. On je s pravom mislio, da englezkomu peeru ne će 
kuću pretraživati. 

Bilo je medjutim lašnje njega protjerati nego utamničiti. 
To se dogodi sasvim lako na taj način, da su grofovi Gambe 
iznenada primili nalog, da za 24 ure ostave zemlju. Budući 
da je u aktu separacije bilo odredjeno, da mlada grofica mora 
poći u samostan, ako ostavi otčinsku kuću, bila je vlada si¬ 
gurna, da će se riešiti Byrona. 

Veliko blago, što je Byron dobio brakom, svota, koju mu 
je dala prodaja Newsteada, i 20.000 funti, koje mu je Murray 
platio honorara, podavali su mu prilike, da bude dobrotvor. 
Kad se pročulo, da će Byron ostaviti Ravennu, predali su siro¬ 
masi sve okolice molbu glavnomu legatu, da dopusti Byronu 
ostati u gradu. Ali upravo Byronova popularnost bijaše nepo¬ 
ćudna vladi. Tako ode Byron iz Ravenne u Pišu; no budući 
da se toskanska vlada bojala Byrona i Gambž. kao i papinska, 
vlast, biše oni protjerani iz Piše, te odu u Genovu, u posljednju 
postaju Byronovu prije njegova odlazka u Grčku. 

VI. 

Od godine 1818. do g. 1823. izradjivao je Byron »Don 
Juana«. Kad je stigao početak rukopisa u Englezku, prijatelji 
i kritici, koji su ga pročitali, stanu Byrona zaklinjati, da poradi 
nemoralnosti izostavi ili promieni neka mjesta. To je ona 
velika obtužba, koju je Bjuron morao neprestano slušati, i koja 
ga je izpratila do groba; poradi nemoralnosti su i njegovi 
memoiri sažeženi, poradi nje se Westminsterska opatija zatvorila 
njegovu kipu. Byron odgovori Murrayu: »Da su mi rekli, da 
je pjesma loša, to bi me umirilo, ali oni tvrde protivno i na¬ 
klapaju o moralnosti — to je prvi put, što čujem ovu rieč 
od ljudi, koji nisu ništarije i ne upotrebljavaju je u zle namjere. 
Ja tvrdim, da je moja pjesma najmoralnija medju svim pjesmama; 
ako ljudi ne će da vide moral, njihova je krivnja, a nije moja... 


O vašem nesretnom podrezivanju i podstrizavanju ne ću ništa 
da znadem. Ako hoćete, izdajte pjesmu anonimno, to je najzad 
bolje; ali ja ću sebi probiti put kroz sve kao dikobraz.« 

Ova pjesma, koja je izašla anonimno, dapače bez imena 
nakladnikova na pročelju, koja je bila posvećena Southeyu 
najoštrijom posvetom i koja bi, kako reče Byron, teže prodrla 
u englezki dom nego deva kroz iglene ušice — jedina je 
pjesma našega stoljeća, koja se može omjeriti s Goetheovim 
»Faustom« : ovo je Byronova svjetska pjesma, a nije to mnogo 
neznatniji »Manfred.« Byron je sam proročanski rekao o njoj: 
»Ako želite moderni epos, eto vam »Don Juana«, to je epos 
za naše doba kao Ilijada za Homerovo«; Byron je podao, što 
]e želio Chateaubriand u »Mučenicima«, modernu epsku pjesan, 
koja se ne može osnovati ni na kršćansko-romantičnoj podlozi, 
kako je htio Chateaubriand, ni na osnovu pučkoga života 
pojedine narodnosti, kako je pokušao Scott. Byronova je osnova 
šira, ona zahvaća svu kosmopolitičnu kulturu našega vieka. 

Njegov Juan nije romantičan junak, ni inteligencijom ni 
značajem ne nadilazi prosječne mase, ali je mitnjak Fortunin, 
neobično krasan, ponosan, smion i sretan čovjek, kojim više 
upravlja sudbina nego osnova. Tako on pristaje, da bude 
junakom pjesme, koja će da obuhvati ljudski život, te ovdje 
nije bilo zgode, da junak sebi odabere posebno polje. Već od 
početka nije bila obodena medja igralištu i obsegu djela. Pjesma 
raste i pada, kao da ju nose suncem obasjani i olujom uzbibani 
valovi, pa se premeće od jednoga ekstrema do drugoga. 

Iza ognjevite ljubavne povjesti Juanove s Julijom dolazi 
brodolom sa gladju i smrtnom mukom, iza brodoloma se niže 
sjajni i meki sklad mladenačke ljubavi Juanove i Haidijine — 
gola i ljubezna grupa poput Amora i Psihe, ali živa — nad njima 
mjesečina grčkih noći, pred njima ko vino rumeno more, koje 
melodičnim žuborom prati njihove ljubavne rieči, i najzad kraj 
njihovih nogu vas azijski sjaj Iztoka: zagasito crveni atlas, 
zlato, kristal i mramor. Pa kako vas ovaj sjaj dolazi iza naj¬ 
veće životne pogibli i sustalosti Juanove, tako se iza slave u 
Haidijinoj palači pripravlja Haidiji najužasnija bol, s koje joj 

srce pukne, a Juanu razbijaju čelo, vežu ga verigama i pro¬ 
daju ga u roblje. No kao rob dodje u Seraj, pa se pripovieda, 
kako ga preobuku na djevojačku, zatim ga uvode k ljubimici- 
sultaniji, prikazuje se čudna noćna zgoda u seraju sa svim žarom, 
sa svim mirisom, sa svim pustim i razkalašenim šalama. Onda 
iza toga vodi nas pjesnik k podsjedanju Ismaila, da gledamo 
klanje ljudi u gigantskom slogu, sve grozote bezsmislena rata 
i surove soldateske, a sve to u obsegu i s energijom, kako 
to poezija nikada nije prikazala. Zatim putujemo s Juanom na 
dvor ruske carice Katarine, a odavle u Englezku, u blagoslo- 
venu zemlju otimačine, morala, plutokratije i aristokratije, 
braka, kreposti i himbe. 

Ovo je samo goli kostur pjesme. Byron ne će nikada da 
čitatelja umiruje, ne štedi ga nikada. Byron ne miruje, dok 
ne kaže svega, posljednje rieči; zaklet je protivnik idealizma, 
koji abstrahuje i time poljepšava, sve njegovo umieće ide za 
tim, da nam odkrije samu prirodu, kakova je. Evo na priliku 
Julije. Njoj imadu 23 godine, liepa je, i ne znajući za to ljubi 
Juana, zadovoljna je svojim petdesetgodišnjem mužem, pa ipak 
bez sviesti osjeća tihu želju, da bi se moglo njegovih 50 go¬ 
dina podieliti u dva puta dvadesetipet. Najprije se junački bori 
za svoju krepost, tad se odriče boja, iza toga nam ju Byron 
prikazuje u prizoru, kad muž preseneti nju i njega, te nena¬ 
dano odkrivamo u njezinoj duši nov sloj. Ona laže, vara, glumi 
komediju sa tako spetnom rječitosti, da joj se diviš. Dakle ona 
ne bijaše dobra, kakva se u početku pričinjala? Dakle smo se 
prevarili? Nipošto! Byron nam pokazuje još dublji sloj u njenoj 
duši, u glasovitom pismu, što ga na razstanku piše Juanu, u 
iskreno osjećanom i sasvim ženskom pismu, koji je jedan od bi¬ 
sera u pjesmi. Byron pokazuje, da mogu uporedo biti duševna 
borba i požrtvovnost, ljubav i laž, laž i najveća nježnost. Što 
se dogodi ovomu listu? Juan ga čita vlažnih očiju na brodu 
— a u to ga iznenada pograbi morska bolest. Kasnije kad 
momčad na brodu nema više, što da jede, nakane ždriebom 
odlučiti, koga će ubiti, da bude drugima hrana. U svemu brodu 
nema papira, pa u toj stisci otmu Juanu Julijin list, razrežu ga 


r 

i komadiće označe brojem. Izždrieban bude Juanov pratilac Pe- 
drillo. Ima li na firmamentu nebesko tielo, na kojem bi lju¬ 
bavna sanjarija i kanibalski nagoni ovako tiesno bili spojeni, 
da se čak na komadiću papira sastanu? Byron odgovara, da 
poznaje takvo tielo: a to je zemlja. 

Odmah iza toga vodi nas Byron k Haidiji. Što su sve 
predjašnje grčke djevojke Byronove prema njoj ? Nezreli i ne¬ 
stalni pokusi. Nikada nije moderna poezija ljepše prikazala 
ljubav divljega, prirodnog djeteta. Goetheovi najkrasniji mladi 
ženski likovi, Greta i Klara, djevojke su iz nižega gradjanstva, 
i u njihovu se vladanju pored sve plemenitosti vidi malogra- 

i djanski izraz; čitatelj osjeća, da je njihov pjesnik frankfurtski 
gradjanski sin, kojemu se priroda prikazala u nižem gradjan- 
skom staležu, a naobrazba u malom njemačkom dvorskom životu. 
U Byronovih najljepših ženskih likova nema ništa gradjansko; 
njihova slobodna prirodnost nije krojena po gradjanskoj navici. 
Svatko čitajući o Juanu i Haidiji osjeća, da Byron potječe od 
Rousseau-a, samo što je Byron poradi svoga visokoga i neza¬ 
visnoga društvenoga mjesta slobodnije gledao čovječju prirodu. 

Ova nam pjesma iznosi na vidjelo goleme opreke. Ali 
to nije ćutilna, satirično-humoristična epopeja, kakva je Ario- 
stova, nego je stravstvena politična tendenciozna pjesma, puna 
srčbe, prezira, grožnje i poklika, koji odjekuje kao bojna truba 
revolucije. Byron ne prikazuje samo grozote, nego ju i tumači. 
U tom se vidi, da je široki historijski potez u »Don Juanu« 
isto tako moćan, kao filozofijski duh u »Faustu«, najvećoj 
pjesmi predjašnjega stoljeća. U »Don Juanu« nalazimo prirodu 
i povjest, kako u »Faustu« prirodu i metafiziku; ovdje je čo¬ 
vječji život razvit u svoj širini, kako je u »Faustu« stisnut u 
personifikaciju, a cielo je djelo produkt srčbe, koja je pred 
očima sviju moćnika vremena napisala: Mene Tekel Ufarsin! 

Istom u ovom djelu vidimo Byrona podpuna. Iz izkustva 
je dosta poznavao tečaj svieta, da se oslobodi od nezreloga 
idealizma. Sad je znao, kakav je prosječan čovjek i što upravlja 
njegovim životom. Nazvali su ga mizantropom poradi grizke sa¬ 
tire, ali on pita: »Zašto? jer vi mrzite na me, a ja na vas ne 

mrzim«. On je doista kadikad ciničan, ali samo u slučajevima, 
gdje je narav sama cinična. Dok svaka ljepota na zemlji imade 
svoje naličje, težko je braniti pjesniku, da ga pokaže, ma ko¬ 
liko se na to žalio moralist. 

Byron je došao do toga, da nije znao, gdje bi štampao 
svoje pjesme. Nakladnici su bili bojažljivi. Prva pjevanja »Don 
Juana« ne nadjoše ni knjižara, koji bi ih htio primiti u ko¬ 
misiju. Mnogo mu je škodio Southey, koji je u uvodu pjesme 
»Vizija suda« tražio u vlade, da zabrani Byronove knjige, a 
Byrona je nazvao osnivačem i poglavicom sotonske škole. 
Southey se ovdje ponosi, da je pogodio u čelo toga golijata 
i njegovo ime objesio na vješala sramote, a tko je junak, neka 
ga skine. Byron mu odgovori divnom satirom »Vizija suda«, 
koja je ujedno parodija Southejeve pjesme. Ali ne nadje u 
Londonu nakladnika. 

U to počini Byron pogrješku, koja mu je u Englezkoj 
mnogo škodila. Darovit, ali srednji, radikalni pjesnik Hunt na¬ 
kani izdavati radikalan časopis sa Shelleyem i Byronom. 
Shelley iz čednosti nije htio da se pridruži. Čim je Hunt na¬ 
njušio, da bi Byron bio voljan pristati, dodje bez ičega sa obi¬ 
telju u Italiju, gdje mu Byron dade stan i podporu. Sad se 
pokaza, da medju njima ne može biti simpatije; Byrona je vrie- 
djala Huntova familijarnost, a Hunta je ponizivala Byronova 
veličina. Uzalud je Moore odvraćao Byrona od toga prijateljstva, 
Byron nije htio pogaziti obećane rieči. On dakako nije slutio, 
da će biti prvi čin Huntov iza njegove smrti, da u tri svezka 
ocrni njegovu uspomenu. On dade Huntu »Viziju suda« i 
»Nebo i zemlju«, krasnu pjesmu o propasti svieta. Ali časopis, 
kojemu je u početku bilo namienjeno ime »The Carbonaro«, 
a dobio je ime »The Liberal«, izazva takvu srčbu i zgražanje, 
da je s četvrtim svezkom prestao živjeti. Tako je Byron iz¬ 
bačen iz književnosti, pa je put k činu i k pravomu boju za 
svoje ideje bio jedini, koji mu je još ostao slobodan. 

No prije je dao oduška svojemu revolucionarnomu pa- 
tosu u »Don Juanu« i u »Gvozdenom vieku«. Shelley je 
vjerovao, da u Byrona ima slavičnosti i vrstnoće dosta, da 


bude spasitelj ugnjetene domovine. Ali nepravo; jer Byron nije 
bio za žilavu i laganu borbu englezke opozicije. A nije bila 
samo politička nevolja u Englezkoj, koja ga je ljutila. Njemu 
bi prekipjela krv, kad bi pomislio na crnačko robstvo u Ame¬ 
rici, na nepravedni postupak s Grcima, ili na mučeničtvo tali¬ 
janskih patriota. Njegove su simpatije bile uviek sklone fran- 
cuzkoj revoluciji. On se prvi divio Napoleonu, ali kad je vidio, 
kako je pao junak vremena u želji, da postane kralj, i da je najzad 
u Fontainebleau-u volio okove nego junačku smrt, udari groz¬ 
nim rugom na predjašnji svoj ideal. Napoleonova krvava ratna 
slava nije mogla zanieti čovjeka, koji je u »Don Juanu« rekao 
krasnu rieč, da je častnije utrti jednu suzu nego proliti more 
krvi, i koji se divio samo junacima, koji su se borili za slo¬ 
bodu, Leonidi i Washingtonu. 

Sad je Byron uzeo na sito i rešeto svoju domovinu. Na¬ 
valjivaše na sve neistinito počevši od djevičanske kraljice do 
najmodernijega bontona. »Ja sam prevelik patriot, veli poru- 
gljivo u »Don Juanu«, da ne bi volio pripoviedati deset laži 
o Francuzima, nego jednu istinitu rieč o Englezkoj — jer ta¬ 
kove su istine veleizdaja.« 

Byron je navaljujući na sve, što je u Evropi bilo himbeno, 
započeo radikalnu opoziciju, sipao je striele na političku ro¬ 
mantiku i na svetu aliancu. Njegove rezke rieči probijahu at¬ 
mosferu i odjekivahu na daleko i široko; nijedna rieč Lorda 
Byrona nije pala na neplodno tlo, mnogobrojni bjegunci 
i izagnanici, potištenici i urotnici upirahu svoje oči u čovjeka, 
koji je u to doba, kad su inteligencija i karakter klonuli, stajao 
upravno, liep kao Apolon, srčan kao Ahil, ponosniji nego 
svi kraljevi. On — taj neranjivi peer englezki — biijaše organ 
nieme srčbe, koja je izjedala najbolje duhove u Evropi. On je 
sam prozvao poeziju strašću, i doista njegova pjesma bijaše 
gola oživljena strast. 

Byron je prorekao revoluciju; sa žalošću je vidio, da su 
se razbile osnove Karbonara. Najzad provali ta revolucija; »od 
vrhunca Anda do najviše gore na Atosu« vijala se ista zastava. 
Byron je bio izagnan iz književnosti u Englezkoj, a u Italiji 

tjeran iz jednoga grada u drugi. On već davno reče, da muž 
treba više učiniti za čovječanstvo nego pisati stihove. Često je 
govorio o umjetnosti kao ništetnom, varavom blistavilu. Sad 
se ujedini sve, da ga prisili na radnju. Suzdržavala ga je još 
samo ljubav k Guicciolici. Pomišljao je, da pođje boriti se za 
slobodu Kreola, te je marljivo propitkivao o stanju u južnoj 
Americi. 

Ali zemlja, koja ga je najprije ponukala na pjevanje, naj¬ 
više ga je privlačila. Zato se otme grofici, koje se ne usudjivaše 
izvrgavati pogiblima i naporima vojnim. Englezki ga odbor 
Filhelena primi za člana, i dade mu obilatu novčanu pripomoć. 
U Livornu još primi prvi i posljednji pozdrav Goetheov. Pet 
mjeseca probavi Byron u Cefaloniji, da se upoznade s grčkim 
prilikama. Razdjeljujući ratni materijal, topove i novac dopisivaše 
s velikom marljivošću. Najzad odluči poći u Missolunghi ka 
grčkomu vodji Maurocordatu. Grci su bili skloni monarhijskoj 
vladavini. Kako je uvjeren Trewlaney, koji je prilike poznavao, 
bili bi Grci Byrona ponudili grčkom krunom, da je doživio 
kongres u Jadru. 

Kad je Byron u Missolunghiju izišao na kopno, dočekali 
su ga kao kneza. Topovi su gruvali, glazba je ozvanjala, 
sve pučanstvo u divljem zanosu navrvjelo na obalu, a u kući, 
za njega priredjenoj, čekao ga je Maurocordato sa sjajnim 
zborom grčkih i tudjih častnika. 5.000 ljudi bješe u gradu. 
Byron sam izdržavaše 500 Suliota, koji su po smrti Marka 
Bozzarija ostali bez vodje. Byron je odabirao najpogibnija mjesta, 
kao da želi smrt. Htio je da sam vodi čete, koje su imale 
poći u Lepanto, i nadao se, da će junačtvom i radinošću 
nadoknaditi nedostatak vojničkoga izkustva; strategijom je 
imao upravljati posebni generalni štop. Ovdje je Byron mogao 
vidjeti, kako se silno lična neustrašivost doimlje poludivljih 
ljudi; ničim nije toliko zanosio svojih Suliota, koliko sigurnim 
gadjanjem i mirnoćom u pogiblima. On je sam postao veći 
čovjek. Kadikad bi ga podišla njegova stara sjeta, ali staza 
slave bijaše otvorena pred njegovim očima. Svjedočanstvo 
njegova duševnoga stanja podaje krasna pjesma, možda naj¬ 

ljepša, koju je u obće napisao, a sastavio ju je na svoj 37. 
rodjeni dan. 

Byronova je bila prva briga, da ublaži užasno barbarstvo, 
s kojim se ratovalo. Nekolicini turskih častnika pokloni slobodu 
i pošalje ih k Jusuf-paši s liepim pismom, da bi i on čovje- 
čanski postupao sa grčkim uhvaćenicima, kad su nesreće rata 
i onako dosta grozne. Zatim se dade na zadaću, koje se latio, 
i ovdje se pokaza njegov praktični duh spram pjesničkih 
sanjarija njegove okoline. Dok su ostali englezki odbornici u 
svom filozofijskom idealizmu htjeli najprije slobodnom štam¬ 
pom, pisanjem članaka i dr. civilizovati, u Byrona je nestalo 
bivšega Karbonara i on bude sasvim realan politik. Sa svom 
snagom upiraše se na realne prilike, a prije svega na zajedničku 
mržnju Grka na Turčina. Bio je uvjeren, da je to pouzdanije, 
nego njihove republikanske i liberalne tendencije. Stanhope 
je htio graditi škole: Byron je tražio i dielio topove; Stan¬ 
hope je nastojao po misionarima uvesti protestantsko kršćan¬ 
stvo: Byron znajući, da bi to odvratilo grčke svećenike od 
ustanka, htio je unositi samo puške i novac. Najzad se sada 
okani svake neprijateljske navale na evropske vlade. Byron je 
vidio, kako se jadno razpršio karbonarizam o moći organizo- 
vanih vlada, pa je želio prije svega izhoditi, da velike vlasti 
priznadu Grčku. 

Ali žalibože njegovo zdravlje nije bilo podobno, da izdrži 
velike osnove. On bi u Missolunghiju obično jahao oko grad¬ 
skih bedema, a da se jače dojmi mašte stanovnika, pratilo bi 
ga u takvim šetnjama 30 Suliota pješice; bili su to tako vrli 
trkači, da su s puškom u ruci stizali njegova konja, i kad bi 
brzim kasom pojurio. Jednoć u takovoj šetnji prokišne i ne 
htjede odmah poći kući. »Bio bih loš vojnik, reče, da se i na to 
obazirem.« Drugi dan uhvate ga silni grčevi ■— tri su ga 
čovjeka jedva držala — a boli su mu bile tako velike, da je 
rekao: »Smrti se ne bojim, ali ovih boli ne mogu podnositi.« 
Dok je bio u nevjestici, provali rpa buntovnih Suliota u nje¬ 
govu sobu, ogole sablje i stanu tražiti nekakvu zadovoljštinu. 


Slike iz svjetske književnosti. I, 

što ih je tobože mimoišao. Byron se u postelji uzpravi i 
s velikim naponom volje budući to mirniji, što su više oni 
bučali, ukroti ih svojim pogledom i licem, te ih odpravi. 

Godine 1824. 15. travnja morade Byron opet u postelju, 
i od tad ga ne ostavi groznica. Dne 18. travnja bijaše uzkrs, 
koji Grci slave na ulicama gruvanjem topova i pucanjem pu¬ 
šaka. No da dobrotvor njihov imade mira, gradjani su bili 
tiho. 19. travnja bijaše posljednji dan njegova života. Bio je 
u deliriju, činilo mu se da zapovieda i vikaše: »Napried, samo 
napried! Junački!« Kad se osviesti, zamoli slugu, da sasluša 
njegovu posljednju volju. On mu reče: »Idi k mojoj sestri, pa 
joj reci .... idi k Lady Byron i reci joj« ... . ali ga izdade 
grlo, i još su se čula samo pojedina imena: »Augusta — 
Ada.« — »Sad sam ti sve kazao«, završi on. — »Ah, Mylord, 
odgovori sluga, ja nisam razumio ni rieči od svega, što ste 
mi kazali.« »Nisi razumio!« odvrati Byron bez nade, »kolika 
nesreća! sad je prekasno!« Još se čulo nekoliko rieči iz njego¬ 
vih usta: »Siromašna Grčka! Siromašni grad! Moje siromašne 
sluge!« . . . Napokon pod večer još izusti: »Sad ću da spavam« 
— i umrie. 

Smrt velikoga muža ošinu svu Grčku kao grom. Puku 
se pričinjaše ovaj gubitak groznom prirodnom nesrećom. Istoga 
dana izadje ovaj dekret: 

Privremena vlada za zapadnu Grčku. 

Uzkršnji je svetak danas od vesele slave pretvoren u dan 
tuge i brige. Lord Noel Byron prestade danas po podne u 6 
ura živjeti nakon 10-dnevne bolesti .... Nalažem ovim: 

1. Sutra u osvit da se izpali 37 puta velika baterija, toliko 
puta, koliko je godina bilo velikomu pokojniku. 

2. Sve javne zgrade i sudovi ostaju tri dana zatvoreni. 

3. Svi dućani, izuzevši ljekarnice, ostaju takodjer zatvoreni, 
pa treba strogo paziti, da se ne priredi kakvo veselje, obi¬ 
čajno na uzkrs. 

4. Obćenitu žalost u zemlji 21 dan. 

5. U svima crkvama treba da se odsluži žalobna služba 
Božja. 

Dano u Missolunghiju 19. travnja g. 1824. 

A. Maurocordato. 

Drugoga svjedočanstva ne treba o tuzi grčkoga naroda. 
Grci su u gradu naričući letjeli ulicama i vikali: »Umro je, 
veliki je muž umro!« — Mrtvo tielo bi preneseno u Englezku, 
ali su mu svećenici zakratili mjesto u pjesničkom uglu Westmin- 
sterske opatije. Ipak »uzvišena nad kudnju Englezke i hvalu 
Grčke« ostade njegova uspomena na zemlji. 

* 

* * 

Byron je uz Shakespearea ponajbolji pjesnik englezki. 
Njegov je način pjevanja plod neskladna talenta i neskladne 
epohe; jer njegova velika pjesnička snaga nije našla pravih 
zadataka ni u svojem narodu ni u obće u svojem vremenu, pa 
se pjesnik dade i na izpitivanje nepravih zadataka. Premda je 
Byron bio pjesnički orijaš, ipak je najzad vidio, da svojih 
problema ne može iztumačiti, pa je stao očajavati; opazivši 
nesklad u životu i svietu osjeti u duši veliko nezadovoljstvo, 
koje se je doskora pretvorilo u svjetsku bol, u preziranje svieta 
i u očaj. Nitko nije ovih čuvstava silnije prikazao u pjesmi 
nego Byron, za koga bi se moglo reći, da je Faust, Prometej 
i Don Juan u jednom licu. Ova je vrst poezije postala izgledom 
mnogih pjesnika, pa se ovaj smjer zove by ronizam. Dapače 
može se reći, da je Byron bio pjesnički ideal za cielu epohu. 
Jedinstvo i harmoniju u pjesničkom osjećanju i radu uzalud 
ćeš tražiti u Byrona, koga su razmazili priroda i ljudi. Uza 
sve to njegova su djela trajan spomenik titanske duše, koja 
je naviestila rat svim prilikama tadašnjega evropskog društva. 
Njegova je poezija izniela znamenitu u ono doba ideju, koju 
su toliki pjesnici iza njega prihvatili, na ime: da se nalazi 
grdno nerazmjerje medju pojedinim dielovima našega društve¬ 
noga ustroja, i da je sva sudbina čovječja ovim neskladom 
pokvarena. Byron je svojim smjerom probio nove putove i 

našao mnogo apostola svojih ideja i svoga pjesničkog načina 
po svoj Evropi. 

U duševnom životu Ruske i Poljske, Spanije i Italije, 
Francuzke i Njemačke donieše ploda one klice, koje je Byron 
izdašnom rukom prosuo. Sjeme postane cviećem, a zmajevski 
zubi bojni ljudi. Slavenski narodi, koji su uzdisali pod težkim 
igom, koji su bili od prirode melankolični i imali buntovne 
nagone, prisvojiše s velikom strašću Byronovu poeziju, pa 
Puškinov »Onjegin«, Lermontovljev »Junak našega vremena« 
i Mickiewiczev »Konrad Wallenrod« pokazuju, kako se duboko 
Byron dojmio njihova čuvstva. Romanska plemena, kojih je 
liepo podneblje i liepe griehe Byron opjevao, prevodila su 
njegova djela i sa zanosom ih proučavala. Španjolski i talijanski 
emigranti pjesnici prihvatiše njegovu bojnu viku, u Spaniji se 
samoj stvori posebno družtvo, a u Italiji se vidi utjecaj Byronov 
poimence u Bercheta, pa se osjeća i u Leopardija i Giustija. 
U Francuzkoj se odmah iza smrti Byronove vidio utjecaj 
njegove poezije. Nekoliko mjeseca iza toga dogadjaja priedje 
Chateaubriand u opoziciju, a prvi čin Chateaubriandov bijaše 
poslije njegova odstupa, da se je prijavio grčkomu odboru. 
Hugove pjesme »Orientales« nisu bile bieg na Iztok, kao 
iztočne pjesme njemačkih pjesnika; Victor je Plugo doista bio 
u Grčkoj i dugo obćio s junacima ove vojne za slobodu. 
Delavigne je opjevao Byrona prekrasnom pjesmom, Lamartine 
je dodao »Childe Haroldu« novo, posljednje pjevanje, Alfređ 
de Musset pokuša preuzeti baštinu velikoga pokojnika, dapače 
Lamennais doskora udesi takvu dikciju, u kojoj nas mnoga 
rieč i rečenica podsjeća načina u Byronovim invektivama. 
Njemačka bijaše još previše politički zaostala, da bi prognanike 
i izseljenike brojila medju svojim prvim pjesnicima; ali s tihim 
filološkim zanosom njezini su učenjaci u pridizanju Grčke 
nazirali uzkrsnuće stare Helade, pjesnici kao Wilhelm Miiller 
i (nešto kasnije) Alfred Meissner pisali su liepe elegije u 
Byronovu čast, i u okviru zemaljskih medja bilo je u književ¬ 
nosti umova, koji su se s pravom držali za prognane i ožigosane 

i kojih se tim silnije doimala Byronova poezija: a to su 
poimence Borne i Heine; Heineova najbolja poezija, prije svega 
zimnja priča »Njemačka«, nastavak je Byronova rada. Roman¬ 
tizam u Francuzkoj i liberalizam u Njemačkoj potječu od 
naturalizma u Byronovoj poeziji. 

Iznad uzburkane poezije Byronove prepinje se prekrasna, 
sjajna duga nebeska, znamenje harmonije, mira i slobode. 
Byron je Evropi oglasio bolje dane! 






Adam (Dickieivicz. 

i. 

njiževni pokret, koji je poljskoj književnosti podao nevi- 
djen do tada sjaj i veliku znamenitost, treba promatrati 
u svezi s obnovom i preporodom sviju slavenskih književnosti 
u početku ovoga stoljeća. No pored toga nalazimo posebne 
uzroke literarnomu pokretu poljskomu u dvadesetim godinama. 

Tri su redovno uvjeta, s kojih u književnosti dolazi 
novi procvat: podpuna promjena družtvenoga sastava, razširaj 
umnoga horizonta s pomoću novih ideja u životu, i najzad 
dokolica i trud potrebni za uspievanje. Družtvo se je od ko- 
riena promienilo. Devetnaesti viek sam sobom znači, kako u 
zapadnoj Evropi, tako i u poljskom družtvu poslije propasti 
poljske kraljevine triumf i prevladu demokratije. Stare su 
aristokratske uredbe popadale, staleži su se izpremiešali, nestalo 
je kralja sa blistavim dvorem, znamenite su se porodice ili 
izselile, ili propale, ili tražile sreću na tudjim dvorovima, 
porušile se ili poniemčile; gusti redovi srednje šlahte bili su 
takodjer razbiti na komade; na upražnjena mjesta u družtvu 
stali su se natiskivati novi ljudi bez grbova i predanja, pred- 
strekavani žedjom naslada i zadovoljstva, pa silnim uvjerenjem, 
da se umom i upornim trudom može sve na svietu dobiti i 
uljezti u red slavnih i moćnih ljudi. U tom novom družtvu 
sasvim se promienilo mjesto pisaca. Naobraženih pisaca-dile- 

tanata iz redova aristokratije. kakav na priliku bijaše Krasicki, 
bivaše sve manje, zato su se umnožili plebejci, pišući za koru 
hljeba, no ti su plebejci bili kud i kamo samostalniji. Mecenata 
je zamienio knjižar izdavač, Aristarh je postao novinarski re¬ 
cenzent, a slavu je i uspjehe dielilo mnogoglavo biće, čitalačka 
publika. 

U isto doba s demokratizmom u družtvu i s izmjenom 
spisateljske pozicije razširio se takodjer umni horizont ljudi 
XIX. vieka. Germanstvo je prodrlo u bivšu Poljsku sa sjevero¬ 
zapada i sa jugo-zapada s pomoću administrativnih sistema 
i zakona austrijskih i pruskih, i s pomoću škola, u kojima se 
naučalo njemački. Vojske su Napoleonove pregazile bivše poljske 
zemlje u svim pravcima za svojih mnogobrojnih pohoda, dok 
su medjutim poljske legije boravile u Njemačkoj, Francuzkoj 
i upoznale se s gorućim nebom Italije i Španije. Upoznavši 
toliko jezika, narodnosti, civilizacija, povećali su Poljaci svoje 
znanje; velika svjetila njemačke poezije Schiller i Goethe bili 
su im kao domaća; Walter Scott ih je privlačio u romantička 
grotla Škotske; silni genij Byronov imao je nebrojeno množtvo 
štovatelji; u daljini su se vidjeli Ossian i Petrarca, Shakespeare 
i Dante, a još dalje za njima Rim i Grčka i carstva dalekoga 
Iztoka. Sve je ove svjetove razsvjetljavala svojim svjetlom nova 
historička i estetička kritika. 

Novo se družtvo nije moglo zadovoljavati salonskom 
književnosti iz vremena kralja Poniatovvskoga. Bila je potreba 
preporoda tako silna, da se prelom svršio u tili čas s brzinom, 
s kojom se na pozornici mienjaju dekoracije. Početak preporoda 
bijaše pojav romantika i njihov boj s klasicima, koji su do tada 
mirno carovali na poljskom Parnasu; po tom se iznenada i u 
isto doba javljaju Zaleski, Goszczyriski, sva škola ukrajinskih 
pjesnika, Mickiewicz sa svojim Litvinima. 

Adam Mickie\vicz rodio se u selu Z aosiu blizu Novo- 
grodka u Minskoj guberniji u oči Božića dne 24. prosinca 
god. 1798. (dakle 6 mjeseca prije Puškina, koji se rodf 
26. lipnja god. 1799 ), a potječe od stare litavske porodice 
Rym\vida - Mickiewicza, koji su imali grb Poraja i kneževsku 

krunu u tom grbu. Po imanju ova je porodica bila siromašna; 
otac Mickievriczev Nikola imao je samo kuću u Nowogrodku, 
bavio se odvjetničtvom, uzdržavajući dosta veliku obitelj od 
pet sinova. Adam je bio medju braćom drugi. Nejako i slabo 
ovo diete po slučaju pane jednoć materi s prozora; čudno 
spasenje maloga Adama pripisivaše porodica pomoći Bogorodice 
Ostrobramske, kako se razabira iz početka njegova epa »Pana 
Tadeusza«. 

Kad mu je bilo deset godina, dadu ga u školu k otcima 
Dominikovcima u Nowogrodku. Godine 1812., kad mu je bilo 
četrnaest godina, bio je vidokom najvećega dogadjaja u prvoj 
četvrti XIX. vijeka — Napoleonova pohoda u Rusiju, koji 
se zbivao uz probudjenu nadu mnogih poljskih patriota, koji 
su se većinom više pouzdavali u Napoleona nego u Aleksandra. 

Ovaj dogadjaj, kao sjajna prikaza, zasjeni oči vatrenomu 
mladiću i zasječe mu se za uviek u pamet. Dom njegovih 
roditelja odredili su za glavni stan Westfalskoga kralja. S 
Napoleonom su išli poljski legionisti, bieli su poljski orlovi 
išli zajedno sa zlatnim orlovima prvog imperija. Obje su se 
predstave nerazdvojno svezale u Mickiewiczevoj duši, koji je 
požudno promatrao junačine, pa od toga vremena postane 
Mickiewicz napoleonist. Godine 1829. proricao je u Rimu, da 
će se dinastija vratiti na priestol, a prema uzniku sv. Jelene 
osjećao je štovanje, koje pod kraj života postaje sve više i 
više mistično. 

Mickiewicz se dobro učio, i kako mu je stric pop Josip 
Mickiewicz bio u Vilni dekan fakulteta prirodnih znanosti, 
odprave ga godine 1815. u Wilnu k stricu u nadi, da će dobiti 
u sveučilištu pitomačko mjesto. Doista bijaše jedno mjesto 
prazno, a natjecala su se dvojica: Adam, koga je preporučivao 
stric, i Toma Zan, za koga je radio Kontrym. Oba se natjeca¬ 
telja za prvoga susreta na izpitu oprijatelje. Stipendiju poluči 
Mickiewicz, a Zana uzme k sebi Kontrym. Obojica udju u 
filologijski fakultet, obojica počnu pisati stihove, obojica prodju 
strogu školu klasičnoga ukusa slušajući predavanja Leona Bo- 
rowskoga. Mickiewicz je mnogo čitao Tassa u prievodu Petra 

Kochanowskoga, i Trembeckoga, upoznade se sa starim Rimlja¬ 
nima i Grcima s pomoću Grodkovom, Lelewel ga uputi u 
shvaćanje obće povjesti, no prvi njegovi pjesnički pokušaji 
nisu Bog zna što obećavali, bijahu to pokušaji u didaktičnoj 
poeziji. Takova je »Gradska zima« (štampana godine 1818.), 
slika zimnjih zabava i ugodnosti u gradu. U tom su klasičnom 
stilu napisani poslije i stihovi Joahimu Lelewelu, doktoru S., 
spjev »Šah dame«. Pjesnik je dugo vremena smišljao napisati 
na pola epsku, na pola opisnu pjesmu »Korun«, u kojoj je 
htio u junačkom dielu prikazati obret Amerike, a u didaktičnom 
opisati ratarstvo i seoski život. No ovih se klasičnih vježbanja 
doskora okani: val romantizma počne mu podljevati noge, 
ponuku mu dade drug Zan; jedna njegova elegija porazi 
Mickiewicza iskrenošću osjećanja i prostotom sadržaja i po¬ 
budi u njega misao, da poeziju treba tražiti samo u »istini«, 
a ne naprotiv. 

Godine 1818. živjeli su oni u sveučilištnoj zgradi, a u istom 
je koridoru stanovao profesor ruske književnosti Černjavskij; 
njegov sin, kojega su oni veoma ljubili, jednoć im sa zanosom 
pročita tada izašlu baladu Zukovskoga »Ljudmilu«, preradbu 
Biirgerove »Leonore«. Oba stanu pisati balade, najprije Zan, a 
onda Mickiev/icz. Prva balada Mickiewiczeva »Liljani« napisana 
je po prostonarodnoj priči s primjesom neizbježnih mrtvaca i 
prividjenja. Za »Liljanima« učestaše druge balade. Oslobodivši 
se već znamenito od ovih romantičkih uzgredica Mickiewicz je 
god. 1829. i 1830. pokazivao u besjedi Odyncu svoju izhodnu 
točku u pjesničkom radu, koja je bila u jednu ruku podpuno 
realistična, a u drugu ruku religiozna. Izvori su poezije: 
zbiljnost i istina. Poezija se radja, kad pjesnik proćuti i zavoli 
svoje, t. j. narodno. Predmeti i čuvstva, uzeti iz knjiga, isto 
su, što i usušeno ili umjetno cvieće. Mickievvicz je nepovoljno 
mislio o »Preporodu«, za koji je držao, da je duh umjetnika 
potisnuo u cielo more imitacije. Preporod je, mišljaše on, 
tom imitacijom umrtvio kršćansku poeziju, koja se razvijala u 
istinitosti sredoviečnoga čuvstva. No i prostonarodne poezije 
nije kovao u zviezde. Prostonarodna poezija nije izvor poezije; 

ona crpa neposredno i to rukom, kao seoska djevojka, izvor- 
vodu, koja se po tom odvodi u grad u fontane s pomoću 
vodovoda. Bit je romantizma, što romantici pišu imajući pred 
sobom nagu istinu, kao živo tielo, a klasici se zadovoljavaju 
lutkama. Klasicima su forme samo arhitektonika misli i retorika 
sloga; a Mickiewiczu je forma — harmonija, ton i kolorit 
rieči, što no dapače nezavisno od sadržaja proizvode pjesnički 
dojam. No Mickiewicz nije nikada razstavljao u poeziji estetično 
od etičnoga. Bila je osobina vremena, koje je išlo za podpunim 
preporodom, i onoga kruga mladeži, u kojem se razvijao 
Mickiewicz, da se pjesnička istina držala samo za jedno od 
sredstava moralne istine, za kojom čezne sviet i do koje se pro¬ 
bija put kroz umjetnost, ali ne kroz umjetnost preživjelu, 
dvorsku, manirnu, imitatorsku, već kroz umjetnost, koja iz- 
zbiljnosti unosi nove estetičke forme, tražeći ih u prosto- 
narodnoj poeziji, gdje priroda uviek prevladava nad umjetnošću. 
Ipak i prostonarodna poezija nije mogla biti Mickiewiczu ono,, 
što bijaše Goszczynskomu: alfa i omega; ona je po svojem 
umnom obzorju odviše uzana i elementarna. Glavno je vrelo, 
iz kojega se lije više pjesničko nadahnuće, — religioznost, od- 
krivanje istine duši, koja je proniknuta smirenjem i spremna, 
da primi istinu. Od početka do konca svoga umjetničkoga 
rada bio je i ostao je Mickiewicz najdublji religiozni pjesnik. Na 
ovu su ga religioznost navraćali i prvi najsilniji dojmovi dje¬ 
tinjstva, kult izbaviteljice Bogorodice, uspomene prve pričesti 
i njegov temperament, sklonost k ekstazi i k nenadanomu stva¬ 
ranju. On je bio improvizator, mogao je čitave sate govoriti 
u stihovima, lice bi mu gorjelo rumencem, oči sjale, a često 
ne bi ni sam umio kazati smisla svega onoga, što je malo čas 
rekao. Drugovi su to znali i uvažavali taj mistički uglić, tu 
svetinju ličnih osjećaja i religioznoga čuvstva, o kojima je 
Mickievvicz nerado govorio, a još manje razmišljao. 

Tadašnje družtvo u obće nije se odlikovalo pobožnošću, 
ono se nahodilo u živom i blizkom dodiru s naukom enciklo¬ 
pedista i idejama francuzke revolucije, no u isti mah pokazi¬ 
vala se već u svoj Evropi reakcija protiv materijalističnih nauka 

XVIII. vieka: u poljskom je družtvu ova reakcija potiskivala 
ljude u najkonservativnija načela narodnoga duha, — u nje¬ 
govu prošlost, u njegova vjerovanja. 

Izmedju dva pokoljenja, od kojih je jednomu bio na čelu 
Sniadecki sa svojim racijonalizmom i odredjenom religijom, a 
u drugom mladi ljudi tražeći izraza za novo shvaćanje svieta, 
dogodi se prelom i sudar. Mickiewicz iznosi bojni program 
novoga smjera u svojoj baladi »Romantičnost«, gdje se izvode: 
djevojka, kojoj se pričinja, da se razgovara s umrlim ljubav¬ 
nikom, svjetina, koja se moli za pokojnikovu dušu, vjerujući, 
da se njegova duša krili negdje u blizini ljubljene djevojke, i 
najzad mudrac s naočarima (u kojem je očevidno prikazan 
Bniadecki), koji s uvjerenjem govori: »vjerujte mojemu oku i 
staklu, ja ne vidim ničega; duhovi su plod prostih pijanica i 
njihove gluposti, djevojka bulazni, a svjetina huli razum.« Pjesnik 
odgovara mudracu: »djevojka čuvstvuje, a svjetina vjeruje, 
čuvstvo i vjera sitniji su za me nego mudračeve oči i naočari. 
Tebi su poznate mrtve istine, tudje narodu, ti ih vidiš u biljci, 
u svakoj zvjezdici, ali ne znaš istine života, ne ćeš vidjeti čuda, 
imaj srca i pogledaj u srce!« U tom preokretu k čuv¬ 
stvu krije se i velika sila i sva jednostranost poljskoga ro¬ 
mantizma u obće i Mickiewiczeva smjera napose. Istinu treba, 
mišljaše Mickiewicz, uhvatiti sa sjajem i s toplotom, da uz- 
mogneš raditi kao sunce, a ne samo kao zrcalo. 

II. 

Sad stanu izlaziti balada za baladom; najveća se produk¬ 
tivnost započne u to doba, kad je Mickiewicz svršivši sveuči- 
lištne nauke ostavio Wilnu i bio odredjen učiteljem latinskoga 
jezika u Kownu. Medju kowanskim učiteljem i wilanskim dru¬ 
govima trajala je najtješnja sveza; oni su dopisivali izmedju 
se, pjevali njegove pjesme, smišljali, kako bi našli novaca, da 
se Mickiewicz uputi za granicu poradi veće naobrazbe, i da 
se štampa prva zbirka njegovih pjesama. I on je sam dolazio 
k njima, da čita »Odu mladosti« i »Gražynu«. U njihovu je 
krugu bilo nesumnjivo, da se rodio velik pjesnik, dok nitko 

od starijih još nije za njega znao. Za svoga boravka u Kownu, 
1820.—1823. godine, dušom pjesnikovom potrese prva silna 
strast, koja je, kako rekoše drugovi, ostavila u njega tragove 
kao požar u šumi. Taj je prvi roman još sasvim prost i jedno¬ 
stavan. God. 1818. u doba žege odvede Zan Mickiewicza k bo¬ 
gatoj vlasteli Wereszczakima u Nowogrodskom okružju u selo 
Plužyn na imanje Tuhanowicz na obali jezera Switeža. Ovdje 
se Mickiewicz uljubi u krasnu plavušu Marylu, čuvstvenu i 
ozbiljnu djevojku, kojoj se svidjaše s njim čitati, igrati se šaha, 
maštati, no koja ne kolebajući, i kako se kaže, bez ikakove 
borbe podade ruku i srce drugomu čovjeku, mladomu, imuć¬ 
nomu i vrlo naobraženomu vlastelinu Lovrincu Puttkameru, 
velikomu uza to štovatelju Mickiewiczeva pjesničkoga talenta. 
Mickiewiczu je bilo kao Goetheu s Lottom, htio se pobiti sa 
sretnim suparnikom, propatio je hadske muke, tim strašnije, 
što su Maryla i muž bili sretni, nudili mu svoje družtvo, te 
nije mogao naći povoda, da prisvaja sebi Marylu i da se na 
nju požali, jer — kako sam priznavaše — ona ga nije nikada 
izazivala na ljubav pa ni jednom riečju podavala mu nade. 
Prije nego se vjenčala, ona se s njim objasnila, i obveže ga 
njegovim obećanjem, da je zaboravi ili ako ne bi mogao, da 
bar nadvlada svoja čuvstva prema njoj. Kao u Goethea, i u 
njega bljesne misao, da se ubije. Mickievvicz je i nadalje po¬ 
lazio Puttkamerove, tugovao je, klonio se od ljudi, tražio samoću 
u najpustijim mjestima kowanske doline oko Niemna tužan i 
žalostan, a podržavao se prekomjernim pilom kave i pušenjem. 

O sili čuvstva, koje ga je dogonilo do očaja i bezumlja, 
može se suditi po tome, kako je dugo trajalo. U proljeće go¬ 
dine 1823., kad je Odyniec pohodio pjesnika u Kownu, Mic- 
kiewicz čitajući svoj prievod Childe-Haroldova oproštaja tako 
se zanese uz rieči: »Meni nije ničeg žao. Nit se ičeg ja bojim, 
Žalim samo, da sam stao Ne žaliti ni za čim!«, da je blied 
kao krpa pao u nesvjesticu. Najbliži drugovi njegovi nisu mu 
smjeli spominjati Maryle. Mnogo godina poslije ovih stradanja 
i pošto je »Sestri svojoj Maryli« posvetio — godine 1823. — 
drugu knjigu pjesama, gdje je moli, neka primi ljubavne uspo¬ 

mene iz bratskih ruku, — rana se njegova srca odkrije opet 
godine 1829. Prelazeći Alpe u Spligenu Mickiewiczu se pri¬ 
kaže prividjenje Marylino i pjesnik napiše ovo: »Tako se ja 
ne mogu razstati s tobom, nikada, nikada; ti ploviš morem 
za mnom i ideš po kopnu, vidim na ledenjacima tvoje sjajne 
tragove i glas tvoj slušam u šumu alpinskoga vodopada.« Ovaj 
silni i duboki potres razpalio je i okrilatio njegov pjesnički dar. 
Kad su se slegle prve provale razdraženoga čuvstva, pokazala 
se najznačajnija osobina duševne organizacije Mickiewiczeve, 
neobična mužka čuvstvenost, po kojoj je on kud i kamo sil- 
nije nego drugi mogao osjećati i radost i žalost, pa umio ove 
osjećaje odmah preliti u umjetnička djela — ne s pomoću re- 
fleksije kao Goethe nego sa svom neposrednom toplotom prvih 
osjećaja. Ovu je sposobnost pokazao u krimskom sonetu »Aju- 
dah«, u kojem je pjesnik izporedio prošli život s morskim va¬ 
lom, koji otišavši ostavlja na žalu korale i školjke. »I u tvojem 
srcu, mladi pjesniče, strast podiže bure, no istom što primiš 
liru, strast se, bez štete po tebe, gubi u zaborav, ostavljajući 
za sobom bezsmrtne pjesme, kojih viencem viekovi će ti oki¬ 
titi čelo.« 

Ovaj entuziazam za svaku veliku ideju bijaše u njega pla¬ 
men, aktivan, takav, da je potresao sve živce i napinjao svu 
jakost volje, te je bio daleko od idealnoga snatrilačtva Schillera, 
koji nije nigda zaboravljao, da nema absolutne dobrote, da »das 
Dort ist nimmer Hier«. Mickiewiczeva ljubav k dobru nije bila 
platonska, nije razstavljala rieči od djela, i bila je prožeta uvje¬ 
renjem, da se može postići i nemogućnost. Takovim je duhom 
zadojena njegova »Oda mladosti« (štampana g. 1828., ali mnogo 
prije spjevana), koja je postala marseljezom mladoga pokoljenja. 

U prvi mah poslije toga, što je nezgoda s Marylom bez 
njene krivnje zagorčila život pjesnikov, omrzle su mu knjige, 
privlačio ga samo Byron, u koga je štovao »istiniti reali¬ 
zam« i u. koga je nalazio mnogo srodnosti s drugim svojim 
ljubimcem — Napoleonom. Zatim je kao i Goethe tražio utjehe 
u tom, što se odielio od svoje ljubavi svojim književnim radom. 
Mickiewicz je prikazao ovu ljubav u četvrtom dielu na široko za- 

snovane, ali nikada nedovršene tetralogije »Dziady« (Dje¬ 
dovi). Plan i predmet ovoga djela, jer nije dovršeno, ostat će za 
uviek zagonetan, a značit će nešto samo odjelite česti, od kojih 
su u izdanju god. 1823. u drugoj knjizi pjesama izišle druga 
i četvrta. Naziv je pjesmi slučajan i ne objašnjava njezina pred¬ 
meta. U rimo-katoličkoj crkvi dušni je dan (2. studenoga) 
posvećen uspomeni milih pokojnika. Po običaju, koji se održao 
od poganske starine pored svega opiranja svećeničkoga, prosti 
se narod sabira na taj dan na groblju, postavlja na mogilama 
jestvine i napitke, da ugosti njima mrtvace. Druga je čest 
»Djedova« posvećena poetiziranju ovoga običaja, koji je po 
svojoj svezi sa carstvom duhova i po svojoj prostonarodnosti 
podpuno odgovarao potrebama romantizma, koji no je vje¬ 
rovao, da će se poezija obnoviti, ako se u nju unesu elementi 
prostonarodnoga vjerovanja. Prividjenja i fantastika uvedeni 
su po primjeru Goetheova »Fausta«, a još više pod utjecajem 
Byronova »Manfreda«. Byron bijaše u ono doba Mickiewiczev 
uzor, a ostavio se naš pjesnik Shakespearea, kroz čija se djela 
protiskivao s rječnikom u ruci kao evangjeoski bogataš kroz 
iglene ušice. 

U isto doba, kad su se drugovi već pribojavali za Mic- 
kievvicza, spjevao je on drugu pjesmu, najobjektivniju, ep drevno- 
litavski »Gražjnu«. Ova je pjesma do tolikoga stupnja kla¬ 
sična po savršenom obliku, po velikom spokojstvu i prostoti, 
da bi se poljski klasici morali pokloniti tomu djelu, da su u 
obće shvaćali umjetnost. Goethe je bio podoban za takvu vrstu 
stvaranja, ali samo poslije talijanskoga pohoda; u Goethea su 
se izmjenjivali polagano pravci, a u Mickievviczu su se izmie- 
nili već u ranoj mladosti: on je u isti mah subjektivan lirik i 
klasičan epik. Dogadjaj se zbiva u poganskoj Litvi, u Nowog- 
rodskom gradu. Litavskomu knezu Litaworu žena Gražyna 
donese za miraz kneževstvo Lidu. Da osigura svoje pravo 
protiv pohotnoga vojvode Witolda, združi se Litavvor sa nje¬ 
mačkim krstašima, te oni krenu s vojskom na Litvu protiv 
Witolda. Kad to saznade Gražyna, podupirana starim vjernim 
Rymwidom, stane zaklinjati muža, da se okani saveza s duš- 

manima svoje domovine. No Litawor ne će da ostane. Sad 
odluči Gražyna počiniti junačko djelo. Preobuče se u odielo 
svojega muža, dok on spava, i krene na čelu svojih vojnika, 
koji ju drže za kneza, na vojsku, njemačkih krstaša, koja se 
već primakla. U boju ju pogodi smrtno zrno, poraz je Litvina 
rek bi gotov, — kad iznenada naleti crn vitez u vrevu i iz- 
vojšti pobjedu Litvinima. To je Litawor, koji je čuvši za po¬ 
žrtvovno djelo svoje žene potekao za njom na polje. Kad drugi 
dan po poganskom običaju sažižu tielo Gražyne, koju puk još 
uviek drži za kneza, oakrije Litavvor tajnu, i sam skoči u 
plamen. 

Gražynom se završuje niz prvih mladenačkih pjesama, a 
kad su se one pojavile, već se svršio prelom u družtvu na korist 
romantizma, dakako ne bez boja i bez krajnje razdraženosti 
stranaka. 




III. 

Pod kraj godine 1823. učenički krug još se snažnije svezao 
i oživio, kad se »Filareta« napuniše wilanski manastiri, pretvo¬ 
reni u zatvore. Duša ovoga omladinskog družtva »Filareta« 
bijahu Zan i Mickievvicz, ali se sada smjer ovomu družtvu 
promienio; pridošlo je na ime novo počelo, jedak politički 
ferment. Ovaj je preobražaj prikazao kasnije Mickievvicz u III. 
dielu »Djedova«. Zatvor nije bio previše strog, uhvaćenici su se 
izmedju se pohadjali u ćelijama, izmjenjivali misli i prekraći¬ 
vali vrieme. Sve se svrši bez suda. 14. srpnja god. 1824. bi 
nekoliko ljudi izagnano; najviše je stradao Zan, koji je svalio 
na se svakojake krivnje. Mickievvicz i drug mu Malewski oda¬ 
beru Odesu, gdje se Mickievvicz nadao polučiti mjesto u Ri- 
chelieujevskom liceju. Oni se odpute u Petrograd, gdje su bili 
u studenom g. 1824. U Odesi ne poluči Mickievvicz mjesta, samo 
se okoristi tim slučajem i u jesen g. 1825. pohodi južnu obalu 
Krima, zajedno sa darovitim pripovjedačem grofom Henrikom 
Rzetvuskim, koji je staru Poljsku znao naizust. Mickietviczu se 
odkrije Iztok, premda ne najdalji, ipak takav, koji ga porazi 
jakošću boja; on stane izučavati iztočne pjesnike u izvorniku 

i izdade u Moskvi svezak soneta, medju kojima imade imita¬ 
cija Petrarkinih soneta, no i mnogo drugih razkošno pisanih 
u šarenom iztočnom slogu. To su »Krimski soneti«. Ovdje 
u Moskvi, gdje se Mickievvicz brojio u činovnike generalne 
gubernatorske kancelarije, napisao je »Konrada Wallen- 
roda«, koji je štampan bio u Petrogradu i silno se dojmio 
poljske i ruske književnosti. Ovaj je dojam bio dubok, i ujedno 
značajan po rusko-poljske prilike u tridesetim godinama. Za svoga 
boravka u Moskvi živio je Mickievvicz veoma ugodno, kako 
sam pripovieda. Rusko ga je družtvo rado primalo i mazilo. 
Ali mu se zato Muza ulienila. Polevoj mu je nudjao sarad- 
ničtvo u »Telegrafu«; drug mu bijaše knez Vjazemskij; kad 
je odlazio, književnički krug, u kojem su bili braća Kirjejevski, 
Baratynskij, Polevoj, Ševyrev, Sobolevskij — poklonio mu je 
pehar, a na njemu su bili urezani stihovi Kirjejevskoga; lične 
je sveze s Rusima sačuvao Mickievvicz i poslije toga, kad se 
narodnostna prepirka izmedju Rusa i Poljaka napela. On je i 
treću čest »Djedova« posvetio drugovima u Moskvi, »kojih 
poznata lica imadu pravo gradjanstva u njegovim maštanjima« 
i spram kojih je on uviek »osjećao čistotu golublju«. No po 
svojem ekskluzivnom narodnom stanovištu Mickievvicz je odvojio 
narod i državu, pa mu je bila nedohodna i nepojmljiva for¬ 
mula razvoja. Nejednakost sila izaziva pitanje o sredstvima za 
borbu. Mickievvicz, koji je pisao u siečnju god. 1827. dru¬ 
govima, da čita Schillerova »Fieska« i Macchiavellija, stupio 
je na kosi, strmi put, koji je odabrao i talijanski patriot, 
pa je zato od njega uzeo epigraf za Wallenroda: »dovete 
ađunque sapere come sono due generazioni da combattere . . . 
bisogna essere volpe e leone«, zato veli Wajdelot u »Wallen- 
rodu«: »ti si rob, robu je jedino oružje — izdaja.« Wallenrod 
je sam zamišljen u duhu byronovske poezije. U čuvstvima 
Wallenrodovim spram njemačkoga reda, kojemu je veliki me¬ 
štar, i Niemaca ima mnogo analogije sa čuvstvima samoga 
Mickievvicza i njegovih savremenika. Mickievvicz je uplećući 
taj subjektivni element izkvario u umjetničkoj cieni svoj ep, 
pretvorivši ga u djelo neobjektivno i nehistorično. God. 1829.. 


sam Mickievvicz priznaje, da je Wallenrod u cjelini — ne¬ 
uspjelo djelo. Wallenrod nije bio nikada, po izpoviedi pjesni¬ 
kovoj, politički program, on dapače nije ga prikazivao idealom, 
nego je zavolio ovo lice, dugo je sam imao misli Wallenro- 
dove, ali u tim idejama imade pogibljiv, dapače poguban moral, 
jer podaje pravo renegatima, da prekrivaju svoju izdaju nekim 
plemenitim velom. Mickievvicza su držali Byronistom. 

Mickievviczu se otvorili aristokratski dvorovi ruski, a medju 
njima kuća spisateljice kneginje Zinaide Volkonske. Doskora 
po tom bude Mickievviczu dopušteno, da podje u Petrograd 
(pod konac g. 1827.), te on domala onamo preseli. Od travnja 
1828. do svibnja g. 1829. provede u šumnom krugu najrazliči- 
tijih zabava u odabranoj inteligenciji sjeverne priestolnice. Mic¬ 
kievvicz je bio kao doma u kući čuvene po svoj Evropi gla- 
soviračice Marije Szymanovvske, koja je kćeri kasnije udala za 
Malevvskoga i Mickievvicza. U Petrogradu se upoznade Mickie¬ 
vvicz sa mnogim znamenitim ličnostima. Ovdje se upoznade s 
pjesnikom Žukovskim i sprijatelji s Puškinom. Puškin je iskreno 
priznavao, da je Mickievvicz više pročitao nego on i da je u 
Mickievvicza više sistematičnoga literaturnoga znanja; u pje¬ 
smici »Mickievviczu« vidi se očito, da je Puškin mnogo cienio 
i uvažavao poljskoga pjesnika. »Sred plemena sebi tudjega, 
veli za nj Puškin, nije osjećao kivnje na nas; a mi smo ga 
ljubili . . . S njim smo obćili u čistim maštanjima i pjesmama 
(on bijaše oduševljen odozgo i s visine promatraše život). 
Neriedko je govorio o budućim vremenima, kad će narodi 
zaboraviti razpre i ujediniti se u veliku obitelj«. I Mickievvicz 
je u »Pomniku Piotra Wielkiego« posvjedočio, da se u duhu 
pobratio s velikim vrstnikom. Oni su izmjenjivali svoje misli 
ne samo o umjetnosti. Jednoć na kiši stajahu obojica obaviti 
plaštem Mickievviczevim pred mjednim spomenikom Petra Veli¬ 
koga, čemu su ostavili uspomenu u pjesmi, Mickievvicz u napo¬ 
menutoj pjesmi, a Puškin u »Mjednom Vsadniku«. Dogadjaji 
godine 1830. — buna poljska — izkopaše izmedja dva najveća 
slavenska pjesnika dubok, nepremostan jaz. »Naš je mirni gost, 

veli Puškin u pjesmi Mickievviczu, postao naš neprijatelj. O 
Bože! Povrati svoj mir u njegovu ogorčenu dušu.« 

Petgodišnji boravak u Rusiji u dva je smjera utjecao na 
Mickievvicza; podao mu je veliku množinu novih dojmova, i 
upoznao ga s množinom ljudi i prilika, te ga učinio univer- 
zalnijim. Od neokretna provincijalca postao je svjetski čovjek, 
ljubimac gospodja. No ovaj mu je način života otimao vremena: 
Mickiewicz je proizvodio malo (za svega boravka u Petro- 
gradu napisao je samo »Farisa«, pjesmu u iztočnom ukusu), 
pjesničko se stvaranje gubilo u efemernu improvizaciju, pa je 
bila pogibao, da će se ulieniti i razmaziti u veliko-svjetskom 
epikurovskom živovanju. Pjesnik je pomišljao na inozemstvo, 
na umjetničko putovanje, koje bi popunilo njegovu pjesničku 
naobrazbu. 

IV. 

S pomoću moćnih drugova i zaštitnika pod je mu za ru¬ 
kom, ako i ne bez truda, zadobiti putni list, s kojim je on 
otišao 13. svibnja g. 1829. iz Kronstadta davši rieč vvilanskomu 
prijatelju, pravomu romantiku A. E. Odyncu, da će se s njime 
sastati u Draždjanima i odmah krenuti u klasičnu zemlju umjet¬ 
nosti, u Italiju. Budući pet godina mladji, Odyniec bijaše prema 
Mickie\viczu kao učenik prema učitelju, pa je zapisivao dan 
po dan u putnim pismima (u 4 svezka) sve putne dogadjaje 
godine 1829. i 1830. Ponajprije su se s preporukama odpu 
tili u Weimar k staromu Goetheu, da mu se poklone, i bili 
su ciele dvie nedjelje u njegovu družtvu. Ne gledajući na laske 
i susretljivost domaćinovu i na milostive njegove spomen-da- 
rove, jedva se može kazati, da su Goethe i Mickievvicz uhvatili 
prijateljstvo. 8o-godižnji starac poznavaše Mickiewiczevu Muzu 
samo po prevedenim ulomcima »Wallenroda«. U mladom by- 
ronovskom romantiku mogla mu se prividjeti prikaza njegovih 
mladenačkih dana i bez povratka preživjelih ideja i osjećaja iz 
»Drang- und Sturmperiode«. U drugu ruku Mickievvicz ni u čem 
se nije podudarao s velikim poganinom, ne samo s toga, što 
je uza svu plimu i osjeku svojih misli imao religiozna uvje- 

renja, nego i s toga, što su se oni razilazili u metodi stvaranja 
i iztraživanja istine. Starac Goethe bijaše kolos pozitivnoga 
znanja, jednako velik u filozofiji, prirodnoj nauci i umjetnosti; 
nije bilo predmeta, oko kojega se nije bavilo njegovo bistro i sve¬ 
strano zanimanje. Mickievvicz naprotiv bijaše mlad čovjek, još 
ne izradjen, stojeći pri tom na krivom putu, koji ga je i doveo 
kasnije krajnjemu misticizmu, poričući mrtvo, suho, sistema¬ 
tično znanje i bez uvjeta poslušan pokretima jedinoga nepo¬ 
srednog čuvstva. Njegovo znanje, ako je i bilo znatno spram 
Puškinova, bijaše ništavo prema Goetheovu: on je čitao u 
Kownu Kanta i Schellinga, ali nije usvojio rezultata transcen¬ 
dentalne filozofije; on bijaše filolog, ali bez kritike; nije ljubio 
Niebuhra poradi njegova kriticizma, mislio je, da modernim 
historikom ne može biti ljetopisac, nego pjesnik, kojemu se 
istina odkriva ne domišljanjem razumne analize, nego sretnim 
momentom nadahnuća. 

Razumljivo je, da uz takve prilike ni izučanje umjetnosti 
u Italiji, u njenoj kolievci, nije moglo biti sistematično, kakvo 
je bilo u svoje doba u Goethea, a osobito da nije moglo 
biti plodonosno. Sred muzeja umjetnina on se više nasladjivaše 
formama i dojmovima ili »se sjećao svoje Litve«. Politika je 
bila jedini predmet pored filologije i umjetnosti, koji ga je 
zanimao, ali u polit'ci je on samo maštao napisavši još u Petro- 
gradu francuzki na 30 listova snatrilačku »Povjest budućnosti«, 
gdje počinje s 2000. godinom i prikazuje triumf čistoga ego¬ 
ističnog razuma, oboružana svim obretima razuma, nad vjerom, 
čuvstvom i duhom kao vjerojatnu budućnost Evrope. Djelo 
nije nikada objelodanjeno. 

Oba su putnika ostala hladna poslije susreta sa jasnim 
umom, kakav je bio u Goethea, jer nisu našli u njega svoje 
u istini tražene toplote, i jer su u tom mirnom Goetheovu 
svladavanju samoga sebe nalazili nedostižno za njih umrtvenje 
religioznoga čuvstva. 

Putnici su krenuli Rajnom i spustili se u Italiju preko 
Splugena, pohodili su Milan, Veneciju, Firenzu i stigli u Rim 

medju znance u najizabranije kosmopolitsko družtvo učenjaka, 

* 

umjetnika, aristokrata i gospodja sviju narodnosti. Družtvo je 
imalo tri ognjišta: dom kneginje Z. Volkonske, kojoj je sina 
poučavao Ševyrev, ovdje su bivali ruski slikar Briilow i Bruni; 
dom Klustinove (prijateljica Mickiewiczeva, Thorwaldsenova i 
Bonstettenova, jedna od oštroumnijih žena; Nastasija Klustinova 
pošla je doskora za nekoga francuzkoga grofa Surcoura), najzad 
dom poljskoga magnata, grofa Ankwicza - Skarbeka, koji je 
preselio u Italiju poradi slaboga zdravlja kćeri Henriete Eve. 
Henrieta je imala drugaricu Marcelinu tempicku, koja se spre¬ 
maše, da podje u manastir. Ovdje posred zabava u Rimu i oko 
Rima s arheolozima i poznavačima umjetnosti, Mickiewicz je 
proživio posljednji u životu roman ljubavi, od g. 1829.—1831. 
Grofova kći, nježna djevojka, u mnogom nalik na Marylu, 
uljubila se u nj po stihovima, ne poznajući ga još lično, a uz- 
ljubila ga je još više, kad je upoznala u njemu ne giganta u 
rodu Mihelangelova Mojsija, kakvim ga pomišljaše, nego za¬ 
mišljena i dosta mučaljiva mlada čovjeka, u čijim je očima 
gorjela sveta vatra genijalnosti, kad bi oživio i zašao u zanos. 
Obje druge bijahu nabožne, pa ih je neprijatno poražavao žestoki 
posmieh byronovskoga sarkazma i bezobzirne kadikad rieči 
pjesnikove o svetim predmetima. One su se molile i postile, 
da se pjesnik obrati, jer su ga držale za malovjerca. Mati je bila 
za Mickiewicza, ali ponosni magnat nije htio ni čuti o njemu 
kao zetu, držeći ga sasvim nezgodnom partijom za svoju visoko- 
rodnu i bogatu kćer. Ankwicz su se i Mickiewicz razilazili (jer 
je grof otišao iz Rima sa kćerju, a Mickiewicz obišao Napulj 
i Siciliju), ali su se opet sastajali poradi zdravlja kćerina, —■ 
tako je Mickie\vicz proveo odmah jesen godine 1830. u Svici, 
u družtvu sa Ankwiczem i Klustinima. 

Ovdje se upozna s Mickiewiczem sin generala Vincencija 
Krasinskoga Sigismund, koji je već pobudio nade kao pjesnik. 
Na povratku u Rim u Milanu dogodi se kriza; otac plane i 
izjavi, da bi volio vidjeti kćer u grobu nego ženom Mickie- 
wiczevom. Mickiewicz krene put Iztoka, ali ga u Jakinu od¬ 
vrati od toga namišljaja Rzewuski i odvede ga u Rim, gdje 
su zimu provodili Ankwiczevi i gdje je grof opet primao u 

svom domu pjesnika ne podajući nikakova znaka, da znade za 
uzajmična čuvstva kćerina i pjesnikova. 

Ove zime, koju je proveo u družtvu s Henrikom Rze- 
wuskim, Montalembertom, Lamennaisom, bukne 29. studenoga 
god. 1830. u Poljskoj buna, kobna sa svojih posljedica, jer je 
uklonila ustavnu vladavinu u Poljskoj i makla poljski jezik iz 
škole i suda, i zatvorila wilansko i varšavsko sveučilište. Pjesnik 
je pratio dogadjaje iz daleka, nije osjećao u sebi zvanja, da 
zadje u vrtlog, ne držeći se vrstnim za vojne ili državne 
poslove. Ali je postao religiozniji. Zbile su se goruće želje 
obiju djevojaka, izčezlo je filozofsko slobodoumlje, koje se nije 
nigda ticalo vjerske bitnosti, nego samo obreda, a sama ljubav 
poluči religiozno-mističan oblik. Poslije mnogo godina Mickie- 
wicz se opet izpovjedi ne kazavši o tomu nikomu ništa; a 
istoga mu dana grofica reče, da se kćeri prisnilo, da ga vidi u 
bieloj odjeći s janješcem na ruku. Mickiewicz je bio uvjeren 
o slutnjama, sam je imao prividjenja i više puta je sebi i drugima 
proricao budućnost, pa je poslije rieči grofičinih bio kao gromom 
ošinut. Odmah u proljeće godine 1831. nadodje nenadana i 
neočekivana razstava. Baš u to doba, kad je otac, čini se, počeo 
popuštati kćeri, 19. travnja g. 1831. iznenada Mickiewicz ostavi 
Rim i nikada se više nije sastao s grofovom obitelju, nego je 
samo Henrieti poslao primjerak ■ Pana Tadeusza« podbrisavši 
olovkom stranice, koje opisuju ljubav Jana Soplice ka kćeri 
Stolnikovoj. 

Mickiewicz je ostavio Henrietu Ankwiczevu bez dovoljna 
razloga. Nekoliko godina po tom, kad je već Mickiewicz bio 
oženjen, pisao je stari Ankwicz Odyncu: »Mene je gospodin 
Adam opisao u Stolniku, no otac ima pravo tražiti, da se kći 
u njega prosi.« Ponositost nije dopuštala pjesniku, koji nije 
imao drugih dohodaka pored skromnih honorara od izdanja, 
da reče koju rieč sebi u prilog i da zaprosi kćer Ankwiczevu. 

V. 

S odlazkom Mickiewiczevim iz Rima počinje se druga 
epoha u njegovu životu, epoha tegotna, puna patnje i stradanja: 

svjetski čovjek izčezava, a ostaje samo vatreni patriot i dobro¬ 
voljni prognanik; i njegova genijalnost tamni u gustoj magli 
misticizma, kojemu je naginjao od mladosti, no od kojega su 
ga u mladosti odvraćali drugi utjecaji. U tom zalazu svojih 
dana napiše još svoja dva najsilnija djela: treću čest »Dje¬ 
dova« i »Pana Tadeusza«. 

Mickiewicz, koga je Nastasija Klustinova slavila prorokom 
u kolovozu g. 1830. s toga, što je prorekao srpanjsku revoluciju, 
i koji je tada prorekao povratak Napoleonidi, nije nimalo 
naslućivao varšavske katastrofe, očito, jer je nije želio i jer se 
nije nadao uspjehu; on se nije žurio u domovinu, kao njegov 
rimski drug Stjepan Garczyhski. 

Viesti iz domovine silno su se doimale Mickiewicza: 
»Mokri list njemačkih blatnih novina«, piše nekomu slikaru, 
»više me potresa nego svi Vinci i Rafaeli«. Buna se razširivala 
i u travnju g. 1831. imala je dapače nekoliko uspjeha. Mickie- 
wicza je privlačilo onamo, gonila ga savjest, te preko Pariza 
podje u veliku kneževinu Poznanjsku, ali stigne prekasno. 
Varšava je već 8. rujna bila predana Paskeviču, a 5. listopada 
prešli su prusku granicu ostatci poljske ustaške vojske sa svim 
licima ustavne i ustaške vlade. Mickie\vicz je bio na strani, 
dok je buna trajala, ali je kasnije sasvim pristao na to propalo 
političko djelo, pa kad su pale već sve utvrde i nade, postane 
publicist, orator i politik poljskoga prognaničtva, koje je na¬ 
stavilo upornu idealnu propagandu protiv neuklonljivih posljedica 
buna, protiv ukroćenja i odnarodjenja. Ova se politika više 
upiraše o Boga, nego o zemaljska sredstva, a tim se objašnjava, 
što se povećala religioznost Mickiewiczeva već u Rimu. On je 
stao sada izticati svoj katolicizam, a god. 1834. osnuje u 
Parizu posebno vjersko družtvo »Sjedinjene braće«. Ova se 
politika nije podavala prilikama vremena, nego je željkovala 
samostalnu Poljsku u starom obliku s narodnim crtama prije 
diobe, a sredstvo za ovu obnovu nadaše se dobiti u pomoći 
Evrope, kad bukne nova revolucija naperena na Rusiju. Tim, 
što se prenielo poljsko pitanje na tudje tlo, prekinula se sveza 
Mickiewiczeva s ruskim družtvom. Obje su strane prestale da 


se shvaćaju, pa je Puškin nepravedno napisao o Mickiewiczu, 
da je sada u svojoj poeziji »ugodnik'i. černi bujnoj, poeti> om& 
nenavistR« (ugadjač biesne svjetine, pjesnik mržnja). 

Skrb poradi narodne nedaće okriepi u Mickiewicza patriotsko 
čuvstvo i okrilati njegovu pjesničku produktivnost. Njegova je 
produktivnost u obće oslabila poslije »Wallenroda« u veliko- 
svjetskom raznolikom družtvu, u kojemu je boravio u Rimu. 
Njoj je slabo pomagala ova upoznaja zapadnoevropske umjet¬ 
nosti. No sad je on opet zaplovio narodnom strujom i osjetio, 
da mu se vraća nadahnuće sa silom, kakve još nije bilo u 
njega. U Draždjanima na ponuku Odyhčevu uzme prevoditi 
Byronova »Giaura«, ali se okani toga posla, jer je za molitve 
osjetio, kao da se nad njim razbila i prolila čaša s poezijom. 
Radio je marljivo i što bi napisao, čitao je svojim drugovima 
u Draždjanima: Odyhcu, Garczyiiskomu i Domejku. Glavna 
mu je bila zadaća, da opjeva poljsko pitanje u obliku fantastične 
drame, u kojoj rade živi ljudi, beztjelesni duhovi, sam Bog, 
sakrit negdje za oblacima, i uza to pjesnik iz roda nemirnih 
titana, koji uzlazi u samo nebo i ište u Boga račun u ime po¬ 
tištenoga čuvstva za očite nesavršenosti u svietu, za dopuštene 
nepravde, za stradanje nevinih. Mickiewiczu su bili uzorom 
pisac »knjige Jobove«, Eshil u »Prometeju«, Goethe u »Faustu«, 
i osobito Byron u »Manfredu« i »Kainu«. Utjecaj Byronov 
na Mickiewicza vidi se već od godine 1822.: opaža se u 
»Wallenrodu« i u drami, koja je treća čest »Djedova«. On je 
sam priobćio Odyncu, da glavni prizor improvizacije u toj 
česti »Djedova« drži povratkom Byronova smjera u poeziji. To 
je bio ujedno posljednji oproštaj s byronizmom u pjesnikovu 
radu. Pjesnik, koga nam ovdje riše, veli: »Moje je ime milijon, 
zato, što ljubim i stradam za milijone. Ja ljubim vas narod, 
obuhvatio sam sva prošla i buduća njegova plemena i privio ih 
ka grudima kao drug, ljubavnik, muž, otac«. Prikazujući ide¬ 
alnu borbu s božanstvom veli: »O da znadeš, čovječe, kako je 
velika tvoja vlast, kad ti misao bljesne u glavu, kao iskra u oblaku 
• . . O, da znaš, da istom zamisliš misao, pa ju već dočekuju, 
kao elementi što čekaju grom, sotone i angjeli, hoćeš li udariti 

u pakao ili zasjati na nebu . . . O ljudi! svatko bi od vas mogao 
sam, prikovan, rušiti ili sazdavati mišlju i vjerom priestole!« Dok 
su Goeteov Faust i Byronov Manfred skeptični prema Bogu, 
Mickiewicz naprotiv stoji na podpuno religioznom tlu; njemu su 
kao i Danteu lični Bog i bezsmrtnost duše očevidni; u njegovu 
katoličtvu imade daha, koji je zanosio proroke. Njegov se 
Konrad povraća k Bogu, oboružan svom silom misli, koja mu 
je odkrila tajne svemira, oboružan znanjem o Bogu, koje nadi¬ 
lazi znanje arhangjela, ali uza to imade još najsilnije orudje — 
neomedjenu vlast čuvstva, koje gori kao vulkan i dimi se samo 
u riečima. »Te vlasti nisam uzeo, veli on, s plodova rajskoga 
drveta, nisam je našao u knjigama ili pripoviestima ili rješa¬ 
vanju zadaća; ja sam se rodio tvorcem.« Glasovitu improvizaciju 
uznika Konrada napisao je Mickiewicz na jedan mah, u jednu 
noć, poslije koje ga je Odyniec našao, gdje blied, na pola odjet 
spava na podu od umora. U njoj se pokazao Mickiewicz vas 
s veličanstvenim prezirom orla, koji leti na krilima čuvstva, 
koji ne mari za stege induktivnoga analitičnoga uma, što no 
se samo s velikom mukom uzpinje na visoke vrhunce. Sretni 
je instinkt ovdje prometnut u načelo svemogućnosti čuvstva, 
pa na tom neobuzdanom konju jaše konjanik i razbija se o tvrdu 
stienu nemogućnosti. Ovdje su postavljene, ako i nisu riešene 
najdublje i najmučnije zadaće svieta i savjesti. Malo je takovih 
knjiga u svjetskoj književnosti. Ona je srodna sa Prometejem, 
Faustom, Manfredom. 

VI. 

Poslije ovoga diela »Djedova« napisao je Mickiewicz naj- 
podpunije, najsavršenije, najzrelije djelo, koje sva poljska kri¬ 
tika izporedjuje sa »Ilijadom«, mirni, jasni, plemićski ep u 12 
pjevanja s nadpisom »Pan Tadeusz.« 

Mickiewicz je u Draždjanima, a kasnije od polovine 1832. 
godine u Parizu mnogo patio; u nizu njegovih patnja bila je 
najneznatnija čest — siromaštvo, koje ga nije ostavljalo sve do 
groba. Poslije varšavske katastrofe knjige su se slabo proda¬ 
vale i slabo mu donosile. Pjesnik je u zabrinutosti htio, da pro- 

dade sva autorska prava za malu penziju do smrti. Unaokolo 
su bili sve sami siromasi i patnici, pa i oni još ne živu na 
miru, nego se glože o aristokratiji i demokratiji, konservatizmu 
i revolucionarstvu, o katolicizmu i podpunom bezvjerju. Njemu 
Poljaku, prožetu narodnim načelom, koje bješe odvojeno od sviju 
drugih stranaka i struja zapadno-evropskoga života, bijahu mrzke 
pletke i svadje, pa i tašti »prokleti« Pariz sa svojim barika¬ 
dama. K svemu tomu pridošla je sušica i smrt pjesničkoga 
njegova pitomca Garczynskoga 1 rodj. 1805., umro 1833.), koji 
je umro na njegovim rukama. 

Poslije gojenčeve smrti živio je Mickiewicz, već nešto 
tmuran i ostario, samo u malenom krugu drugova i štova¬ 
telja, zatiskivao je uši od svega, što je naokolo i što se tada 
zbivaše, od buke evropske bježao je mislima u kraj, »gdje mi 
je lašnje zaboraviti svoju tugu, gdje se Poljak može bar malo 
nasladiti, u kraj djetinjih godina, .... gdje mi se milila igra, 
gdje sam riedko tugovao i veoma riedko plakao.« 

I što je tužnije bivalo u okrugu, to je češće pjesnik zalazio 
u taj kraj i duže ondje ostajao: pjesma, zamišljena u malim 
medjama, rasla' je u sve većim razmjerima. Prvi glas o njoj 
imademo u pismu 8. prosinca 1832.: »Pišem seosku pjesmu 
u rodu Hermana i Doroteje, napisao sam već hiljadu stihova.« 
On ju je pisao, prekidao, i opeta se povraćao k njoj, jer »kad 
sam ju pisao, činilo mi se, da se bavim u Litvi.« 

Kad je umro Garczynski, već su bila napisana četiri pje¬ 
vanja, a pjesniku se činilo, da su tri četvrtine pjesme već go¬ 
tove; najzad u pismu Odyncu u veljači 1834. godine piše: 
»jučer sam dovršio Tadeusza — golemih dvanaest pjevanja; 
mnogo je pusto, no ima i mnogo liepo .... najljepše su u 
njemu slike prirode, našega kraja i naših običaja.« Mickiewicz 
sam nije mnogo cienio ove pjesme, kud i kamo su mu se više 
svidjali »Djedovi«. No »Djedovi« su doskora zastarjeli, a »Pan 
Tadeusz« sjaje neuvelom mladošću za to, što je u tom epu 
kristalizovana ciela prošla kultura, sva historijska slika na¬ 
roda sa svim stranama njegova bića, živo, puno, reliefno, sli¬ 
kovito, počevši od jela, pića i odjeće, lova, svadje, ratarstva, 

domaćega ognjišta, obitelji, sve do molitve, nezaboravnih uspo¬ 
mena, najzanosnijih želja i nada. Sag je izatkan pomno, nit pa 
nit, živo i šareno, lica je uvedeno mnogo desetaka, boje su 
izabrane i skladne, nijedne slike ni lica ne možeš izkinuti, da ne 
izkvariš cjeline; patetično se slieva s humorističnim; nije samo 
spoljašnost života fotografovana na najrealniji način, nego je 
uhvaćena sama njegova duša. Krasinski se oglasio godine 1840. 
ovako o ovoj pjesmi: »Don Quijote slio se s Ilijadom. Pjesnik 
je stajao na užini medju pokoljenjem, koje izčezava, i nama, 
vidio ga je još prije smrti, ali sad ga više nema, a to i jest epsko 
stanovište; on je ovjekovječio mrtvo pleme; ono ne će umrieti.« 
Glavni je i bitni motiv i os, oko koje se vrti sva pjesma, — 
vjekovno narodno neprijateljstvo Poljaka i Rusa, prikazano tako 
objektivno, da ljubiš i uvažavaš dobru, hrabru i poštenu pri¬ 
rodu kapetana Rykova; razumiješ, da su staromu sporu krivi 
ne ljudi nego kobna prošlost i razne političke težnje. Srce je 
pjesnikovo dakako medju svojim politički mrtvim, ali još ne- 
klonulim zemljacima: prikazana su njihova dobra svojstva, ali 
nisu propuštena ni rdjava: svadljivost, parnice, razpre zbog 
privatnih računa i ličnih stranaka. Pokraj bogate vlastele srednje 
ruke dovršuju svoj viek i vlasteoska imanja — biesna vojska 
anarhije prije podjele Poljske gotova je, da se bije ma s kim, 
samo da je poziv okićen predlozima, pa da se može reći, da 
se radi pro publico bono i da se učini kompliment braći ple¬ 
mićima. Naslućuju se ovdje uzroci razspa, ali se pokazuje i 
liek; poljski su dogadjaji izprepleteni sa obćim evropskim — 
s onim istima, koje je Goethe uzeo za zaledje svoga njemač¬ 
koga epa. Za scenom dogadjaja »stoji divni vodj, bog vojne, 
smioni genij ... sa zlatnim medju srebrne pomiešanim or¬ 
lovima, koji upravlja pobjedničkim kolima i nadvija groznu 
svoju desnicu nad Sjeverom«. Njegov dolazak očekuju ple¬ 
mići poljski kao spas; kad on dodje, u tili tren u ognju pa¬ 
triotskoga zanosa izmiruju se Soplice i Horeszki, grle se i ple¬ 
mići i doktrinarne Buchman i patriot Židov Jankiel; za žrtvu 
obćemu dobru prinieta su sva prava, oslobodit će se i seljaci, 
ali će se i njima dati plemićski grbovi, da se sačuva tradicija 

(Pj. XII.: »Kochajmy si§«.). Napoleon je shvaćen kao perso¬ 
nifikacija velikoga svjetskog dogadjaja — francuzke revolucije, 
i kao čovjek, koji je dobio misiju, da pokori i obnovi ostar¬ 
jelo družtvo; s njegovom se pomoću slava velikih svjetskih 
ideja udružuje s narodnom predajom. 

Po prirodi svoga talenta bijaše M.ickiewicz koliko epik 
toliko i lirik: od najranijih godina njegova Muza nije zazirala 
od predmeta najobičnijega sadržaja; već je u Wilni duboko 
izučavao Ilijadu; od savremenih je kritika osobito cienio A. 
W. Schlegela, koji je god. 1797. napisao svu teoriju epopeje 
u povodu Goetheova »Hermana i Doroteje«. Sam je Mickie- 
wicz priznao, da je u početku namjeravao pisati nešto na način 
»Hermana i Doroteje«; u oba se spjeva kao odlučno lice 
javlja duhovnik; u oba, sasvim po mislima Schlegelovim, uz- 
višava se radnja tim, što je postavljena na podnožje velikih 
svjetskih dogadjaja. Prema Schlegelovim savjetima, uzet je iz 
Ilijade samo duh, a ne oblik, pjesnik ju je pročitao i kao za¬ 
boravio, usvojivši samo njenu objektivnost, mir i lagani ritam 
postepenoga razvoja u radnji. Najzad skladnu pravilnost toga 
podpuno klasičnoga djela možda je polučio pjesnik tim, što 
je sam dugo boravio u klasičnoj Italiji i upoznao djela kla¬ 
sične umjetnosti. Nesumnjivo je takodjer, da je Mickiewicz ne 
toliko u gradji koliko u dojmovima uzajmio u najdarovitijega 
do onda poljskoga pripovjedača Rzewuskoga, koji se poznije 
veoma proslavio. Oni su se zbližili u Krimu, a preživjeli su 
zajedno švu zimu godine 1830. u Rimu. Rzewuski je stao pi¬ 
sati po nagovoru Mickiewiczevu »Zapiske Severina Soplice« 
(1839.), u kojima se javljaju Rejtan, Horeszkowski i druga 
lica poznata iz »Pana Tadeusza«, nazvana po Soplici. Medju 
ono, što je uzeo Mickiewicz od Rzewuskoga, ide epizoda, koja 
je dala pjesmi drugi nadpis: »Pan Tadeusz czyli Ostatni zajazd 
na Litwie«. »Zajazd« je bila u plemića samoupravna realiza¬ 
cija svojega prava, častna bi se lica u kojem plemićskom dvoru 
sastala, pa bi sama izrekla presudu o kojem sporu medju ple¬ 
mićima na svoju ruku, mimo sud. Najveću je čest gradje našao 
Mickiewicz u svojim uspomenama, pjesma je složena od por- 

treta, koji prikazuju razne njegove znance, a to su: Asesor i 
Rejent, Gervazij i Protazij, ulani i brkati plemići, romantični 
grof čudak i cimbalist Jankiel. Priestolnična pofrancužena ko- 
ketka Telimena prikazuje koju od odeskih ili petrogradskih kra- 
sotica; u Zosiji ima crta Marylinih punih seoske prostote i 
naivnosti. CJ obće medjutim nije Mickiewicz uspio u crtanju 
ženskih karaktera i tipova, kao ni njegovi drugi veliki vršnjaci, 
te u poeziji poljska žena ne zauzimlje dostojnoga mjesta, koje bi 
zavredjivala po zaslugama svojim u životu. Oni nisu mogli 
prikazati žene silne, samostalne, gradjanke. Mnogo su bolji 
mužki tipovi, a medju njima je najmanje tipan sam pan Ta- 
deusz. On za pravo nije junak pjesme, nego je to upravo njegov 
otac, koji se krije pod monaškom mantijom i imenom »Robak«. 
On izpovieda svoju tajnu u svoj io. knjizi, pošto bude ranjen 
u boju s Rusima u redovima pomirene poljske šlahte. Središtno 
mjesto zauzima u djelu Jacek, ali je to disonancija u cjelini. 
Poslije smrti pjesnikove, pokazalo se u početku 70. godina, da 
je izpovied Jaceka Soplice — autobiografija pjesnikova, Eva 
da je Henrieta, a Stolnik grof Ankwicz. 

»Pan Tadeusz« se silno i trajno dojmio poljskoga družtva. 
Priznanje pjesniku bijaše neograničeno. U to je doba već pje¬ 
snika zanosio duh k drugomu, uzvišenijemu čeznuću njegove pri¬ 
rode, koja je etičke ideale stavljala nad estetičke. Ipak su »Dje¬ 
dovi« ostali neizdjelani, jer je Mickiewicz radio samo onda, kad • 
bi ga obuzelo nadahnuće, a nadahnuće ga je podilazilo sve 
rjedje. Posljednji put ga snadje godine 1840., kad su drugovi 
dali Mickiewiczu u čast objed i kad je izazvan Slowackim na 
improvizaciju, odgovorio sa žarom, kakova nije osjetio poslije 
III. česti »Djedova«. 

VII. 

U domaćem životu Mickiewiczevu dogodi se promjena, 
u polovici godine 1834. on se oženi. Slušajući, da hvale Selinu 
Szymanowsku, kćer glasoviračičinu, koju je poznavao još u 
Petrogradu kao živahno, ćudljivo, ali umiljato djevojče, Mic- 
kievvicz se zareče pred drugovima, da bi se rad njom oženio. 

Drugovi urede sve, Selinu dozovu u Pariz i ženidba se svrši, 
pa premda se nije dogodila po ljubavi, Mickiewicz je bio neko 
vrieme sasvim sretan s veselom ženom, koja je bila zadovoljna 
malim. Dodju i djeca, a briga za kruh poraste; uza to je žena 
od god. 1839. do svoje smrti g. 1855. tri puta silazila s uma. 

Godine 1837. pokuša Mickiewicz svoje sile na posve no¬ 
vom polju, napisao je u francuzkom jeziku za teatar Porte 
Saint-Martin dramu »Barski konfederati«, koju je silno podu¬ 
pirala George-Sandovica. Ipak drama ne bi primljena, jer je 
neprikladna bila za pozornicu; ona je slabo djelo; tri su se 
posljednja čina negdje izgubila, dok su je prijatelji čitali i raz¬ 
nosili. Godine 1839. uredi se Mickiewicz dobivši, premda je 
bio katolik, stolicu latinske književnosti u sasvim protestant¬ 
skom sveučilištu u Lausanni; no do skora, na koncu godine 
1840., otvori mu se mnogo šire polje rada: njemu povjeri 
francuzko ministarstvo novo uvedenu katedru slavenskih knji¬ 
ževnosti u College de France-u. Mjesto je bilo veoma častno, 
publika po svojoj razvitosti divna, a zemljaci su se mnogomu 
nadali od prvoga savremenoga pjesnika Poljske i Slavenstva. 
No redovna, sistematična, stalna radnja profesorska nije prijala 
Mickiewiczu; ona ga je morila a nije ga zadovoljavala. Medju 
učenjake nije pripadao, od slavenskih je književnosti u kratko 
poznavao dvie glavne: rusku do 30 godina, i poljsku. Ako i nije 
mogao podpuno svladati predmet, ipak je oduševljavao slušatelje 
podajući im — ne o Slavenstvu nego o Poljskoj — mnogo du¬ 
bokih i pjesničkih misli. No upravo kad je Mickiewicz započeo 
drugi tečaj svojih predavanja (u srpnju g. 1841.), umno za¬ 
luta i pane u misticizam, kojemu je prijala njegova duševna 
organizacija; mjesto nauke stane predavati religiju i politiku, 
tako da su ga morali maknuti sa katedre. Posljednje mu je 
predavanje bilo 28. svibnja 1844. 

VIII. 

Ovu je žalostnu promjenu uzrokovao dolazak teosofa, 
poljskoga plemića Towianskoga, kad se u krilu katolicizma 
obrazovala osobita razkolnička crkva t. zv. »Towianizam«. 

Mickiewicz je pristao uz nju, pa to je više interesno u pato- 
logijskom smjeru, ali je to medjutim utjecalo i na sadržaj te- 
čaja slavenskih književnosti. Razumjeti se može samo onda, 
kad se sastavi s onim, što je radio Mickiewicz poslije 1841. y 
godine, s idejama razsijanim u njegovim člancima u žurnalu 
»Pielgrzymu« i sa knjižicom, koju je pisao vec u Drazdjanima 
a u Parizu objelodanio godine 1832. »Ksi^gi (Knjige) narodu 
polskiego i pielgrzymstva (putničtva) polskiego.« 

Ovu je knjigu nerado prodavao, nego ju je poklanjao: 
napisana je biblijskim slogom, prozom, a bila je odmah pre¬ 
vedena na mnoge evropske jezike i bila je uzor Lamennaisu 
za evangjeosko - socijalistična razmišljanja u »Paroles d’un 
croyant«. To je knjiga postanja, knjiga izhoda i katekizam 
poljskoga emigranta. U njoj se prikazuje, kako je bilo kršćan¬ 
skim narodima poslije križarskih vojna, »kad se sloboda širila 
polagano, ali postojano i razmjerno, od kralja na veliku go¬ 
spodu, od njih na plemstvo, od njega na gradovi, a dotle bi 
morala prieći na vas ostali sviet, a sa slobodom jednakost.« 

Ali su kraljevi izkvarili sve i stvorili idole, medju kojima je 
najgadniji »interes«. Pad je Poljske objašnjen tim, što se ovaj 
narod nije poklonio idolu interesa i tvorio dobro bez koristi; 
kad uzkrsne Poljska, ne će biti ratova. I Mickievricz i njegovi 
zemljaci vidjeli su samo jednu stranu, samo vrline prošlosti bez 
njezinih grieha, bez unutrašnjih uzroka obiju katastrofa g. 1795. 
i 1830. Oni nisu shvaćali stanja, pa su tim manje mogli da 
se domisle praktičnomu izlazku iz težke situacije. Oni su tražili 
izlazak samo u restauraciji, ne mareći za promjenu prilika. Ne 
imajući dovoljne snage, da restauraciju izvedu, podavali su se 
mističnoj vjeri, da će im doći spas na nepoznat način, s po¬ 
moću kakvoga čuda. Stradanja u sadašnjosti blažih su prekras¬ 
nim maštanjima o carstvu slave u budućnosti, kad se narod 
ne izvršivši svoje misije javi opet kao realizator kršćanske ideje 
u gradjanskim i medjunarodnim prilikama. Mickiewicz se na- 
daše, da će se pokazati veliki čovjek, »živi zakon«, novi Moj- 
sije, Krst, Napoleon, u kojem će ideja budućnosti naći svoju 
inkarnaciju, a po tom i realizaciju. Slučajno se i javilo lice, 

koje se držaše takovim, od Boga poslanim »čovjekom sudbine«, 
i kojemu se Mickiewicz poklonio kao svomu učitelju pribav¬ 
ljajući mu riečju i primjerom mnogo novih pristaša. To je 
bio neki Andrija Towianski (r. 1798., umro 13. svibnja 
g. 1878.), bivši sudac u Wilni, pravi maštatelj, koji je malo 
čitao, malo znao, ali je od ranih godina mnogo razmišljao o 
religioznoj reformi i došao do takove savršenosti u vjerskom 
životu, da mu se učinilo, da je odozgo dobio zapovied za taj 
posao. Kao mnogi njegovi zemljaci, bio je Towianski napoleo- 
nist, sujevjeran štovatelj duha Napoleonova; baveći se oko nauke 
bistrovidjenjaimagnetizrna stvorio je sebi osobite pojmove o snazi 
volje i nevidovnom svietu, donekle nalik na seobu duša. On 
se uvjerio, da je došlo vrieme ostvariti načela kršćanstva u ži¬ 
votnoj praksi, a s tim da je u svezi budućnost Poljske. S tom 
misijom ostavi domovinu i dodje u Pariz. Kako je bio slabo 
rječit i s težkom se mukom izražavao, tražio je vješte i moćne 
ljude, da mu budu u pomoć, a on je sam stajao kao za obla¬ 
cima. Towiaiiski je uviek tvrdio, da je on pravovjeran ka¬ 
tolik, samo što ovu religiju shvaća malo po svoju. Adepte je 
iskao samo medju vjernicima. Godine 1841. u srpnju pre- 
svoji Mickiewicza odkrivši mu neke činjenice u prošlosti pjes¬ 
nikovoj, za koje je mislio Mickiewicz, da nisu nikomu po¬ 
znate, i pomogavši mu izliečiti ženu, koja je tada bila u lud¬ 
nici, nekim silnim riečima, koje su se nje odmah dojmile. 
Lako je tumačiti, kako je mogao Tovviahski osvojiti Mickie- 
wicza. Tovrianski je mnogo slušao o njemu u Wilni, osim 
toga je dvie zime 1835. i 1836. proveo u Drazdjanima ob- 
ćeći sa Odyncem, pak je upoznao ćud pjesnikovu. 

Mickiewicz bijaše na čelu nove vjere. Počne sa Towianskim 
obilaziti crkve i propoviedati zajedno s njime. To uzrokova 
veliku sablazan, te Towiariskoga protjeraju iz Francuzke u 
srpnju godine 1842. Glavni stup Towianizma Mickiewicz ostade 
u Parizu u dvostrukom svojstvu: kao »vodja svete stvari«, 
organizator nove vjere u grupama po sedam ljudi u jednoj, i 
kao profesor u College de France-u unoseći novu vjeru u pre¬ 
davanja. Uspjesi Towianizma nisu bili veliki ni medju emi- 

grantima. Pored Poljaka bilo je u novoj družbi nešto i Židovi 
i Francuza. 

Posljednja predavanja u College de France-u prikazuju 
krajnju idealizaciju osobitosti poljskoga bića, dapače i takvih, 
kao što su izbor kraljeva i liberum veto; povjest je Poljske 
izstavljena kao poredak, podržavan neprestanim entuzijazmom; 
pleme je slavensko prikazano kao cjelina, a u njoj živu dvie 
skroz naprotivne ideje, koje se pobijaju: ruska i poljska (Austrija 
kao savršena anomalija uklonjena je iz računa). Ideji poljskoj 
bijaše proricana pobjeda u vojni, koju će evropski zapad po¬ 
krenuti na sjeverni kolos, a osobito Francuzkoj, koja radi u 
Krstovo-napoleonovskom duhu i tonu. 

Medju Mickiewiczem i poljskom emigracijom dogodi se 
poradi svega toga prelom, pa je tako izgubio predsjedničko 
mjesto poljskoga historičko-literarnoga druztva u Parizu (u 
travnju g. 1844.). I samu katedru izgubi Mickiewicz, kad je 
stao upitivati slušatelje, jesu li vidjeli personifikovano odkrivenje 
i kad je stao zazivati Napoleonov duh, da se s njime duhovno 
razgovara. Od toga vremena bio je još tri godine (do svibnja 
g. 1847.) Mickiewicz u svezi s učiteljem, koji je preselio u 
Švicu, ali je ta sveza po malo počela hladnjeti i kidati se, dok 
se sasvim ne pretrgnu. Situacija Mickiewiczeva bijaše u istinu 
tragična. Mickiewicz stane opet na svoje noge i uz prve pokrete 
februarske revolucije ode u Italiju s tom namjerom, da osnuje 
poljsku legiju. Po tom se vrati u Pariz, gdje su za njega 
oživjele nade, pošto se Napoleonide vratiše u vlast. 

Sada osnuje list »Tribune des peuples«, koji je 
poslije godinu dana, u lipnju g. 1849., prestao izlaziti. U ovo 
doba pripada njegov dobri portret, koji je u malo rieči na¬ 
crtao Iskander (Herzen), desivši se slučajno kod objeda, kad se 
osnivao list. Nepopravni maštalac Mickiewicz nije napustio 
svojih napoleonskih ideja ni poslije onoga grdnog krvoprolića, 
s kojim je novi car Francuzi zauzeo priestol. On nije mogao 
pojmiti, da bi ta vlada, jedina, koju može po njegovu sudu bez 
poniženja služiti Poljak, držala Poljake samo na prednjim stra¬ 
žama i igrala se njima kao pješacima, kojih ce se riešiti, kad 

ih upotrebi. Čim je planuo krimski rat, Mickiewicz, tada već 
udovac, ostavi skromnu službu bibliotekarsku u parizkom arse¬ 
nalu, koju mu je dao Napokon, pa se uputi u Carigrad 
s porukom francuzke vlade, da obrazuje poljske legije u Turskoj. 
Napori, putne muke i boravak u Iztoku uskorili su njegovu 
smrt. Umro je 28. studenoga 1855. u Carigradu, a sahranjen 
bi u Montmorency-ju kraj Pariza. 

Takav je bio život genijalnoga čovjeka, koji je bez sumje 
najveći pjesnik ne samo poljski nego i u obće slavenski. 
Mickiewicz je ujedinio u sebi duh poljske poezije, prvi je podao 
poljskoj poeziji pravo glasa u kolu umnih deputata Evrope. 
Mickie\vicz je Poljskoj, što je Rusiji Puškin. Ova su dva brata 
Slavena dva snježna gorska vrhunca, koji se naklanjaju jedan 
prema drugomu. 

flleksondop Puškin. 

i. 

fgo otcu pripada Aleksandar Sergejević Puškin staromu ple- 
•'* 5 ^ mićskomu plemenu, koje se spominje u ljetopisima od 
vremena Ivana Groznoga. Majka Puskinova bijaše unuka Ibra- 
hima, »Arapina Petra Velikoga«, kojega je pjesnik proslavio. 

Pjesnik se rodio godine 1799. na 26 . svibnja, u četvrtak, 
na samo Spasovo u Moskvi. Sve do sedme godine nije Puškin 
odavao ništa osobito, nego je naprotiv svojom tromošću, 
tučnošću, bojažljivošću i neokretnošću nagonio svoje roditelje 
u očaj, te su se ozbiljno bojali za njegove umne sile. Samo 
silom mogahu ga ponukati, da bježi i da se igra s vršnjacima. 
Više puta bi on neopazice ostavio družtvo i sasvim mirno sio 
nasred ulice, pa bi tako sjedio dotle, dok ne bi zamietio, da 
ga tko iz kojegod kuće motri ismije mu se. Kad bi neprestana 
tjeranja previše dodijala dječaku, pobjegao bi k babi Mariji 
Aleksejevnoj Hanibal, zavukao se u njenu košaru i podugo 
promatrao, kako ona radi. U tom ga zakloništu nije više nitko 
uznemirivao. Po tom se dogodi, da nije bio ljubimac i mazunik 
svoje matere. Naprotiv njegova majka Nadežda Osipovna očito 
je pokazivala veću ljubav k starijoj kćeri Olgi i mladjemu sinu 
Lavu. To je medjutim samo dobro utjecalo na Puškina, jer 
je, ne budući u djetinjstvu razmažen, lako podnosio gubitke 
i rano se privikao misli, da ište podporu u samom sebi. 


Jedini drugovi njegova najranijega djetinjstva bijahu baka 
Marija Aleksejevna i znamenita opjevana dojilja Arina Rodi- 
onovna. Baka bijaše neobična, izkusna žena, koja je razstavši 
se s mužem prošla kroz oganj i vodu, i odlikovala se ne samo 
izkustvom nego i zdravim razumom. A dojilja bijaše tip starih, 
plemićskih sluškinja, a znadijaše neobično svu narodnu poeziju: 
vas sviet priča bijaše joj poznat, pa ih je pripoviedala neobično 
izvorno. Rečenice, poslovice, pričice nisu prestajale teći s nje¬ 
zina jezika. Većinu narodnih bylina (junačkih pjesama) i popie- 
vaka, kojih je Puškin tako mnogo znao, čuo je od nje. Na 
taj je način Puškin ovim dvjema ženama najviše zahvaljivao 
pjesničke elemente svoje Muze: dok je dojilja razkrivala pred 
njim riznicu narodnoga epa, Marija ga je Aleksejevna privlačila 
svojim mladim godinama, punim dogadjaja, u historijski sviet 
starih dvoranskih predanja i običaja XVIII. stoljeća. 

U sedmoj godini dogodi se u mališa nenadan preobrat: 
od mrtva i troma dječaka postane on slobodan, živahan, ognjevit. 
Dadilju i baku, koja je dječaka naučila pismu, izmienili su po 
obćem običaju onoga vremena inostrani guverneri i učitelji. 
Izuzevši svećenika Belikova i još drugoga, koji su ga učili 
zakonu božjemu i nekim drugim naukama, svi ostali nastojnici 
bijahu inostranci. Učenje je napredovalo dosta neuredno, jer 
su se predavači često mienjali i jer njihov izbor nije bio uviek 
sretan. Imajući sretnu pamet Puškin bi naučio zadaće slušajući, 
kako odgovara njegova sestra: a kad bi bio on prvi zapitan, 
morao je sa stidom mučati. Pored njemačkoga jezika nije mu 
se svidjala ni aritmetika, poradi koje je prolio nemalo suza, a 
osobito mu je mučna bila djelitba. Zato je francuzki prisvojio 
sasvim, te mu je bio lagan kao materinski. Znameniti grofSaint- 
Priest reče, da bi slog Puškinovih francuzkih pisama bio na 
čast svakomu francuzkomu piscu. I talijanski je naučio već u 
djetinjstvu: otac njegov i ujak umjeli su izvrstno taj jezik. 

Od devete godine počela se u Puškina razvijati strast 
k čitanju, koja ga nije nigda više ostavila. Pročitao je najprije 
Plutarha, zatim Homera u prievodu, a onda pristupi ka knjižnici 
svoga otca, u kojoj su bila erotska djela francuzkih pisaca 

XIX. vieka Voltairea, Rousseau-a, enciklopedista. Sergej Lvović 
je podržavao u djece ovu ljubav k čitanju i zajedno s njima 
čitao izabrana djela. Kažu, da je osobito majstorski predavao 
Molierea, kojega je znao gotovo naizust. Puškin bi znao pro¬ 
baviti ciele noći čitajući sve knjige, koje bi mu dopale ruku. 

Uza to se prislanja utjecaj onih književnih i političkih 
razgovora, koje su imali u domu Sergeja Lvovica najobrazovaniji 
ljudi onoga vremena. Najzad su se u kuci priredjivale domaće 
glume i svakojaki jeux d’esprit, u kojima su pomagala i djeca. 
Sve se to silno doimalo osjetljivoga i darovitoga dječaka i po¬ 
ticalo njegove umne sile, da se veoma brzo razviju. Uz takove 
prilike nije nikakovo čudo, što je Puškin propjevao već u 
dvanaestoj godini. Kao obično, bijahu prvi pokušaji imitacije. 
Najmilija mu je bila zabava improvizovati male komedije i pri- 
obćivati ih sestri, koja je bila u tom slučaju publika i izricala 
svoj sud. Jednoć ona izpsiče njegovu komediju »Escamoteur«. 
On se ne uvriedi, nego sam na se napiše epigram: 

Dis moi, pourquoi 1’Escamoteur 
Est-il siffle par le parterre? 

Helas — c’est que le pauvre auteur 
U escamota de Moliere.* 

Upoznavši se s Lafontaineom stane pisati basne. Načitavši 
se Henriade zamisli napisati srodnu šaljivu pjesmu. Makarov 
nam opisuje stid i zabunu Puskinovu, kad su ga u domu grofa 
Buturlina saletjele sve djevojke, da im napiše štogod u albume. 
Mali Puškin kao bez glave odleti u grofovu knjižnicu, gdje se 
dugo nije mogao dozvati k sebi. 

Većina prvih Puškinovih pjesama bijaše napisana u fran- 
cuzkom jeziku. 

Kako je Puškin u prve godine svoga života uznemirivao 
svoje roditelje mrtvilom i tromošću, tako im je kasnije zadavao 
straha neukrotljivom vatrenošću svoga temperamenta. Uzalud 
su učitelji, većinom slabi, nastojali obuzdati njegovu vulkansku 

* Reci mi, zašto je parter izpsikao »Eskamotera« ? Ah, zato, jer je 
siromašni pisac eskamotirao Molierea. 

prirodu; budući da im se samo izvana pokoravao, postupali 
su s njime strogo, na prost način, ali nisu tim polučivali 
ništa, nego dapače pobudili u dječaka očajnu opoziciju, koja 
bi svaki čas uništila sve njihovo nastojanje. Na taj su ga odpor 
privodile još opomene i ukori roditelja, koji su mu se znali u 
gnjevu i groziti. I kako obično biva, u roditelja se ustali misao, 
da je u sina podpurio razvraćena priroda i da ga s toga čeka 
najbjednija budućnost. Jedina im je nada bila u tom, da udalje 
sina od kuće u kakav osamljen zavod, gdje će tudji ljudi 
surovošću pripitomiti sina njihova. Dugo su se roditelji kolebali, 
bi li ga dali u isusovački kolegij ili u privatni pansijon, koji 
je ustrojio o. Nikola. Ova su dva zavoda bila onda u modi. 
Napokon se rieše dati ga Isusovcima i već su otišli u Petro- 
grad, da smjeste onamo sina, kad se iznenada ustroji Carsko- 
selski licej, pa to sasvim promieni njihove osnove. Upra¬ 
viteljem liceja bi imenovan Malinovskij, s kojim je drugovao 
Puškinov otac. S pomoću njegovom, a osobito s pripomoću 
A. I. Turgenjeva, bude dvanaestgodišnji Puškin primljen u 
licej, u kojem je bilo na broj 30 pitomaca. 

Svi, koji su poznavali unutrašnji život obitelji Puškinove, 
tvrde, da je mladić ostavio roditeljski dom bez ikakove žalosti, 
pa ga je i obitelj hladno odpravljala, kano da svaljuje s ledja 
težak teret. Težko se razstajao samo sa sestrom, kojoj je bio 
iskreno odan. 

U Petrogradu se spremao za izpit. Dne 12. kolovoza 
g. 1811. smiri prijamni izpit i udje u licej; 19. listopada bio je 
svečano otvoren licej i poslije toga započnu se predavanja. 

Kad se licej osnivao, svi su se nadali, da će dostići svoje 
uzore — na ime Napoleonove Lycees i englezke Colleges. Naj¬ 
bolji i najslavniji učenjaci i pedagozi bili su izabrani za učitelje. 
Ali se ove nade nisu izpunile. Poslije smrti prvoga upravitelja 
Malinovskoga godine 1814., gotovo dvie godine upravljali su 
redom sami profesori, koji su se uzajmice trli i prepirali, pak 
je bilo potrebno, da se izprva za inspektora razreda, a kasnije 
i za direktora namjesti vojnik Frolov, koji se primio posla kruto, 

čisto po stražmeštarski, no koji je doskora omilio i ostavio za 
sobom svu silu smiešnih uspomena. 

Ovaj perijod nazivlje Puškin vremenom anarhije, a njegovi 
drugovi medjucarstvom, dok nije imenovan upraviteljem Engel- 
hardt. Pitomci su bili sasvim prepušteni sebi. Predmeti ih nisu 
odviše napinjali; znanje, propisano u programu, lako su po¬ 
stizavali, a u slučaju nedostatka udobno su svoje neznanje pri¬ 
krivali podmetnutim pitanjima i odgovorima, kako su se uči¬ 
telji i učenici sami dogovorili. Tako su pitomci imali izobila 
dokolice, koju su oni slobodno tratili po svemu liceju i carsko- 
selskom vrtu, izvodeći ljubavne pletke sa služkinjama i kmetskim 
glumicama domaćega glumišta grofa V. V. Tolstoga. »Nataša«, 
kojoj je Puškin jednu ili dvie pjesme posvetio, pripadala je 
medju licejske čuvarice; dvie pjesme idu neku glumicu. Kadikad 
bi upriličivali školske saveze i proteste; tako su oni jednoć 
iz zavoda protjerali nadzornika Pileckoga poradi nabožnjačtva. 

Tko će se poslije svega toga čuditi slabomu uspjehu, koji 
je polučio Puškin na izpitima, i tomu, da je u svjedočbi dobio 
iz ruskoga slabi red? Ipak se ne može reći, da se nije ništa 
okoristio u liceju. Najviše je bio zahvalan licejskoj knjižnici, 
koju su učenici bez zapreke mogli upotrebljavati. Imajući mnogo 
dokolice i prepušten sam sebi dade se Puškin sa svom gorlji- 
vošću na knjige licejske biblioteke; najviše su ga zanimale 
povjest i francuzka književnost. Uzalud je drug Delvig nastojao, 
da ga navrati k njemačkoj književnosti; on je druga odmah 
ostavio, tek što se upoznao s Klopstockom. Drugovi su se 
vladali prema Puškinu u početku nekako neprijazno, ne podno¬ 
seći njegove umne prevage nad sobom i videći, da je mnogo pro¬ 
čitao, o čemu oni nisu ni slušali, i da sve pamti, što je čitao. 
Prozvali su ga Francuzom poradi izvrstnoga znanja toga jezika, a 
to je veoma žalostilo mladića u doba vojne 1812., kad se uvriežila 
mržnja na sve francuzko. No sve to izgladi povjerljivo i dobro 
srce Puškinovo, pa njegova skromnost, poradi koje se nije raz¬ 
metao svojim znanjem i talentom, nego još pokazivao svoje ne¬ 
dostatke. Tako je Puškin pobiedio neprijaznost svojih drugova 
i postao duša razreda, a kasnije vodja književnoga družtva. U 

tom su družtvu bili Delvig, Illičevskij, Korsakov, knez Gorčakov, 
barun Korf, Lomonosov, Maslov, Rževskij, Klichelbecker, 
Jakovljev. U početku su izdavali rukopisne listove, u kojima 
su priobćivali svoje sastavke, a kasnije u osobitoj književnoj 
igri. Jedan bi započeo pripoviedku, drugi bi ju nastavio, treći 
produžio, dok ne bi tako pripoviedka prispjela do kraja. 

Pod ovim se utjecajem Puškin doskora okanio francuzkih 
stihova i dao se na ruske, proslavivši se iznajprije medju dru¬ 
govima svojim oštrim i dobrim epigramima. Ove »licejske 
pjesme« odaju jasne tragove onih pisaca, za kojim se Puškin 
povodio: bili su to od ruskih pisaca Karamzin, Žukovskij i 
osobito Batjuškov. Posljednji je bio glavni učitelj Puškinov u 
klasičnosti oblika i u ljubkom sasvim klasičnom skladu sadržaja 
i oblika. Sadržaj ovih pjesama pokazuje očit utjecaj francuzke 
anakreontske škole, s kojom se upoznao već u rodjenom domu. 
Ovi su mu pjesnici podali veseli i u neku ruku lakomišljeni 
pogled na život, pa obilje erotskih i bakhovskih elemenata u 
pjesmama. Ipak su se ovi pjesnici donekle dobro dojmili Puš- 
kina, jer su ga namjestili na realno tlo u prikazivanju zemalj¬ 
skih, odredjenih, svakomu poznatih radosti i boli. To je već 
bio velik napredak prema mističnomu romantizmu tadašnje ruske 
književnosti, koji je lutao za nejasnim ciljevima. 

Prva pjesma Puškinova, koja je izišla na sviet, bila je 
pjesma »Drugu Stihotvorcu«, štampana u 13. broju »Vestnika 
Europy« s podpisom: Aleksandra N. K. š. p. Iste su godine 
u tom listu izišle pjesme »KoIt, na«, »Venere oti> Laisy«, 
»Opytnosti>« i »Blaženstvo«. No najvažnija je po Puškina go¬ 
dina 1815. Od onda se počinje njegova književna slava. Ove 
godine već nahodimo pod stihovima puno njegovo ime. U 
siečnju god. 1815. bio je u liceju prvi svečani javni izpit, pa 
su došli onamo mnogi znatni ljudi, a medju njima i Deržavin. 
Kako nam Puškin pripovieda, sjedio je stari Deržavin mirno 
i driemao, dok se nije započeo izpit o ruskoj književnosti; tad 
Deržavin oživi, oči mu zasjaju, vas se preobrazi; čitali se i tu¬ 
mačili dakako i njegovi stihovi; najzad pozovu Puškina, a on 
pročita svoja »Vospominanija vi> Carskomu Sele« stojeći dva 

koraka od Deržavina; njegov mladenački glas zazvoni, a srce 
mu od zanosa zakuca . . . »Ne sjećam se, veli Puškin, kako 
sam dočitao; ne sjećam se, kamo sam pobjegao. Deržavin je 
bio uzhićen, tražio me je, hotio me je zagrliti . . . Iskali su 
me, ali me nisu našli.« 

Glas se o njegovu talentu prospe po svemu Petrogradu, 
svi su mu se divili, za velikoga objeda u ministra prosvjete 
Razumovskoga svi su se razgovarali, svi su mu proricali bu¬ 
duću slavu. Domaćin, obrativši se k Puškinovu otcu, koji je 
takodjer bio ondje, reče medju inim: »Ja bih ipak želio obra¬ 
zovati sina vašega za prozu.« »Ostavite ga pjesnikom«, odvrati 
sa žarom Deržavin. 

Tako laskave rieči dakako pomiriše roditelje s njihovim 
izgubljenim sinom. Puškin se u to doba već upoznao s prvim 
piscima ruskim onoga vremena: sa Zukovskim, Karamzinom i 
Batjuškovom. Zukovskij pročitavši svojim drugovima u Moskvi 
Puškinova »Vospominanija vt C. S.« uzkliknu: »Evo u nas 
pravoga pjesnika«. Ljeti god. 1815. približi se Zukovskij Pu- 
škinu i zavoli ga kao rodjenoga sina. Bilo je to u doba, kad 
je slava Zukovskoga bila na vrhuncu. Ovoga svuda slavljenoga 
čovjeka, komu su bile 32 godine, tako je presvojio genij Puš- 
kinov, da je njemu, 16-godišnjemu mladiću još na školskoj 
klupi, čitao svoje stihove, pa ako ih u poznijim sastancima 
Puškin nije pamtio i ponavljao, držao ih je Zukovskij slabim, 
te bi ih ili uništio ili promienio. S nježnim očinskim čuvstvom 
radovaše se Žukovskij blistavim uspjesima Puškinovim. Puškin 
ga je nazivao svojim »angjelom čuvarem«. 

U isto doba upoznade se Puškin sa Karamzinom. Karamzin 
je već prije polazio dom njegova otca. U veljači god. 1816. 
dodje Karamzin u Petrograd poradi tiska osam svezaka »Istorii 
Gosudarstva Rossijskago« i pročita svojim drugovima posvetu, 
kojom se započinje prvi svezak povjesti. Paškin je bio takodjer 
nazočan, zapamti sve i došavši doma zapiše od slova do slova 
tako, da je posveta bila u licejskom krugu mnogo prije poznata 
nego je izišla štampom. Već tada se Karamzim upoznade s 
Puškinom. No pravo se zbliže ljeti godine 1816., kad se Ka¬ 


ramzin preselio u Carskoje Selo. Zabavljen nastavkom povjesti 
i štampanjem prvih svezaka, Karamzin je dozivao k sebi Puš- 
kina, razgovarao se s njime, pa je Puškin imao prilike slušati 
povjest rusku iz usta samoga historiografa; Puškin žarko zavoli 
Karamzina i svu njegovu obitelj, pa je bio u njega kao doma. 
Karamzin je ljubio mladoga čovjeka sa svom dušom, kasnije mu 
je bio spas u jednom od najpogibnijih trenutaka njegova života. 

Upoznao se nadalje s Batjuškovom i preko Karamzina sa 
Dmitrijevom. Najzad se zbliži s A. J. Turgenjevom, s kojim 
je do konca života prijateljovao i marljivo dopisivao. 

Rani i nagli književni uspjesi pobudili su u Puškina težnju, 
da još sa većom revnošću izoštri i usavrši svoj pjesnički talent. 
Izbivajući kojekako iz škole i udobno se lieneći mladić je dane 
i noći prosjedio u svojoj sobici pod brojem 14., razgovarajući 
se s muzama. Dosta je reći, da je medju stjenama liceja dospio 
napisati oko 120 pjesama i da je ovdje zamislio i započeo 
svoju prvu pjesan »Ruslani. i Ljudmila«. Njegova je skromnost 
bila tako velika, da se riešio samo veoma malo pjesama po¬ 
slati u štampu, a silno bi se žestio, kad bi drugovi bez nje¬ 
gova znanja dali koju njegovu pjesmu u tisak. Dapače i ka¬ 
snije, kad je godine 1826. objelodanio prvu zbirku svojih djela, 
Puškin je od 120 licejskih pjesama pridržao u izdanju samo 23. 

U polovini svibnja g. 1817. bili se konačni izpiti. Za izpita 
iz ruske književnosti Puškin je čitao svoju pjesmu, sastavljenu 
za tu zgodu, »Bezverije«, ali je odgovarao slabo. Iz zavoda je 
pušten kao 19.-i, sa činom X. razreda ili oficira u gardi. 

II. 

Prije nego ostavi licej, Puškin je sanjao o vojnoj službi. 
Carski je ukaz davao licejcima pravo, da odaberu častnička 
mjesta u gardi, i doista dvanaest drugova rieši se za vojnu 
službu. Vojnički život pričinjaše se i mladomu pjesniku u naj- 
zamamnijem obliku. Vidio je, kako živu častnici u Carskom 
Selu, a uza to je bio tiela krepka, mišičasta, gibka, veoma raz- 
vita gimnastičkim vježbanjem. Bio je na glasu hodač, strastan 
ljubitelj kupanja, jahanja, vrstan mačevalac. Puškinu se htjelo. 

da stupi medju tjelesne carske husare, i već mu je neki general 
obećao pomoći, ali sastanak s otcem razvrgne sve njegove 
osnove. Otac je jodrešito izjavio, da ne može izdržavati sina u 
husarskoj pukovniji, i dopusti mu stupiti u koju pješačku pukov¬ 
niju garde, no Puškin ne htjede pristati na to i nakon četiri 
dana, što je ostavio licej, zapiše se u ministarstvo spoljašnjih po¬ 
slova, a to je podpuno pristajalo njegovoj sklonosti: ova je 
služba, budući samo po imenu, osiguravala mnogo dokolice. 

Izišavši iz liceja Puškin se iznova vrati pod roditeljska 
krov. Roditelji su njegovi živjeli još sada u Petrogradu, a ljeti 
su odlazili u Pskovsku guberniju, na svoje imanje Mihajlovsko. 

I Puškin podje onamo, ali ga nije dugo zanimala ladanjska 
tišina. »Ja ljubila i donyne ljublju šumi i tolpu.« Ovu je strast 
k gradskomu životu nasliedio od svojih roditelja, osobito, od 
otca, od koga mu je bila dana ona taština, da se utiskuje u 
visoko svjetsko družtvo. Ova strast, koja ga je kasnije unesre¬ 
ćila, pojavila se već uz prve njegove korake u životu. 

Činilo bi se, da bi i po duševnim vrlinama i po prilikama 
svojih roditelja bio Puškin dužan obraćati se najpače k literarnomu 
kolu, tim više, što su ga u ovo kolo već od mladih nogu 
primali s usrdnošću, laskom i ljubavlju upravo prvi, najsjajniji 
pjesnici toga vremena. Od prvoga koraka u sviet oćutio se 
Puškin u družtvu tadašnjih književnika kao poznat i zaslužan 
član. S njim nisu u obće postupali kao sa početnikom. Već u 
jesen god. 1817. bi primljen medju članove literarnoga družtva 
»Arzamasa«, oko kojega su se skupili svi mladi pisci novoga 
romantičkog smjera boreći se sa ostarjelim klasicima. Klasici 
su se sabirali oko moskovskoga družtva »Bescd'i. ljubitelej rus- 
skago slova« i oko »Vestnika Europy« Kačenovskoga. U.»Ar- 
zamasu« bijaše običaj pridievati svakomu članu šaljive nadimke, 
pa su tako Puškina prozvali »cvrčkom«, jer je daleko od Petro- 
grada, medju zidovima liceja prekrasnim stihovima odavao 
svoj zvonki glas. Svaki novi član Arzamasa običavao je go¬ 
voriti šaljiv govor u čast kojemu članu protivničkoga klasič¬ 
noga družtva u Moskvi »Besedy«. Ne znamo, koga se ticala Puš- 
kinova pohvalna besjeda; bilo mu je dopušteno kazati govor 

u aleksandrinskim stihovima, koji nisu sačuvani. Sastanak, u 
kojem je Puškin govorio, bio je posljednji, članovi su se ra¬ 
zišli iz priestolnice po raznim dužnostima. Tako se Arzamas 
raztepe na nesreću Puškinovu. Pored Arzamasa bilo je u Pe¬ 
trogradu nekoliko drugih književnih družtava, krugova i sa¬ 
lona, pa premda Puškin nije pripadao nijednomu, ipak su ga 
zanimali. Na večerama Žukovskoga čitao je dielove »Ruslana 
i Ljudmile«, pa izpravljao koješta po sudu i prigovoru drugova. 

Kad je Puškin pročitao posljednje pjevanje ove epske pjesme, 
dao mu je Žukovskij svoj portret, ukrašen podpisom »Učeniku 
oub pobeždennago učitelja«. A Batjuškov, pročitavši poslanicu 
Puškinovu Jurjevu, sažeže u rukama list papira s tom posla¬ 
nicom i reče: »O! kaki. stali, pisati, etoti. zlodej!« 

U to se doba upoznao Puškin sa Kateninom, plemenitim 
i znamenitim čovjekom onoga vremena. Prijateljske veze nji¬ 
hove nisu se više prekidale, pa je utjecaj Kateninov na Puš¬ 
kina bio golem. Njemu je zahvaljivao Puškin oštrinu u ocjeni 
tudjih pjesnika, umieće, da nalaziš ljepote u pisaca različnih 
škola, i najpače mirnoću u žestokoj prepirci, koja se razpalila 
medju klasicima i romanticima. Katenin je medju inim po¬ 
mirio Puškina s knezom Šahovskim, koji je bio privrženik kla- : 

sicizma, i sa glumicom Kolosovom, koju je Puškin uvriedio 
oštrim epigramom. 

No na žalost, Puškin je samo malo bivao u književnim 
krugovima. Jače ga je privlačio viši sviet, gdje mu se činilo 
nezgodno zvanje književničko i gdje je na svaku ruku nastojao, 
kako bi se zaboravilo, da on piše stihove. Očeve sveze i služba 
u ministarstvu otvoriše mu vrata najotmenijih kuća, kakove su 
imali Buturlini i Voroncovi, kn. Trubecki, gr. Lavali, Suškovi 
i dr. U prvi mah dao se Puškin sa svom strašću na zabave 
i plesove velikosvjetskoga družtva, ali visoko družtvo doskora 
mu dosadi, pa zadje u vrtlog polusvieta. Strast k družtvima, 
javnim i tajnim, bijaše u ono doba tako silna, da su nepre- V 

stano nicala ne samo književna, masonska, politička družtva, ( 

nego erotska i bakhovska. Takova je na priliku bila »Zelena 
lampa«, koju je osnovao Vsevoložskij i u svom domu skupljao . 

članove. To je bilo orgijsko družtvo, koje je u nizu raznih 
domaćih predstava, n. pr. izgona Adama i Eve, propasti So- 
dome i Gomore, parodiralo sabore s parlamentarnim i masonskim 
formama, ali je bilo posvećeno u prvom redu zamisljanju ko¬ 
jekakvih pustopašnih, često skandalnih osnova, u obce bančenju. 

Puškin je pristao uz ovo družtvo velikosvjetskih neva- 
ljalaca, a kako su veliki bili njegovi izgredi, može se suditi 
po tom, što je u tri godine dva puta bio blizu groba, u vru¬ 
ćici, koja ga je obuzela poradi neprekidnih potresa organizma. 
Pored toga ove pijanke sa zlatnom mladeži ne samo ne od¬ 
govarahu njegovim fizičkim silama, nego su i prelazile njegove 
dohodke. U to doba još nije dobivao za stihove; 700 rubalja, 
koje je imao za službu, bilo je kao kaplja u moru za ove ve¬ 
likaške pijanke, a otac je škrtario, pa je to mladoga razsipnika 
nagonilo u očaj. Jednom se desilo, da je bio na ladji, u druztvu, 
u kojem se nahodio i otac. Vrieme bijaše tiho, voda prozirna 
do dna. Puškin uzme nekoliko zlatnih novaca i stane jedan za 
drugim bacati po vodi, radujući se njihovu odrazivanju na čistoj 
površini. 

Živo je čudo, što je u Puškina sred ovoga razpojasog 
života, izpunjena neprekidnom orgijom, preostajalo vremena 
za književni rad. Preostali za njim svežnji svjedoče o velikom 
uztrajnom trudu, s kojim je izradjivao »Ruslana i Ljudmilu« 
pune četiri godine, jer je pjesma izišla godine 1820. Pojav je 
ove pjesme proizveo silnu senzaciju i u književnosti i u ob- 
ćinstvu, koja je bila jaka kao kad iznenada prasne puška usred 
mrtve tišine ili kao kad jarka zraka svjetla zasjaje sred naj¬ 
gušćega mraka. Pjesma se sasvim razilazila s tadašnjim stru¬ 
jama književnim. U njoj nije bilo ni sjene onoga nadutoga, 
patetičnoga tona, s kojim su sklasici prikazivali narodne epske 
predmete, ni plačnoga sentimentalizma i maglovite sanjarije 
romantika: dubina oštroumlja, šaljivo shvaćanje svieta u pri¬ 
čama, živ i zdrav realizam, koji skroz progledava čudesa, slo¬ 
bodan prost razvoj pripoviedanja uz neprestana prekidanja i 
neočekivana upletanja uzgrednih momenata sve je to pri¬ 
mamljivalo nečuvenom novošću i obajavalo ljude svojom poe- 

tičnošću. Pa kad je publika razgrabila njegovu pjesmu, čitala ju 
i opet čitala, dok je nije naizust naučila, u novinama se kre¬ 
nula za njom ciela bura. Ona borba izmedju klasika i roman¬ 
tika, koja je bila utihnula u posljednje vrieme, s novom se 
silom razpali. Pa dok su romantici pjesmu u zviezde kovali 
izporedjujući ju s Bogdanovićevom »Dušenjkom«, s Wielan- 
dovim »Oberonom«, s Ariostovim »Orlandom«, klasici su u 
»Vestniku Europy« sa svom žestinom i užasom navaljivali na 
nju. Kritik u tom listu dopušta sabiranje ruskih priča, kako se 
sabiraju i stari novci, ali ne razbira, da ih tko može cieniti. 

No u to doba, kad je ova pjesma proizvela takovu buku 
u književnom družtvu, nije više bilo pjesnika u Petrogradu. 
Puškin je takodjer morao čuti onu kipnju, koje je bilo puno 
više družtvo rusko poslije vojne god. 1812. Puškin nije obćio 
samo sa razsipnicima i pustolovima. On je poznavao i ljude 
sasvim drugoga kova, kakovi su bili Katenin, N. J. Turgenjev, 
Caadajev, Rajevskij, Puščin i sila drugih ljudi, koje su pri¬ 
vlačila društvena pitanja onoga vremena. Njega je zahvatila 
mreža političkih krugova i potajnih društava, koja ga nisu 
htjela primiti na svoja njedra, držeći ga odviše lakomišljenim 
i taštim, no ipak su ova društva utjecala na oblik njegovih 
misli i pobudila u njega želju, da pronikne u ova društva i 
postane njihov član. Tako budući ožalošten ovim nepriznanjem 
zamisli izvojevati sebi samostalno vidjeno mjesto medju njima, te 
turi u sviet svu silu političkih pamfleta i epigrama, koji su se 
naglo razsuli po obćinstvu, povećavali njegovu popularnost, ali 
mu ujedno navraćali nad glavu svaki dan veću pogibao. U 
obćinstvu su se još razširili glasovi o njegovu zatvoru i kazni 
u tajnoj kancelariji, pa je to bilo ulje u ognju. 

Konac je bio svemu tomu, da bijaše nekoga prekrasnog dana 
Puškin pozvan k tadašnjemu petrogradskomu generalnomu gu¬ 
bernatoru grofu Miloradoviću. Kad je došao Puškin, htjede grof 
poslati policiju u stan Puškinov, da pretraži i zapečati sve spise. 
Puškin slušajući to reče: »Grofe! Vi to utaman radite. Tamo 
ne ćete naći, što ištete. Dajte radije zapovjedite, da mi dadu 
pero i papira, pa ću vam ovdje sve napisati.« Miloradović, 

tronut ovom slobodnom otvorenošću, svečano klikne: »Ah! 
c’est chevaleresque«, i stisne mu ruku. Puškin sjedne, napiše 
sve kontrabandne svoje stihove i zamoli adjutanta, da ih od¬ 
nese grofu u kabinet. Poslije toga puste Puškina kuci, da 
čeka daljnu odredbu. Medjutim se Puškin nije primirio. Žalbe 
na njega najzad dospješe do cara. Neki su preporučivali, da 
se Puškin pošalje u Solovecki manastir. No car ne htjede da 
tako strogo kazni mladoga pjesnika, nego popita savjeta, u 
Engelhardta. Sastavši se s njime u carskoselskom vrtu, Alek¬ 
sandar ga zovne k sebi. 

— »Engelhardt, reče car: Puškina bi trebalo poslati u 
Sibir. On je poplavio Rusiju buntovnim stihovima; sva ga 
mladež zna naizust. Meni se svidja otvoreni njegov postupak 
s Miloradovićem, ali to ne popravlja stvari.« Engelhardt od¬ 
govori na to: »Volja vašega veličanstva; ali mi oprostite, 
ako se usudim reći koju za bivšega svoga pitomca. U njega 
se razvija neobičan talent, kojemu treba milosti. Puškin — već 
je sada ukras savremene naše književnosti, ali u napredak 
podaje još ljepše nade. Progon može pogubno utjecati na 
vatrenu ćud mladoga čovjeka. Ja mislim, da će ga veliko¬ 
dušnost vaša, gospodaru, bolje dozvati k pameti.« 

Medjutim je Puš kin otišao ka Karamzinu, izkazao mu svoje 
jade, molio u njega savjeta i pomoći, pa sa suznim očima 
slušao njegove prijateljske opomene i ukore. »Možete li mi, reče 
Karamzin, bar obećati, da u ovoj godini ne ćete više ništa 
napisati protiva ministarstva? Inače ću izaći lažcem, moleći 
za vas i govoreći o vašem razkajauju.« Puškin obeća i održi 
rieč: istom g. 1821. pošalje bez podpisa iz Besarabije pjesmu 
»Kinžak&«. Zagovor Engelhardtov i Karamzinov mogaše samo 
ublažiti, no nipošto ukloniti kaznu. Puškin za pravo ne bude 
izagnan, nego samo premješten u službu kod obskrbnoga 
odbora za naseljenike južne Rusije, koji se tada nalazio u 
Ekaterinoslavlju. Naskoro se spremi na put, ne dospjevši, da 
se oprosti s prijateljima, kako treba; do Carskoga su ga Sela 
sprovodila dva druga: barun Delvig i Jakovljev. Roditelji su mu 

dali pouzdanoga slugu, čovjeka ostarjelog, Nikitu, pa tako 
5. svibnja 1820. godine Puškin ostavi Petrograd., 

III. 

Puškin je ostavio Petrograd bez velike zlovolje. Dvadeset- 
godišnjemu je mladiću godila misao, da je stradalac za ideju, 
a u drugu je ruku bio uvjeren, da progon ne će dugo trajati. 
U polovini svibnja prispije u Ekaterinoslavlj i javi se svojemu 
novomu načelniku Inzovu. Još se nije pravo ogledao svojim 
novim obitavalištem, kad se razboli: prehladio se, kupajući se 
u Dnjepru, i uhvati ga silna groznica. U podpunoj osami 
ležaše on u kukavnoj izbici na daščanom divanu neobrijan, 
blied, bolan. U takvom su ga stanju zatekli petrogradski znanci 
njegovi Rajevski, koji su onud putovali u Kaukaz. Nikolaj 
Nikolajević Rajevski, veteran dvanaeste godine, koji je u to 
doba upravljao 4. korom prve armade, na molbu svoga sina 
zauzme se za pjesnika i odluči povesti ga sa sobom u Kaukaz. 
Inzov se nije protivio i dade svomu činovniku nekoliko mjeseci 
dopusta. Tako je Puškin u Ekaterinoslavlju proživio u svemu 
dvie nedjelje, i od toga mu grada ostao u pjesničkoj uspomeni 
samo jedan moment: dva sapeta razbojnika, pobjegavši iz 
tamnice, spasla su se u okovima plivajući Dnjeprom. Tim se 
je motivom poslužio Puškin u poznatoj pjesmi »Bratr.ja- 
razbojniki«. 

Ne treba istom spominjati, da se put po Kaukazu veoma 
živo dojmio i njegova tiela i duha. Oporavio se od bolesti, a 
ujedno je Kaukazka priroda silno utjecala na njegovu maštu i 
podala snažnu pobudu njegovu stvaranju. Već je u to doba 
zamislio pjesmu, koja se zove »Kavkazkij plenniki>«, pod živim 
utjecajima Kaukazkoga kraja. »Dva sam mjeseca proživio u 
Kaukazu — piše Puškin bratu -— kupelji su mi bile veoma 
nuždne i divno su mi pomogle, osobito vruće sumporne; u 
ostalom sam se kupao i u drugim. Sva ova ljekovita vrela 
nahode se u nedaleku razmaku jedno od drugoga na posljednim 
podancima Kaukazkih gora. Žalim, moj dragi, što nisi zajedno 
sa mnom vidio prekrasnoga lanca ovih gora, njihovih snježnih 

vrhunaca, koji se iz daleka prikazuju u jasnom sjaju kao neobični 
oblaci raznih boja nebeske duge; žalim, sto se nisi sa mnom 
popinjao na oštri vrh petglavoga Beštu-a, Mašuka, Željezne 
gore, Kamene, Zmijske« ... No put u Kaukaz ograničio se 
samo na rudne vode: u obće u dubinu Kaukaza- Puškin nije 
ovaj put prodro i nije vidio ni Tereka ni Kazbeka. Prvih dana 
kolovoza dovršili su naši putnici kupanje i otišli na južne obale 
Krima u Jurzuf, gdje se nahodila ostala obitelj Rajevskoga. 
Ovaj put i tronedjeljni život u Jurzufu ostavili su u Puškina 
najljepše uspomene njegova života. Iz Kerči do Jurzufa plovili 
su na vojnom briggu, koji im je dao general na upotrebu. 
Ovdje za krasne ljetnje noći hodajući palubom sastavio je Puškin 
svoju elegiju »Pogasio dnevnoe svetilo«. 

U Jurzufu, bajnom kutu južne Krimske obale, bila je sva 
obitelj Rajevskoga na okupu, s kojom se veoma tiesno oprija- 
teljio, pa se svojega života u Jurzufu sjeća samo sa zanosom. 
U tom je južnom gradu, veli Puškin, živio bezbrižno ko na- 
puljski lazzaron. Amo pripada i ženski lik, koji se neprestano 
javljao u Puškinovim pjesmama ovoga perijoda, pa ga prati 
još tri godine u poeziji, dok nije u Odesi našao drugoga uzora. 

Ali nisu samo naslade u prirodi i ljubav zanimale Puškina 
u to vrieme. U kući se našla stara biblioteka, u kojoj je Puškin 
posegao odmah za Voltaireom i stao ga čitati. U to se doba 
uz pripomoć mladih Rajevskih počeo vježbati u englezkom 
jeziku čitajući Byrona. Byron je u to doba bio gospodar misli 
i srdaca po svoj Evropi, pa se i Puškina duboko kosnuo, ali 
ne samo svojim djelima nego i svim načinom života i mišljenja. 
Onaj opozicioni odpor, koji je Puškinu pribavio izgon i bio 
do tada više mladenačko bjesnilo nego kakva ozbiljna misaona 
borba, sada se pretvori u modni byronizam. Taj je byronizam 
na ruskom tlu zadobio sasvim samostalan značaj. Politička je 
strana byronizma ovdje bila na posljednjem mjestu, a na prvom 
je bilo gordo i prezirno poricanje sviju tradicionih običaja, 
pristojnosti i predsuda, pa težnja za neobuzdanom slobodom 
ličnosti u izražavanju dubokih, silnih i demokratskih strasti. 
Put iz Jurzufa u Kamenku, imanje Rajevskih - Davydovih u 

Kijevskoj guberniji, gdje je Puškin našao cieli krug ljudi pro¬ 
žetih byronizmom, dovršiše u njega razvoj byronovskoga duha. 
Kamenka je osvojila pjesnika tonom svojih sudova o licima i 
predmetima, načinom mišljenja i obćenja sa životom i ljudima. 
Ni pred kim nije se starao Puškin sjati liberalizmom, slobodom 
od predsuda, smjelošću izraza i suda, kao pred drugovima iz 
Kamenke. Može se reći, da mu je Kamenka postojano lebdila 
pred. očima i bila mu rek bi orudje, koje ga je držalo na 
krajnjim vrbovima ruskoga byronizma. 

Dok je Puškin putovao, dogodi se nova promjena za 
njega. Namjestnikom Besarabije postane Inzov, koji je u Kišenjev 
poveo sa sobom i napomenuti odbor. Tako prispije Puškin iz 
Kamenke u Kišinjev i nastani se u kući samoga Inzova. Ova 
je promjena sasvim pristajala byronovskomu smjeru Puškinovu. 
Naseobina Kišenjeva u taj par bila je neobično šarena i prika- 
zavala je sliku raznih plemena i narječja: tu su se sretali na 
svakom koraku i Židovi i Bugari i Turci i Francuzi i Talijani. 
Grčki ustanak napuni grad velikom množinom prebjeglih grčkih 
i moldavskih obitelji. Sve to podavaše gradu izrazit iztočnjački 
značaj, u kojem su se evropska obrazovanost i iztočno bar¬ 
barstvo smiešali izvorno i slikovito. Šarenilo, buka, raznoličnost 
i podpuna razpuštenost tadašnjega Kišenjeva jako su se doj mil i 
Puškina: on zavoli grad, koji je sasvime godio njegovu duhu. 

Pomiešavši se u tu šarenu svjetinu Puškin se dao na život 
pun zabava, šumnih pijanka, razbijanja, svadje i svakojakih 
dogadjaja. Nije bilo većega sastanka ili kartaške družbe, gdje 
ne bi bio i Puškin, nepočešljan, neobrijan, u kostimu veoma 
slikovitom sa moldavskim fesom na glavi, izazivljući svojom 
neurednožću užas u kišenjevskih činovnika. Nemilosrdna podru¬ 
gljivost, velika naglost i razbijačtvo uzrokovali su doskora, 
da je Puškin u gradu pribavio sebi svu silu protivnika. Solidni 
1 vr iedni ljudi gledali su na njega s negodovanjem, kao na 
drzkoga poricatelja svih svetinja, kao na neko čudovište. Dapače 
se razširio u publici šaljivi nadimak, koji je zadobio Puškin, 
~ bies arapski (kalambur, po besarapski). Poslije dvaju dvo¬ 
boja i divljega skandala s Moldavcem Balšem Puškina su se 

Slike iz svjetske književnosti. I. £ 

upravo stali bojati kao prznice i skandaliste. Medjutim je dobri 
i meki Inzov sa svojim činovnikom postupao očinski. Korio 
ga iza svakoga izgreda, kaznio ga zatvorima. Tako je jednoć 
u drugoj poli godine 1822. za biesne kartaške svadje svukao 
Puškin cipelu i udario protivnika petnjacima po licu, pa je bio 
poslan u Izmail; na putu nadje ciganski tabor, pristane k njemu 

i neko se vrieme klatio s njime. 

Tri je godine probavio u Kišenjevu, odakle je često po- 
hadjao to Kijev i Kamenku, to Odesu i stepu. U to Inzov 
predade mjesto novoruskoga generalnog gubernatora Voroncovu. 
Tad bi ujedinjena u jednoj vlasti i uprava Besarabije, upravnim 
središtem postane Odesa, kamo se preselio i Puškin, odredjen u 
kancelariju generalnoga gubernatora. U prvi mah bijaše Puškinu 
ova selidba ugodna. Zamamljivao ga je život u Odesi, u tom 
bučnom primorskom gradu s talijanskom operom, s bogatim 
i naobraženim trgovcima, s ruskim i inostranim putnicima, naj¬ 
zad s mladim vještim činovnicima, koje je pribrao Voroncov. 

Sve je to obećavalo Puškinu mnogo novih zabava i sveza, 
koje mu nije mogao podati Kišenjev izgubivši znamen upravnoga 
središta. No mladomu se pjesniku doskora dogode razočaranja. 
Pokazalo se, da ovdje ne može biti one slobode, prostote i 
familijarnosti u službi kao u Kišenjevu. Novi je načelnik za- 
htievao, da činovnici budu pravi birokrati i u mislima i u 
vladanju. Puškin očevidno nije mogao zadovoljiti sve ove 
zahtjeve i u isti je mah vidio, da tisuću očiju pazi na svaku 
njegovu rieč i postupak. U početku se htio prilagoditi novoj 
sferi: ostrigao se, očistio se, preodio, ali je to bilo premalo; 
on je ipak ostao strastan i neobuzdan, a ne revan i pognut 
birokrat, kakva su ga htjeli vidjeti. Voroncov je izhodio, da 
je Puškin komandovan u južne stepe Novorusije, jer je htio 
Puškinu namaknuti zgodu, da se odlikuje u službi i pobudi 
pozornost petrogradske administracije. Puškin je držao, da 
mu se žele narugati, Puškinovo je samoljublje najviše vrie- 
djalo, što su ga držali samo za činovnika ne mareći nimalo 
za njegovu poeziju. Puškin je dugo suzdržavao svoje nego¬ 
dovanje, najzad on poplavi odesko družtvo bujicom i pro¬ 


zaičnih i poetičnih sarkazama o svojem načelniku. Ovi su 
sarkazmi dospjeli i do Voroncova. Zato zamoli Voroncov 
23. ožujka g. 1824. ministra spoljašnilt posala Nesselrodea, da 
makne Puškina u koju guberniju. U isti par uhvatili su na 
pošti pismo, koje je Puškin pisao nekomu prijatelju. U tom 
pismu pripovieda, da mu se više svidjaju Goethe i Shakespeare 
nego biblija, i da je u Odesi Englez, koji pobija bezsmrtnost 
duše i poriče božanstvo, i veli, da je ova sistema »pravdo- 
podobnaja«. Kad se u vladi za to saznalo, car odredi, da se 
Puškin izbriše iz broja činovnika u ministarstvu spoljašnih posala 
i da se udalji u Pskovsku guberniju na imanje svojih roditelja, 
gdje će oblast na njega paziti. 

Kako kažu svi biografi podpuno pravedno i složno, Puškin 
je neprestano živio rek bi dvojak život, kao da su u jednom 
tielu sjedinjena dva čovjeka veoma različita, i dok je jedan 
Puškin, ponositi, naduti, tašti dandy, svadljivi kavgaš, kartaš 
i ženar tratio život u neprestanim orgijama, drugi Puškin, 
skromni i dapače stidljivi, s nježnom i ljubavi punom dušom, 
zadivljavao je postojanošću i plodnošću svoga umnog rada. 
Može se upravo reći, da je gutao sve knjige, koje su mu 
dopale ruku. Ali on nije samo čitao, nego i marljivo izpisivao. 
U to je doba sabirao narodne pjesme, legende, etnografijske 
spomenike. Pod konac boravka na jugu bila je njegova strast 
u sabiranju knjiga tolika, da se izporedio sa staklarom, koji se 
uništava kupovanjem potrebnih alemova. Većinu je novaca 
potrošio na to, i krasna biblioteka, koju je ostavio, posvjedočava 
nam raznolikost i temeljitost njegova čitanja. Medju inim naučio 
je na jugu englezki i dovršio znanje talijanskoga. S pohlepom 
je pratio grčki preporod i pisao dnevnik o njemu. 

Kako je plodovito bilo u to doba njegovo stvaranje, može 
se suditi po tom, što je u četiri godine na jugu osim mnogih 
lirskih pjesama napisao sve pjesme byronovskoga smjera, a to 
su »Kavkazskij plćnniki.« i »Brattja razbojniki« (1821.), »Bahči- 
sarajskij fontani. (1822.), »Cygany« (1824.); uporedo je god. 
1823. napisao prvu glavu »Evgenija Onegina«; zamišljao je 
političku tragediju »Vadim!.«, želeći napisati sliku uztuka i 

ustanka »slavenskih plemena« protiv inoplemenoga iga, i za¬ 
početi eru muževnih Alfierijevskih tragedija u ruskoj književnosti 
namjesto ljubavnih klasičnih, koje su tada gospodovale. To je 
imala biti apoteoza gradjanskih vrlina s veoma prozirnom ale¬ 
gorijom i aluzijom na tadašnje prilike. Počeo je pisati satiričnu 
pjesmu, kojoj se radnja dogadja u paklu, u Sotonmu dvoru; 
najzad god. 1822. nastala je rukopisna pjesma u Voltaireovu 
duhu, koja mu je pribavila mnogo neugodnosti od svećemkd. 

Nahodeći se pod utjecajem pjesnika Byrona i Cheniera, 
zabavljajući se u isto doba s Ovidijem i izporedjujući svoju 
sudbinu sa sudbinom staroga pjesnika, koji je bio izagnan na iste 
obale Dunava, — Puškin nije ni sam zamjećivao, kako se od 
njega razvijao sasvim samostalan narodni ruski umjetnik, te je 
uporedo s tim u svakom novom djelu sve više i više probijao 
njegov novi pravac, o kojemu se u Rusiji nije ni mislilo. Doista 
u doba, kad su drugovi i privrženici Puškinovi njega postavljali 
na čelo ruskoga romantizma, u doba, kad je Puškin u živom 
dopisivanju s Bestuževom, Rylejevom, Delvigom, kn. Vjazem- 
skim pretresao važna književna pitanja i zadaću kritike, nikomu 
nije dolazilo ni na kraj pameti, da glavna sila i vriednost 
Puškinovih djela nije u romantizmu, nego u njihovoj nepo¬ 
srednoj, organičnoj svezi sa životom, koji okružuje pjesnika. 
No rieč realizam nije još bila izuštena u ruskoj književnosti. 

I doista sva ta obnova, koju je Puškin unio u rusku knji¬ 
ževnost, i vas prevrat, koji je on uzrokovao, potječe odatle, što 
je u Puškina u jezgri bilo duboko realno osjećanje. Već u prvim 
licejskim pjesmama vidi se neposredni utjecaj života. To vidimo 
i u drugom njegovu pjesničkom periodu — u byronovskom. 
I sada živi utjecaji postojano pretežu, iztiskuju tudje, uzajmljene 
struje, te upravo njima Puškin zahvaljuje svoje najljepše tvorove 
ovoga doba. Pod utjecajem Kaukaza javlja se »Kavkazskij 
plennikt,«, Krimu duguje Puškin »Bahčisarajskij fontana.«, putu 
u Izmail »Cygane«. U ovim djelima nisu najljepši značajevi, 
bez boje i abstraktni, uzeti iz Byronovih djela,. nego žive slike 
mjestne prirode i života. Realizam je bio tako bitan dio njegova 
genija, da se svaki put, kad je ostavljao realno tlo, gubio u 

taštom nastojanju oko toga, da stvori štogod, pa ga je tvorni 
talent ostavljao. Tim se objašnjava njegova nedaća, kad smišlja 
sazdati tragediju »Vadimo« i satiričnu pjesmu iz paklenoga 
života; najzad je poznato, da pjesnik i pjesme »Brattja razboj- 
niki« nije dovršio i da ju je sažegao, i ono, što imamo, slučajno 
se spasio u Rajevskoga. Sve mu to nije polazilo za rukom, 
jer nije imao živih boja neposredno dobivenih iz života, nego 
je morao graditi abstraktno. U »Evgeniju Oneginu« stoji već 
na realnoj osnovi. Kad se pojavi u rukopisu prva glava ovoga 
romana u stihovima, drugovi su mislili, da se povodi za By- 
ronovim »Don Juanom«, ali se tomu uzprotivi Puškin veleći, 
da su mu pred očima slike ruskoga života sa svima osobinama. 

Najzad u ovo se doba uvjerio Puškin, da može živjeti bez 
službe, bez okrilja vlasti i spoljašnje podpore, jedino o svojem 
književnom radu. »Ruslant« i »Kavkazskij pleanika.« ostavili 
su ga praznoruka. Gnjedič mu je za posljednje djelo dao samo 
500 rub. i jedan primjerak pjesme. No »Bahčisarajskij fontana« 
izdao je knez Vjazemskij, koji je pjesmu popratio oštroumnim 
uvodom i poslao Puškinu u Odesu 3.000 rub., ali je izjavio, 
da to još nije sve. 

IV. 

Puškin ostavi Odesu 30. srpnja 1824. god., i pošto mu je 
bilo zabranjeno, da se zadržava na putu, stigao je u Pskovsku 
guberniju veoma brzo. U Mihajlovskom su ga čekali otac, mati, 
brat i sestra. Sastanak roditelja nije bio radostan sa propalim 
sinom, koga n;su vidjeli nekoliko godina. Naglomu otcu i lako 
razpaljivoj materi pričinjaše se grozno i za njih same i za ostale 
članove u obitelji, što se u njihovoj sredini nalazi propali čo¬ 
vjek, koga progoni vlast — i to poradi ateizma. S užasom su 
oni gledali sina, gdje obći sa sestrom i bratom bojeći se za 
njihovu vjeru. Peščurov predade pazku otcu, koji je obećao, 
će paziti na sina i razpečatavati svu njegovu koresponden- 
C1 ju. To je Puškina boljelo i razjasni otcu sve, a otac se stane 
tužiti, da ga je sin htio izbiti. Preselivši se otac sa ostalom obi- 
telju u Petrograd odreče se pazke na sina u studenom godine 

1824. Otac se pomiri sa sinom istom godine 1828., kad je sin 
bio oslobodjen od nadzora i bio laskavo primljen u mladoga cara. 

Puškin ostane sam na imanju Mihajlovskom svu zimu 
1824. i 1825. godine. Nadzor za njim preuzme opet Peščurov, 
a za religioznoga savjetnika dobije nastojnika susjednoga Svjato- 
gorskoga manastira Puščina, prosta, dobra, ridjebrada 1 malena 
monaha, koji je pjesnika od vremena do vremena pohadjao. 

Ima predanje, da se u to doba znao javljati na sajmu 1 u 
odli čnim kućama u Pskovu na čudo stanovnika u muzičkom 
odielu. Isto tako se priča, da je na dan Byronove smrti otišao 
u Svjatogorski manastir i ondje naredio, da se odsluži pam- 
hida. Svoj život na ladanju opisao nam je Puškin u četvrtoj 
glavi »Onegina«. On je kao i Onegin ustajao rano, odilazio 
bez svega do rieke pod gorom i onamo se kupao. Zimi se, 
kao i Onegin, u kaci, napunjenoj ledom, kupao prije doručka. 
U jutro se bavio okp književnih posala: pisao pjesme, čitao, 
izpisivao, snovao. U jesen, kad mu je mašta bivala najplod¬ 
nija, ili nije ostavljao postelje, ili se nije odievao.sve do objeda. 
U to je godišnje doba najviše stvarao. Puškin je bio dobar hodač 
i mnogo je jahao, a u svim ga je šetnjama nerazlučno pra¬ 
tila poezija. Brodeći po jezeru, veli Puškin, tješio se tim, što 
je divlje patke plašio svojim strofama. Kad je bio doma bez 
posla i gosta, igrao se sam sobom dvjema krugljama na bi¬ 
ljaru; a duge zimske večeri provodio je u razgovoru s dadi¬ 
ljom Arinom, koju je upućivao u sve tajne svoga genija. Ona 
mu je bila posrednica u poznavanju priča i običaja narodnih. 
Puškin je govorio za nju, da je ona posljednji njegov učitelj, 
kojemu duguje, što je mogao izpraviti nedostatke svoga prvog 
francuzkog uzgoja. 

Dvie vrste od Mihajlovskoga leži selo Tngorskoje, gdje 
je živjela dobra, plemenita obitelj Pr. Al. Osipove, s kojom 
je Puškin postojano obćio, često u njih objedovao, polazio ih 
u šetnjama, provodio ondje ciele dane u iskrenom i odanom 
drugovanju. On je Osipovoj posvetio svoju imitaciju korana, 
koju je napisao rek bi pred njenim očima; u obće je ova obi¬ 
telj umirivala dušu Puškinovu. On je u njoj nalazio oštri um, 


razcvatilu mladost, djetinju oštrinu, pa je Puškin nahodio udo- 
voljstvo u tihom čuvstvu i u obiteljskoj veselosti: graciozna gri¬ 
masa, djetinja vedrina svidjala mu se i zanimala ga. Dvie starije 
kćeri Osipove: Ana i Eupraksija Vulf bile su medju sobom 
tako naprotivne, kako su Tatjana i Olga u »Evgeniju One- 
ginu«, pa ima nagadjanja, da je Puškin svoje bezsmrtne tipe 
napisao upravo pod njihovim utjecajem. Bilo je u dvoru još 
mnogo drugih rodjakinja. 

No Puškin, ostajući hladan promatralac sviju pojava toga 
mirnog ladanjskog života, slabo je sam osjećao sklonosti k 
njima; njegova je misao postojano živjela u dalekom, nedavno 
izgubljenom kraju. Kadgod bi dobio pismo iz Odese s pečatom 
ukrašenim istim kabalističnim znakovima, kakvi su se nalazili 
i na njegovu prstenu, bio je to dogadjaj u osamljenom Mi- 
hajlovskom. Puškin bi se tada zatvarao u svoju sobu, nikuda 
ne bi izlazio i nikoga ne bi puštao k sebi. Uspomenu je na 
takvu zgodu ostavio u pjesmi »Sožžennoe pisLmo« g. 1825. 

U to je doba snovao Puškin, da pobjegne za granicu, ali 
ne izvede te osnove. U to dodje i 14. prosinca g. 1825. Puškin 
se nahodio u Trigorskom i saznade, da je na taj dan probila 
na javu pobuna u Petrogradu. Puškin strašno probliedi i ode 
kući. Svu noć razmišljaše o tom, da bi i on morao onamo, 
nadajući se tako slobodi. Ne časeći u jutro ode iz Mihajlovskoga, 
ali ne došavši do prve postaje vrati se doma: sreo je na putu 
popa, a zatim mu zec tri puta pretrči put! 

Posljedice su bune doskora potvrdile njegove zle slutnje. 
Puškin se pobojao, pa stane odmah bacati u oganj pisma i pa¬ 
pire, koji bi ga mogli iole kompromitovati; tako je sažegao 
i svoju autobiografiju. Svaki je dan donosio glasove o novim 
zatvorenicima. Malo po malo počela se hvatati oko Puškina 
pustota, kao iza strašne bitke. Sad je stao Puškin razabirati, da 
mu je jedini način, kojim će se dokopati slobode, ako se uteče 
novomu ministarstvu, koje nije imalo takovih povoda gnjevu 
i progonu kao prije. Iz Petrograda ga upute prijatelji, kako bi 
se mogao spasti, te on u zgodan čas predade pskovskomu gu¬ 
bernatoru Aderkasu molbenicu, upravljenu caru. U njoj veli. 

da je godine 1824. bio tako nesretan, da je zaslužio gnjev po¬ 
kojnoga cara poradi pisma o ateizmu; on se pokajao i tvrdo 
se nakanio, da se ne protivi običnomu mišljenju, pa zato moli 
cara, da mu dopusti poći u Moskvu ili Petrograd ili u tudje 
krajeve, jer mu je zdravlje od mladosti pokvareno i jer je ne¬ 
komu njegovu aneurizmu hoće stalne lječidbe. Ujedno se ob¬ 
vezuje, da ne će pripadati nikakvomu tajnomu družtvu, i svje¬ 
doči, da nije nikada ni znao za njih. 

Poslije krunidbe u Moskvi odredi car, da se Puškin pre¬ 
vede u Moskvu. Medjutim se i u unutrašnjem životu Puški- 
novu dogodila veoma važna promjena za njegova boravka u 
Mihajlovskom. On se sada za uviek razstao s byronizmom i 
poveo se već sada za Shakespearom. Pjesma »Cygany« (g. 1824.) 
bijaše posljednji danak byronizmu, komu se podao na jugu. 
Već 1825. godine piše Rajevskomu: »Vjerojatnost sadržaja i 
istina razgovora — to su sad zakoni tragedija. Ja nisam čitao 
ni Calderona ni Vege, no kakav je čovjek Shakespeare! Ne 
mogu se sabrati! Kako je ništetan pred njim Byron-tragik, 
onaj Byron, koji je u svemu stvorio samo jedan karakter (a u 
žena nema karaktera; u njih su strasti u mladosti, evo po čemu 
ih je tako lako prikazivati). Byron je razdielio medju svoje ju¬ 
nake ovu ili onu crtu svojega značaja: jednomu je dao svoju 
gordost, drugomu svoju mržnju, trećemu melankoliju i t. d., 
na takav je način od jednoga karaktera, punoga, mračnoga, 
energičnoga — stvorio mnogo ništetnih karaktera. To sve još 
nije tragedija!« 

Shakespeare se povoljno dojmio Puškinova rada. Iznajprije 
u povodu velikoga dramatika, koji je umio sačuvati genijalnu 
prostotu i vjernost zbilje dapače u momentima najtragičnijega 
patosa, Puškin je stalno stao na put realizma. Nadalje izuča¬ 
vajući Shakespearea i osobito njegove historijske drame počeo 
je Puškin s historičkom objektivnošću promatrati život, kakav 
vidimo u svim velikim djelima njegovim u posljednjem perijodu. 
Najzad je Puškin dugovao Shakespeareu i to, što je još s ve¬ 
ćom usrdnošću, nego prije, uzeo skupljati ruske pjesme, po¬ 
slovice i izučavati rusku povjest. Tako je u njega sazrela misao. 


da piše narodne historijske drame u Shakespearevu duhu, i već 
godine 1825. napiše »Komediju o Care Borise«, u kojoj se je 
oprostio sa svim starim smjerovima i započeo nov perijod u 
svom razvoju. 

U isto vrieme s »Borisom Godunovom« napisao je Puškin 
u Mihajlovskom: šest glava »Evgenija Onegina«, »Grafa Nu- 
lina«, prožeta duhom Shakespearske lektire, i svoje zapiske, 
koje je spalio poslije 14. prosinca. Napokon čitajući Tacita na¬ 
pisao je pod tim utjecajem stihove u »Egipatskim noćima«. 
Pored toga je spjevao veliku množinu manjih pjesama. Tako 
je bogata i plodna bila njegova pjesnička radinost u tišini osam¬ 
ljenoga sela Mihajlovskoga! 

V. 

Došavši Puškin u Moskvu bijaše odmah doveden pred 
cara Nikolaja. U razgovoru upita car pjesnika, bi li bio dio¬ 
nikom urote na 14. prosinca, da je bio u Petrogradu, a Puškin 
odgovori, da su svi njegovi drugovi bili u zavjeri i da se on 
ne bi bio mogao oteti, pa da ga je samo to spasio, što nije 
bio nazočan u Petrogradu. Na to će mu car, da se dosta na- 
ludovao i da će se sada za cielo opametiti, a u napredak će 
mu on sam biti cenzorom svega, što napiše. 

Kad se prosuo po Moskvi glas, da je Puškin poslije audi- 
encije u cara oslobodjen, u onoj slavi, koju je Moskva za krunidbe 
slavila, ovaj je glas radostno pozdravila publika, osobito knji¬ 
ževno naobražena. U velikosvjetskim salonima bude Puškin prim¬ 
ljen kao prvi gost; kamogod bi došao, svagdje su ga čekale 
ovacije i pokloni. Poslije šestgodišnjega izgona dokopavši se 
slobode Puškin se veselo dao na šumni život moskovski. To 
je bilo goruće književno vrieme u Moskvi: u neprekidnim i 
mnogobrojnim sastancima pretresala se literarna i filozofijska 
pitanja počevši od sudbine književnosti do sudbine Rusije. Puškin 
se sve više zbližavao s mladim moskovskim književnicima: bio 
je na objedu u Homjakova, kad se osnivao »Moskovskij Vest- 
niki.«, a zatim je u dva sastanka čitao svoju novu dramu, naj¬ 
prije u Soboljevskoga, a zatim u Venevitinova. Prvi put su ga 

slušali samo intimni znanci domaćinovi: Čaadajev, Venevitinov, 
Vjeljgorskij i Kirejevskij, a drugi put osim braće Venevitinova 
i drugi književnici: braća Homjakovi, Kirejevski, Mickiewicz, 
Baratynskij, Ševyrev, Pogodin, Raič, Soboljevskij i dr. Čitanje 
se dovršilo s burnom ovacijom, koju je opisao Pogodin. 

Puškin nije dugo uživao slasti zadobivene slobode. Do¬ 
skora se gorko razočarao i uvjerio, da mu je ta sloboda veoma 
ograničena. Dok se on bezbrižno nasladjivaše svjetskim životom 
u^Moskvi i opajaše književnim ovacijama, nije ni opazio, da 
je stekao protivnika u svesilnom grofu Benkendorfu, koji je 
svaki dan očekivao od njega pohod, pa ne dočekavši ga napisao 
mu je 30. listopada pismo. U pismu javlja, da će car odsada sam 
biti cenzor njegovih pjesama i djela, pa da bi car želio, neka 
napiše djelo o uzgoju mladeži. Puškin nije zamietio u pismu, 
da ga grof Benkendorf prekorava, što ga nije pohodio. Na¬ 
protiv on bijaše zanesen i pokazivaše pismo svakomu, kao izraz 
sklone mu carske milosti. On je pomišljao, da se car u njega 
pouzdava, kao negda pokojni car u Karamzina. No doskora se 
razočarao. U pismu gr. Benkendorfa nije bilo izrečeno naj- 
glavnije: na ime ne samo da ne smije ništa štampati bez znanja 
careva, nego ni pokazivati nikomu svoje rukopise. Kad je 
Puškin, poslije sviju moskovskih slavlja, mirno odisao u Mi- 
hajlovskom selu, dobije pismo od Benkendorfa, u kojem ga 
kori, što je u Moskvi čitao svoje neštampane još pjesme nekim 
znancima. Puškin se u odgovoru stane izpričavati, da je doista 
čitao drugovima svoju tragediju, ali ne iz neposluha, nego samo 
s toga, što je krivo shvatio gospodarevu volju. Ujedno pošalje 
svoju tragediju caru na cenzuru. Ovo su djela, koja je zatim 
slao Benkendorfu prije štampe: »Ančarb«, »Stansy«, 3 - g lavl 
»Onegina«, »Faustu«, »Druzbjamu« i »Pćsni o Stentke Razine«. 
Sva su ova djela dopuštena za štampu izuzevši dva posljednja. 
Za Razina mu je javio Benkendorf, da ga crkva proklinje kao 
i Pugačeva. Ova dva djela nisu ni do danas objelodanjena. 

U prosincu predade grof Puskinovu dramu caru. Car je 
zaželio neke promjene i preporučio, da bi pjesnik preradio dramu 
u povjestni roman na način Waltera Scotta. Puškin odgovori 


Aleksandar Puškin. 9 1 


grofu, da žali, što mu sile ne dopuštaju —■ preradjivati, što je 
jedanput napisao. Puškin liepo spravi dramu u listnicu, pa ju 
istom god. 1829. predade opet caru na ogled. I sad ne steče 
odobraja: trebalo je promieniti neka trivijalna mjesta, rieči i 
izraze odviše prostonarodne i nečedne, te zamieniti nadpis »ko¬ 
medija« dramom. Istom poslije novih preinaka mogla je izaći 
godine 1831. 

Na koncu godine 1826. predade pjesnik grofu Benken¬ 
dorfu »Zapisku o narodnomu vospitanii«, gdje se jasno odra¬ 
žava sva bojazan, koju je pjesnik preživio u to doba. U njoj 
nalazimo čudnu borbu, da se liberalna tendencija spoji s mi¬ 
šljenjem državnih službenika, kakav je bio Benkendorf. Ipak se 
djelo nije svidjelo. Osobito mu se zamjeravalo, što je postavio 
pravilom, da su prosvjeta i genij jedina osnova savršenstva, a 
to pravilo da je pogibljivo za obći mir, pa je i Puškina dovelo 
do ruba propasti i unesrećilo mnoge mlade ljude. 

Po ovom se vidi, kako je tiesan bio krug darovane mu 
slobode. Policija je još više posumnjala o pravoj vriednosti Pu- 
škinovoj, kad se god. 1827. razplamtjelo pitanje o pjesmi »An- 
drej Sente«. Ovu je pjesmu napisao Puškin g. 1825. Cenzura 
je izpustila iz nje 44 stiha. Medjutim se ovaj ulomak razširio 
po Moskvi, kao pjesma, koju je Puškin spjevao tobože odje¬ 
lito u povodu 14. prosinca. Neki je priepis, koji je policiji 
dopao ruku, imao nadpis: »Po povodu 14. dek.«. Senat mu se 
oštro zagrozi, da ne smije nikakovih pjesama izdavati na svjetlo 
bez cenzure, a državni sovjet podvrgne ga potajnomu policij¬ 
skomu nadzoru. 

Sve se to silno doimaše duha Puškinova i njegova mira. 
On je sada često bio zlovoljan, često bio razdražen i nervozan, 
a još češće ga je salietalo pokajanje poradi mladih godina pro- 
plandovanih u ništetnosti, pijači i bezumlju pogubne slobode i 
u misli o smrti. On sada živi skitnički život, nigdje ne ostaje 
više od nekoliko mjeseci, prosto ne može naći mjesta na 
zemlji. Mučno ga je sliediti na neprestanim putovanjima u tom 
razmaku vremena. Sad se spušta u vrtlog priestolničkoga ži¬ 
vota, nastojeći zaboraviti čamu podaje se svjetskim zabavama, 

orgijama i kartama, sad naprotiv bježi iz priestolnica (Petro- 
grada i Moskve) i kloni se njihova života. Ljeti god. 1827. 
piše Osipovoj: »Neliepost i glupost obiju naših priestolnica jed¬ 
nako je silna, premda je različna, pa kad bi mi bilo dano, da biram 
izmedju oba grada, ja bih odabrao Trigorskoje, kao arlekin, 
koji je na pitanje, bi li volio biti kolom satrt (kolesovan) ili 
obješen, odgovorio: ja volim mliečnu juhu«. 

Dok ga gradski život razdražuje i srdi, sada mu seoski 
život umiruje živce baš naprotivno prema mladjim godinama, 
i on iznova usred ladanjskoga svieta postaje vedar i veseo. No 
ove posljednje zrake mladosti vraćaju mu se sada dosta riedko 
i brzo se izmjenjuju s mračnim i bučnim stanjem, pa se on 
iznovice premeće ne znajući, kuda bi se djeo. U početku turske 
vojne zaželi, da podje i on onamo. U siečnju 1829. g. moli, 
da mu dopuste poći za granicu ili sprovoditi rusku misiju u 
Kitaj. Sve ove osnove nisu se izpunile. Zato u ožujku g. 1829. 
ne tražeći dopuštenja ode u Kaukaz, gdje je nahodeći se u 
ruskom taboru pod Erzerumom upravo tražio smrt izlazeći u 
susret neprijateljskim zrnima. Plod je ovoga puta »Putešestvie 
vi. Erzerunrt vo vremja pohoda 1829. goda«. 

Samovoljni pohod Kaukaza i nagli put iz Petrograda u 
Moskvu u ožujku g. 1830., kamo je išao poradi buduće svoje 
žene, pribavili su mu ukor Benkendorfa, koji ga je opomenuo, 
da će biti svemu sav kriv, ako ga stigne kazna. Puškin od¬ 
govori Benkendorfu pismom, gdje se opravdava i njega zove 
»jedinim svojim zaštitnikom«, pa se osobito tuži na Bulgarina, 
koji ga progoni poradi kritika, premda ih nije on sam pisao. 
Benkendorf ga umiruje u drugom pismu. 

U to doba ide svadba Puškinova. Pjesnik se upoznao s 
obitelju Natalije Nikolajevne Gončarove već god. 1828., kad 
je Nataliji bilo petnaest godina. Upoznao se s njome na plesu 
i tada reče, da je njegova sudbina spojena sa sudbinom ove 
mlade djevojke. God. 1830. pohodi carski dvor Moskvu, koja je 
na taj način postala središte veselja i zabava. Natalija je bila 
na svim zabavama, kojima je drevna priestolnica slavila svoje 
visoke goste, i medju inim bila je takodjer kod prekrasnih 

živih slika, koje je priredio moskovski gener.-gubernator Go- 
licyn. Glas o njenoj krasoti i uspjesima dopre do Petrograda, 
gdje je tada živio Puškin. S mjesta ode Puškin u Moskvu i 
ponovi predjašnje svoje želje. Na sam uzkrs 21. travnja 1830. 
godine izjavi obitelji svoju želju, a roditelji pristanu. 

Puškin se vrati u Petrograd, da uredi s otcem o budućem 
svojem domu i dohodku. Otac mu dade čest svoga imanja 
Boldina u Nižegorodskoj guberniji, te Puškin ode onamo u ko¬ 
lovozu. U Boldinu je proveo jesen i dio zime, okružen sa 
sviju strana karantinama poradi kolere, i ne mareći za se bio 
je u strahu samo za svoje. Istom u prosincu mogaše se vra¬ 
titi u Moskvu. Nova godina 1831. zateče ga u pripravi oko 
ženidbe, no mjesec dana prije svadbe prenerazi ga viest o ne¬ 
nadanoj smrti najbližega druga Delviga 14. siečnja, koja je 
duboko potresla njegovom dušom. Najzad 18. veljače godine 
1831. vjenča se u crkvi Staroga Voznesenija s Natalijom. 

Premda je ovaj dio njegova života bio veoma skitnički, 
ipak je najplodniji u njegovu pjesničkom radu. Realizam, na 
koji se dao na koncu svoga boravka u Mihajlovskom, doveo 
ga je odmah k obliku, koji je najbolje prijao njegovu književ¬ 
nomu smjeru, — k obliku prozaičnoga romana. Ljeti i u po¬ 
četku jeseni godine 1827. napisao je Puškin veći dio histo¬ 
rijske pripoviesti »Arap'B Petra Velikago« i odmah stvori onaj 
neumjetni prosti, kao kristal čisti i u isti mah u višem stupnju 
umjetnički pripovjedački slog, koji je i do danas u Rusiji ostao 
nedostignut. 

Pisanje historijske pripoviesti iz epohe Petrove pokazuje, 
da se Puškin u to vrieme bavio oko historijskih studija. No 
kolosalna ličnost Petrova tako je porazila i zaniela pjesnika, da 
se nije mogao ograničiti samom prozom; zato se lati posla, 
da opjeva velikoga preobrazitelja Rusije u stihovima. Inače je 
Puškin volio raditi u jesenje dane na ladanju, sad naprotiv hrli 
u Petrograd, da opjeva Petra na samom mjestu njegove go¬ 
ruće radinosti, pa tako u jesen ove godine napiše »Poltavu«. 
Kako je silan bio polet u Puškina u taj par, možemo raza¬ 
brati odatle, što je pjesmu spjevao u trinaest dana, ne odjelju- 

jući se od svieta nego živući onako kao uviek, kad je bio u 
priestolnici. 

Isto tako je u jesen iste godine u Boldinu u dva tri mje¬ 
seca spjevao čitav niz djela, a to su: posljednje glave »One- 
gina«, pripoviest napisana u oktavama »Domikt va> Kolomne«, 
nekoliko dramskih prizora »Skupoj rycarh«, »Mocartt. i Ša¬ 
lteri« i »Don-Žuani>«; napisao je tridesetak manjih pjesama, i 
u prozi pet pripoviesti (»Povesti Belkina«), a amo još pripa¬ 
daju »Letopisr. sela Gorohina« i »Piri. vo vremja £umy«. 


VI. 

Proživjevši do proljeća u Moskvi novovjenčanici odu u 
Petrograd, a onda na imanje u Carskoje Selo, gdje je ovo 
ljeto bio i Žukovskij. U priestolnici se doskora pojavila kolera, 
pa je Puškin, pripet uz Carskoje selo, obćio s nevelikim brojem 
drugova, uživao obiteljske radosti medenih mjeseci, nasladjivao 
se prekrasnim vrtovima dvorca i podavao se uspomenama o 
zlatnom djetinjem vieku. Ovdje je Puškin pod utjecajem obće 
struje, a poimence Žukovskoga, prvi put stupio na polje služ- 
benoga patriotizma, koji je znamenitu čest ruskoga družtva 
ohladio prema pjesniku. Dne 5. kolovoza napisao je pjesmu »Kle- 
vetnikamt Rossii«, za kojom je doskora nastala »Borodinskaja 
godovšćina«. Ovdje je takodjer sastavio svoje priče »O care 
Saltane«, »O pope Ostolope«, »O Mertvoj carevne«, i »O zo- 
lotornt petuškć«. 

U ostalom patriotske pjesme ne ostaše sasvim bez uspjeha, 
14. studenoga godine 1831. namješten bi Puškin u službu u 
uredu državnoga kolegija inostranih posala s 5 -000 asig. go¬ 
dišnje plaće po osobitoj carskoj milosti. Ujedno mu bi dopu¬ 
šteno ulaziti u državne arhive, da sabira gradju za povjest 
Petra Velikoga, a on se doista oko toga bavio svu zimu. On se 
dao na taj posao sa žarom, dapače sa strašću. Tako je protekla 
zima 1832. godine, a 7. siečnja 1833. postane član carske aka¬ 
demije i počne marljivo svake subote polaziti sastanke akade¬ 
mije. Plod ovih pohadjanja bijahu njegovi članci »Rossijskaja 
Akademija« i »O mnenii M. A. Lobanova«. S proljeća 1833. 

god. preseli na imanje na Cernu rječku, odakle je svaki dan 
pješke išao u Arhiv. U arhivima se nije bavio samo oko po- 
vješti Petrove; slučajno su mu dopala ruku pisma o Pugače- 
vljevoj buni, pa se svom dušom dade na izučavanje ovoga 
dogadjaja. U jesen je već bila gotova gradja za »Istoriju Pu- 
gačevskoga bunta«, dovršena u prvom nacrtu »Kapitanskaja 
dočka«, i pored toga sasvim izradjeni »Rusalka« i »Dubrovskij«. 

Puškin se nije zadovoljavao samim arhivima, nego je kao 
pravi realist želio, da pohodi sva ona mjesta, gdje se Puga- 
čevljeva zavjera dogadjala. Pa tako u jesen godine 1833. obidje 
guberniju Kazansku, Simbirsku, Penzensku i Orenburžku. Pro¬ 
matrajući mjesta svagdje je iskao živa predanja i svjedočanstva 
očevidaca. Potrošivši mjesec dana na taj put vrati se Puškin 
u Boldino 2. listopada, i do konca studenoga ostane na imanju, 
a zatim se vrati u Petrograd u službu. U to je vrieme na¬ 
pisao djela, kojim su nadpisi »Skazka o rybake i rybke«, »Pesni 
zapadnyhi> Slavjani.«, »Mednyj vsadniki« i ■ Istorija Pugačev- 
skoga bunta«. 

Boraveći u Petrogradu predade posljednje djelo na cen¬ 
zuru, pa dobije dopuštenje; povrh toga za nagradu bi imenovan 
kamerjunkerom, a za štampanje knjige dobije na vjeru 20.000 
r. asig. 

Puškin je očevidno bio na vrhuncu milosti, pa časti i 
slave; sa strane bi se moglo pričinjati, da mu se život smieši, 
da ne može ljepše. A u istinu bijaše pjesnik veoma nesretan 
čovjek i tisuću oštrih pila podsiecaše njegovu eksistenciju. U 
jednu se ruku činilo, da je Puškinovoj taštini mnogo laskalo, 
što je mogao živjeti u najvišem sloju družtva; no ovo spo- 
ljašnje uzvisivanje sjedinjavalo se s čitavim nizom svakojakih mo¬ 
ralnih ponizivanja. Puškin u onom sloju nije mogao biti jednak 
s ostalima ni po imetku ni rodu, a to ga je silno peklo i bo¬ 
ljelo. U isti mah bio je Puškin kao sapet ovim družtvom: nije 
mogao samovoljno izaći iz njega, videći njegovu nemoralnost, 
dapače nije mogao ni živjeti, gdje bi htio; kad bi prosio, da 
ga odpuste, ili bi mu to kratili ili mu se grozili (n. pr. da 
ne će smjeti više u arhive). 

Osobito na dvoru bijaše Puškinu prava muka — njegovo 
kamerjunkerstvo. Ovo zvanje nije bilo prema njegovim go¬ 
dinama, pa je bilo smiešno, kad je on morao stajati medju 
golobradim dječacima. Same dvorske etikete u kamerjunkerskoj 
mundiri bile su mrzke pjesniku. Za sve ove troškove dvorske 
službe i obiteljskoga života htjelo bi se takvih dohodaka, ka¬ 
kovih nije bilo u Puškina, koji je uza sve svoje veliko mjesto 
ostao vlastelin srednje ruke. Sva su imanja njegovih roditelja 
bila na rubu propasti. Niemac upravitelj Boldina pobjegao je 
odanle od užasa. Uzalud je zaklinjao Puškin otca, da se iz grada 
na dvie, tri godine preseli na Mihajlovsko, jer bi se samo tako 
nekom prištednjom mogli računi popraviti. Ali otac ne pri¬ 
stane. Propast nije bila više daleko. Dugovi su rasli i rasli. 

Ovo jadno novčano stanje kosnulo se i pjesnikova stva¬ 
ranja, pa vidimo u to doba veoma žalostan razkol: Puškin je 
do tada radio kao malo tko samo za čistu i slobodnu umjetnost, 
a sada se njegov književni rad počeo svake godine više pre¬ 
tvarati u spekulaciju, samo da kako dobije novaca. U povjestnim 
radnjama (Povjest Pug. pobune i Povjest Petra Velikoga) ne 
nalazimo ni traga onomu, što smo vični spajati s imenom 
Puškinovim. Puškin u novčanoj neprilici zamisli izdavati peri- 
jodski list. Ali ne dobivši dopuštenja, lati se u posljednje godine 
života mjesečnika »Sovremennika«. Svrha mu je bila veoma 
poštena: suzbiti onaj lakomišljeni, podrugljivi, paradoksni način, 
na koji je petrogradski krug u onaj par promatrao rusku knji¬ 
ževnost; nadalje predati kritiku iznova u ruke malomu izabraže- 
nomu kolu pisaca, koji su stekli povjerenje i glas. 

U obće u veoma turobnoj slici prikazuje nam se ovaj 
genijalni čovjek, komu se klanjala sva Rusija, izgubljen u 
blistavoj povorci razšitih mundira, u svojstvu parvenua gutajući 
na mahove ako ne prezir, a ono još gore od toga poni¬ 
ženje, u žalostnoj čami hodajući po plesnim dvoranama ili 
gledajući iza stupa, kako se svjetski kicoši viju za njegovom 
ženom. Ona pleše vesela i bezbrižna, a njega u isto vrieme 
o srcu biju bičevi, ali ne od ljubomornosti, nego od misli, 
da su ovdje naokolo svi veseli, sretni, zadovoljni ne misleći 

na sutrašnji dan, dok njega čeka, da sutra založi posljednje 
imanje ili da se cjenka s književnim lihvarima. Sva pisma 
posljednjih dviju triju godina svjedoče, da je mnogo patio 
poradi toga. 

Uza to ga neprestano mučila policija i cenzura i dosa- 
djivala mu. Istina je, da sve milosti nisu Puškina izbavljale od 
staroga policijskog nadzora. Pjesmu »Mednyj vsadniki.« nisu 
mu dali štampati, pa je izašla istom poslije smrti njegove. 
S krivnje grofa Benkendorfa nije Puškin nijedne svoje drame 
doživio na pozornici. Najveće su ga cenzurne neprijatnosti 
zatekle godine 1833., kad je ministrom prosvjete postao grof 
Uvarov, lični protivnik Puškinov. To je pjesnika nagonilo do 
očaja, pa se čaša njegova gnjeva prepuni. Puškin za neke 
večere u brk kaže ministru, da će napisati pjesmu na njega i 
podpisati se punim imenom. I doista Puškin spjeva skandaloznu 
pripoviest, koja se ticala Uvarova, u pjesmi »Na vyzdorovlenie 
Lukula« (tobože s latinskoga prevedenoj). 

Svemu tomu pridruže se neprijatnosti čisto književne. 
»Sovremenniku« su slabo stizali predplatnici. Puškin je opazio, 
da su književni krugovi ohladnjeli za njega, a to ga je ljuto 
peklo. Dodijao mu već sav život. U pismu Osipovoj veli ove 
godine: »Sveti. — eto gadkaja luža grjazi« (Sviet je gadna 
kaljuža blata). 

Tako su sve prilike očito vodile pjesnika pravcem kakvoj 
god katastrofi. Medjutim se u visokom družtvu obrazovala ciela 
koalicija protiv Puškina, a na čelu joj Benkendorf i Uvarov; oni 
su samo čekali slučaj, da ga unište, a taj se slučaj doskora i 
nadao: u susret im dodje vidjeni u ono doba, krasni, okretni, 
laskavi kavaljergard baron George Heeckeren-D’Anthes, fran- 
cuzki podanik, legitimist, štićenik samoga cara Nikolaja. Taj je 
mladi Francuz donekle lakomišljeno, ali sasvim nevino laskao 
Puškinovoj ženi; u tom se povodu udesi gnusna pletka, koja 
je povriedila čast Puškinovu. U isto doba počeo je Puškin 
dobivati silu uvredljivih bezimenih pisama, koja su bila puna 
pogrdnih opomena i poruga. Posljedica ove paklene pletke 

bijaše svadja Puškinova s D’Anthesom, koja je razdvojila aristo¬ 
kraciju u dva tabora. Ova se prepirka ne svrši ni.onda, kad 
se D’Anthes oženio Puškinovom svastikom Katarinom Nik. 
Gončarovom. Neprijatelji su Puškinovi ovu prepirku neprestano 
podjarivali, dok se ne dogodi izmedju oba protivnika dvoboj 
27. siećnja g. 1837. godine za Černom rječkom, blizu Komen- 
datskoga imanja. Benkendorf je znao za taj dvoboj, ali je poslao 
tobože u pometnji žandare u Ekaterinhof mjesto u Cernu 
rječku. Puškin dopane smrtne rane u gornjoj šesti bedra, zrno 
mu probije kost i zasjedne u životu. Dva se dana borio sa 
smrću uz užasne muke, najzad 29. siećnja u jutro izdahne. 

Viest o nesretnom dvoboju i pogubnom stanju pjesnikovu 
brzo s: prosula po gradu. Već rano u jutro, dok je Puškin 
još živio, nalegla je silna svjetina pred njegov stan, da su 
morali poradi reda doći vojnici. Gomile ljudi i ekipaže vas su 
dan podsjedale kuću, vozare su iznajmljivali veleći im naprosto 
»k Puškinu«, a vozari su ravno vozili onamo. Svi slojevi 
petrogradski, dapaće nepismeni ljudi, držali su, da im je dužnost 
pokloniti se pjesnikovu tielu. Sveućilištna i književnićka mladež 
odlući ponieti lies na rukama do crkve. Stihovi mladoga Ler- 
montova prepisivali su se na desetke tisuća, čitali se i učili 
naizust. Nastala je pogibao, te zato tielo pjesnikovo prevezu 
u veće; k opielu 1. veljače puštali su ljude samo sa kartama. 
Poslije opiela zatvore lies u kriptu crkve, gdje je ostao do 
3. veljače, a taj dan kasno ob noć odprave lies u Svjato- 
gorskij-Uspenskij manastir, kamo su ga pratili žandari i A. I. 
Turgenjev, kojemu je bilo povjereno, da sahrani pjesnikov 
prah. Tielo mu je sahranjeno pokraj majke, u grobu, koji je 
Puškin sam priredio za se. Ovdje se sada podiže nadgrobni 
spomenik od bieloga mramora s nadpisom »Aleksandru Serge- 
eviču Puškinu« u lovorovu viencu. 

Puškin je umro ne ostavivši iza sebe ništa osim 50.000 rub. 
duga. Dva su mu sina primljena medju paže, pa su im na¬ 
značene plaće kao i udovici. 

Godine 1880. dne 5. lipnja slavila je Moskva odkrivanje 
spomenika genijalnomu i bezsmrtnomu pjesniku, kojim bi se 

mogla ponositi svaka zemlja, i ova obća narodna književnička 
slava, koja je okupila svu rusku inteligenciju, bez sumnje za¬ 
prema ponajljepšu stranicu ruske povjesti. 

VII. 

Puškina je kao umjetnika do sada najbolje ocienio Belinskij, 
koji je napisao golemu studiju o Puškinovim djelima, sada 
štampanu u 8. svezku djela Belinskoga (p. 90—697., Moskva 
god. 1880.) Na str. 364. i dalje označuje pisac Puškinovu poe¬ 
ziju ovako: 

»Ruska poezija prije Puškina bila je samo ljeposlovno iz¬ 
laganje prekrasnih čuvstava i visokih misli, koje nisu njezina 
duša, nego prema kojima je ona bila kao zgodno sredstvo za 
dobru svrhu, kao bjelilo i rumenilo za bliedo lice starice-istine. 
Zato je u ruskoj književnosti istinita, zanosna i tvorna poezija 
prosjaivala samo riedko u djelima, i ti su prosjevi tonuli u 
masi retoričke vode. Mnogo se privriedilo za jezik, za stih; 
no prave poezije nije bilo! Puškin je bio pozvan, da bude 
živa objava njene tajne u Rusiji. I budući da je njegova mi¬ 
sija bila izvojevati, prisvojiti ruskoj zemlji poeziju kao umjet¬ 
nost tako, da bi ruska poezija mogla biti izrazom svakoga 
smjera, svakoga mišljenja ne bojeći, da će izgubiti svoj pje¬ 
snički značaj i prieći u rimovanu prozu, — očevidno je, da 
se Puškin morao javiti samo kao umjetnik . . . Grci, da bi 
izrazili svu silu neodoljivoga utjecaja poezije Homerove na 
dušu i srce ljudi, govorahu, da je Homer oteo Afroditi pojas. 
Puškin je prvi od ruskih pjesnika zadobio Kipridin pojas. Ne 
samo stih, nego svaki osjećaj, svako čuvstvo, svaka misao, 
svaka slika bijaše u njega izpunjena neizrečenom poezijom. On 
je promatrao prirodu i zbiljski sviet pod osobitim kutom gle¬ 
dišta, a taj kut bijaše sasvim poetičan. Puškinova je muza — 
djevojka - aristokratkinja, u koje se zavodljiva krasota i gra¬ 
cija spojila s milotom tona i plemenitom priprostošću i u koje 
su prekrasna unutrašnja svojstva još povećana virtuznošću forme 
tako usvojenom, da je ta forma postala njenom drugom pri- 

rodom ... Njegov je stih nagao preobrat u povjesti ruske 
književnosti, preokret tradicije . . . Starinska plastika i stroga 
prostota salile su se u tom stihu u čarobitoj igri romantičkoga 
metra u cjelinu. Akustično bogatstvo, melodija i harmonija 
ruskoga jezika javili su se u svemu bljesku prvi put u stiho¬ 
vima Puškinovim, a nema ništa, što bi se moglo s njima iz- 
porediti u ruskoj poeziji . . . Njegov stih odaje Bogom nadah¬ 
nuta pjesnika i u tom je tajna patosa njegove poezije«. 

Od njegovih je drama najvažnija »Boris Godunov«. To 
nije omedjena drama, nego niz razpojasih prizora punih histo¬ 
rijskoga i obće ljudskoga života, u kojima ima kadikad prave 
dramatične snage. Glavno lice Godunov nastao je pod utje¬ 
cajem Karamzinove povjesti, a rodjak je Rikarda III. i Mak- 
betha. Kao ubojica carevića Dmitrija polučio je svoj cilj, na 
ime zadobio carski priestol. Ali je tim moral porušen, pa Go¬ 
dunov niti je sam sretan niti može drugoga usrećiti. Godunova 
je okrunila volja naroda, ali ga je prokleo glas Gospodnji, koji 
ga straši iz groba ustalim duhom umorenoga carevića. Pre¬ 
tendent, lažni Dmitrije dolazi kao orudje Božje providnosti, 
da obračuna sa ubojicom. Nevidovna mu moć pomaže, da 
ukloni sve zapreke, koje se utiskuju medju njega i krvlju po- 
škropljeni priesto : on sam ne znade, da je samo osvetnik Božji. 
Rišući Godunova, toga mirna na priestolu, nalika na Rikarda, 
latio se Puškin širokoga kista Shakespeareova, a crte, kojih 
nije bilo u Rikarda, popunio je zločinačkim likom Makbetho- 
vim. Samostalnost se Puškinova pokazuje u narodno-historijskoj 
vjernosti karakteristike, poimence u tom, što Godunov nema 
uza se Lady-Makbethovice, nego je žrtva samo svoga unutra¬ 
šnjega demona. Kako je sav kolorit množtva i historijsko za- 
ledje, tako je i značaj Godunovljev ruski od glave do pete. 
Puškin je u toj drami prvi put izišao na javu kao narodan 
pjesnik. Još je najslabije prikazan lažni Dmitrije, čija ljubavna 
zgoda s liepom Poljakinjom Marinom pripada doduše medju 
najpoetičnije momente u drami, ali kvari strogu harmoniju 
cjeline. 

U »Grofu Nulinu« nalazimo parodiju Shakespeareova »Tar- 
kvinija i Lukrecije«. »Prizor iz Fausta« može se držati dan¬ 
kom, koji je platio Puškin velikomu Goetheu. »Poltava« nas 
podsjeća Byronova »Mazeppe«, a taj je utjecaj bio još jači u 
u predjašnjim pjesmama, (Kaukazki zarobljenik, Bahčisarajski 
fontan, Braća razbojnici i Cigani). 

Glavno je njegovo djelo »Onegin«, roman u stihovima, 
u kojem se kao i u Goetheovu »Faustu« ogledaju razni mo¬ 
menti pjesnikova života. Roman pokazuje donekle utjecaj By- 
ronova »Child-Harolda« i »Don Juana«, ali ima pored toga 
svu silu autobiograhjskih crta i detalja, jer je postao navikom 
pjesnikovom, da upleće u roman razne svoje zgode i doživljaje, 
ponajviše u šaljivom tonu. Ipak se Onegin ne smije držati 
podpunom slikom samoga Puškina, premda je u njemu mnoge 
značajne crte mladih ruskih plemića iznio na vidjelo, pa i ta¬ 
kove, koje se svojom tipnošću mogu u neke ticati i njega 
samoga. 

Onjegin je byronovski značaj podredjene vrste, površan, 
tašt, blaziran. To je priestolnički dandy, koji više mari za njegu 
svojih nokata i odiela nego za duh, koji se vozi iz gostionice 
u glumište, a odavle na ples, dapače na tri plesa. Nasitio se 
već svega, ali nije dosta jak, da se dade na veću, uzvišeniju 
zadaću. Njegovo je naličje romantični mladić Vladimir Lenskij. 
Jedan je prema drugomu kao Faust prema Mefistofelu. Len¬ 
skij dovede Onjegina u kuću svoga znanca Larina, u koga 
imadu dvie krasne kćeri. Mladju kćer Olgu ljubi od mladih 
dana Lenskij. Ona je namiguša, koja se bez premišljanja po- 
daje prvomu najboljemu čuvstvu držeći ga ljubavlju. Sasvim 
je drukčijega kova starija joj sestra Tatjana. Ona je mnogo 
dubljega čuvstva i donekle napunjena romantičnim idealizmom. 
Lektira su joj Rousseau, Richardson, pa vjeruje, da su srca una- 
pried odredjena jedno drugomu. Svoju mladost prosanjari ma¬ 
štajući o svojem idealu, koji je dosada uzalud tražila u zbilji. 
U to se javi Onjegin i ona misli, da je on taj žudjeni ideal. Sa 
svom prostotom odanoga čuvstva piše mu usrdno pismo, u 

kojem svoju sudbinu predaje njemu, ali naduti egoist najedan- 
krat se uozbilji i postane moralist, koji joj govori o nepromi- 
šljenosti njena čina i o svojoj nesposobnosti za bračni život. 
Tatjanu ova hladna poruka do dna duše uvriedi. Medjutim 
Lenskij uživa svu slast svoje sreće, ali kao demon pomuti mu 
ju Onjegin laskajući bez pravoga cilja njegovoj zaručnici. Olga 
još je tako naivna, da se sama ruga ljubomornosti zaručni- 
kovoj. Tako se porodi medju prijateljima svadja, a iza nje se 
pobiju u dvoboju, u kojem pogine biedni Lenskij. Onjegin 
samo da ne poludi, ali nesreći ne može više doskočiti. Podje 
na putovanja, pa se za nekoliko godina sastane s Tatjanom, 
koja se medjutim udala za starijega čovjeka kneza - generala. 
(Olga se medjutim brzo utješila i vjenčala se s nekim ulanom.) 
Onjegin ne može da prepozna Tatjanu, tako se promienila. 
Obkoljena nebrojenim štovateljima, ponosna, liepa, razcvatila 
ruža, stoji Tatjana usred sjajno obasjane dvorane, medju ve¬ 
selim gostima na plesu, svojom sviestnom, mirnom i hladnom 
ljepotom i milotom mladosti nadvisujući sve ostale gospodje. Po¬ 
ražen stane pred nju Onjegin, a ona ga promjeri strogim 
pogledom. On je postidjen, svladan, uništen; ljubi ju vatre- 
trenije nego prvo, dapače sad ju istom prvi put ljubi; pa ne 
pazeći na oprez stane joj slati strastna, divlja pisma jedno za 
drugim. Ne dobivajući odgovora, udje u njenu kuću, kad nema 
njezina muža, i pane joj pred noge. Ali je u Tatjane jaka 
duša, pa ne će da se ogrieši, premda mu priznaje, da ga 
još ljubi. 

Simpatični lik Tatjanin glavna je vrlina ovoga romana, 
to je možda najviše i najljepše, što je u obće napisao Puškin. 
I u ovom romanu imade koješta, što smeta: nema jedinstva, 
previše se prekida pričanje sasvim subjektivnim izjavama, koje 
zamućuju glavnu ideju. Ipak ima neobičan čar u neprisiljenom 
načinu pjesničkoga naklapanja, u gladkom tečaju stihova i u 
vragolastom humoru, koji se prekida samo toplom strujom 
iskrenoga osjećanja i tihom žalosti poradi izgubljene mlade¬ 
načke sreće. Krasne, humoristične slike iz života velikoga 

svieta, njegove blaziranosti, praznoće i beznačajnosti podaju 
romanu realističnu vriednost i narodno -značenje. 

»Dubrovskij« i »Kapetanova kći« slikaju nam život ruske 
ladanjske gospode i pokrajinskih običaja u 18. vieku. »Mjedni 
konjanik« krasna je apoteoza Petra Velikoga, u koju je izvorno 
upletena halucinacija siromašna činovnika, od biede poludjela. 

Lirska je poezija pratila Puškina do konca života, pa se 
u njima ogleda unutrašnja biografija, njegov unutrašnji razvoj 
i misaoni sviet. Medju njima ima divnih alemova. Medju po¬ 
sljednje pripada »Spomenik« (god. 1836.), u kojoj je prorekao 
svoju slavu. 

U 50. i 60. godinama poricali su Puškinu veću vriednost 
kolovodje tadašnje ruske kritike Dobroljubov i Pisarjev, koji 
su stajali na stanovištu radikalne publicistike i proklinjali poe¬ 
ziju kao čistu umjetnost. Odkada se sabrala bogata gradja za 
doba i život Puškinov, stala se Puškinova poezija objektivnije 
prosudjivati. Pypin piše u svojem djelu »Harakteristiki litera- 
turnyhx mnenij« (str. 91.) o tom pitanju ovako: »Puškinova 
su djela podala nikada prije nedostignuti obrazac savršenstva 
u formi, umjetničke cjeline, tanko izdjelanoga jezika: s Pu- 
škinom se završio perijod formalnoga razvoja ruske književnosti, 
koja se prije neprestano povodila za tudjim uzorom . . . Umjet¬ 
nička visina Puškinove poezije, pored divnih po ljepoti proiz¬ 
voda lične lirike, izrazila se je tim, što je u njoj prvi put bio 
ustaljen onaj realizam, koji je ostao do danas glavnom crtom 

( ruske književnosti i izvorom njena daljnoga uspjeha i savre- 
menoga njena značenja evropskoga. Puškin sam nije dovršio 
svega, što je zamislio — tako su ostali samo u začetku nje¬ 
gove osnove socijalnoga romana, no i ono, što je izradio, nje¬ 
gova pripoviedka, drama, historijski roman, pokazao je ovaj 
put. Triezno osjećanje realnosti, krotko, humano čuvstvo, koje 
se nalazi u njegovim djelima, klasična forma — ostali su] nje¬ 
govim umjetničkim zavjetom, koji je ostao u pameti njegovih 
nasljednika. Ovo čuvstvo učeničtva i utjecaja bilo je silno u 
Gogolja, koji ga je primio neposredno, a zatim su ga prizna- 

vali njegovi posljedovatelji u socijalnom romanu, ta slavna ple¬ 
jada, koja je počela raditi u 40. godinama, a posljednji joj re¬ 
dovi idu do naših dana. U tom, a ne u kakvoj družtvenoj 
političkoj nauci, nalazi se historijski znamen Puškinove poezije 
i veliko nasljedje, koje je ostavio daljnomu razvoju ruske knji¬ 
ževnosti«. 

Puškin je prvi ruski umjetnik-pjesnik, Puškin je prvi 
snažnom rukom zasadio znamen poezije duboko u rusku zemlju, 
rekao je zgodno u svojem govoru Ivan Turgenjev u Moskvi 
godine 1880., kad se odkrivao spomenik bezsmrtnomu Puškinu! 

'‘^starinska nam priča kazuje, da je pjevač Amfijon čarobnim 
zvucima svoje lire tako osvajao sve oko sebe, da se i 
kamenje gibalo za njegovom glazbom. Duh našega vieka pod- 
smieva se starim pričama, pa ipak možemo i u ovom vieku 
vidjeti srodnih pojava. Prije osamdeset godina vas narod češki 
u Češkoj, Moravskoj i Slovačkoj bio je bez duševnoga života: 
u tim milijonima češkoga naroda ne bijaše više narodnoga 
života nego u kamenju, koje je pokretala Amfijonova glazba. 
U dobri čas pojave se češkomu narodu pjesnici, koji su ga 
probudili i ponukali na nov život, a medju ovim pjesnicima 
nije nijedan tako čarobno, tako milo, tako silno zapjevao kao 
pjesnik »Slavine kćeri« (»Slavy Dcery«). 

Jan Kollar rodi se 29. srpnja g. 1793. u Mošovcima u sje¬ 
vernoj Ugarskoj. U tom kraju živu većinom Slovaci, koji su 
Slavenstvu za vremena narodnoga preporoda dali tri zname¬ 
nita zastavnika slavenske misli: arheologa Šafafika, novinara 
Štura i pjesnika Kollara. 

Otac Kollarov bijaše u Mošovcima sudac i bilježnik, a 
pripadao je medju ljude staroga kova, koji su u svojem domu 
strogo vladali. U jutro i u večer kazivao je pobožni otac če¬ 
ljadi svojoj pjesme i molitve, pa dok su u nedjelju prije podne 
druga djeca veselo prolazila ulicama, morao je Jan slušati po- 

božno čitanje i pjevanje svojega otca. Njegov otac nije bio 
sasvim neuk, za mlada se naučio nešto latinski, pa obceći 
s izobraženijim ljudima, s propovjednicima i liečnicima,. uz¬ 
digao se nad srednju mjeru malogradske naobrazbe. Bio je 
veoma razpaljiv, te nije uviek pazio na pravila razumnoga uz¬ 
gajanja, zato ga se sin više bojao nego ga je ljubio. Mnogo 
bolja bijaše sinu njegova mati, premda nije ni ona mogla 
svaki put odvratiti od njega buru otčeva gnjeva. 

U pučkoj školi u rodnom mjestu dobio je bistri dječak 
vješta uzgajača, Jana Šulka, koji je kasnije postao evangelički 
propovjednik i g. 1837. umro. Šulek je bio — kako pripovieda 
Kollar u svojim »Uspomenama«, koje na žalost prestaju sa. 
djakovanjem — muž bistra razuma i okretne ruke, gorljiv 
čitatelj i njegovatelj književnosti češke, kojoj je pribavljao 
prijatelje posudjujući djacima i drugim ljudima u mjestu češke 
knjige. Mimo to pobijaše svakojaka vjerovanja, koja su u ono- 
doba u narodu kolala, on je znao na priliku pozvati djecu 
kasno u noć na groblje, pa bi im ondje tumačio o zvjezdana, 
da bi se privikla tomu strašnomu mjestu i prestala bojati se stra¬ 
šila. Zato je rado davao djacima knjige, u kojim se pobijaju 
sujevjerja. Kollar pripovieda u »Uspomenama«, da. je spis. 
Michalkov »O škodljivosti sujevjerja« bio jedan od najvažnijih,, 
koji su mu u prvoj mladosti dopali ruku. I latinskomu je jeziku 
Šulek učio pobolje djake, a bio je latinski jezik u ono dobu 
ne samo jezik ureda nego i jezik obrazovanih slojeva. Kollar 
sam piše, da je latinski jezik tako zanosno volio, te. bi bio 
želio, da vas sviet ne govori drugim jezikom nego latinskim. 
Pored svojih školskih dužnosti krepki je mladić veoma mar¬ 
ljivo vježbao svoje tielo prirodnom gimnastikom verući se 
po drveću i skačući; od drva je rezao kojekakove spreme za 
gospodarstvo; vezao je knjige, lio od kositera i olova kojekakove 
nakite i sprave, pa je tim igračkama izašao tako na glas, da 
ga susjedi nisu drugčije zvali nego Janko majstor. Umio je 
takodjer saditi drveće, ciepiti kao vješt vrtlar; ljubav k pri¬ 
rodi pronicala mu svu dušu. I pjesničko se čuvstvo već tada 
avljalo u njega: bilježio je već djetetom u otčinu domu u 

knjigu pjesme, koje su pjevale vesele žetelice, a već godine 1805. 
čuo je budući pjesnik Slavenstva i ruske pjesme, koje su pje¬ 
vali ruski vojnici prolazeći njegovim mjestom. 

Otčeva želja nije bila, da se .mladić dade na naučnu stazu, 
nego je jedino želio, da mu sin ostane doma i pomaže u 
poslu. Da je ipak išao nastaviti nauke, zahvaljuje pjesnik pri¬ 
mjeru svoga bratučeda, koji je bio od njega jedno šest godina 
stariji, a zvao se takodjer Jan Kollar. Upoznavši se s njim o 
praznicima i razgovarajući se o stvarima, koje je učio u školama, 
zaželi tako živo i silno višu naobrazbu, da su roditelji pri¬ 
voljeli. G. 1806. bi poslan u Kremnicu u školu, gdje se upra¬ 
vitelj Stjepan Komar duboko dojmi razvoja njegova. Bio je to 
vješt deklamator. Ovdje je Kollar osobito izučavao latinski 
jezik, koji je tada bio glavni predmet; latinska pjesma, koju 
je spjevao u slavu zaruka cara Franje, pribavi mu godine 1808. 
veliku slavu po svemu mjestu. Ovdje se nauči Kollar i nje¬ 
mačkomu jeziku, a to mu je bilo veoma lako, jer mu je samo 
mjesto podavalo zgode. I risati i slikati nauči se ovdje krepki 
mladić, a to mu je kasnije u životu pribavilo mnogu ugodnu 
uru i uspjeh. 

Tri je godine probavio u Kremnici. Otcu je bilo mučno 
trošiti za sina, pa je iza druge godine, što je sin boravio u 
Kremnici, stao opet zahtievati, da se sin vrati doma i da mu 
bude u pomoć u poslu. Samo velikom molbom podje ma¬ 
teri za rukom, da mu izhodi u otca dopuštenje, da ostane još 
godinu u Kremnici. No kad se svrši treća godina, otac ne 
htjede ni čuti, da bi sin još dalje učio, pa budući da sin nije 
htio napustiti svoju odluku, prekipi otac na njega tako, da 
je mladi Jan morao napustiti očinski dom i uteći se svojemu 
bratučedu, koji je bio učitelj u Slovenskom Pravnu. Probavivši 
ondje nekoliko nedjelja povrati se u rodno mjesto, ali ne u 
otčev dom, nego u školu k učitelju Burjanu, komu je pomagao 
poučavati djecu. Otac od to doba nije više mario za sina, a 
bio je u svojem gnjevu tako postojan, da se nije sa sinom 
pomirio ni poslije mnogo godina, kad mu je sin već bio pro¬ 
povjednik u Pešti. Od otca nije odsele dobivao nikakove 

podpore, majka mu je istina podavala nešto malo, ali to mu 
nije dostajalo, pa je trebalo da živi o svojem znoju. U mošo- 
vačkoj je školi Kollar s velikim uspjehom učio djecu dekla¬ 
maciji i govorničtvu, pa je to pomoglo, da je nesretni mladić 
mogao opet da se vrati na milu stazu nauke. Učitelj na 
ime Burjan imadijaše u Banjskoj Bistrici rodjake, kojima pre¬ 
poruči Kollara; godine 1810. ode Kollar onamo na nauku. 
Premda ga nisu htjeli primiti u »retoriku« (viši gimnazijski 
razred), ipak je brzo posvjedočio toliko znanje latinskoga je¬ 
zika, da ga je učitelj Magda zavolio više od sviju drugih uče¬ 
nika. Doskora izadje prvim djakom i steče za to javno pri¬ 
znanje. Evangelička obćina bistricka odluči poslati dva naj¬ 
bolja djaka o svom trošku u Liptovsku i Oravsku stolicu. 
Odabrani biše Kollar i neki Kmoško. Prolazeći za dvie ne¬ 
djelje po veličanstvenim gorama i ubavim dolinama upoznade 
sjeverni kraj svoga slovačkoga zavičaja. 

Inače je u Bistrici njegova misao bila zabavljena u glavnom 
čitanjem latinskih pisaca, koji su ga pratili i u šetnju i u crkvu. 
Uza to nije ostavio ni slikarstva. Češki pak nije još čitao 
gotovo ništa. S njim je zajedno polazio bistričku gimnaziju 
Benedikti (ili Blahoslav), kasnije pisac češki, ali Kollar još ne 
pokaza narodnoga duha. Dvie je godine tako ugodno proveo 
u Bistrici, da se toga boravka još u kasne dane ugodno sje¬ 
ćaše govoreći: »Za živa v Bj^stfici a po smrti.« 

O praznicima g. 1812. putovao je Kollar južnim dielom 
svoga zavičaja; imao je u Niredhazi ujaka bilježnika, koga je 
odlučio pohoditi. Ujak ga usrdno primi i pozove ga, da u 
nedjelju, koja dodje prva, propovieda u crkvi. Tako stupi 
devetnaestgodišnji mladić na propovjedaonicu pred veliku ob- 
ćinu ljudi. Propovied mu podje sretno za rukom. Takovo je pro- 
poviedanje bilo u Ugarskoj u djaka evangeličkog teologa u obi¬ 
čaju, a ujedno se običavaše mladim propovjednicima u takvim 
prigodama davati kakav dar. I Kollar dobije dar, za prvu 
svoju propovied primi od obćine dvadeset forinti. Odtuda 
krene u Debrecin, gdje je prvi put sa svetim poštovanjem 
ugledao veliku knjižnicu, kako sam pripovieda u »Uspome¬ 

nama«, i ode u slovačko selo Čabu, a odavle se vrati preko 
Sarvaša i Pešte. Tada je prvi put ugledao glavno mjesto Ugarske, 
prvi put uljezao u evangelički hram, koji će kasnije biti svjedok 
njegova propovjedničkoga rada. Preko Oroszlana vrati se s ovoga 
velikoga puta doma. Na tom je putu upoznao slovačke kra¬ 
jeve, a uza to donio sam sobom šestdeset forinti, važnu pri¬ 
pomoć za svoje daljno školovanje. 

Svršivši bistričku školu ode Kollar g. 1812. u evangelički 
licej u Požun, gdje se tri godine učio naukama filozofijskim 
i teologijskim. Ove su škole bile onda zlo uredjene, jer su 
učitelji išli samo za tim, da im učenici naizust bubaju, pa 
tko je bolje govorio naizust, bio je bolji djak. Samostalnomu 
duhu Kollarovu nije takova nauka prijala. Sa najvećom je 
marljivošću izučavao Kollar u Požunu grčki jezik, a bio mu 
je u tom učitelj Dankovski, koji je medju inim svojom tvrd¬ 
njom, da su stari Grci bili Slaveni i da je Homer pisao sla¬ 
venski, izazvao veliku buru. Učio se i hebrejskomu jeziku, pa 
i modernim jezicima: francuzkomu, talijanskomu i englezkoniu. 
U Požunu stane se marljivije baviti oko svojega materinjega 
jezika čitajući Palkovićev »Tjdennik«, pjesme Puchmajerove, 
Jungmannov »Ztracenv Raj« i dr. Ovdje se upoznade ta- 
kodjer s Palackim, koji bijaše pet godina mladji, ali se već 
bavio oko češke književnosti. Prijateljska sveza potraja sve do 
Kollarove smrti, te su pisma, koja je Kollar pisao Palac- 
komu od g. 1820. do 1833., vjeran odraz osjećanja pjesnikova 
i važan prilog za povjest češkoga narodnog i književnog 
preporoda. 

U Požunu se upoznao Kollar i s drugim slavenskim dja- 
cima. Ali se ne nauči u Požunu magjarskomu jeziku, jer je 
od njega zazirao poradi načina, na koji su magjarski djaci 
postupali sa drugovima Slovacima. U Požunu je Kollar marljivo 
slikao i liepo se uvježbao, a s velikim marom počne se 
učiti klaviru. 

Prve je godine dosta tegotno živio Kollar u Požunu, jer 
je živio samo o svojoj prištednji. Pod konac prve godine po¬ 
prave se njegove spoljašnje prilike. Njegov profesor Stani- 

slaides čuvši, da Kollar ostaje o praznicima u Požunu, pre¬ 
poruči ga za učitelja u sirotištu, gdje se uzgajalo osam, devet 
dječaka. Kollar se sa radošću primi posla, pa je za podrugu 
godinu vidio, kako se zavod liepo pridigao pod njegovom 
brigom. Zavod izadje tako na glas, da su roditelji počeli slati 
svoju djecu onamo na uzgajanje. Kollar nije samo predavao, 
nego i inače nadzirao djecu doma i u šetnji, pa se u to doba 
stade mnogo baviti čitanjem pedagogijskih knjiga, a osobito 
mu omilješe knjige Salzmannove. 

Boravak je Kollaru bio u Požunu veoma poučan: u Po¬ 
žunu je on, makar iz daleka, čuo lomnjavu one strašne bure, 
koja je oborila premoćni priestol Napoleonov. U jesen g. 1813. 
dovezeno je onamo mnogo uhvaćenih Francuza, a kad se 
g. 1814. sastao povjestni bečki kongres, na kojem su se kro¬ 
jile sudbine evropskih naroda, mnogi su od sakupljene velike 
gospode iz Beča pohodili Požun. Tako je Kollar u Požunu 
vidio prijaznoga cara Aleksandra, ponositoga, nevelikoga 
Wellingtona i s njim maršala »Vorwarts«-Bluchera, diplomata 
sviju diplomata Talleyranda i dr. Od sviju je najdulje boravio 
u Požunu nesretni kralj Saski, kojemu su ostali vladari bili 
veoma nemilostivi, jer se držao Napoleona duže nego bojna 
sreća. Kollar pripovieđa u »Uspomenama«, kako ga se silno 
kosnuo prizor, kad je ovaj kralj pognut klečao u crkvi i po¬ 
božno se molio Bogu. Pored toga nadala se Kollaru i druga 
sretna zgoda: kad se u Beču slavila pobjeda kod Lipskoga, 
kad se vas Beč podao radosti i veselju, povede ga obitelj, u 
koje je sina poučavao, sa sobom u Beč, da vidi svetkovine. 
Marljivo je polazio osobito glumišta i galerije, te priča, kako 
ga se silno dojmilo prikazivanje Shakespeareova »Leara« u 
dvorskom glumištu. 

Nakon tri godine dovrši Kollar filozofiju i teologiju. 
Školska svjedočba, koju je dobio na koncu nauka, svjedoči, 
da je bio marljiv i vješt. Sada zamisli poći u sveučilište u 
Jenu, kamo su išli ugarski propovjednički kandidati usavršivati 
svoju naobrazbu. Ali nedostatak novaca nije dopuštao gorljivu 
mladiću, da zadovolji svoju želju. Trebalo je dakle, da sam 

svojim žuljevima pribavi toliko novaca, koliko mu treba za 
tudjinu. Doskora mu se nadala prilika. On morade poći u 
Banjsku Bistricu, da se superintendentu Lovichu preporuči za 
stipendiju, i ondje upoznade Rožnaya, koji mu izhodi uzga- 
jateljsko mjesto u bogatoj obitelji u Bistrici. G. 1815. i 1816. 
probavi u tom svojstvu, usavršujući svoje znanje. Bio mu je 
u tom Rožnay mio pomoćnik i prijatelj. Rožnay je bio tako 
plemenita duša, da ga Kollar nazivlje »slovenskim (slovačkim) 
Mladonjem« (Mladonj je prievod imena Jungmanna, slavnoga 
učenjaka i rodoljuba češkoga). S Rožnayem, koji je umio 
poljski i ruski, čitao je Kollar knjige ovih jezika. Drugi, no 
manje važan drug Kollarov bijaše u to doba Zmeškal, plemić 
ugarski, koga su osobito zanimale knjige napisane proti na- 
božnosti, i koji je uzalud nastojao, da bi Kollara odvratio, od 
propovjedničke kariere. Kollar je bar upoznao veliku čest 
francuzkih djela toga smjera. 

Privriedivši toliko, da je mogao poći u njemačko sve¬ 
učilište, krene onamo u jesen godine 1816. preko Beča i 
Zlatnoga Praga. Srce mu je zakucalo od silne ljubavi, kad je 
prvi put ugledao Zlatni Prag, a u njemu onaj tihi genij, koji 
je kasnije nazvao »srcem sviju Slavena«, bezsmrtnoga Jung¬ 
manna. Odmah za prvoga sastanka bili su jedan drugomu kao 
za uviek svoji. Isto tako upoznade se u ovoj zgodi s pro¬ 
fesorom Janom Nejedlim, koji ga dočeka veoma prijazno. U 
Draždjanima se zaustavi u propovjednika evangeličke češke 
crkve, koji razbije sve nade mladoga pjesnika svojom prostotom. 
U Lipskom zateče živu sliku njemačkoga prodavanja knjiga, 
prispio je onamo upravo na sajam o Miholju (Michaelismesse). 
Na putu od Draždjana do Jene sastane se s tri Rusa, dva su 
bila mlada plemića, a treći njihov uzgajatelj. Od njih se učio 
u Jeni ruskomu jeziku, i s njima je čitao Lomonosova i 
Deržavina. 

U Jeni je s početka Kollar htio da uči sve, štogod samo 
može; takova je bila u njega želja znanja. No doskora se 
uvjeri, da mu se valja ograničiti. Učio je nauke filozofijske, 
historijske, filologijske i prirodne. U filozofiji, osobito u este- 

tici bijaše mu najmiliji učitelj znameniti Fries. U teologiji ga 
je osobito privlačio Gabler, koga sam Kollar nazivlje mužem 
učenim, slobodoumnim, dobrim, od koga se najprije naučio, 
što je to pravi protestantizam. Uza nj se mnogo dojmi 
našega Kollara propovjednik kielski Harms, koji je umirio 
njegov duh na razkršću izmedju supernaturalizma i raciona¬ 
lizma. Povjest je predavao čuveni Luden, koji je imao najviše 
slušatelja, u njega je bila tolika navala, te je ljeti predavao 
kod otvorenih prozora, da čuju i oni, koji su stajali pod pro¬ 
zorima. Kad je Luden govorio o njemačkoj mitologiji i po 
sudu Kollarovu mnoge slavenske bogove pridavao Niemcima, 
razloži mu Kollar svoje mišljenje, a Luden ga uljudno primi 
ne tajeći, da je nevješt slavenskim jezicima i da ne poznaje Sla¬ 
venstva. I prirodoslovac Oken bijaše Kollaru mio učitelj, o 
kojem u uspomenama govori s velikim poštovanjem. 

No nije samo škola kriepila u Jeni Kollarov duh. Bio je 
tada vas život djački u sveučilištima tako bujan, osobito pa¬ 
triotskim osjećanjem tako proniknut, da je svaki mladić jasne 
misli morao biti zanesen snažnom ovom strujom. Narodni 
zanos, koji je proizveo silno gibanje protiv Napoleona go¬ 
dine 1813., nije nalazio u tadašnjih njemačkih vlada praved¬ 
nosti, nego su ga vlade dapače svim silama gušile; zato taj 
zanos steče ovim nespretnim odporom užasnu silu, pa ne ima¬ 
jući prilike, da se pokaže u štampi i u saborima, odabere 
svojim apostolom mladež visokih škola, njemačka sveučilišta 
postadoše ognjište narodnoga čuvstva. Upravo za boravka 
Kollarova u Jeni pojavi se taj duh na prekrasan način. God. 1817. 
slavila se tristogodišnjica reformacije Lutherove, a mladež sviju 
sveučilišta odluči, da je proslavi u Wartburgu, u povjestnoj 
gradini, gdje je Luther g. 1521., skrivajući se od svojih ne¬ 
prijatelja, prevodio bibliju na njemački jezik. Ova vjerska sve¬ 
čanost prometne se u narodnu slavu, jer su se svi sjećali po¬ 
bjede Lipske, koja je toliko krasnih nada pobudila. Dne 18. 
i 19. listopada putovalo je veliko množtvo djaka u rečeno 
mjesto, oko 700 mladih ljudi sastane se na zboru. Medju 
jenskim djacima bijaše i Kollar, ogrievajući svoje srce uz tudje 

ognjište. Govornici, zboreći u slavu domovine i slobode, tako 
su zanieli mlade djake, da su od radosti naložili lomaču i 
na njoj spalili vlasulju, steznik, kapralsku batinu i neke reakcio¬ 
narne knjige kao simbol staroga reda i vlade. Ovaj je čin 
tako uzrujao tadašnje njemačke vlade, da je bila odmah na- 
redjena stroga iztraga, koja je po Jensko sveučilište bila tim 
kobnija, što su u AVartburgu bila dva profesora Fries i Oken 
i ondje govorila. Zavedena bi policajna pretraga po sveuči¬ 
lištima. Fries i Oken biše odpusteni, a u Jenu dodje austrijski 
poslanik iz Berlina grof Zichy, da izpita djake, podanike 
austrijske, koji su bili kod slave. Vidio je, da nisu krivi; ali 
su još morali odgovarati svojim crkvenim oblastima u Ugar¬ 
skoj. Ovi su dogadjaji doskora uzrokovali, da je austrijska 
vlada ugarskim protestantima zabranila polaziti njemačka sve¬ 
učilišta, bojeći se prevratnih ideja, koje bi mogli ondje usi¬ 
sati. Medju drugovima Kollarovim bio je u Jeni i čuveni Sand, 
koji je g. 1819. Kotzebue-a kao izdajicu domovine umorio. 

U Jeni je upoznao Kollar i neka druga lica, koja su se 
proslavila po svemu svietu. U prvom je redu patriarh nje¬ 
mačke književnosti Goethe, s kojim se Kollar razgovarao o 
slavenskim prostonarodnim pjesmama. Goethea je slavenska 
narodna poezija mnogo zanimala, pa mu je Kollar neke pjesme 
preveo na njemački. 

U Jeni, zapravo u jenskoj okolici upoznao je Kollar i drugo 
biće, koje se duboko dojmilo njegova života, na ime svoju 
Minu. U selu Winzerlu prviput je sagledao Frideriku Vilhel- 
minu Schmidtovu, ne znajući još ništa za njene roditelje i 
njeno ime. Skoro zatim pozove ga neznana gospodja, da bi 
došao buduće nedjelje u Lobdu propoviedati, budući da je 
župnik, njezin muž, obolio. Došavši onamo nadje biće, koje 
je prije vidio u Winzerlu. Doskora umrie župnik, a Kollar stane 
češće zalaziti u Lobdu, te steče u puka svojim propoviedanjem 
toliko priznanje, da su mu ponudili izpražnjenu župu. Ali za¬ 
neseni Slovak nije se nikako htio odazvati tomu pozivu, jer 
nije htio, da ostane u tudjini i da za naviek propovieda tu¬ 
đina jezikom. Odrešito odbije ponudu puka, premda bi bilo 

drago majci Mininoj i samoj Mini, da se odazvao. Kollar za¬ 
voli s gorućim srcem Minu i njegova čuvstva nadju odziv u 
srcu njezinu. No pomisao na Ugarsku bijaše materi grozna, 
činila joj se ta zemlja divljom, a ljudi još više divljim! Bilo 
je nemoguće i pomisliti, da bi majka onamo pustila kćerku; 
zato uzme mati nagovarati Kollara, da potraži kakovo profe¬ 
sorsko mjesto, ako ne želi biti pastor u Lobdi, no vas trud 
ostade uzaludan: Kollara je privlačila k sebi rodjena gruda! 

Kollar je smišljao, da se iz Jene vrati doma — preko 
Poljske i Rusije, kako se dogovorio s Rusom Danilovom. 
Ali mu se ova usrdna želja ne izpuni, jer nije imao sredstava, 
pak zato krene doma preko Praga, gdje je nekoliko sretnih 
nedjelja proveo u prijateljskom drugovanju s Jungmannom, Do- 
brovskim, Hankom i Preslom. U Požunu se sastane s Palac- 
kim, koji se nemalo iznenadio vidjevši, da je prijatelj Kollar 
postao tako vatren otačbenik slavenski, dok je za svoga ško¬ 
lovanja u Požunu bio donekle mlak rodoljub. Ovu je otačbe- 
ničku zanosnu ljubav ponio Kollar iz Germanije kao dobitak 
svoga boravka. Onamo nad obalama Sale, u kraju sada do¬ 
duše njemačkom, no u kojem su slavenska imena mjesta i 
sela, rieka i gora zvonila u ušima kao pogrebna pjesma sla¬ 
venskih plemena, ondje usred mladića, zanesenih ljubavlju k 
domovini — probudila su se u Kollara ona snažna čuvstva, 
koja su izražena u prekrasnom uvodu »Slavine kćeri«: 

Aj, zde leži zem ta pred okem mym slzy rom'cfm, 
nekdy kolebka, nyni narodu meho rakev! 

U zemlji, gdje su nekoć stanovali Slaveni, pronikla je 
Kollarovu dušu srčba na Niemce, koji su silom utamanili i 
odnarodili Slavene. Može se reći, da ne bi bilo »Slavine kćeri«, 
da nije Kollar dovršio nauke u sveučilištu jenskom. 

Sad se uputi Kollar k svojim rodjacima u Slovačkoj, a 
prije svih k svomu bratučedu Janu, najvjernijemu prijatelju 
svojemu. Ovdje u seoskoj tišini živio je Kollar sebi i srcu 
svome. Vruća ljubav k Mini postane mu kastalijsko vrelo, iz 
kojega su ključale njegove nježne »znelke« (soneti, zvonjelice), 
pjevajući slast i bol, koje su moćno preklopile njegovo srce. 

Zatim se rieši i sudbina njegova života. Evangelička ob- 
ćina u Budim - Pešti izabere ga za vikara (kapelana), da bude 
u pomoć staromu, bolnomu pastoru Molnaru. Dne 12. listo¬ 
pada g. 1819. bi posvećen za propovjednika u Banjskoj Bistrici i 
ode na svoje mjesto. Molnar se nije više oporavio, pa doskora 
umrie, tako da je Kollar odmah od početka nosio sve breme 
svoga mjesta. A nije mu to bilo lako. Obćina bijaše raztre- 
sena po oba mjesta: po Budimu i Pešti; mimo to vršio je 
Kollar svećeničke dužnosti u bolnicama, sirotištima i kaznio- 
nama, gdjegod su se nalazili ljudi evangeličkoga zakona. Ali 
zanosnoga radnika nije ovaj naporni posao toliko tištao, koliko 
žalostno stanje jedne česti crkve, i to upravo one česti, koja 
je njegovu srcu bila najbliža. U njegovoj je crkvi bilo Nie- 
maca i Slovaka, koji nisu imali jednakih prava: Slovaci, bu¬ 
dući siromašniji, u svemu su gore prolazili, nisu imali svoje 
slovačke škole, djeca su im rasla većinom bez nauke, od 15 
mladih Slovaka, koje je prve godine pripremao za konfirma- 
ciju, umio je samo jedan slovački (t. j. češki) čitati. Kollar 
se bez otezanja dade na to, da Slovacima pribavi narodnu 
školu. Svojom rječitošću izhodi u imućnijih Slovaka u Pešti, 
da se već godine 1820. o dobrovoljnim prilozima mogla osno¬ 
vati škola. No njemačka čest evangeličke obćine promatrala 
je ovakav rad Kollarov s nepritajenim nezadovoljstvom, i vi- 
deći, da je Kollar tvrd u svojem nastojanju, dobavi njemač¬ 
koga propovjednika, ne bi li tako poniemčila Slovake u ob- 
ćini. Tako se rode kavge medju obje stranke, a Kollar je ne¬ 
pokolebivo branio pravo svojih zemljaka i ujedno nastojao, da 
bi se Slovaci odciepili i osnovali samostalnu obćinu. Spor 
dodje na crkveni sud, koji je ne mogavši poreći Slovacima 
njihova sveta prava zatezao odluku, tako da je spor dovršen 
istom nakon trinaest godina 1833. g. s najvišega mjesta, kad je 
na ime car Franjo odlučio u prilog slovačke crkve. »Aspoh 
sem svetu ukazal, že sem za spravedlivou vec bojoval«, piše 
iste godine Kollar pun opravdane radosti prijatelju Palackomu 
n Prag. Borba Kollarova bila je doista narodna borba, u kojoj 

Su jedke strjelice Niemaca i Madjara padale na glavu neustra- 

živoga vodje slovačkoga. Protivnici su mu priredjivali svakakovih 
neprilika, svjetske su urede miežali u crkvene poslove, jer nisu 
mogli ništa izhoditi u crkvenih oblasti. Kollar je dobivao jedan 
nalog za drugim, da prestane vršiti svoju službu u hramu Bo¬ 
žjem, pa kad se Kollar nije htio pokoravati nalozima svjetskih 
ureda, bi poslan stražar, da mu zabrani ulaz u crkvu. Kollar 
ukloni stražara i udje u hram. Po sretnom dovršetku ove borbe 
mogao je Kollar s pravom pisati Palackomu, da je »dvanaest 
godina u najpogibnije doba i za bure branio ladju Slavenstva 
u Ugarskoj, da ne potone, i to on sam«. 

Ovoj se čvrstoći volje divimo tim više, što je Kollara u 
to doba više puta snašla pogibljiva bolest. Njegovo tielo nije bilo 
dosta jako, da podnese sve tegobe službe u Pešti, osobito mu 
je bilo tegotno propoviedanje u velikom hramu. U velikoj gor¬ 
ljivosti ne štedeći svoje snage stane o duhovima godine 1823. 
bacati krv, a to je trajalo cielo ljeto i jesen, te je od toga 
tako oslabio, da svu godinu nije mogao vršiti dužnosti svoje. 
U taj par pokazala mu se u najkrasnijem svjetlu prijazan ge¬ 
neralnoga inspektora evangeličke crkve u Ugarskoj baruna 
Aleksandra Pronaya. Videći pogibao, u kojoj se nalazi muž 
tolikih svojstava, pozove ga Pronay na svoje imanje i udesi 
mu ondje sve, što mu je trebalo, da bi se oporavio. Zahvalno 
slavi Kollar u 426. sonetu »Slavine kćeri« Pronaya medju 
svojim prijateljima nazivljući ga »jednim z nejvzdelanejšich a 
nejdobrotivejšich velepanu v Uherske zemi«. To potvrdjuje 
stari prijatelj Kollarov slavni Šafarik, koji sa zanosom govori 
o barunu Pronayu. Iza nove godine 1824. mogao je Kollar 
opet da se lati svoga posla, premda se morao u početku ču¬ 
vati od napornijega rada. God. 1826. razboli se opet veoma 
žestoko, te je i ovaj put uživao prijazan Pronayevu. Od to doba 
bijaše mu zdravlje dosta stalno, ako i ne odviše jako. Za čudo 
je, što je poslije velike pogibli, u kojoj je bio godine 1823., 
mogao još cielih trideset godina vršiti težku svoju službu. 

U takovim prilikama, gdje je bez prekida bio boj s ne¬ 
prijateljima naroda, gdje mu je težka bolest izjedala srce, tre¬ 
balo je neobične duševne snage ne samo zato, da sam ne klone 

pod bremenom, nego još više zato, da zanosnim riečima pro- 
budjuje i osokoljuje druge. A u Kollara je bilo takove snage. 
»Jen neustahme v počatem již boji«, piše g. 1822. vjernomu pri¬ 
jatelju. »Smrt ili pobjeda« bilo je geslo ovoga duha, koje na¬ 
lazimo u svakom njegovu činu i u svim njegovim spisima. 

Godine 1821. javi se Kollar svojim »Pjesmama«. Bila je 
to mala knjiga, neugledna, štampana na najprostijem papiru. 
Bilo je u njoj 86 soneta, u kojima pjesnik pjeva slasti i ne¬ 
volje svoje ljubavi. Predmet ne bijaše nov, jer su u Ceha i 
prije Kollara neki pjesnici opjevali slične sladke boli, ali tako 
vrela čuvstva i moćne rieči pjesničke nije se čulo do tada u 
češkoj poeziji. K ovim »znelkama« bilo je pridano na kraju 
»Všelico«, gdje je štampana »Slovanka k bratrim a sestram« 
pozivljući složnim glasom: 

Manite se tudjih, govorite svojim jezikom . . . 

i nam je dao Bog um i ruke ... 

U »Napisima« pak odbija jakom rukom sve striele, koje 
su neprijatelji sipali na njegov mili narod, te kori podlost i 
narodno polutanstvo, javljalo se ma u kojem obliku. 

Ovaj prvi pojav Kollarov na pjesničkom polju nije po¬ 
lučio uspjeha, koji je pjesnika s pravom išao. Slava se njegova 
počinje istom s drugim izdanjem pjesama, koje je sada bučnije 
nazvano »Slavina kćer« (Slavy Dcera). To nije bila samo pro¬ 
mjena nadpisa, nego je izmienjeno samo biće pjesama. — 
»Znelky« su bile ljubavne pjesme, iz kojih je po koji otačbe- 
nički uzdisaj svjedočio, da je pjesnikovo srce dohodno i dru¬ 
gim osjećajima nego što su ona, koja bude »oči modre, milo¬ 
stive«. »Slavy Dcera« pak iznosi u predku narodni žar, žali 
se na krivice nanesene slavenskomu plemenu i budi na djela, 
potiče na napon sviju sila, da bi se slavenski narodi oslobodili 
od neizrečenih nevolja, s kojih pate! Već sam veličanstveni 
»predspev« javlja, da se približava zanosan apostol narodne 
slave, a ne ljubavni pjesnik. Razgledavši se pjesnik po širokim 
ravnicama sjeveronjemačkim, »nekada kolievci, a sada raci na¬ 
roda svoga«, prolieva od žalosti suze, i kao pravedan osvetnik 
strogo kori zavistne susjede poradi djela, kojima su se o Sla- 

venstvo ogriešili. Olakšavši ojadjeno srce suzama sabira se 
prorok i pokazuje svomu narodu krepkom rukom cestu do 
bolje budućnosti. »Ne z mutneho oka, z ruky pilne nadeje 
kvitne«. To je najsmionija pjesma, koja je napisana u Čeha 
poslije preporoda književnosti, pjesma, u kojoj se narodna za¬ 
stava vije tako sigurno i stalno, da su i slabiji bojnici, koji su 
već očajali, bili ponukani na nov okršaj, na nov boj za ne¬ 
sretni, nepravedno nesretni narod. Sama ova pjesma pribavila 
bi Kollaru neuvelu slavu, sve da ni jedna rieč više nije izišla 
iz njegova pera! 

»Slavy Dcera«, u drugom izdanju g. 1824., razdieljena je 
u tri »spjeva«, I. »Zala«, II. »Labe«, III. »Dunaj«, od kojih 
svaka imadijaše 50 soneta. Pjesnik pjeva ljubav k dragoj i 
ljubav k narodu zajedno. Pjesnik se latio osobita pjesničkoga 
sredstva, da bi ih spojio. Boginja Slava, majka sviju Slavena, 
potužila se nebu, da su je obružili vrieme i zloba; vieće bo¬ 
gova priznaje krivdu nanesenu Slavi, razmišlja o nagradi, koju 
bi trebalo da joj dadu, jedan preporučuje ovo, a drugi ono. 
„V tom cos Lađa Milku šepce hezka, 
ten aj pannu stvofiv predstavi, 
a snem tichne, žasne, chvalu tleska." 

Tako je njegova ljuba, Slavina kći, nagrada sviju krivda 
učinjenih plemenu slavenskomu; pjesnik, dok pjeva Minu, 
pjeva sve nevolje naroda svoga. U toj ideji imade ovaj ne¬ 
dostatak: ljuba njegova Mina, koja je u sonetima ljudsko, 
zbiljsko biće, prikazuje se ovdje poluboginjom i čini se, kao 
da ne bi mogla biti po ljudsku ljubljena. Ova nagrada za 
krivde nanesene plemenu slavenskomu nije dostatna ... No 
sve nam slične nedostatke naknadjava milota i nježnost, vrelost 
i izrazitost soneta. I ljubavne su pjesme tako divne, kakovih 
si prije Kollara mogao malo naći u češkoj književnosti; no 
golemi svoj dojam polučila je »Slavy Dcera« narodnim, otač- 
beničkim sonetima. Bilo je tada u Čeha doba prvoga, čistoga 
zanosa rodoljubnoga, zanosna je mladež čeznula za krasnim 
idealima, koje pjesnici prije Kollara nisu umjeli izraziti. U to 
zazuji lira Kollarova pjevajući o velikim djelima i još većim 


nevoljama naroda, i prikazujući veliku budućnost slavensku! 
Sva srca mladeži bijahu zanesena čarobnom pjesmom, sva 
mladež pjevaše otačbeničke sonete Kollarove i nastojaše za 
njime se uzpeti na slavenski Parnas. 

»Slavy Dcera« ■ bijaše pojav tako nenadan, tako golem, 
da mnogo godina nije našla ocjenjivača, premda je sve uhva¬ 
tila svojom silom. Istom godine 1831. stane izvrstni premac 
Kollarov na češkom Parnasu, Čelakovsky razbirati ove ča¬ 
robne sonete, ne uztežući se nazvati ih najznamenitijim pjes¬ 
ničkim plodom novočeške knjige, dapače ciele češke književ¬ 
nosti. On pobija mišljenje, da je Kollaru bio uzorom Petrarka, 
i piše protiv misli, da je Kollaru dom, narod, Slavenstvo ideal, 
koji je opjevao. No ipak se jasno razbira utjecaj Petrarkin, a 
isto tako kad je g. 1832. izišlo treće izdanje »Slavine kćeri«, 
vidjelo se očito, da je Kollaru glavni ideal Slavenstvo. Izprvične 
ljubavne pjesme izgubile su se sada u moru rodoljubnih pje¬ 
sama. Pjesma je bila sada razdieljena u pet pjevanja, k pre- 
djašn;im trima dodao je Kollaru još dva, kojim su nadpisi 
»Lethe« i »Acheron«, pa i prva tri pjevanja tako je razširio, 
da je sada pjesma imala 643 soneta. Pjesnika vodi Milek, 
slavenski ljubavni bog, po svim zemljama zapadnoga Slavenstva, 
i ogledavši sva najznamenitija i najtužnija mjesta u njemu, 
dobiva od »Slavine kćeri« s nebesa (Kollar drži u to doba 
Minu pokojnom) po andjelima viesti, u kojem se mjestu i u 
kakvim blaženstvima nalaze vjerni štovatelji Slavini, a javljeno 
mu je i to, gdje se muči pleme nevjernih sinova i izdajica 
mile majke. Pjesnik ovdje pjeva očito u povodu Danteove 
pjesme; kao Dante slika nam Kollar sreću zaslužnih ljudi i 
nevolju nevjernika. Ali se znatno razlikuje od talijanskoga 
pjesnika. Dante imade obće ljudsko nebo i pakao, premda 
sprieda stoje Talijani, Kollar pak izlučuje iz neba i pakla sve, 
što se ne tiče Slavenstva, nad vratima njegova neba stoji na¬ 
pisano ćirilicom: 

„Ovdje Slava sa svojim štovateljima, 

s kćerima i sinovima caruje." 

Tim gube njegovo nebo i pakao onu svjetsku važnost, 
koju nalazimo u Dantea. Svakako je veći nedostatak u tom, 
što je Kollar pored pravih velikih ljudi utisnuo ovamo i ne¬ 
znatna imena prikazujući ih velikim. Pjesnička vriednost ovih 
dvaju pjevanja ne može se postaviti o bok predjašnjim trima. 
No u tim pjevanjima nije pjesniku pjesnički efekt glavno, za 
Čim ide. Kollar hoće da se dojmi gledatelja slikom, koju mu 
prikazuje, hoće da ga ponuka na djela jednako plemenita kao 
što su ona, koja pjeva, a čini to na način sasvim retoričan. 
Zato se i nije čuvstvo i mišljenje slavensko nijednim djelom 
tako moćno širilo, kao »Slavinom kćerju«, koja je u neku 
ruku sveto pismo sveslavenstva. Kollar je pjesnik velike misli, 
apostol nove vjere, a nije bilo apostola zanosnijega ni ra- 
dinijega. 

Pored toga izišao je Kollar na glas i kao darovit go¬ 
vornik. U njegovim propoviedima, koje je štampom objelo¬ 
danio, očito se razabira Kollarov duh. I njegovi »Putopisi« 
bit će potomstvu uviek vriedni, u njima nam Kollar opisuje 
prije svega samoga sebe, pa nam tako podaje gradju za shva¬ 
ćanje svojega rada i duše. Iz ovih »putopisa« izbija u svem 
žaru narodni slavenski zanos Kollarov. Nigdje i nikada ne za- 
tajava se gorljivi Slaven! Putujući po njemačkim i talijanskim 
stranama svuda nalazi jedan narod -- slavenski, svuda isti 
običaj, isti oblik slavenski! Tim se objašnjava sve biće Kolla- 
rovo, vidi se, da u njegovu srcu caruje nad svime ideja sla¬ 
venska, razabira se, da Kollar ne misli o drugom, nego o 
svojem plemenu, o njegovim patnjama i spasenju. 

Kollar je takodjer objelodanio zbirku slovačkih nar. pje¬ 
sama, kojom je stekao velike zasluge, a nije manje važan 
njegov »Slabikar« (Bukvar), po kojem će djelu potomci moći 
da pravedno ociene golemi trud onih književnika, koji su 
češki narod iz sna budili. 

Kao arheolog i lingvist pisao je Kollar velike razprave: 
»Rozpravy o jmenach«, »Slava bohyne« (koje nije nikada 
bilo) i »Staroitalija slavjanska«, to su u mnogom sanjarije, 
koje su značajne po pjesnika »Slavine kćeri«. 


Godine 1841. putovao je Kollar Italijom, Tirolskom i 
Bavarskom, pa je u toj zgodi pohodio i Hrvatsku. Kollar je u 
Italiji i u njemačkim krajevima tražio tragove nekadašnjih 
slavenskih naroda. G. 1849. bi imenovan profesorom arheo¬ 
logije i slavenske mitologije u bečkom sveučilištu; g. 1850. 
pozove ga veliki vojvoda meklenburžki, da prouči obodritske 
starine. 

Umro je 24. siečnja god. 1852. Na grobu su mu zemljaci 
postavili nadpis: »Dok je bio živ, nosio je u srcu čitav narod, 
a mrtav živi u srcu svega naroda.« 1 doista, dok bude Sla¬ 
venstva, ne će izginuti ime Jana Kollara! 

n. 

Od golemoga književnog rada Kollarova iztiču se osobito 
dva djela, po kojima je postao apostol Slavenstva, na ime 
pjesan »Slavina kći« i brošura »Ueber die literarische Wechsel- 
seitigkeit z\vischen đen verschiedenen Stammen und Mundarten 
der slawischen Nation.« Prvo je izdanje brošure izišlo u Pešti 
g. 1837., a drugo u Lipskom g. 1844. Ovi su članci najprije 
izišli u nekim češkim novinama, a kasnije ih Kollar preveo 
na njemački i sabrao u knjigu. Ovo je djelo snažno odjek¬ 
nulo ne samo u Ceha, nego i u Hrvata, pa je vriedno, da se 
s njime upoznamo. 

Kollar razpravlja ovdje o književnom panslavizmu. Kollar 
želi, da Slaveni kupuju i čitaju knjige sviju slavenskih jezika. 
Ako je stari Helen razumievao jonsko, eolsko, dorsko i atičko 
narječje, zašto ne bi svaki Slaven mogao razumievati ruski, 
poljski, češki i hrvatski (ili kako Kollar veli: ilirski) ? Za bu¬ 
garski se onda još malo znalo. Slovaci su, veli Kollar, prvi 
razkrilili ruke, da zagrle sve Slavene. Za njima se povode i 
drugi slavenski prvaci (od Hrvata navodi Kollar imenice Gaja, 
Topalovića i Kurelca), pa samo žali, što se Puškin, Mickiewicz 
i Milutinović nisu zanosili idejom slavenske uzajamnosti. Kollar 
■ oštro pobija separatizam pojedinih slavenskih naroda. Kollar 
je uvjeren, da je Slavenstvu namienjena velika zadaća u po¬ 
jesti čovječanstva, te pokazuje, da se u Slavena nalaze svi 

uvjeti za takovu službu. Ova uzajamnost ne ide za političkim 
ujedinjenjem, zato nije pogubna vladarima, jer ona propovieda 
ljubav k narodu i jeziku, ali i poslušnost i vjernost prema 
vladaru. Ova uzajamnost ne stvara umjetnoga jezika za sve 
Slavene, nego ište, da se četiri glavna slavenska jezika raz¬ 
vijaju za sebe, primajući sokove jedan od drugoga. Korist će 
ovakove uzajamnosti biti razna: bit će više prilike, da se Sla¬ 
veni izobraze, jer veliki narodi stvaraju lašnje velika djela, bit: 
će veći krug čitatelja, slavenski će se jezici izmedju se pod- 
mladjivati, a i politička će biti korist, što će ova uzajamnost 
oslabiti težnju za ujedinjenjem, i što će se Slaveni više ljubiti 
a manje prepirati. Zatim Kollar iznosi, koje su spoljašnje, koje 
li unutrašnje zapreke toj uzajamnosti. Na jednoj su strani pred- 
sude evropskih naroda o Slavenstvu, a na drugoj medjusobna 
mržnja samih Slavena. Da se svemu tomu doskoči i poluči 
književna uzajamnost, preporučuje Kollar na kraju knjige: 
i. da se u svim većim mjestima, gdje živi slavenski sviet, 
osnuju slavenske knjižare; 2. da književnici slavenski medjm 
sobom izmjenjuju knjige; 3. da se urede učiteljske stolice sla¬ 
venskih jezika, s kojih će se predavati i književnosti; dobro 
bi došao, veli Kollar, i slavenski Plutarh; 4. da se pokrene 
književni list sviju slavenskih jezika, pa da se pišu o slaven¬ 
skim knjigama u istom jeziku, kojim su pisane, obznane i 
ocjene; 5. da se popune slavenskim knjigama javne i privatne 
knjižnice, u kojima treba da se osobito nalaze slovnice i rječ¬ 
nici; 6. da se sastave izporedne gramatike i rječnici; 7. da 
se skupljaju i štampaju narodne pjesme i poslovice; 8. da se 
uklanjaju tudje rieči i oblici; 9. da se poprimi jedan slavenski 
pravopis, a da se napusti (u latinici) pravopis udešen po nje¬ 
mačkom, talijanskom ili magjarskom jeziku. Ova je uzajamnost 
još moguća u naroda, koji ima više vjera, alfabeta, običaja i 
podneblja; zato treba da se svi pravi slavenski otačbenici skupe 
oko ove zastave. Cielo Slavenstvo Kollaru je jedan narod, 
koji ima više različitih narječja. Mali potoci jedva nose gre¬ 
dice i daščice; Volga i Dunav nose velike brodove ondje, gdje 

se njihovi pritoci ujedinjuju u jednu struju. Tako treba da 
rade i Slaveni, pa će se izpuniti naši ideali! 

U ovoj ideji slavenske uzajamnosti nalazimo uzrok, zašto 
se Kollar tako silno dojmio svojega naroda. On nije tako velik 
pjesnik kao Mickievvicz ili Puškin, ali je njegova ideja velika, 
njom je na juriš osvojio mlada, zanosna srca. 

Glavno djelo Kollarovo ostaje ipak »Slavy Dcera«, koja 
će biti najveća pjesma spjevana sonetima. Osim Petrarke i 
Dantea vidi se, da ga se dojmio i Byronov »Child Harold«; 
bar nas pjesnik-putnik podsjeća englezkoga putnika. Djelo je 
puno krcato savremenih aluzija, kojih danas uviek ne razu- 
mievamo. Kako je »Slavy »Dcera« i didaktična, trebalo je 
mnoga mjesta iztumačiti, pa je zato napisao Kollar golem »tu¬ 
mač« (»Vyklad čili pfimetky a vysvetlivky ku Slavy dcefe«), 
dva puta tolik, kolika je pjesma. U ovom je tumaču zbita u 
kratko povjest slavenske starine, a osim toga ima u njemu 
silna gradja, koja je u širokim slojevima raznosila znanje o 
slavenskim prilikama. 

Na početku pjesme nalazi se divni uvod u distisima, u 
kojem Kollar uzvišeno spominje tragičnu sudbinu polabskih 
Slavena i upućuje Slavene, kako će se oteti svojoj nevolji. 

U ovoj krasnoj elegiji, koja je potresla tisućama slavenskih 
srdaca, veli Kollar: »Aj ovdje leži zemlja ova pred okom 
mojim suznim, nekoć kolievka, a sada grob naroda moga. Stoj, 
nogo! sveta su mjesta, kamogodj kreneš; k nebu uzdigni po¬ 
gled, Tatranski sine. Ili se radije prisloni tamo o veliki dub, 
koji sve dosele prkosi pogubnim vremenima. No gori je od 
vremena čovjek, koji te je željeznim žezlom u ovim krajevima 
zahvatio za šiju, Slavijo. Gori je od divljih ratova, od groma, 
divlji od ognja, kad zasljepljenik gradi zlo svojemu plemenu. 
O viekovi davni, što kao noć oko mene ležite, o krajino, sliko 
sve slave i ruga. Od izdajničke Labe do ravnina nevjerne Visle, od 
Dunava do proždrljivih pjena cieloga Balta: gdje se jednoć ozivao 
krasnoglasni jezik hrabrih Slavena, aj zaniemio je već bivši na 
udarcu kivnje. A tko se ogriešio tom otimačinom, koja va- 
pije u nebo ? Tko je u jednom narodu obrukao cielo ljudstvo ? 

Porumeni, zavistna Teutonijo, susjedo Slave, tvoje su ruke 
nekoć počinile broj ovih krivica. Jer nigdje nije nijedan 
neprijatelj prolio toliko krvi, koliko Niemac na propast Slave. 
Samo tko je vriedan slobode, umije cieniti svaku slobodu, 
a tko u puta sapinje robove, sam je rob. Vezao u okove 
ruke ili jezik svojih robova, jednako grieši, jer ne umije 
štovati tudja prava. Onaj, koji je priestole oborio, ljudsku 
krv utaman prolievao, po svietu nosio nesretnu zublju rata: 
zaslužio je opravdano robstvo, bio Got ili Skita, a ne onaj, 
koji je divljemu čoporu primjerom hvalio mir. Kamo ste iz¬ 
ginuli mili narodi Slavena, koji ste ovdje nastavali, narodi, 
koji ste ondje pili Pomorje, a ovdje Salu? Tihe grane Srba, 
Obodritske države potomci, gdje ste plemenici Vilaca, gdje li 
unuci Ukara? Gledam na desno na široko, na lievo oštro upi- 
rem pogled, ali mi oko uzalud ište u Slaviji Slavu. Reci, drvo, 
prirodni njihov hrame, pod kojim su se tada palile žrtve davnim 
bogovima: gdje su ovi narodi, njihovi gdje su knezovi, mjesta, 
koji su prvi na tom sjeveru probudili život ? Jedni su naučili 
siromašnu Europu pripravljati jedra i vesla i ploviti k bogatim 
obalama preko mora; drugi su sjajnu kov izkopavali iz rudnih 
dubina, više bogovima na čast, nego ljudima na dobitak. Ini 
su rataru pokazali, kako se ore neplodno tlo zemlje, da bi ro¬ 
dilo zlatnim klasom. Lipe, sveto drvo Slavino, sadili su uz 
mirne ceste, da bi naskoro davale hlada i mirisa. Muž je si¬ 
nove učio graditi mjesta, i u njima trgovati, a žene su učile 
svoje kćerke tkati platno. Majstorski narode, kakovu si dobio 
za to nagradu? ogavno grdnjom razdrti vienac. Kao kradljive 
pčele vonjajući med što grnu rpimice u tudje ulište i biju mater 
i djecu: tako je ovdje pravi gospodar doma zarobljen, te mu 
je susjed, lukavo se ušuljavši, žalostno ovio oko vrata težki 
lanac. Gdje je u zelenim gajevima pjevala pjesme plemenita 
Slavenka, već su zamukla pjevačka usta od nieme buke. Gdje 
su od mramora stajale palače gromovnika Peruna, od survanih 
stupova gradi nevolja staje. Gdje je staroslavna Arkona visila 
k nebu svoje tjeme, drobi joj ulomke noga tudjega gosta. Raz- 
valjeni tuguju ovdje hramovi povjestne Retre; gdje su se uz¬ 


dizali, sada riju gniezdo gušter i zmija. Slavina sina, kad dodje 
u ove krajeve, ne poznaje rodjeni brat, niti mu milo stiska 
ruke. Tudja ga rieč zarazuje s usta i lica slavenskoga, pogled 
mu laže Slavena, no sluh mu prevarom bolno smeta. Tako je 
duboko Slava utisnula svoje znamene svojim sinovima, da ih 
ne može izbrisati mjesto ni vrieme. Kao što dvie rieke, kad 
im je već jedno korito spojilo vode, i nadalje po dugom tečaju 
dieli boja: isto tako ove narode, nasilnom vojnom smiešane, 
još do sada očevidno luči dvojaki život. Ipak odrodjeni sinovi 
često sami svoju majku grde, ližući grješni bič maćuhin. Nisu 
životom ni Slaveni ni Niemci, nego imaju pola ovoga, pola 
onoga kao netopiri. Tako se gniezdi osmansko pleme u helen¬ 
skim krajevima, zabodavši konjski rep na visoki Olimp. Tako 
je koristoljubivi Evropljanin porušio dva svieta Inda, za izo¬ 
brazbu otevši im krepost, zemlju, boju i jezik. Izčiljeli su narod 
i slava, s jezikom su ovdje propali bogovi, samo ostaje pri¬ 
roda nepromienjena. Sume, rieke, mjesta i sela nisu htjeli pro- 
mieniti svoje slavensko ime, tielo je u njih, no duše Slavine 
nema. Oj tko će doći da probudi grobove od živoga sna? 
Tko će privesti vriednoga potomka k njegovoj domovini? Tko 
će nam reći mjesto, gdje je negda za narod Miliduh prolio 
krv, tko će mu na njemu podići stup spomeni? Gdje je pro¬ 
tivnik novota, braneći otačku prostotu, Kruk Slavenima u boju 
zapoviedao po slavensku? Ili gdje je vitežki Bogislav mahao 
u kreševu mačem, a u miru zakonima upravljao sretnom ob- 
ćinom ? Nema ih više! sa škripanjem lomi lemeš surova orača 
njihove junačke kosti. Njihove se sjene gnjeve na ništetnost 
dvaju vremena, u sivoj magli vije se uzdah ovih ruševina. 
Uzdah se vije, što sudbina oklieva odmazditi, pa krv unuka 
kao uviek ovdje gnjije, a ondje se mieša. Doista u toga bi 
bilo studeno srce prema narodu, tko ne bi ovdje lio suze kao 
nad kostima svoje drage. Ipak umukni tiha žalosti, gledaj u 
budućnost, razvedrenim okom razprši oblačke misli. Najveća 
je nevolja u nesreći grditi nevolju, bolje čini, tko činom umi¬ 
ruje gnjev neba. Ne cvjetaju nade iz turobna oka, nego iz 
marljive ruke, pa nam se tako može i zlo pretvoriti u dobro. 

Kriva cesta može zavesti jedan narod, nikada čovječanstvo, i 
zabluda jednih često koristi cjelini. Vrieme se mienja, k po¬ 
bjedi dovodi istinu, što je sto viekova griešeći stvorilo, doba 
razori«. 

U prvom pjevanju slavi Kollar svoju ljubav k Mini i patnje 
slavenskoga plemena. Najljepša su mjesta, gdje zanosnim rie- 
čima slavi ljepotu Mine, Slavine kćeri. Pjesma se počinje ovako: 
U onoj zemlji, gdje se Sala širi po cvjetnim dolinama, gdjeno 
je nekoć snažna noga slavnoga Miliduha koračala, tamo stane 
se tužiti Slava nebu na nepravde, koje su joj počinili vrieme 
i zloba. Bogovi ju saslušaju, i dugo viećahu, kako bi ju na¬ 
gradili, dok Lađa Mileku nešto ne prišapnu. On (Milek) stvoriv 
djevicu, pokaže ju zboru bogova, koji joj se začudi, ušuti i 
taj čin pohvali. U istom pjevanju hvali pravedne Niemce, po¬ 
imence Herdera, koji je s pravim humanitetom pisao o Sla¬ 
venima. 

U drugom pjevanju pjesnik se ukrca na Sali u fantastičnu 
barku, a vodi ga Milek. Vozeći se riekom izlaze mu pred pa¬ 
meću razne historijske uspomene iz krvave prošlosti tamošnjih 
Slavena. Iz sjeverne Njemačke putuje u Holandiju, da ovjenča 
grob Komenskoga, slavnoga pedagoga češkoga, koji je umro 
prognanikom u Amsterdamu. Odavle se vraća Rajnom u južnu 
Njemačku i svagdje ga snalaze slavenske uspomene, svagdje 
nahodi tragove negdašnjega sjaja slavenskoga. Došavši do medja 
čeških dovikuje djeci Slavinoj: »Manite se prepiraka, koje su 
već izkopale grob domovini«. Zatim ga mašta uznosi prema 
Moravskoj, Poljskoj i Rusiji. Jednim pogledom oka pregleda 
pjesnik cielo zapadno i sjeverno Slavenstvo. 

U trećem pjevanju spominje jug: Slavene u Ugarskoj, 
Hrvatsku i Srbiju. I ovdje su izpremiešane historijske uspo¬ 
mene sa lirskim uzhitima. U tkaninu povjestnih i savremenih 
momenata umije Kollar uplesti zgodne retoričke opomene i 
ponuke, samo da bi se Slaveni što prije složili. Usred ovoga 
sanjarenja eto nenadane nesreće: Mina je umrla. (Pjesnik to 
ovdje izmišlja poradi pjesničke svrhe, Mina je u istinu svoga 
muža preživjela.) Ipak kao što nije mogla nesreća slavenskoga 

naroda, tako ne može ni smrt Minina oslabiti Kollarovu vedru 
vjeru, da će Slavenstvo pobiediti i da će iza ove noći osvanuti 
slavenski dan. U no. sonetu ovoga pjevanja veli: »Što će biti 
za sto godina od nas Slavena? što li od sve Evrope? Slavski 
će život kao potop svuda razširiti medje svojih koraka: a taj 
jezik, koji su Niemci krivo držali za robski jezik, ozivat će se 
pod stropovima palača i u ustima samih protivnika, znanosti 
će poteći slavenskim žliebom, kroj, običaj i pjesma našega puka 
bit će modom nad Seinom i Labom; o da se i ja budem radije 
narodio u to doba slavenskoga gospodstva, ili da mogu onda 
još iz groba ustati!« 

Tobožnja smrt Minina navela je pjesnika, da dodade još 
dva pjevanja, koja poradi simetrije zove »Lethe« i »Acheron«. 
Mina se uzpela na nebo, pa sad ona namjesto Mileka vodi 
pjesnika. Prešavši Letu, od koje Slaven zaboravlja sve nepravde, 
ulazi u nebo, k priestolu boginje Slave. Priestol se nalazi pod 
svetom lipom, kojoj po lišću lieću pčelice: to su duše Slavena, 
koji još nisu sišli na zemlju. U kolu blaženika napominje Kollar 
i takove ljude, koji su bez osobitih zasluga za Slavenstvo, n. 
pr. japanski i kitajski carevi stanuju u nebu, jer su dali, da se 
prevede Deržavinova »oda Bogu« u njihove jezike i izvjesi u 
hramovima. U očistilištu su oni Slaveni, koji nisu pisali sla¬ 
venski, nego kojim tudjim jezikom. 

Nije mnogo bolje ni peto pjevanje, u kojem nam opisuje 
slavenski pakao, i sve one muke, koje muče nesretnici. U 
paklu su neprijatelji Slavena i slavenski renegati. Neki od njih 
nisu u pravom paklu. Duga je čitula ljudi (osobito Kollarovih 
savremenika), koji su našli mjesto u paklu. Uz velike, zna¬ 
menite ljude (n. pr. Napoleona) spominju se imena ljudi, koji 
su danas zaboravljeni. Kadikad postaje pričanje Kollarovo naivno. 
Ali je ova naivnost značajna u obće po njegov smjer. U paklu 
nalazimo zastupnike sviju zvanja, medju drugima i one sla¬ 
viste, koji su bili dobri učenjaci, ali slabi Slaveni. 

Kad Mina izbroji sve muke paklene i njihove žrtve, uz- 
vine se na zviezdi opet u nebo. Pjesma se završuje sonetom, 
u kojem se veli: 

»Oj vi braćo, oj vi sestre sladke, što još živite na zemlji, 
molim vas, voljno me poslušajte, da vam podam kratku pouku; 
čuvajte se one gladke ceste, koju je vrag protkao mrežama, 
da bi mogao uhvatiti izdajničke duše u svoju vrtoglavnu zamku, 
i dodjite amo, da vidite primjer sebi, i k tim dobrima i k tim 
nitkovima, učite se svoj narod ljubiti; taj glas hujite, Tatre, 
k Crnim gorama, hujite, Krkonoše, k Uralima: pakao izda¬ 
jicama, nebo Slavenima vjernim! (Pekle zradcum, nebe Sla- 
vum vernym !)« 

Kollar zamišlja Slavenstvo kao cjelinu. U prva tri pjevanja 
priznaje, da su Slaveni razcjepkani, i često ih kori, što još ne 
mare za uzajamnost, no u četvrtom pjevanju stvara idealnu uza¬ 
jamnost, koja se počinje istom — na nebu. Iz kontradikcija 
čovječjega i narodnoga života bježi Kollar u carstvo ideala, 
pa je zato postao Kollar ljubimac-pjesnik sviju sviestnih Sla¬ 
vena, jer prikazuje bar idealno ujedinjenje Slavena. Njegova 
»Slavy dcera« nije narodan ep, nego pretežito lirska pjesma. 
Tko hoće da je dobro razumije, treba da dobro poznaje sla¬ 
vensku davninu; zato je pjesnik sam napisao golem tumač. Uza 
sve to Kollar je polučio, što se u obće može u tom smjeru; 
njegova pjesma ujedinjuje sudbine sviju slavenskih naroda, a 
odjeliti njezini soneti dobro označuju odjelitost pojedinih sla¬ 
venskih naroda. Kollar nije našao posljedovača, a sva je pri¬ 
lika, da bi posljedovač zlo prošao. Kollar je sam izcrpao go¬ 
tovo svu poeziju, koja se mogaše u ovom smjeru polučiti. 

III. 

Na grobu dr. Ljudevita Gaja (god. 1872.) reče Fran Ku- 
relac medju inim: »Za toga boravka u Pešti Gaj s pokojnim 
se Kollarom upoznao, te odonud se vrativ sva je družtva, sve 
sastanke mladih Ijudij okadio učenostju toga Slovaka, toga 
skromna Lutorskog duhovnika, te ugrijane Slovinske duše, a 
najpače čudesi divne mu i pročuvene pesni »Slavy dcera«. 
Nam je bilo kao da nam je ko usta medom omazao, i bolje 
smo k tomu pridisali nego k liljanu i čeminu. To je bila prva 
kitica iz golemoga vrta Slovinstva.« Gaj je najprije učio u 

Beču i u Gradcu, no pravi ga se plamen slavenske ideje uhvati 
istom u Pešti, gdje se našao u kolu mladih Slavena, a poimence 
upoznavši se s Kollarom i sa Šafafikom. Kollar je g. 1841. po¬ 
hodio Zagreb i opisao svoj boravak, pa tom zgodom piše o 
Gaju: »Gaj jest osa, vukol ktere se duchovni i narodni život 
Zahrebu anobrž cei eho Horvatska toči. Již tomu asi 12 let 
co sme se nevideli, co jsme v Pešti spolu na prochazky 
chodivali, čitanku k poučeni se češtine čitali, o pravopisu, o 
novinach a jinvch narodnfch duležitostech rozmlouvali a vše- 
like plany v budoucnost činili: ze mladence jemneho, učeliveho, 
nadeje plneho stal se již pfisny, važny, vysoce zasloužily, 
všecka pfedsevzeti mladosti uskutečnujiđ muž. (Gaj je os, oko 
koje se vrti duševni i narodni život Zagreba, dapače sve Hrvatske. 
Ima tomu po prilici 12 godina, što se nismo vidjeli, što smo 
u Pešti zajedno izlazili u šetnje, čitali čitanku, da se nauči če¬ 
škomu jeziku, razgovarali se o pravopisu, o novinama i inim 
narodnim poslovima, te gradili svakake osnove za budućnost; 
od okretna, učna, nade puna mladića postade Gaj već ozbiljan, 
ugledan, mnogo zaslužan muž, koji izpunjava sve odluke mla¬ 
dosti. Kollar, spisy III. 45.)« 

Kollar je učitelj Gajev, pa s pravom možemo reći, da je 
kumovao hrvatskomu narodnomu preporodu. Dok je Gaj još 
u Pešti boravio, objelodani sitnu knjigu, koja nam je bila od 
veće koristi, nego da je Bog zna koje tegotne učenosti bila puna, 
kako zgodno veli Kurelac, knjižicu o pravopisu (Kratka osnova 
horvatsko - slavenskoga pravopisana. U Budimu god. 1830.). 
Ovom je knjigom polučeno pravopisno jedinstvo onih Sla¬ 
vena, koji pišu latinicom izuzevši Poljake. Gajeva je knjiga 
puna Kollarova duha. U njoj Gaj ne udešava samo hrvatskoga 
pravopisa po češkom, nego ujedno iznosi Kollarove ideje o Sla¬ 
venstvu. Treba tek da navedemo stranicu 22.: »Vsaki nao- 
braženi Ceh i Leh Vseslavenstvo (t. j. goruću želu, da sva 
narečja velikoga našega naroda, kuliko moguće je, jedno k’ 
drugomu približiju se) glibše čuti, neg da se mi za stanovito 
ufati nebi smeli, da sledila dobra, z’ ovem umnem pravopi- 

saćem na svetio dana horvatska knjiga tulikajše vu Čehski i 
Lehski zemli čtela se bude. A kulika nam stopram onda hasen 
i korist pristupi, ako se bližili brati naši Slavonci, Dalmatinci, 
Krajnci i Korušci (kaj od ćihove razumnosti ne dvojimo) vu 
ovem tak korenoslovju jezika našega, kak takaj izvišenu i ob- 
jačeću zosebneh slovstih našeh prikladnem pravopisanu z ! nami 
barem vu sobstvenosti zjedinili budu. Oh kak vnogo verlejše 
bi bilo slavnem našem susedom na Štajerskem i Krajnskom, 
rajši za ovo naše občinstvo, poleg mogućnosti z’ nami truditi 
se, nego iz izličnoga narodolublja, ali iz jednostrane tverdo- 
korne svojlubnosti, nove slovstvenomu Slavenstvu zpačne slove 
kovati; ar samo po jedinstveni jednakosti k’ čilu dospeti mo- 
remo. Samo takvem načinom smemo se nadeati, da nekda ves 
veliki slavenski jezik iz vseh svojeh različnostih vu četvera 
glavna narečja skupztegnul se bude, kojeh slovstva na 
stupe izobraženosti i zvučenosti duha, ter slovstvene slo- 
žnosti vuperta, občinsko vseh Slavencev blago budeju«. Po¬ 
čevši od samoga nadpisa (horvatsko-slavenski) do konca knjiga 
je prociedjena duhom Kollarovim. 

Gaj je u Pešti s Kollarovih usta uhvatio ideju slavenske 
uzajamnosti, pa se vraća mladi pravnik u Hrvatsku, da joj 
bude apostol. Kad je Kollar objelodanio svoju knjigu o knji¬ 
ževnoj uzajamnosti slavenskoj i svoje pjesme, poimence »Slavy 
dceru«, Ilirci se opajaju ovim djelima Kollarova duha i srca, 
to su im evangjelja. Godine 1838. piše Vraz Muršecu: »Na- 
skorem bodte dobili iz Marbora eno lepo knjigo (Kollarovu 
knjigu o uzajamnosti), ktera je v Gradci vse Slovenske kervi 
sburkala. Eden exemplar za se zaderžte, drugega pa po priliki 
mojemu bratu Horvatu v Velikonedlo pošlite. Da bote još 
prebrali, jo razposodte kak jo najširje morete, naj se božja 
reč — Slovenstvo razširi od Sevra do Juga, od Izhoda do Za¬ 
hoda, koder koli pozabljeni Slovenci prebivajo. Tota je knjiga 
Evangelium Slovenski, kde bere »Dere bode se vse to zgo¬ 
dilo, te podignete Vaše glave ino gledite, zakaj kraljestvo ne¬ 
besko je blizo i t. d.« — Če bi znali već exemplarov potrebo¬ 

vati, amo pište mi za nje, ino naznante mi čislo exemplarov. 
Jaz sem jih že dvajsti razdaval, pa še namenim naskorem po 
več poslati dati. Ali to bi moglo naskorem biti.« 

Ako ogledaš »Danicu«, vidjet ćeš, koliko je Kollar utjecao 
na Ilirce. Već god. 1836. priobćuje Gaj članak o »O slov- 
stvenoj uzajemnosti medju koleni i narečji slavenskimi« po 
Janu Kollaru; poslije se oglasuju Kollarove knjige, te Kollar 
sam piše pozive na predplatu svojih djela (»Slava bohine« go¬ 
dine 1839., »Cestopis« g. 1842., »Govori i propovedi« g. 1843.). 
God. 1844. ima u »Danici« Kollarov izpravak protiv knjige 
Stjepana Horvata: »Ueber Croatien als eine durch Unterjochung 
ervvorbene ungar. Provinz.« Ovdje brani misao, da su Grci Sla¬ 
vene zvali »Italiotama«. Kad godine 1844. putuje Kollar u Švaj- 
carsku, već se unapried »Danica« raduje duhovnoj poslastici, 
koju će nam odanle donieti. »Bog neka mu bude na pomoć 
u njegovom putu, da se srećno povrati onim, koji će ga željno 
izgledat.« 

Vidimo, da je Kollarova lira budila ne samo Čehe, nego 
takodjer Hrvate. Vedri optimizam Kollarov, ono čisto pouz¬ 
danje u pobjedu slavenske misli prijalo je zanosnoj mladeži 
hrvatskoj tada zvanoj ilirskoj, pa se tragovi tomu svietlomu, 
ničim nepomućenomu vjerovanju nalaze u svemu ilirizmu. Ilirska 
je poezija u najtješnjoj svezi s Kollarovim idealnim optimizmom. 
Prvaci ilirskoga Parnasa učenici su Kollarove vile. Dok je 
ruska i poljska poezija zalutala u pesimizam i mistiku, ilirska 
je sa češkom puna vedrine i pouzdanja. Najsnažnije je duh 
Kollarove »Slavine kćeri« odjeknuo u krasnim Vrazovim »Dju- 
labijama«, kojim je osnova kompozicije udešena prema »Sla- 
vinoj kćeri«. (Izporedi Markovićev uvod »Izabranih pjesama 
Stanka Vraza«, str. 145 dalje.) 

Kolik je bio Kollarov ugled u Iliraca, najbolje se poka¬ 
zalo god. 1841., kad je pohodio Hrvatsku. »Danica« donosi u 
38. broju o. g. Stoosov zanosni pjesnički pozdrav Janu Kol¬ 
laru, »velikomu pesniku i uzajemnosti sveslavjanske neumar- 
lomu spisatelju«: 

Slave nebo kroz široko 
Jezdi krilat sivi soko, 

Ter od sunca svet gledi: 

Bistro njegvo oko pada 
Varh Zagreba bela grada; 

Oj, u njemu jur sedi. 

Nije soko to krilati, 

Već si, Otče, Ti poznati 
Parvi Tatre Pesnice! 

Nit je sunce, ko Ti siva, 

Već je ljubav roda živa, 

Ka u sve nas utiče. 

Ti si u rod nju ulio, 

Svetom vatrom zapalio 
Jedne majke sinove; 

Da svak jedan sve Slavjane, 

I svi jednog složno brane, 

Kad čest roda pozove. 

A pod kraj nastavlja ovako: 

Do tog lirama svete sloge 
Tko uzhitri naše noge, 

Tko neg’ reči Tvoje vest? 

Uzajemne sloge slika 
‘ Tva, najvećja Tva je dika, 

Tvoga sjajnog uma čest! 

Primi u znak zahvalnosti 
Sarđca naša, ter oprosti, 

Da smo u tom dali sve: 

To je sav naš kamen dragi, 

U kojemu, Otče Blagi, 

Vekovat će Ime Tve. 

Iza toga opisuje Kukuljević svečanost, koju su ZagrebčanI 
priredili Kollaru, »mužu, kojega već ime svako pravo sla- 

vjansko serdce plamenom svete vatre podpaljuje«. »Odmah za 
njegovim došastjem (12. rujna g. 1841.) razperši se kao munja 
po našem gradu glas: pesnik »Slavy Deere«, spisatelj »uza- 
jemnosti sveslavjanske« je ovde! Od kuće do kuće, od uha 
do uha raznosi jeka ugodnu vest, da je neumerli Slavjan ta- 
transki posetio svoju slavjansku bratju ilirsku, i usta sviuh Hor- 
vatah zaore jednokupno: dobro došo, dobro došo! kao Slavjan 
— kao pesnik«. 

Dne 14. i. mj. prirede mu prijatelji objed u streljani, kod 
koga je bilo 80 ljudi, plemića, vojnika, književnika, dosto¬ 
janstvenika, gradjana. Poslije službenih zdravica nazdravili su 
Kollaru, pa se onda pjevala pjesma, koju je Stoos »premda u 
hitroći, ipak izverstno« sastavio. Iza toga se pilo za munici¬ 
palna prava hrvatska, za Šafafika, Pogodina, Mickiewicza itd. 
Zatim dovršuje Kukuljević ovako: »Napokon možemo reći: 
da je na taj dan boginja Slava s blagimi svojimi zrakami sve 
nazočne obsijala i to zaista samo zato, što je njezin ljubljeni 
sin u velikom krugu domoradacah medju velikaši od najstarie 
korenike ilirske i drugimi slavnimi muževi sedio, ter svojom 
čednostju i uljudnostju sve nas ublažavao«. 

Kollar je kasnije opisao svoj prolazak kroz Hrvatsku u 
prvom »Cestopisu«. Osobito hvali čitaonicu, u kojoj je našao 
svu silu slavenskih novina. »Tolika se množina slavenskih 
novina jedva nalazi još gdje u svietu«, veli Kollar (Spisy III. 
45.). Kollara ne uznosi samo broj novina, nego i duh sla¬ 
venski, kojim je prožeta ilirska čitaonica, te veli: »Takovim či¬ 
stim sveslavenskim životom nisam bio nigdje tako prožet, kao 
ovdje!« (Spisy III. 46.). 

Ako se još sjetimo, da je Kollar dopisivao s prvacima 
ilirskoga pokreta (n. pr. Gajem, Babukićem, Vrazom), lako 
ćemo razumjeti onu jaku vezu, koja spaja ilirski pokret s Kol- 
larovim idejama, pojmit ćemo zanos Iliraca za njega. Njega 
pjesmom slavi osim Stoosa god. 1844. i Mihanović u »Danici« 
br. 18., gdje imade »Odziv Danice Ivanu Kollaru«; »Spomenik 
Kollaru« pjeva Ognjoslav Utješenović Ostrožinski; no nad sve 
se ove hvalitelje kao orao visoko uzvinuo Preradović svojom 

divnom elegijom »U smrt Jana Kollara«, objelodanjenom u 
»Matičinu« izdanju Preradovićevih »Izabranih pjesama« go¬ 
dine 1891. Pravo zove Preradović Kollara »danicom zviezdom 
slavenskoga dana«, koji je prvi u svojoj pjesmi obuhvatio 
cielo Slavenstvo : iztočno, sjeverno i južno. Pjesnik »Slavine 
kćeri« doista je najljepši cvietak sa slavenske lipe, te mu 
zgodno pod kraj svoje pjesme pjeva Preradović: 

Kollaru slavni! s gomile groba tvojega spušta 
Poglede slavenski duh, uvidja najbolje s nje, 

S vidjeka tuge, koliki prostor, kolika svieta 
Pučina bijaše to, kuda se razgrnu žar 
„Slavine kćeri“ s ognjišta žarkog, kuda sve sjeknu 
Plamen uzajemnosti, kojime užiže sad 
Tuga i žalost mašale svoje; Kollaru slavni, 

Sveslavski bio si sin, sveslavski krije te grob. 

Okolo njega sdružuje ljubav široke tvoje 

Domovine vaskoliki sviet, iztok i sjever i jug. 

K zapadu tvome hrli i plače vapjući zalud 
Jutarce tvoje i dan. Plačite, Slavjani svi! 

Lievajte suze zemljici slavskoj, braćo, u njedra, 

Neka se nakvasi njim’, neka joj uzbude sok! 

U bezsmrtnim riečima Preradovićeve elegije najljepše se 
zrcali ona sveta ljubav, kojom su Hrvati gorjeli prema Kolla- 
rovu geniju. Kollarov grob ostaje ono posvećeno mjesto, na 
kojem se u bratskom zagrljaju ujedinjuju sinovi pojedinih 
slavenskih naroda! 

1. 

^zmedju godine 1789. i 1815. ima samo četvrt vieka, pa 
^ ipak je ovo doba po važnosti jednako stoljećima. Oni, 
koji su veliku revoluciju pozdravili sa najvećim zanosom u 
svojoj mladosti, koji su u revoluciji nazrievali ideal plemeni¬ 
toga čovječanstva, pobratimstva naroda, sada su već dozreli mu¬ 
ževi, pa mirno i zrelo prosudjuju prilike bez mladenačke na- 
glosti. Koliko su doživjeli oni, koji su se rodili izmedju godine 
1765. i 1775.! Izgredi velike revolucije razorili su njihove ideale; 
bezprimjeran vojnički despotizam bio je posljedica revolucije, 
a pobraćeni narodi gonili su se od jednoga stratišta do dru¬ 
goga. Je li čudo, što vidoci ovih dogadjaja nisu razumievali 
dobra, koje je stvorila revolucija i što su u velikom sinu re¬ 
volucije vidjeli samo angjela razora? Prvih godina iza pada 
Napoleonova vidimo po svoj Evropi, da javno mnienje pod¬ 
upire djelo reakcije. Samo malo ljudi moglo se oteti obćenitoj 
struji. Istom kad su se ljudi umirili i sabrali, i kad su stali 
jasnije pregledavati ciljeve reakcije, počinje se javljati protivna 
struja, koja nam se u Italiji pokazuje kao nastojanje oko na¬ 
rodne samostalnosti i oko naprednjačke promjene državnih 
prilika. 

Poslije propasti Napoleonova carstva opažamo gotovo u 
svoj zapadnoj evropskoj književnosti jednake pojave. U Nje- 

mačkoj izlaze na vidjelo romantici, u Francuzkoj piše Cha- 
teaubriand svoje djelo »Genie du Christianisme«, Lamartine 
»Meditations«, Lamenais »Paroles d’un Croyant«, a u Italiji 
se javlja »romantička škola«, ona »audace scuola boreal«, kojoj 
je na čelu slavni Alessandro Manzoni. 

Premda je i talijanska romantička poezija bila kći reakcije, 
ipak nije bila njena služkinja. Ona je mjesto prevratnih ideala 
takodjer tražila u kršćanstvu svoje ideale i zanosila se za vjerski, 
vitežki srednji viek; ali je u isti mah gledala, da s ovim pjes¬ 
ničkim kršćanstvom spoji naprednjačke ideje XVIII. vieka. 
Tako je njezin program bio, da velike i opravdane ideje re¬ 
volucije ujedini sa vjerskim čuvstvom čovječanstva. 

Dva su uzroka odvratila talijansku romantiku od misti¬ 
cizma i »plemenite tajne«, u koje je zapala njemačka roman¬ 
tika, na ime: zdravi južnjački realizam i politička promjena u 
Italiji. Na Apeninskom poluotoku upravo se povratilo igo tudje 
vlasti. Svu talijansku književnost prije godine 1866. spaja, kao 
zajednička veza, misao talijanske samostalnosti, ma se ova 
misao očitovala u divljim kletvama Berchetovim, u Guerazzi- 
jevim deklamacijama, u djelima Manzonijevim, u pjesmama 
Leopardijevim ili u satiričkim podrugačicama Giustijevim. 

Prije svega išao je novi romantički smjer za tim, da se 
oslobodi od stare mitologijske naprave, koja je ne samo pre¬ 
živjela revoluciju, nego i svoj ništetnoj poeziji carstva podavala 
odielo. Ako će poezija da postane narodna, treba da se mjesto 
stare naprave uvede nova, kako su to učinili najprije englezki 
pjesnici, poimence Byron. To su već osjećali Monti, Ugo 
Foscolo i još više Pindemonte, ali je istom Manzoniju pošlo 
za rukom, da poeziju podpuno oslobodi od stare predaje. Go- 
■dine 1815. objelodanio je Manzoni svoje pjesme »Inni sacri« 
(Svete himne), »La Resurrezione«, »In Nome di Maria«, 
»Natale« (Božić) i »Passione«, pa su to bili prvi znakovi prave 
romantike. Uz Manzonija pristane kolo mladih i svježih tale¬ 
nata, pa se tako započne boj izmedju romanticizma i klasi¬ 
cizma. Godine 1818. izadje časopis „II Conciliatore« (Pomi- 
ritelj), komu je bila svrha, da izmiri protivničke tabore »na 

polju vječne ljepote, koja se može postići samo proučavanjem 
prirode.« »Conciliatore« preporučivaše čitanje inostranih knji¬ 
ževnosti, ne za to, da ponuka Talijane na posljedovanje, nego 
da se razšire medje književne kritike. List je najviše udarao 
na zastarjele mitologijske dronje i zahtievao »poeziju sadašnjosti 
za narod«, pa je svojim svježim i krepkim pisanjem osvojio 
mnogo zemljišta. Berchet, Silvio Pellico, Rasori i mnogi drugi 
vještaci bijahu glavni saradnici lista, koji je razpravljao ne samo 
o književnosti, nego i o ekonomiji i pedagogiji. No kad je 
stao iznositi i pitanje narodne samostalnosti, bili su mu dani 
odbrojeni, te nakon godinu dana morade prestati. 

Na smjelu novu školu podignu se klasici, a na čelu im 
Monti. Njihov organ »Biblioteca italiana«, koju je medjutim 
■doskora ostavio Monti, žestoko se osipaše na »Antologiju«, 
nasljednicu »Conciliatorovu«. Uporedo je bjesnio već prije za¬ 
početi boj purista, koji su se borili za čistotu jezika, i gali- 
cista. U tom su boju romantici ponajviše pristajali za puristima, 
premda su u poeziji bili njihovi protivnici, jer su svi klasici 
bili puristi. Romantika se ograničila gotovo samo na gornju 
Italiju, dok su se u srednjoj Italiji dugo održali klasici. 

Talijani kadikad i Leopardija zovu »posljednjim klasikom«, 
ali to ne čine poradi toga, kao da bi se Leopardi služio starim 
klasično-mitologijskim aparatom, nego za to, što je Leopardijev 
oblik klasičan, na starinski način prost od natrpavanja i na¬ 
dutosti. Po sadržaju svojih pjesama podudara se Leopardi sa 
programom romantičke škole, jer mu je poezija, kao i roman¬ 
tika, zadahnuta sadašnjim idejama. Na taj način pripada Leo¬ 
pardi u istu školu, u koju ide i Manzoni, premda su ova dva 
pjesnička velikaša u svojim duševnim uvjerenjima pravi anti¬ 
podi : dok Manzoni brani stalnu poput pećine vjeru, Leopardi 
je zastupnik skepse, koja prelazi već u nihilizam. 

II. 

Život grofa Giacoma Leopardija, najvećega talijanskog 
pjesnika u novije doba, prava je slika i prilika sve nesreće, 
koja se može svaliti na čovjeka. Premda je potekao od otmena 


138 Giacomo Leopardi. 

roda, nije pjesniku dotjecalo, da se obrani od biede; s otcem, 
čovjekom čudakom, živio je sin u ljutoj prepirci; od djetinjstva 
je pjesnik ginuo i kako je bio lomna tiela, nije se naužio 
mladenačke sreće, ni nanosio zdravlja; premda je bio snabdjeven 
znanjem, kojemu su se čudili zemljaci i tudjinci, premda je 
bio jedan od najumnijih znalaca klasične starine, nije mu pošlo 
za rukom, da uhvati mjesto, koje bi odgovaralo njegovim 
svojstvima; premda je bio odredjen, da postane jednim od 
najvećih pjesnika modernih, potisle su ga boli, koje su ne¬ 
prestano rasle, u takovo nezadovoljstvo, da je najzad stao u 
najoštriju kontradikciju proti savremenoj struji; obdaren žarkim 
srcem i gorućom željom ljubavi mislio je, da su oko njega 
sve sami hladni ljudi, pa je jedini spas »iz ovoga mora boli« 
nalazio u smrti. Zato pozdravlja smrt kao staroga, davno že¬ 
ljenog prijatelja u pjesmi »Ljubav i smrt« ovim riečima (u Pu- 
cićevu prievodu): 

Nego prazna sva ufanja, 

Kojim sviet se s djecom tješi, 

I sve lude govore i rieči 
Odmetnuvši ća od sete 
U nikoga nade jedinice 
Ne polažem van u tebe, 

Te dan samo čekam vedri, 

Kad ću sklonit zadriemljeno lice 
Na djevičnih tvojih njeđrih. 

Napokon ga zateče željena smrt, daleko od zavičaja, ali u 
naručju vjerna prijatelja, koji ga je posljednjih sedam godina 
njegova života njegovao i tješio, stisnuo mu oči, pokopao ga, 
postavio mu grobni spomenik, opisao život i sakupio njegova 
djela. Bilo je pjesniku oko 39 godina, kad je umro, — po¬ 
ginuo je u godinama, koje su već mnogim velikim duhovima 
bile pogubne. I Rafaelu je bilo samo 37 godina, a Byronu 36, 
kad su umrli. 

Giacomo Leopardi rodio se na 29. lipnja godine 1798. u 
Recanatiju, u blizini čuvenoga Loreta. Otac mu grof (conte) 

Monaldo Leopardi bio je na glasu sa promašenih ekonomijskih 
osnova i različitih političkih spisa, u kojima se podpuno pro¬ 
tivi mislima svoga sina. Njegova majka markeza Adelaida 
Antici imala je u kući podredjeno mjesto, pa se čini iz pi- 

! sama, da nije utjecala na sina. Dva su svećenika pod očinskim 
krovom podali mladomu Giacomu prve naučne upute. Od 14. 
svoje godine počevši, bio je sasvim samomu sebi prepušten u 
nauci; očeva knjižnica, koja se još sada nahodi u Recanatiju, 
bijaše glavno vrelo njegova doskora golemoga znanja. Ovdje 
se bez učitelja nauči grčkomu i hebrejskomu, a od modernih 
jezika prisvoji francuzki, španjolski i englezki. S osobitim je 
žarom prionuo za grčku knjigu; znao bi noći i noći probdjeti 
čitajući svoje ljubimce grčke pisce. Pietro Giordani, prijatelj 
Leopardijev, kazuje u uvodu izdanja Leopardijevih filologijskih 
radnja, da je Leopardi poznavao ne samo grčku književnost, 

I nego i najsitnije osobine grčkih običaja i u obće grčkoga sta¬ 
rinskog života, pa mu se čini, da je Leopardi sam pravi Grk 
i medju Grcima jedan od ponajvećih; čini se, kao da je nje¬ 
gova duša bila odredjena, da živi u doba Periklovo i Anaksa- 
gorino, pa je po nekoj zabludi zakasnila i javila se u tužne dane 
Italije. Njegove prve radnje razpravljaju o grčkoj starini, pa 
su izišle u Milanu godine 1816. u Stellinu listu »Spettatore 
italiano e straniero«. Osobito su čudo izazvale dvie grčke 
pjesme, koje je Leopardi objelodanio u 18. godini; obje pjesme 
odišu Anakreontovim duhom i svi držahu, da su izvorne pjesme 
iz starine, dok nije sam rekao učenjacima, da ih je on spjevao. 
Prva je namienjena Amoru, a druga mjesecu. U isti mah pri- 
obći prievod himne Neptunu, a opremi ga tumačenjem, ko¬ 
jemu su se zadivili i oni vještaci, koji su progledali obsjenu. 

God. 1818. izadju u Rimu njegove prve canzone: »Italiji« 
i »Danteu«. U obje se žali na političko robstvo svoje domo¬ 
vine. Evo glasovite njegove pjesme »Italiji« (u prievodu F. 
Kovačevića): 

Domovino, vidim ti zidove, 

Slavoluke, stupe i kipove, 

Vidim tvrde kule pradjedova, 

Ma ne vidim slave, da, ne vidim 
Britke ćorđe i lovor-vijence, 

Čim se naši ponošahu stari; 

No ti golo i Selo i grudi. 

Vaj! koliko grdnih po njih rana, 
Vaj! koliko krvi i modrica! 
Kakvu li te, silna ženo, vidim! 

Ja od jada i nebo i ljude 
Zapitujem: kaž’te mi, o kaž’te, 
Tko ju takom učinio? Obje 
Sputane joj u okove ruke, 

Te prosutih niz ramena vlasi, 

Bez prievjesa na kukavnoj zemlji 
Tužna sjedi i krijući lice 
Medju ruke grozne suze valja. 
Plači, plači, Italijo mila, 

Imaš rad šta: ti si uvijeke 
I u dobre i u loše zgode 
Naviknula svladavat narode. 




Da su t’ oči dva izvora živa, 

Opet ti se ne bi mogle suze 
Izjednačit šteti i sramoti; 

Jer bi žena, a sad si robinja. 

Tkogod zbori ii’ o tebi piše, 

Sjećajuć se prošle tvoje slave, 

Ne će T reći: bila je velika, 

Sad već nije? —• Ali rad šta? gdje je 
Ona stara snaga i oružje? 

Gdje je krepost, gdje je postojanstvo ? 
Tko ti ljuta mača ođpaso je ? 

Kakvi napor, kakovo lukavstvo 
I kakova nečuvena sila 
Bi dovoljna, da sa tebe svuče 
Zlatnu halju i zelene vience? 

Kako pade i kada s visine 
Tako divne u lužinu ovu ? . . . 

I nitko se ne bori za tebe ? — 

I nitko te od tvojih ne brani ? . . . — 

Oružje mi, oružje ovamo, 

Ja ću samac da se borim, samac 
Ja da panem. Bože, plamen budi 
Moja krvca talijanskoj grudi! 

Gdje su tvoji sinovi? Oružja 
I kolesa, glasa, talambasa 
Jeku čujem: u tudjoj se zemlji, 

Italijo, tvoja djeca bore. — 

Čekaj, čekaj. Ja već eno vidim, 

Ili mi se teke tako čini, 

Na gomile vojsku i hatove, 

I dim i prah i bliesak sabalja 
Ko sikćanje munja kroz oblake. 

Ne tješiš se? I drhtave vedje 
Ne savijaš na sumnjivi slučaj? 

Sto se kroz ta polja talijanska 
Mladež bori ? O bogovi sveti, 

Talijanski junaci se bore 
Za drugoga! — Haj! nesretan onaj, 

Sto pogine u krvavu boju 
Ne za svoj dom, za ženu i djecu, 

No za drugi narod i tuđjijeh 
Od đušmana —■ te ne može reći 
Umirući: domovino moja, 

Onaj život, što si mi ga dala, 

Opet vraćam sad u njedra tvoja. 

Oj! vremena iz starosti drevne, 

Dobrosretna, draga i blažena, 

Kada u smrt narod na gomile 
Trčijaše domovine radi. 

I vi vazda slavni i štovani 
Tesalički okršaji ljuti, 

Gdje Perzija i sudbina mnogo 
Gore biše nego šaka ljudi 
Plemenitih grčkih sokolova. 

Ja mnim, trava i krši i vali 
I planine vaše da pričaju 
Tajanstvenim govorom putniku, 

Kako ono poprište pokriše 
Nedobitne čete, koje Grčkoj 
Zavještane i odane bjehu. 

Tada Kserkse podal i okrutan 
Bježijaše preko Helesponta 
Ostanuvši brukom i grdilom 
I potonjem pasu 1 svoje krvi; 

A na brijeg zelene Antele, — 

Sveta četa gdje izpusti dušu, 

Da grob steče bezsmrtnog života, —■ 
Simonid se penjaše gledeći 
Nebo, more i široko polje. 

I od suza nakvašenim licem 
I zavrlom dušom i klecavim 
Koljenima, milozvučne lire 
Drmnu žice slave i poštenja: 

— Oj! blaženi vi, koji ste njedra 
Otvorili đušmanskim kopljima 
Rad ljubavi one, što vas dala; 

Vi, koje vas Grecija poštuje, 

I kojim se cio svijet divi! — 

Na oružje i na pogibelji 
I u hudu sudbinu koja vam 
Silna ljubav mlade trže duše? — 
Kako vam se, o sinovi, zadnji 

Giacomo Leopardi. ■ 143 

Čas učini veseo sa smiehom, 

Da na težki i punan žalosti 
Krok odoste? Činjaše se, svaki 
Od vas da na svadbu, a ne na smrt 
Gredijaše, ovjenčana družbo. 

A1 vas crni Tartar i valovi 
Tu čekahu mrtvi. — Ah! ni s djecom, 

Ni s ljubama milim tad ne bjeste, 

Kad bez plača mirni umrijeste. 

No nikako bez groznijeh suza 
I bezsmrtne tuge Perzijana. 

Ko lav kada u krdu bikova 
Časom skoči na hrbat jednome, 

Pa mu skubne sa povora 1 meso, 

Čas ga krvav u bokove zubne, 

A časom mu stegno progrizuje: 

Tako srčba i krepost Helena 
Kroz perzijske tmuše 2 bjesnijaše. 

Gle! panule konje i konjike! 

Gledaj, kola i čadori bieli 
Ko smetaju uteć’ dobitima; 

I tirana onog sa po duše 
Razdrpana, gdje međj’ prvim bježi! — 

Gledaj, gledaj! omašteni krvlju 
Od barbara grčki vitezovi, — 

Sto su bili uzrok Perzijancu 
Neizmjerne tuge i žalosti, — 

Ko po malo jedan do drugoga 
Osvojeni od rana padaju. 

O! vječna vam, vječna uspomena, 

Svete sjeni milih pokojnika, 

Dokgod teče pera i jezika! 

1 Sapi. 

2 Čopore. 

Ta prije će zvijezde panuti 
I utonut u morsku pučinu, 

Nego vaše ime poginuti. 

Žrtvenik je vaša raka: tu će 
S milom djecom dohoditi majke 
I tragove vaše sveti krvi 
Kazivat im. Evo i ja padam, 

O blaženi, na zemlju i ljubim 
Ove krše i grude, koje će 
Biti vječno sjajne i štovane 
Od jednoga do drugoga mora. 

O, kada bih i ja s vama bio 
Ovdje dolje i kada bi zemlja 
I od moje krvi mokra bila! 

No ako je sudbina različna, 

Te ne pušta, da za Grčku svoje 
I ja oči samrtne zaklopim, 

Ono barem nek bogovi dadu, 

Da i slava vašega pjesnika 
Od koljena živi do koljena, 

Dok i vaša živi uspomena. 

Drugu je pjesmu (Danteu) napisao u prigodi, kad se u 
Firenci sastao odbor za podizanje spomenika najvećemu pje¬ 
sniku Italije Danteu. 

Dvie godine iza toga (god. 1820.) objelodani treću can- 
zonu »Angelu Maju«, najglasovitijemu filologu talijanskomu, 
obretniku mnogih starih pisaca, koji se najpače proslavio tim, 
što je obreo i izdao Ciceronove knjige »De republica«. Ova 
canzona, koja je pravi biser medju Leopardijevim pjesmama, 
opet je žalba na propast književne veličine talijanske. Najprije 
nam dozivlje pred oči Dantea, Petrarku, Tassa, a od novijih 
samo Alfierija, pa veli, da sadašnjost ne prija razvoju velikih 
duhova, te zato moli Maja, da i u napredak budi mrtve, koji 
će svojini riečima pobuditi, da se ovo sramotno stoljeće dade 
na plemenit rad — ili zastidi! 

Ove pjesme, napisane zanosnom riečju i savršenim obli¬ 
kom, ugodile su struji vremena i izazvale obćenito slavlje u 
Italiji. Svatko je bio ljubopitan, tko je taj nepoznati mladić, 
koji u tmurno doba restauracije, pod pritiskom tudjinske vlasti, 
umije razpaliti narodno čuvstvo i uputiti Talijane, da se uzdaju 
u se i u svoju davnu veličinu. 

Pjesnik je još tada (pa sve do 24. godine) živio u rodnoj 
kući u Recanatiju, gdje je okružen sićušnim dušama i nera- 
zumljen uzdisao, gdje je njegovo zdravlje, kako on mišljaše, 
poradi oštre klime mnogo patilo, gdje mu je sve nedostajalo, 
za čim je čeznuo, a poimence nije imao novaca, da ostavi 
očinski dom. Već godine 1817. piše Giordaniju, koji je branio 
Recanati: »Pravo rekoste: Plutarh i Alfieri ljubili su svoju Hero- 
neju i Asti. No ljubili su ih, premda nisu ondje živjeli. Tako ću i 
ja svoj zavičaj ljubiti, budem li i daleko od njega; sada mrzim na 
njega, jer u njemu živim, jer mi ovaj biedni grad, izuzevši obitelj, 
nije nikakova dobra na svietu podao.« Zatim nastavlja o gradu: 
»Ovdje je samo smrt, glupost, ludost. Književnost je nečuvena 
rieč. Imena: Parini, Alfieri, Monti, Tasso, Ariost i druga treba da 
se istom iztumače. Nema nikoga, tko bi nastojao nešto biti, 
nikoga, koga bi vriedjalo ime neznalice.« A i u samoj obitelji 
nije mu bilo mnogo ugodnije. No najviše mu kvare dobru 
volju neprestane, sve to veće boli. Već godine 1817. žali se 
Giordaniju, da je nestadak zdravlja glavno vrelo njegova ne¬ 
zadovoljstva, pa veli Giordaniju: »Misao je uviek bila moj 
krvnik, ona će me usmrtiti, ako ostanem u toj osami«. 

Ciele godine 1819. nije mogao raditi, jer ga pored drugih 
tjelesnih boli snadje još i bolest očiju. Uz takove prilike piše 
prijatelju Giordaniju: »Ja znam i razabiram, da moj život ne 
može biti drugačiji nego biedan; ali ne marim. Samo nek bude 
moj život bar nekoliko koristan. Ja sam proživio tako gorka 
vremena, te mi se čini, da me ne može zateći gora nevolja. 
Zato i ne očajavam. Još nisam vidio svieta; upoznam li jednoć 
sviet i ljude, morat ću za cielo još mnogu gorku progutati«. 

Ovo nezadovoljstvo pjesnikovo raste sve više i više, pa 
se najzad promeće u podpun očaj. U ožujku godine 1820. 

Slike iz svjetske književnosti. T. jq 

javlja Giordaniju: > I ja uzdišem od vrućega čeznuća za liepitn 
proljećem, za koje se jedino nadam, da će biti melem izmo¬ 
renoj duši mojoj. Prije nekoliko večeri, kad sam liegao na po¬ 
činak, otvorio sam prozor svoje sobe; vidio sam jasno nebo, 
liepu mjesečinu, osjetio blagi ćuh vjetrića i čuo iz daleka lavež 
pasa — u to se pomole u mene stare slike, pa mi se pričini, 
da se opet nešto kreće u srcu, tako da sam stao vikati kao 
lud: molio sam milosrdje u prirode, koje glas čuh poslije mno¬ 
goga vremena. Pa kad sam se ogledao predjašnjim svojim 
stanjem, u koje ću jamačno opet klonuti, ukočili se od užasa, 
ne mogući pojmiti, kako bih mogao podnositi život bez ob- 
sjena, bez živahnih osjećaja, bez mašte i bez zanosa, koji su 
mi prije godinu dana još napunjali dušu i kriepili me pored 
svih boli. Sad sam usahao kao trstika, nikakova strast ne može 
mi više podići siromašno srce, dapače i vječna, svemoguća 
sila ljubavi utrnula je u ovom mojem mladenačkom vieku«. 
Misao samoubistva počne se sve češće navraćati u pisma i u 
pjesme njegove. 

Kad je pjesnik htio štampati prve svoje canzone, oprieči 
se tomu otac, a osobito se uzprotivi želji sinovljoj, da ostavi 
kuću, bar mu ne htjede za to dati novaca. Tako je čamio 
pjesnik pod očinskim krovom do studenoga god. 1822. Najzad 
privoli otac na osnovu, da sin podje u Rim, po svoj prilici 
nadajući se, da će odabrati svećeničko zvanje, u kojem su 
sinu mnogo obećavali; ali mladi pjesnik pored sve nevolje ne 
htjede nikada pristati na tu osnovu. 

III. 

U studenom godine 1822. nalazimo Leopardija u Rimu, 
gdje je ostao do svibnja 1823. godine. Čini se, da mu boravak 
u Rimu nije ugodio. Veličina staroga svieta, koji se ovdje po¬ 
kazuje u veličanstvenim ostatcima, nije se rek bi osobito doj¬ 
mila našega pjesnika, bar ni u pismima ni u pjesmama ne na¬ 
lazimo traga; Leopardi je odkrivao veličinu klasične starine ne 
u ruševinama vječnoga grada nego u djelima starih pisaca. — 
Mnogo se snažnije dojmio njegova čuvstva grob Tassov, kad 

je pohodio manastir sv. Onofrija u Rimu. O tom piše svomu 
bratu Karlu: »U petak 15. veljače 1823. godine pohodio sam 
Tassov grob i plakao sam uza nj. To je prvo i jedino »zado¬ 
voljstvo«, koje mi je Rim podao.« Leopardi je po svoj prilici 
osjećao, da je njegova sudbina slična Tassovoj. Giordani izpo- 
redjuje oba pjesnika ovako: »Nesreća je Tassova poznata po 
svemu svietu; ipak je od njega, koji se prikazuje tako velik 
u onom stoljeću velikaša i tako gorostasan u ovom vieku pa¬ 
tuljaka, Leopardi veći i kao pjesnik i kao filozof. Sa Tassom 
su bezstidno postupali ljudi, a Leopardija je priroda okrutno 
prikratila i razžalila; zato se Tasso tuži na ljude, a u Leopar¬ 
dija slušamo neprestane žalbe na prirodu. Tassovim životom 
upravlja mašta, koja ga čini nerazboritim i gorljivim; Leo¬ 
pardi, koji je bio jednako snažan i još mnogo plodniji u carstvu 
mašte, zaklanja se za razum i ne će da izadje iz toga zakloništa. 
A upravo razum ga je mučio, jer mu je oteo utjehu, koju 
drugi nahode u obsjenama. Velik se epik opro zavisti, koja 
ga je progonila, i oholomu silniku čuvstvom svoje premoći; 
naprotiv pjesniku filozofije gadila se i ogorčavala ga je ona 
tmina, u kojoj je živio. Tassa je boljela njegova nesreća, 
tako da nije mislio na obćenitu; Leopardijevu je srcu zadala 
neprebolne rane kruta priroda, koja je bila prema njemu iz¬ 
dašna samo u davanju taštih nada, kao i u obće prema svemu 
ljudskomu rodu«. 

Rimljani i Rimljanke novoga doba nisu se svidjali pjes¬ 
niku; on se počešće žali na njihovo neznanje, na glupe za¬ 
bave, na zavist i taštinu književnika. U Rimu se upoznade 
pjesnik s njemačkim učenjakom Niebuhrom, koji je bio tada 
pruski poslanik u Rimu. Niebuhr ga preporuči državnomu 
tajniku kardinalu Consalviju, i Leopardi bi bio zauzeo izvrstno 
mjesto, da se htjede zapopiti. Kasnije je nastojao Niebuhr iz- 
hoditi pjesniku profesuru stare filozofije u Berlinu, ali mu to 
ne podje za rukom. Niebuhr ostavi Rim, ali i kasnije ostaše 
jedan drugomu odani. 

Leopardi se u Rimu ponajviše bavio u knjižnicama, pri¬ 
premao je popis rukopisa u knjižnici obitelji Barberinija i pri- 

obći nekoliko filologijskih sastavaka u rimskim časopisima. 
Leopardi je namjeravao s kojim odličnim Englezom, Niemcem 
ili Rusom otići iz domovine u tudjinu, ali mu se ova osnova 
izjalovi, pa se tako još više razočaran povrati u svibnju go¬ 
dine 1823. iz Rima kući. Ovdje je opet dvie godine prekužio 
u boli i osami. 

U to doba ide prva zbirka njegovih pjesama (Canzoni. 
Bologna 1824). Izuzevši već poznate pjesme, dodao je Leo¬ 
pardi nekoliko novih pjesama, no i u njima se javlja onaj očaj, 
pesimizam i prezir svieta, s kojim smo se upoznali u Leo- 
pardijevim listovima. Pjesnik upotrebljava strogi oblik Petrar- 
kine canzone, a u jeziku se jasno vidi utjecaj klasičnih studija, 
budući da su poredak rieči i pojedini izrazi neriedko udešeni 
po latinskom. 

Kad je u srpnju godine 1825. preko Bologne putovao u 
Milan, kamo ga je pozvao knjižar Stella, da izdaje i prevodi 
Cicerona, mislio je, da je umakao pandžama smrti. No već u 
početku listopada nalazimo ga opet u Bologni, jer mu se po¬ 
nuda Stellina nije svidjala. U Bologni je privredjivao kruh 
poučavanjem, a od Stelle je dobio 10 škuda na mjesec kao 
predujam za radnje, koje će napisati i u njega objelodaniti. 
Ovdje je ostao do listopada buduće godine, pa je u to doba 
preveo martirij sv. otaca s brda Sinaja, i to u jeziku 14. vieka 
tako vješto, da su svi držali prievod radnjom iz Danteova 
vieka. Osim toga je priredio novo izdanje Petrarkinih djela 
s bilješkama, koje su posvjedočile, da je Leopardi ne samo 
izvrstan klasičan filolog, nego i dobar poznavalac talijanskoga 
jezika i književnosti. U isto doba izadje nova zbirka Leopardi- 
jevih izvornih i prevedenih pjesama godine 1826. u Bologni 
(Versi del Conte G. Leopardi), u kojoj je uvrštena krasna 
pjesma Carlu Pepoliju i nekoliko omanjih sastavaka u prozi. 
Ovi su sastavci izlazili što u »Antologiji« (u Firenzl), što u 
»Raccoglitoru« (u Bologni). 

Boraveći u Bologni upoznade se pjesnik sa groficom Mal- 
vezzi, duhovitom i naobraženom gospodjom, koja je sama 
proučavala latinske pisce i prevela Ciceronov »Somnium Sci- 


pionis«. Srce se pjesnikovo razplamti jasnim plamenom. Pjesnik 
piše bratu Karlu list pun zanosa, pripovieda mu, kako ga je 
osvojila grofica svojom duhovitošću i gracijom, pa nadovezuje: 
»Ovo poznanstvo stvara znamenitu epohu u mojem životu, jer 
me je oslobodilo od zablude, jer me je uvjerilo, da ima još 
u svietu radosti, koje sam držao nemogućim, i da sam još 
vrstan za trajne obsjene pored sve svoje spoznaje i ukorienjene 
navike. Ona je moje srce opet probudila od sna, dapače od 
podpune smrti, koja je već mnogo godina trajala«. 

Pored svega žara čini se, da ova ljubav nije imala du¬ 
bljega koriena. Bar u kasnijim listovima i u Ranierijevu opisu 
Leopardijeva života nema više o tom spomena. 

Pošto je zimu god. 1826./27_ prezimio u očinskom domu, 
vidimo ga, gdje s proljeća putuje u Firenzu. Poslije kratkoga 
boravka u Bologni, stigne u Firenzu u lipnju. Težka bolest 
očiju mučila ga cielo ljeto, tako da je gotovo uviek čamio kod 
kuće, ne mogući ništa raditi. Znameniti ljudi u gradu, domaći 
i tudji, Niccolini, Gino Capponi, Frullani, Giordani, Colletta, 
Manzoni, koji je došao iz Milana, i Bunsen pohadjali su ga u 
bolesti, i bar na mahove razbijali onu crnu maglu, koja bi se 
na prisiljenoj dokolici hvatala oko pjesnikove duše. Zimu go¬ 
dine 1827./28. zimovao je u Pizi, kamo je otišao poradi bla¬ 
žega podneblja. Ondje mu je bilo nešto ugodnije, bar u pis¬ 
mima hvali dobri zrak, toplo sunce, ljepotu grada i prijazne 
stanovnike Pored sitnijih radnja bavio se u Pizi oko talijanske 
krestomacije, koja je u dvie knjige izišla u Milanu o trošku 
Stellinu godine 1827. i 1828. — Ljeti godine 1828. nalazimo 
ga opet u Firenzi i premda mu je bilo nešto bolje, ipak go¬ 
tovo u svakom listu čitamo tužbu na rdjavo zdravlje. Leopardi 
je opet mnogo obćio sa starim prijateljima, koji su se skupljali 
u čitaonici knjižara Vieusseuxa, izdavača Antologije. U tom je 
krugu udaren temelj preporodu Italije, osobito s pomoću nove 
narodne liberalne stranke, koja se protivila potajnim društvima 
i urotama, te zahtievala i najzad izhodila pravo slobodnoga 
razvoja, liberalne ustanove i svrgnuće tudje vlasti. Leopardi je 
drugovao s njima, ali se nije mogao ugrijati za njihov rad, 

bit će zato, što je b.o u obće pesimist. Bilo bi krivo tvrditi, 
da je zato Leopardi bio protivnik slobode. 

Ljeti ove godine umrie mu mladji brat Luigi. Taj slučaj, 
a još više nestadak novaca prisile pjesnika, da se pod jesen 
vrati u Recanati. Nekoj prijateljici piše prije polazka: »Grozna 
noć Recanatinska čeka me.« Tako je i bilo: on ostade od stu¬ 
denoga godine 1828. do svibnja 1830. god. u zavičaju, a onda 
ga ostavi, da se više nigda ne povrati. 

Ovo vrieme pripada medju najtmurnije odsjeke njegova 
života: ne može stvarati, a misli ga izjedaju; Recanati zove 
svojim zatvorom, svojim paklom, a život u tom mjestu — 
purgatorijem; jedared piše: »Poginuo bih od bjesnila, gadjenja 
i sjete, kad bi se moglo umrieti od tih zala.« On nastoji na 
svaku ruku, da ode od kuće, ali velika domovina nema za 
njega nikakova mjesta. Najzad ga ponude profesurom iz Parme, 
no profesurom — prirodnih znanosti! Najgore mu je zimi 
god. 1829. 30., kako pokazuje pjesma »Uspomene«, spjevana 
u isto doba. Pjesnik se oštro tuži na domovinu i na svoju 
nesreću, što mora bez ljubavi i bez života kutriti u malenom 
gniezdu. Već mu se činilo, da sam pjeva svoju nadgrobnicu, 
ali ga mlado proljeće opet oživi i on zapjeva divnu pjesmu 
»Preporod«. 

U svibnju godine 1830. ostavi Leopardi svoj zavičaj i 
obitelj, da ih više ne vidi. Preko Bologne krene u Firenzu. 


IV. 

Leopardi se nadje opet u kolu svojih starih prijatelja, i 
ostane medju njima do 1. listopada godine 1831. Razabravši, 
da ne može više stvarati, poimence da ne može urediti mnogo¬ 
brojne filologijske rukopise, predade svoju filologijsku gradju 
prijatelju, Švajcaru Ludwigu Sinneru, koji izbor objelodani u 
knjizi: »Evcerpta ex schedis criticis Jacobi Ltopardi, comitis. 
Bonae 1834.« I izdavači Didotova izdanja Stephanova rječnika 
»Thesaurus linguae Graecae« imali su priliku, da se koriste 
Leopardijevim rukopisima. Ovi su rukopisi poslije Sinnerove 

smrti predani »Biblioteci Magliabecohiani« u Firenzi, gdje se 
još sada nahode. 

Za svoga boravka u Firenzi objelodani Leopardi novo 
izdanje svojih pjesama (Canti del Conte Giacomo Leopardi. 
Firenze 1831.), u kojem imadu na broj 23 pjesme, neke su 
medju njima nove. Pjesnik ih je posvetio »svojim prijateljima iz 
Toskane«. U posveti veli, da je sve izgubio, a dobio je samo 
prijatelje. Medju njima se iztiču osobito Ranieri, onda učeni 
Pietro Giordani i Colletta, pisac čuvenoga djela »Storia del 
reame di Napoli dal 1734. šino al 1825.«. 

U ovim novim pjesmama nalazimo bitnu razliku prema 
pjesmama iz mladenačkoga doba. Leopardi je sasvim napustio 
strogi, Petrarkin oblik canzone. Na njegovo mjesto dolazi slo¬ 
bodniji oblik, u kojem su kitice nejednake i različite dužine, 
a slikovi (rime) nalaze se samo ondje, gdje se lako i prirodno 
nadavaju. Rima se nalazi redovno na kraju kitice, a neriedko 
dolazi i rimalmezzo, t. j. svršetak stiha rimuje se ne sa svršet¬ 
kom drugoga stiha, nego sa njegovom cezurom; a tim se po Jaje 
govoru neka osobita melodija. Osim ovoga slobodnijega oblika 
canzone nalazimo i Verso sciolto, koji odgovara englezkomu 
»blankversu«. Ali ne samo u stihu, nego i u jeziku pokazuje 
se težnja na jednostavnost: latinizmi prvih pjesama izčezli su 
u novim pjesmama, isto tako nema u njima one naprave rieči 
i nadute emfaze, koja se rado nalazi u književnostima juž¬ 
njačkih naroda; a još manje imade »concetta«, onih epigra- 
matskih oštrica u misli, kojima se Talijani inače toliko dive. 
U izboru izraza pogadja pravu mjeru, opisima i pridjevima 
tvrduje, u svemu izbija jednostavnost, golota i istina. Piinije 
veli za grčku skulpturu: graeca simplicitas est nihil velare 
(grčka je jednostavnost ništa ne kriti), a to je postalo geslo 
Leopardijevo, po kojemu se bitno razlikuje od ostale lirike 
tadašnje Italije. On umije svoju misao uviek izraziti jasno i 
istinito, zato se i doimlju njegove pjesme svakoga svojom iz- 
ravnošću. Učitelji su bili Leopardiju u tom poslu stari klasici, 
ali se mnogo naučio i od Engleza, kojima se mnogo divi. 
O poeziji svojih zemljaka veli pjesnik: »Stihotvorstvom i 

drugim takvim ludorijama radimo samo u prilog svojim tira¬ 
nima, jer književnost ponizujemo do igračke i dangube, a ipak 
bismo samo književnošću mogli udariti trajnu osnovu narodnoga 
preporoda«. De Sanctis veli za Leopardijev jezik ovo: »Danas, 
kad su mnoge misli i slike dugom upotrebom već zastarjele, 
ne možeš jednostavne stvari jednostavno pripoviedati — bez 
pogibli, da ne dosadiš čitatelju. Odatle potječe ona potjera za 
riečima, ono gomilanje metafora, ona zvonkost u glasovima, 
epigramatsko zaoštrivanje, neobičnost u slikama, rafinovanost 
u čuvstvima: sve su to sredstva protiv običnosti. Leopardi je 
naprotiv umio u poeziji obnoviti staru jednostavnost, istinu 
prirode tim, što je pomladio cieli 'pjesnički sviet i povratio 
ga njegovoj izprvičnoj nepokvarenosti. On kazuje neobične 
predmete bez ikakova spoljašnjega nakita, ali u jezgri liepo; 
prispodobe ili metafore tražiš uzalud, kao i neobične izraze, 
koji odvraćaju pozornost; pred nama stoji živa slika, a rieči 
zaboravljamo«. Na drugom mjestu nastavlja slavni književni 
historik ovako: »Giacomo je Leopardi u nas (Talijana) ob- 
navijač veličanstvene poezije. Njegova nam lirika u svojoj cje¬ 
lini podpuno prikazuje svemir, s one visine, sa koje ga je pro¬ 
matrao Dante; ipak je medju njima ta razlika, što je u Dante-a, 
dogmatika i doktrinarca, bilo potrebnih svojstava, da stvori epo¬ 
peju, naprotiv Leopardi nam je, prožet tolikom skepsom u 
umu i tolikom vjerom u srcu, mogao i smio u svojem oba- 
ranju svih načela podati samo liriku, izraz unutrašnjega raz- 
kola, tugu poradi smrti pjesničkoga svieta, dapače same 
poezije.« 

Dne i. listopada 1831. god. iznenada ode pjesnik u Rim, 
da ondje prezimi, ne kazavši za to nikomu ni biele. Prijatelji 
■su koješta naslućivali. Iz njegovih pisama saznajemo, zašto je 
■tako naglo ostavio Firenzu. U tom je gradu Leopardi zavolio 
neku po duhu i po ljepoti odličnu gospodju, pa je mislio, da 
mu ona ljubav uzvraća ljubavlju, ali se prevari, te naglo ostavi 
grad. Neki prijatelj reče u toj prigodi za njega: »Leopardi non 
era fatto da amare« (L. nije bio stvoren za ljubljenje). Vjero¬ 
jatno je, da su se ovi dogadjaji odrazili u pjesmi »Aspasia« i 

»A se stesso« (Sebi samomu). U »Aspasiji« pripovieda, kako 
ju je prvi put vidio, zatim govori o razočaranju, jer je mislio 
naći u njoj svoj ideal, napokon veli, da je sad opet slobodan, 
i pozdravlja razum i slobodu poslije dugoga robstva i dugoga 
ludila; utjeha mu je, što može nepomičan ležati na travi, gle¬ 
dati more, zemlju i nebo — i smijati se. U drugoj pjesmi 
(Sebi samomu) provaljuje strastan izraz vrućega, ali uviek pre¬ 
varena srca, govori o posljednjoj obsjeni i prezire »neizmjernu 
izpraznost svega u svietu«. 

To je poklik očajničkoga srca, koje više ne vjeruje ni Bogu 
ni svietu ni samomu sebi. Lako je pomisliti, kako je bilo u 
duši pjesnikovoj ove zime. Zdravlje mu bješe rdjavo, tako da 
je riedko izlazio na polje, pa je u polovini ožujka god. 1832. 
ostavio Rim, ne pohodivši Sv. Petra, ni Colosseja, ni Fora, 
ni muzeja. On se vrati u Firenzu, gdje ostade do jeseni bu¬ 
duće godine. Pisma bivaju, sve kraća i rjedja. Oči mu ne dadu, 
da što radi, a uza to ga mori i nestašica novaca, tako da mu često 
nedostaje hljeba. Otac ili nije mogao ili nije htio podupirati 
sina, a sin je opet rekao, da će se samo mrtav vratiti u Re- 
canati. Tako ostade sirota i bez doma. Uza sve to morade 
kadikad pisati otcu. Jednom mu piše: »Ne znam, dopuštaju 
li vam domaće prilike, da mi dadete dvanaest škuda mjesečne 
podpore. Dvanaest škuda jedva dostaje za pristojan život, premda 
je Firenza najcjenji grad u Italiji. No ja i ne ištem, da pri¬ 
stojno živem. Odreći ću se svega, samo da sastavim kraj sa 
krajem, ako dobijem dvanaest škuda. Bolja bi bila smrt, ali 
smrt valja očekivati od Boga«. Na drugom mjestu piše: »Jaše 
ne mogu sam uzdržavati, pa kad ne mogu prosjački, snaći ću 
se u priekoj nuždi, da umrem od gladi!« Češće mu se po¬ 
vraća misao, da bi se ubio, ali priznaje, da nema u njega dosta 
snage za taj čin. U kakovu je tamnu noć sjete klonula ova 
plemenita duša, najbolje se razbira iz maloga spisa u prozi, 
koji je prvi put štampan u njegovoj knjizi »Operette morali« 
u Firenzi god. 1834, a ime mu je: »Razgovor Tristanov s 
prijateljem«. 

V. 

Tako se primičemo k posljednjemu odsjeku njegova biednog 
života, kad se pjesnik malko prediže od nevolje, kad se bar 
kadikad ublažuju njegove tjelesne boli, kad se čini, da nje¬ 
govan vjernim prijateljem zaboravlja predjašnje jade, i kad blago 
večernje rumenilo obasjava njegov život, prije nego će na nj 
bez velike borbe pasti vječna noć smrti. 

Do jeseni godine 1833. ostane Leopardi u Firenzi, a onda 
krene preko Rima, gdje se ustavio mjesec dana, u Napulj, kamo 
je stigao 2. listopada. To je bila posljednja postaja njegova 
putničkog lutanja, ovdje proživje neprekidno četiri posljednje 
godine svoga života. Očevidno je, da je na posljedku našao 
luku mira: njegove tužbe jenjavaju, oči se popravljaju i u njega 
prestaje ona čežnja za neprestanom promjenom boravišta. Mlad 
Napuljac Antonio Ranieri, deset godina mladji od Leopardija, 
zanesen njegovom poezijom približio se pjesniku, najprije ga 
potraži u Pizi, u Firenzi je već s njime stanovao, i napokon 
ga ponuka, da preseli s njime u Napulj. Leopardi je i ovdje 
stanovao zajedno s Ranierijem u Capodimontu, višem dielu 
grada Napulja, ili pak u zaseoku udate Ranierijeve sestre na 
podanku Vezuva blizu Porticija. Kako se malo oporavio, mogao 
je izlaziti i uživati krasnu prirodu ovoga »vrta Evrope«. Cesto 
je znao otići u Mergellinu i preko Posilippa, ili morskom 
obalom do Pozzuolija i Kuma; s Capodimonta bi salazio u 
katakombe, a sa podanka Vezuva odlazio bio u Pompeje i 
Herkulan. Divna okolica, zdravi uzđuh, ugodno drugovanje 
sa znancima, pohodi znamenitih ljudi iz tudjine i domovine, a 
osobito prijateljstvo Ranierijevo i njega Ranierijeve mladje 
sestre Paoline prijali su Leopardijevu zdravlju. Pjesnik se već 
podavaše vjeri, da bi mogao sasvim ozdraviti. Medju tudjin- 
cima, s kojima se upoznao Leopardi, iztiče se njemački pjesnik 
Platen. S njim je Leopardi usrdno prijateljovao sve do smrti.. 

Leopardi je u to doba priredio novo izdanje svojih: »Ope- 
rette morali« (Firenze, god. 1834.), spjevao je posljednje can- 
zone: »II tramonto della luna« (zapad mjeseca) i »La ginestra« 

(žutilovka), napisao razne sastavke u prozi (II Copernico, dia- 
logo di Plotino e di Porfirio) i veliku množinu kraćih iskrica, 
umnih rečenica o svietu i ljudima; ova su djela izišla istom 
poslije njegove smrti u izdanju, koje je objelodanio Ranieri u 
Firenzi godine 1845. S osobitim se marom dade na to, da 
dovrši satirično-političnu junačku pjesmu »Paralipomeni della 
Batracomiomachia«, koju je objelodanio Ranieri godine 1842. 
u Parizu takodjer poslije smrti pjesnikove. Ove Ottave rime 
jamačno su najljepše u svoj novijoj književnosti talijanskoj. 
Pjesma ima osam pjevanja; to je satira o nesretnoj buni na- 
puljskoj godine 1830., koja se završila tim, da su Austrijanci 
osvojili kraljevinu; boj se prikazuje na način, kako je Homer 
oslikao bitku žaba s miševima. U toj pjesmi žigoše smiešne 
urote Carbonara i prolazni oganj njihova liberalizma. Najzad 
navaljuje na vjernike sviju viekova. U tom poricanju vjere i 
nade prosievaju amo tamo krasne misli, pune mladenačkoga 
zanosa. Ipak je pesimizam i radikalizam u ovoj pjesmi tako 
ubojan, da se pjesma svakomu ne svidja. Poslije smrti pjesni¬ 
kove štampan je njegov »Epistolario«, koji je objelodanio Viani 
(3. izdanje u Firenzi godine 1864.). Ovo je glavno vrelo za 
Leopardijev život, a dopunjava ga spis Ranierijev: »Notizia 
intorno agli scritti, alla vita ed ai costumi di Giacomo Leo¬ 
pardi« godine 1845. Nadalje su Giordani i Pellegrini pribrali 
Leopardijeve filologijske radnje: »Studi filologici« (2. izdanje 
je izišlo u Firenzi god. 1853.), i na posljedku objelodani Viani 
njegovo djelo: »Saggio sopra gli errori degli antichi«, (6. iz¬ 
danje u Firenzi 1864. god.). 

Godine 1836. i 1837. bjesnjela je na grozan način kolera 
u Napulju. Leopardi se povuče u zaselak podno Vezuva, odakle 
se istom u veljači god. 1837. povratio na Capodimonte. Leo¬ 
pardi je već ozbiljno pobolievao, pokazali su se jasni znakovi 
vodene bolesti, koja je bila posljedica organične pogrješke u 
srcu. Leopardi nije vidio neprijatelja, koji ga je već ščepao, pa 
je mislio samo na koleru i htio po svaku cienu povratiti se u 
zaselak podno Vezuva. Kočija je već čekala pred vratima, 
da ga odveze onamo, — bijaše to po podne dne 14. lipnja 

god. 1837., kad pjesnik u naručju svojega vjernog prijatelja 
nakon kratke smrtne muke izpusti dušu. Posljednje su mu 
rieči bile: »Premalo vidim — — otvori onaj prozor — — 
daj, da vidim svjetlo!« I Goethe je u smrtnoj muci želio 
»više svjetla«. Leopardiju je bilo trideset i devet godina, kad je 
za vazda sklopio oči. 

Zdravstveno je redarstvo u Napulju naredilo, da se sva 
mrtva tiela, dok traje kolera, ukopavaju bez razlike u groblju 
za koleru, i to najkasnije 24 ure iza samrti. Ranieriju je još 
preostala zadaća, da mrtvomu tielu svoga prijatelja podade po¬ 
sljednju počast i da ga očuva od zajedničkoga groba na napo¬ 
menutom groblju. To je bila mučna zadaća u gradu od pola 
milijona stanovnika, u kojem bjesni pošast. Ipak podje Ranie¬ 
riju za rukom podmititi policiju i obići naredbu, pa tako bi 
mrtvo tielo zakopano u župničkoj raci crkve sv. Vitala, koja 
se nalazi izvan Napulja u predgradju Fuorigrotti na cesti prema 
Pozzuolima. Ondje počiva pjesnikov pepeo u blizini Vergili- 
jeva i Sanazzarova grobišta. Ranieri je postavio svomu prija¬ 
telju u crkvi spomen-ploču, za koju je nadpis sastavio Gior- 
dani. Odozdo se nahodi u reliefu Minervina ptica sjedeći na 
starinskoj svjetiljci, a naokolo zmija u kolut savita; u načelku 
se vidi leptirića, koja lepeće kroz lovorovo i hrastovo granje. 

VI. 

Pjesnik je napokon našao mir. Potomstvo treba da ocieni 
njegova djela. Ne treba ni spominjati, da je sud o Leopardiju 
izlazio veoma različit prema tomu, na koje je gledište prosu- 
djivač stao. Obično su navaljivali na njega poradi vjere i po¬ 
litike. Medjutim Leopardi nije bio nikakav politik, a još manje 
strančar; pa ako se tudjio od liberalne stranke u Italiji, ne 
može se reći, da je bio bez političnih ideala. Treba samo ogledati 
njegove pjesme, pa ćeš odmah vidjeti, kako Leopardi gori za 
domovinu. Kao filozof Leopardi podavao se svojoj metafizici. 

U početku se prislanjaše Leopardi u svojim radovima uz 
Alfierija, ali doskora udari novom stazom sasvim samostalno. 
U Leopardija doista imade mnogo, što nas podsjeća klasične 

starine: slog mu je veličanstven a ipak jednostavan, misli mu 
teku jasno i pravilno, prikazivanje je nekićeno i prirodno, patos 
mu je dostojan i prav, svoja mišljenja očituje plastično, kako 
to nahodimo i u klasičnih pisaca. No inače je sasvim moderan, 
koje u čemu upravo protivan starini; najpače se to pokazuje u 
kultu individualizma i u čuvstvenoj dubini, po čemu postaje 
moderan pjesnik. 

Leopardi je radio u doba restauracije, kad su vihri revo¬ 
lucije već utišali; u taj par nije tiranija nigdje bila tako ne¬ 
snosna kao u Italiji: potajna družtva, urote i bune mnogo¬ 
brojnih rodoljuba išle su za tim, da se tomu nasilju što prije 
doskoči. 

I književnost je zašla u tu borbu; vec je davno umrla 
nauka, da je umjetnost sama sebi svrha, te je novo doba upo¬ 
znalo, da je književnost samo pomagalo za preporod naroda. 
Na čelo novoga književnog pokreta stane tako zvana »Lom- 
bardijska škola«, kojoj je bilo glavno sielo Milan. Članovi ove 
romantičke škole bili su Alessandro Manzoni, Tommaso Grossi, 
Silvio Pellico u liepoj knjizi, Cesare Cantu, Cesare Balbo, 
Carlo Troja, Vincenzo Gioberti u povjesti i politici. Oni su 
se pouzdavali, da će papa Pio IX. ujediniti Italiju. 

No bilo je već i takovih ljudi, koji se nisu nadali nika- 
kovu uspjehu, pa se podali očajnoj filozofiji, da u obće nema 
sreće. Leopardi je bio takav duh, koji je zapao u tmine ove 
očajne filozofije. U Evropi nalazimo u isti mah i po drugim 
zemljama, da ponajveći umovi mišljahu više ili manje onako 
kao i Leopardi. Byron, Platen, Lenau, Heine, A. de Musset, 
Puškin, Lermontov, Mickiervicz, Schopenhauer pokazuju, da 
Leopardi nije bio osamljen tumač »svjetske boli« (»dolore 
universale«), U to je doba »svjetska bol« upravo sjedila na 
priestolu poezije. 

Pesimizam nije čedo modernoga vieka, prve mu se klice 
javljaju u najdavnijoj starini indijanskoj, nalazimo ga u bibliji, 
i vedra poezija grčka nije bez njega, Shakespeare ga je pun. 
Montefredini u svojoj velikoj knjizi o Leopardiju prikazuje u 
posljednjem poglavlju najvažnije momente, gdje se u povjesti 



i5_8 


Giacomo Leopardi. 


Giacomo Leopardi. 


svjetske književnosti javlja pesimizam. No u ovih raznih pje¬ 
snika pesimizam nije stalno svojstvo, nego samo na mahove 
potamnjuje njihovo obzorje. Istom u ovom našem stoljeću 
postao je pesimizam podpuna filozofija nekih umova. Leopardi 
je prvi od pjesnika svu poeziju posvetio samo pesimizmu; on 
»svjetsku bol« izražava na patetičan način, te u svim svojim 
djelima govori neprekidno samo o biedi ljudskoga života, o 
nevriednosti života, o pobjedi zla nad dobrim i o sladkosti 
smrti. Život je čovječji, misli Leopardi, neprestana muka, koja 
se završuje smrću; sliepa sudbina upravlja čovječanstvom, pa je 
čovjek dotle, dok ga prati obsjena, u mladosti sretan, i to samo 
s pomoću ljubavi. No ljubav prolazi kao i mladost, život se 
probija kroz boli i dosadu tako, da je poslije toga, kad se 
čovjek probudi od mladenačkih sanja, smrt najbolja. Evo Leo- 
pardijeve pjesme »Ljubav i smrt« (u Pucićevu prievodu): 

Negda sreća Moranu i Lelja 
Braću skupa rodi: 

Te jur od njih stvora ljepših 
Ni na zemlji ni na nebu nije, 

Od jednoga blago sve izhođi. 

Svaka radost velja, 

Što po moru bića se razlieva; 

Svakih jada druga 

Oprašta nas i svakakvih tuga; 

Prekrasna ta dieva 
Blagovida, a ne licem huda, 

ICak’ plašivi namišljaju ljudi. 

Rado Lelju djetetu 
Približa se svuda, 

I nad ljudskom cestom skupa lete, 

Sam razgovor ozbiljnijeh grudi. 

A čovjeka nije svjestnijega 
Do ljubavlju ranjena; 

Nitko život ne prezire jače, 

Nit za drugog gospodara preče, 


No za ovog, vidjeti ćeš njega 
Poginuti spravljena. 

Jerbo gdje je Leljove pomoći, 
Sloboda se rodi i skoči, 

I ne praznim mislima, 

Čim s’ obično pomaže, 

Nego samim ljudima 
Ljudski porod pametan se kaže 

Kako s prva se zamete 
U dno srca ćućenje ljuveno, 
Skupa s njime tiho, umoreno. 
Njedra hoće da nam ugnijete 
Nekakova od smrti požuda; 
Kako, ne znam, to je svuda 
Prvi znamen iskrene ljubavi; 
Možd’ nas ova zaplaši pustinja, 
Možda zemlja čovjeku se javi 
Kao tudja pokrajina 
Bez te nove, same, nedospjetne 
Blaženosti, za kom mišlju gine; 
Pa kako li kroz uzroke njene 
Srcem već proćuti 
Godinu nemilu, 

Tako htio bi počinuti, 

Htio bi prije u luci se naći, 
Neg’ pokuša silu, 

Koja bukom okolo se mrači. 

Pa kada sve zahvati 
Ova moć strahovita 

I srcem nam nepobjedna mlati, 
Oj koliko krati 

Tebe, smrti, požudom gorućom 
Taj nesrećni Ijubovnik poziva! 

II večerom ii kad zora sieva. 

Odloži li umoreno tielo, 

Kolikrat bi blaženim se zvao, 

Da bi s’ odtud nikad ne digao, 

Ni svrnuo sunce zriet nemilo! 

I još na zvek mrtvačkoga zvona 
Na popievke, kim provode 
Mrtvu čeljad do vječnog žabica, 
Kolikrati uzdasima 
Iz dna srca usiona 
Nenavidi tog, koj’ ode 
Počivati s mrtvacima! 

I sam puki narod s sela. 

Kome nije krepost iz nauke, 

Sama cura stidna i nesmjela, 
Kojoj bi se kosa nadizala, 

Kada prije smrt bi spominjala, 
Grob sad smije i grobne okove 
Okom stalnim razgledati, 

Smije nože i otrove 
Hladnokrvno razmišljati 

I neukom svom pameću 
Plemenitost smrti razumije. 

Morani se tako kreću 

Svi Leljovi nauci. A često 
Unutarnji takav boj postade, 

Da ga trpjet narav kadra nije, 

Pa ii slabo tielo pade 

Pod udarcim krepkijem, i čvrsto 

Bratskom silom Morana slastvuje, 

II tak’ Leljo u dubini kuje, 

Da ko moma samođruga 
Taj je seljak neučeni 
Svojim rukarn usiljeni 
Mlada svoja ljeta zakopao. 

Sviet se njima ruga, . . . 

Za to Bog mu mir i starost dao ! 

Iskrenima, blaženima, 

Srčanijem svim ljudima 
Sudba jednog od vas poklonila, 
Oj gospodo liepa, mila, 

Ljudskom rodu najveć skladna, 
Čijoj moći nij’ prikladna 
Moć ikakva od cieloga svieta, 

Nit njom itko, do udesa, vlada. 
A ti, koju od prvijeh ljeta 
Ja zazivljem svedj u slavi, 

Smrti blaga, oj boginjo 
Milosrdna vrhu ljudskih jada, 
Jesam li te igda proslavio, 

Jesam 1’ igda neharnost naroda 
Božanstvenoj tvoj zastavi 
Naknadit se usilio, 

Ne ckni 1 veće, vremena kneginjo, 
Neobičnim molbama se skloni 
I svjetlost mi od oči odgoni. 

A u koje doba goda 
Na moj poziv krila razpneš, 

Za stalno me svedjer nać’ ćeš 
Pravim čelom, oružanim 
I udesu nepođanim; 

Ne da ruku tu proslavljam, 

Sto se krvi mom nevinom masti, 
Ne da ja ju blagoslavljam, 

Ko starinskom podlom časti 
Ljudski porod obično se klanja; 
Nego prazna sva ufanja, 

Kojim sviet se s djecom tješi, 

I sve lude govore i rieči 
Odmetnuvši ća od sebe 
U nikoga nade jedinice 

1 Kasni. 


Sliko iz svjetske književnosti. I. 


II 

Ne polažem van u tebe, 

Te dan samo čekam vedri, 

Kad ću sklonit zađriemljeno lice 
Na đjevičnih tvojih njeđrih. 

Poezija i filozofija Leopardijeva bijahu sasvim lične pri¬ 
rode, on je u obje pravi lirik, koji poznaje samo tugu poradi 
toga, što je njegov život neprekidan niz neprebolnih boli. Leo¬ 
pardi doduše izriekom poriče ovu svezu i u nekoj pjesmi i u 
listovima, ali uza sve to ne može se tajiti, da je lična nesreća 

potisla pjesnika u taj vrtlog očajnoga pesimizma; prevaren u 

svojim nadama žestoko se žali na sviet i na sudbinu čovje¬ 
čjega roda u obće. Sva njegova priroda, njegovi živci, doži¬ 
vljaji gonili su ga, da se podade očaju. 

Za cielo nije tek slučajno, što su prvaci evropskoga Par- 
nasa u to doba prožeti nekim pesimizmom; vidimo to u By- 
rona, Heinea, Leopardija, Puškina i drugih, a sličan pojav na¬ 
lazimo i u glazbi — u Beethovena i Schumanna. Većinom su 
lični neuspjesi ili nesreće bili uzrokom, da su se ovi ljudi od¬ 
ricali vedrih nada. Zanimljivo je, da se u svih ovih velikih 
pjesnika nalazi neka zajednička crta, na ime u njih preteže 

lirički smjer, a za dramu i objektivni ep nisu toliko vrstni. 

I Schopenhauer nije bio sretan u životu; dugo je boravio 
u tudjini, s majkom i sa sestrom nije skladno živio, htio je 
da zadobije profesuru u sveučilištu, ali mu to ne podje za 
rukom, ostao je bez obitelji pa za tridesetgodišnjega samotnog 
života u Frankfurtu steče nadimak »mudraca misantropa«. On je 
pravi filozof svjetske boli; Leopardi nije ga poznavao ni po imenu, 
ali je zato Schopenhauer veoma mnogo proučavao pjesme Leo- 
pardijeve i nakrcao svoja djela njegovim mislima. Schopenhauer 
je dakako već i prije izrekao svu oštrinu i bezutješnost svoje 
nauke, u doba, kad su istom prve dvie Leopardijeve canzone 
bile štampane. 

Schopenhauer veli, da nije nitko ovoga predmeta o ni- 
štetnosti svieta i života tako temeljito i podpuno izerpao kao 
Leopardi. Dok neki drugi pesimistični pjesnici bježe u carstvo 

prirode, da olakšaju svoje boli, Leopardiju je i priroda nepri¬ 
jateljsko, ili bar bezćutno biće, koje se pokorava višim zako¬ 
nima i ne mari za naše boli. Najjasnije je to izrazio Leopardi 
u svojem »Razgovoru Islandca s prirodom«. 

Protiv podpunoga pesimizma duh je novoga vremena po¬ 
krenuo drugu struju, ideju neprestanoga usavršivanja. Byron, otac 
romantike, sam je ostavio tabor neplodnoga jadikovanja i izišao 
na junački mejdan, da s mačem u desnici priskoči u pomoć 
Grcima i da se na helenskim poljanama žrtvuje za slobodu. 

Leopardi nije stvorio svoje škole u Italiji, premda je našao 
posljedovača. On stoji u velikom sustavu talijanske umjetnosti 
osamljen kao dub u gori. Pa premda je Leopardi u svojoj 
poeziji pun očaja i negacije, ne će ga ni najpobožniji čovjek 
osudjivati, jer je bila prekomjerna ona nevolja i nezaslužena 
ona patnja, koje su pjesnika navele, da poriče Providnost i 
proklinje prirodu. 



* 

lasična književnost njemačka pod kraj prošloga vieka po¬ 
vodila se za starinom u sadržaju i obliku, romantična 
pak književnost, koja se pomolila iza nje, prislonila se uz 
srednji viek, no obje nisu marile za sadašnjost, za savremene 
društvene i političke prilike. Jednoj je bio ideal u tamnomo- 
drom zraku Helade, a drugoj u katoličkom nebu srednjega 
vieka. 

Izmedju godine 1820. i 1848. javi se nova književna opo¬ 
zicija, kojoj je pred očima sjao moderni ideal, ideal bez mi¬ 
stike. S nekom žurbom, koja je prozi previše podavala novi¬ 
narski slog i gradila samo lirsku ili fragmentarnu poeziju, dali 
su se pjesnici i književnici ove poezije na to, da moderni 
život uvedu u književnost. Trebalo je žestoke borbe, da se 
osvoji mjesto, pa se zato šala i satira javljaju u Njemačkoj 
s tolikom snagom, kakove prije nisu nigda imale. To je ona 
čežnja za slobodom, koja je dovela najprije Heinea i Bornea 
do toga, da književnosti probiju nove putove, a iza njih iz¬ 
laze na mejdan mnogi drugi pisci, koje obično označuju ne- 
odredjenim imenom »Mlada Njemačka«. 

Ovoga se kola ljudi doimaše u prvom redu Lord Byron, 
komu se već divio i ljubio ga stari Goethe. Njegov neobu¬ 
zdani prkos, prezir neslobode, njegova obrana potlačenih na- 

roda, pobijanje društvenih običaja, njegova putenost i spleen, 
a osobito junačka smrt na heladskim poljima — sve je to 
postalo kao personifikacija modernoga duha i moderne poe¬ 
zije. I Heinea ne možeš razumjeti bez Byrona. U doba od 
god. 1820. do 1848. pojavila se u Njemačkoj grdna množina 
umnih djela, no vrieme vrši prvu, ujedno surovu kritiku. Od 
sviju ljudi ovoga doba čitaju se danas izvan Njemačke od 
filozofa Feuerbach i još više Schopenhauer, oba više poradi 
izvornosti i smjelosti svojega sloga, nego poradi sadržaja. Od 
pjesnika ovoga doba mnogo se i neprestano čita samo Heine. 
Njega promatraju u Njemačkoj kao koprivu u vrtu; povjest- 
ničari se običavaju opeći na njemu, pa ga proklinju. Za prozu 
njegovu tvrde, da je zastarjela, a za poeziju, da je izhitrena, 
dok se medjutim njegova djela u nebrojenim izdanjima raz- 
pačavaju po svietu. Izvan Njemačke njegova slava živi bez 
prigovora, dapače neprestano raste i napreduje. On zanima 
ljude u Francuzkoj kao da je savremenik; on je jedini tudji 
pjesnik, koga Francuz drži svojim, i to jednim od najvećih; 
nijednoga tudjeg imena ne nalaziš danas u francuzkim knjigama, 
koliko Heineovo, koje se u Francuzkoj spominje s većim za¬ 
nosom nego Shelleyevo ili Poevo. Kad se prije nekoliko go¬ 
dina pitalo, koja je stotina djela svjetske književnosti najvred¬ 
nija, u svim romanskim i slavenskim zemljama bijaše na listi¬ 
nama Heineovo ime medju prvima; najviše se začudila nje¬ 
mačka štampa, kad je na englezkim listinama bio od sviju 
njemačkih spisatelja najčešće napomenut Heine, a naprotiv 
bijaše englezkih listina i takovih, koje nisu Goethea ni na- 
pomenule. 

Ovu svjetsku slavu Heineovu valja odbiti ne samo na 
vrline njegova pjesničkoga talenta, nego i na to, što imade 
velikih česti u njegovim djelima, koje može razumievati i čo¬ 
vjek male naobrazbe, i za koje se ne ište duševna plemeni¬ 
tost, da ih uzmogneš uživati; dapače duševna će plemenitost 
prije umanjiti užitak. Ondašnje kolo pjesnika nema velikaša 
prvoga reda, dapače samo jedan od njih može se u obće 
ubrojati u veoma visok red: a to je Heine. Ovi pjesnici 

opozicije nisu ostavili mnogo, što bi bilo veliko; oni rade 
ponajviše tako, da nieču, oslobadjaju, čiste, provjetravaju; ovo 
je kolo jako svojom sumnjom i svojom mržnjom na robstvo, 
u obće svojim individualizmom. 

Nikada nije bio njihov ugled u Njemačkoj tako neznatan, 
kao danas. Sadašnje mladje pokoljenje živi u ujedinjenoj Nje¬ 
mačkoj, pa ne mari više za stare sanjarije o tom, kako bi se 
jedinstvo moglo izvesti, i presito je vječnih rugalica, kojima 
su tadašnji pisci navaljivali na njemačku pospanost i neradi- 
nost, na njemačko pedantstvo i navijanje teorija, odkad je 
praksa pokazala, što može učiniti grdjena Njemačka u zgodnoj 
prigodi. 

Prije pola vieka spisatelji su neprestano uzdizali Francuzku 
na štetu Njemačke, pa ih zato mladji sviet drži rdjavim pa¬ 
triotima i nevaljalim prorocima. Samo malina može razabrati, 
kako su ona žuč i žestina koristile kasnijemu prekretu u Nje¬ 
mačkoj. 

I Heineu se mnogo prigovara; najprije ga prekoravaju 
poradi ljubavi k Francuzkoj i njegove frivolnosti; zatim mu 
upisuju u grieh njegovo negermansko porietlo i dosjetku, 
osjetljivost, kicoštvo i razuzdanost; najzad osudjuju drzovitost, 
s kojom iznosi svoje poganstvo. U današnjoj Njemačkoj ne 
vriede toliko istina k ljubavi, samostalnost, finoća i ponos, 
koliko vršenje dužnosti, korektnost, gradjanska stega, vojnički 
polet; u Heineovo je doba bilo baš naprotivno. Stege nije 
nitko cienio, pa je i čuvstvo čovječnosti bilo vrednije nego 
narodno osjećanje. Patriotizam bješe krepost, koja nije bila 
toliko potrebna kao čovječnost; najbolji su umovi mislili, da 
pravednost ne prestaje biti krepošću, ako se vrši i prema tu- 
djemu narodu. 

U Fteinea se spojio abstraktni radikalizam sa mržnjom na 
Prusku, za koju Heine nije naslućivao, kakova će joj biti bu¬ 
dućnost, niti znao, kolika joj je snaga. 

U bečkom je kongresu nakon dugoga otezanja Pruska 
dobila renske zemlje, pa je tako tudji živalj došao pod prusko 
žezlo. Ovim je krajevima nekoč išla medja Kelta i Germana, 

ovdje se utisnula rimska vojnička pokrajina, ovuda u prošlom 
vieku nema nikakova traga duhu Fridrika Velikoga. Prusi su 
zazirali od Porenaca, a Porenci su im vraćali šilo za ognjilo; 
Prusi su bili i ostaju tudji u renskim predjelima. Berlinac se 
kao činovnik u Kolonji ili Diisseldorfu vladao obiestno, sve 
je prezirao; Porenac pak držaše namještaj u Pruskoj kao za 
progon u Sibir. Odasvuda se čule tužbe, da Prusi ne umiju 
osvojiti srca plemena, koja su došla pod njihovu vlast. 

Heine se rodio na koncu prošloga vieka (g. 1797.) u Diissel- 
dorfu; ovaj je grad bio šest godina u vlasti francuzkih pre- 
vratnih četa, sve do godine 1801., kad je predan knezu Maksu 
Josipu. Kad se Makso Josip godine j8o6. zakraljio, predade 
grad velikomu vojvodi Joahimu Muratu. No već god. 1808. 
zapade grad najstarijega, još nedoraslog sina kralja holandij- 
skoga, kojemu je bio skrbnik Napoleon. Tako se započne u 
gradu uprava sasvim na francuzku, kmetstvo bi ukinuto, pre- 
uredjeno pravo i uvedena podpuna sloboda vjerska. Poradi 
vjerske slobode pozdravili su Porenci Mojsijeve vjere Napo- 
leona kao spasitelja od tisućgodišnjega robovanja. 

Bez sumnje je ova sveza sa smjelim i pobjedničkim Fran¬ 
cuzima onoga vremena mnogo pomogla, da okrilati Heineov 
duh, i da zadade prvi udarac štovanju autoriteta u Heineovoj 
duši. Njegova se prirodjena dosjetka razvijaše prema onomu, 
što Francuzi zovu »esprit«. Ovdje je uhvatilo prvu klicu Hei¬ 
neovo poštovanje Napoleonova genija. Neki misle, da je Heine 
jedini u njemačkoj književnosti, koji se divio Napoleonu. Ali 
to nije tako. Wieland je već cienio Napoleona, već godine 
1798. reče, da se Francuzkoj hoće diktator. I Goethea je za¬ 
čarala veličina Napoleonova, dapače još poslije ruske vojne 
Goethe je uz Napoleona. Učitelj Heineov poznati filozof Hegel 
zanosio se Napoleonovim likom. Kao što se veli za Goethea, 
da je pucnjavu topova u bitci kod Jene upotrebio, da se sa¬ 
svim na tiho vjenča sa Kristijanom Vulpiusovom, tako se tvrdi 
za Hegela, da je u samoj Jeni, dok su gruvali topovi, dovr- 
šivao »Fenomenologiju duha«. Kad je sagledao Napoleona pred 

Jenom, reče, da vidi svjetsku dušu. Heine jamačno nije mi¬ 
slio, da bi njegov zanos za Napoleona trebalo opravdavati. ^ 
Ovaj je kult Napoleonov urodio u Heinea pjesničkim 
plodom prije, nego se u Francuzkoj prometnuo u pošast, a 
dosegao je u Heinea visinu, koja se ne nalazi ni u Beylea ni 
u Huga. Dapače se može reći, da pjesnički izraz ovoga čuv¬ 
stva u Heineovoj pjesmi »Dva grenadira« nadvisuje sve slične 
pojave u francuzkoj književnosti. I Berangerov remek »Sou- 
venirs du peuple« ne dostiže jednostavnosti i veličine Hei- 
neove, premda je ona Berangerova pjesma najbolja francuzka 
u tom smjeru. Samo na oko slavi Heineova pjesma vjernost 
grenadira prema Napoleonu: ona iznosi neomedjen zanos za 
veliku ličnost. Njegovi »Grenadiri« počinju se, kao gotovo 
sve u njega, tiho i jednostavno; pjesnik nas se ne doimlje 
direktnim prikazivanjem, nego nam slika sitnice, u kojima se 
zrcali velika povjest i koje nam podaju mjerilo za nju. 

Za Heineove politične pjesme vele, da su prevratne. To 
je istina, ali je njegova politička strast naperena samo na sre- 
doviečne prilike i ustanove. Heine je protivnik klerikalizma, 
ali nije pravi demokrat. To nam najbolje pokazuje najveća 
njegova pjesma »Njemačka, zimnja priča«. On u ovoj pjesmi 
izazivlje na mejdan i bori se iz bliza. I Goetheu nije prijala 
sadašnjost, i on je bio uvjeren o »podpunoj nevriednosti« svoga 
vremena, ali se bojao, da ne bi pad autoriteta sve samo još 
pokvario. Schillerov patos nalazi oduška samo u dramama slo¬ 
bode. U Heinea naprotiv počevši od godine 1830. nalazimo 
čvrstu svezu pjesama i politike, u njoj mu je sva duša. U 
svoj njemačkoj književnoj i političkoj povjesti, u estetici i kri¬ 
tici, izuzevši Menzela govore Niemci o političkoj borbi Hei- 
neovo s najvećim prezirom. Scherer je maaan prema njoj. 
Dapače, kad je talijanski pjesnik Carducci prije nekoliko go¬ 
dina proslavio Heinea u nekoj odi kao junaka za slobodu, 
Hitlebrana, nekoć tajnik Heineov, koji je pjesnika uviek s po¬ 
štovanjem napominjao, u neku se ruku oprieči Carducciju i 
uztvrdi, da to Heine nije nikada tako svečano shvaćao! 

Valja priznati, da je Heine htio dva puta ugovarati s vla¬ 
stima, i to godine 1828. u Monakovu, da dobije službu, i go¬ 
dine 1837. u Parizu, da izhodi zamišljanim novinama slobodan 
ulaz u Prusku. Pored svega toga, veli Brandes, bijaše' i ostaje 
njegov patos za slobodu — veliki patos njegove duše. On je 
# u Posljednjim godinama doista osjećao, o čemu govori nje¬ 
gova pjesma »Enfant perdu«; on je u istinu bio »izgubljeno 
f tražiš te« u ratu za slobodu, predano puščanomu zrnu. Pa je 
istina, kad u himni, nadjenoj poslije smrti, veli: »Ja sam mač, 
ja sam plamen«. Još i danas vrcaju iskre iz njegova mača, 
još i danas njegov plamen svietli. Mnogi se još griju o nje¬ 
govu ognju. 

Protivnik Heineov Borne veli, da je Heine u politici pre¬ 
vrtljiv, mekan, beznačajan, da laska i demokratima i isuso¬ 
vačkoj stranci. I doista ima, ima u Heinovim izjavama, što 
čitatelja pored sve šale zagoni u čudo: jedankrat udara u ra¬ 
dikalne, dapače prevratne žice, a drugiput uvjerava, da nije. 
Jakobinac, dapače ni republikanac! U Heinea je bez sumnje 
bilo slabosti, taštine, nepostojanosti, ali ipak Heine ostaje u duši 
vjeran svojim načelima. Bit će dakle nejasnoće u njegovim na¬ 
čelima. Ako pomnije proučimo njegova djela, razabrat ćemo, 
da je Heine u isto doba velik štovatelj slobode i izrazit ari¬ 
stokrat. On je s gorućom ljubavlju ginuo za slobodom, ali je 
u isti par osjećao, kao čovjek velike prirode, simpatiju za čo¬ 
vječju veličinu, i budući fine prirode, zgražao se od svega, što 
je srednje ruke. U Heinea nema nijedna kaplja konservativne 
krvi, njegova je krv revolucionarna; ali nema u njegovoj duši 
ni demokratske krvi. Njegova je krv aristokratska, htio je, da 
se genij priznade za vodju i vladara. On pljeska, kad u svo¬ 
jim pjesničkim slikama iz prošlosti ili budućnosti gleda jadna 
cara ili kralja, gdje ga vode pod gilotinu, ali on hoće, da se 
dade caru, što je carevo. Ova se rieč Isusova za cielo najdublje 
usjekla u njegovu cud. On se ne boji ni najljućega boja 
za slobodu, ali zazire od svega, što je srednje ruke, i od li¬ 
beralnoga i od republikanskoga filistarstva, jer je uvjeren, da 
su oba protivnici velike ličnosti i velike slobode. 

Ako Heine slavi marseljezu, čini to poradi toga, jer ju 
drži simbolom velike revolucije. Poštuje li Napoleona, radi 
to, jer je on svladavao kraljeve i stari poredak. Heine je čak 
vjerovao, da bi Nikolaj, silnik ruski, mogao biti vodja evrop¬ 
skih slobodnjaka, jer je Nikolaj bio snažna, razvita ličnost. 
Heine je osjećao, da najzad odlučuju pojedinci i sile; zato se 
ruga slabim vladarima, najpače trima tucetima njemačkih vla- < 
darčića. 

Heine se zgražao od života bez ljepote; Fourierov pha- 
lanstere, velika radionica bez suviška, koji je potreban umjet¬ 
nosti, činjaše mu se, da će se u budućnosti izvesti, ali ga to 
nije zadovoljavalo. Još više ga je ljutila pomisao na život bez 
veličine, u kojem bi svi ljudi bili jednaki ne priznajući ni- 
kakova boljega mjesta genijima. 

Pjesnik je jamačno odabravao revoluciju protiv Ljudevita 
XVI., ali je u isti mah osudjivao Bruta, toga glupana, koji nije 
umio drugo nego da porine nož u velikoga čovjeka Cezara. 
Heine je mislio, da je monarhist, jer je bio cezarovac; mislio 
je, da je demokrat, jer je porietlom iz plebejske kuće i jer je 
prezirao sve povlastice po rodu. Ipak je on u svojem najunu- 
trašnjijem duševnom životu vjeran samomu sebi. Nesklad u 
njegovim političkim simpatijama i tendencijama polazi odatle, 
što je veličinu i ljepotu isto tako ljubio kao i slobodu, i što 
najveći razvoj ljudskoga roda nije htio žrtvovati na oltaru ne- 
prave jednakosti. 

II. 

Henrik Heine rodio se (po svoj prilici) 13. prosinca go¬ 
dine 1797. Njegov otac Samson Heine iz Hannovera bio je 
u mladosti vojnički živežar, pa je bio u častničkom redu. Bio 
je za mladih dana u vojni u Flandriji i Brabantu; no kad se oženi 
Peirom van Geldern, nastani se kao trgovac u Diisseldorfu. 
Bijaše to krasan, miran, ponosit čovjek, srednjega dara, pa i 
trgovac srednje ruke, nije razumievao umjetnosti ni poezije, 
ali je poput djeteta ljubio uniforme i imao »otmene pasije« 
za igru, glumice, pse i konje. Vele, da je upregao dvanaest 


konja, kad je polazio u Diisseldorf. Majka je bila dobro nao- 
bražena, govorila francuzki i englezki gotovo kao njemački, 
bijaše razborita, čuvstvena, u glazbi obrazovana, učenica Rous- 
seau-a, čijega je »Emila« proučavala, divila se Goetheu, rano se 
već protivila predsudi i navadi, te je bila ognjevita rodoljub- 
kinja, dok je otac upirao oči u Napoleona. Uzgajanje joj bi¬ 
jaše najmiliji posao, pa je s velikim marom i strpljivošću od¬ 
gajala svoju djecu. U vjeri bijahu Heineovi roditelji slobodnjaci. 

Pošto svrši židovsku pučku školu, u kojoj je valjada upoznao 
bibliju, značajnu u njegovoj poeziji, podje mladi Heine u ka¬ 
toličku školu, kojom su upravljali francuzki svećenici, ponaj¬ 
više Isusovci. Doma je Heine proživio sretno mladenačko doba, 
a i u školi steče prijatelja i zaštitnika, koji su se zauzimali s 
njime, kad je bio poradi svoje vjere ili podrugivanja izvrgnut 
kakovoj neugodnosti. 

Već u najranije vrieme pokazuje se u Heinea velika ner- 
voznost, koja se očitovala u tom, što nije podnosio nikakove 
buke. Dapače krasan, zvonak glas, kakav je bio u njegove 
sestre, a pogotovo glasovir i glasan govor bijahu mu kao vika 
i buka. I njuh mu je bio tako oštar: dim od duhana bijaše 
mu oduran, kao i Goetheu. Glazbe nije razumievao, a i ple¬ 
sati nije se naučio. Petnaest mu godina bijaše, kad počne pi¬ 
sati stihove. 

Porenska zemlja sa svojim veselim životom, ali i sa svo¬ 
jim sujevjerjem, pričama i legendama; — katolički kult sa 
sredoviečnim zgradama i obredima; — dojmovi židskoga po- 
rietla, biblijske poezije i židskih tadašnjih prilika; — zanos za 
Francuze i za Napoleona u jednu ruku, a u drugu probudji- 
vanje Njemačke: sve mu se to duboko utisnulo u dušu. Dječak 
je najvolio čitati velike humoriste Cervantesa i Swifta. »Don 
Quijote« i »Gulliverova putovanja« bjehu mu najmilije knjige. 

U šestnaestoj godini osjeti svoju prvu romantičnu ljubav 
k Josipi, kćerci nekoga krvnika. Heine ju opisuje, da je bila 
neobična i blieda, plemenitih kretnja, lica fina s velikim tam¬ 
nim očima i ridjom kosom. Umjela je mnogo prostonarodnih 
pjesama, pa se može reći, da je ona prva ponukala pjesnika. 

da se bavi oko narodne poezije; ona se svojom ljepotom i 
neobičnom, grozovitom okolinom duboko kosnu pjesnikove 
duše. Zato opažamo u Heineovim prvim pjesmama mnogo 
misli o grobovima i smrti. 

Od godine 1816. iztisne druga djevojka Josipin lik. Ro¬ 
ditelji su Harry-a (tako mu je zapravo ime) odredili, da bude 
trgovac, jer su vidjeli, kako su Rotschildi sjajno uspjeli. Oni 
pošlju sina u Diisseldorf u trgovačku školu, zatim na neko¬ 
liko mjeseca k nekomu novčaru u Frankfurt, gdje je njegov 
stric Salamon Heine bio prvak medju trgovcima. S pomoću 
svojega strica, o koga je bio pjesnik vezan za svega života, 
otvori Heine godine 1818. u Hamburgu komisionu trgovinu 
englezkim rukotvorinama pod firmom »Harry Heine & Co.«, 
ali je, kako se moglo očekivati, već drugoga proljeća posao 
propao. U stričevoj kući nadje pjesnik ne samo mrznovoljasta 
dobročinca, koji ga nije nikada shvaćao i uviek se na njega 
srdio, nego i treću njegovu kćer Amaliju, koju je pjesnik za¬ 
volio, pa opjevao i prokleo u raznim imenima (Marija, Zu- 
leima, Molly, Evelina, Otilija i dr.). Nikada ne sustaje opisu¬ 
jući njenu ljepotu, ona sja u sjaju ljepote kao Afrodita, njene 
oči, usne i obrazi nalik su na Madoninu sliku u kolonjskoj 
stolnoj crkvi, njene su oči ljubice, ruke su joj liljani i t. d.; 
ali se čini, da ga ona nije ljubila. On se još uviek nadaše, da će 
s vremenom biti njegova ljuba; godine 1821. ona se udade 
za nekoga vlastelina iz Kraljevca, pjesnika to porazi kao munja, 
te je to u pjesmama prikazivao neoprostnom izdajom. 

S pomoću stričevom podje Heine u sveučilište, budući da 
mu je trgovačko zvanje bilo mrzko. Heine god. 1819. podje 
preko Diisseldorfa u Bonn, da se upiše u pravnički fakultet i 
da postane doktor prava, kako je zahtievao stric. 

Upravo u ono doba počnu vlade progoniti »burše« i sve 
narodno nastojanje mladeži, pa tako i Heine, tek što je prispio, 
bio je nazočan kod djačke svečanosti u spomen bitke kod Lip- 
skoga, a to je dostajalo, da ga upletu u malu političku par¬ 
nicu, koja ostade bez uspjeha. To je samo povećalo u njega 
mržnju za reakciju. Svjedočba, koju je dobio iza izpita zrelosti 

u sveučilištu godine 1819., veli, da ne umije grčki, da je pre¬ 
malo vješt latinskomu, da nije mogao odgovarati na pitanja iz 
matematike, ali da »nije bez znanja u povjesti« i da njegova 
njemačka zadaća, i ako je čudno sastavljena, »dokazuje dobro 
nastojanje«. 

Heine bijaše srednje veličine, ridja mu je bila kosa dosta 
duga obavijajući golobrado lice; crta je bio pravilnih, nosa go¬ 
tovo grčkoga, modrih očiju, velikih izrazitih usta, koja su se 
često ovijala hladnim, porugljivim posmiehom, značajnim i po 
njegovu poeziju, napokon neobično bielih ruku. 

Slušao je predavanja o pravu, pa o literaturi i povjesti. 
Od sviju ga se profesora najviše doimaše poglavica roman- 
tičke škole A. W. Schlegel, kojemu je Heine donio svoje 
pjesme. U taj mah piše Heine svoju prvu tragediju »Almansora«. 

Pod kraj god. 1820. preseli se Heine u Gottingen; grad 
mu se ne svidje, pa kad je nakon nekoliko mjeseca poradi 
neznatne prepirke s nekim drugom dobio Consilium abeundi, 
ode godine 1821. u Berlin. Uveden u kuću Varnhagenovu, u 
duševno središte grada, gdje se sabiraše aristokracija krvi, ta¬ 
lenta i naobrazbe, upoznade se s najboljim družtvom berlin¬ 
skim. U nekoj opet gostioni, koja se još sada nalazi u Ber¬ 
linu, sastajao bi se u veče s mnogim genijalnim umjetnicima 
1 književnicima onoga vremena, medju kojima se iztiču oso¬ 
bito Hoffmann i Grabbe. Ovdje mu podje za rukom naći na¬ 
kladnika, koji mu obeća štampati prvu zbirku pjesama i dati 
četrdeset primjeraka za honorar. Knjiga izadje u prosincu go¬ 
dine 1821. i pronese njegove ime na daleko i široko, pa već 
ova prva knjiga urodi posjedovanjima i parodijama. 

Heine je u sveučilištu slušao najvrstnije savremene uče¬ 
njake: Hegela, koga je sa strašću ljubio, sanskrtista Boppa, 
klasičnoga filologa Wolfta i pravnika Gansa. S mladenačkim 
žarom pristane Heine u kolo ljudi, koji su išli za reformom 
židstva i nastojali, da svoje plemenike upute u evropsku kul¬ 
turu. S jednakom žestinom navali u »Almansoru« na odpadnike 
Ziđe i indirektno pod tudjim kostimom na kršćanstvo. Trage¬ 
dija je izišla kao i druga njegova početnička radnja »Wil-, 

liam Ratcliff« — godine 1823., prikazivala se na pozornici, 
ali nije uspjela. 

Boraveći u Berlinu nije Heine mnogo radio oko znanosti 
svoga budućeg zvanja; on se bio u Hamburgu privikao lako- 
mišljenomu životu, pa je tako i u Berlinu živio. Da se sabere, 
podje godine 1823. u Liineburg k roditeljima, odanle krene u 
Hamburg i opet u Gottingen, gdje je godine 1825. imao di- 
sputu za juridički doktorat. Odmah iza toga Heine se pokrsti. 
Heine nije promienio vjere iz uvjerenja, on se dapače stidio 
toga čina, ali je htio pokušati, da se oslobodi od težkih okova, 
koji su ga pripinjali o strica, a bez krsta ne bi bio mogao 
polučiti mjesta ni službe. U ulomku »Rabbi Bacharaški«, koji 
medjutim pokazuje, da Heine nije bio vrstan napisati histo¬ 
rijski roman, pod kraj pjesnik odaje svoj stid, što je po imenu 
prešao k vjerskoj obćini, koja bijaše za njega neprijateljski 
tabor. 

Danas je od sviju Heineovih djela najpopularnija »Knjiga 
pjesama«, koja je izišla godine 1827., a u njoj se nalaze pjesme 
raznih godina i perijoda. 

Prva su skupina »Mlade boli«, od g. 1816.—1821., i ujedno 
najslabija; u njoj se nalaze sanjarije, popievke, romance i so¬ 
neti. U njima se napominju: djetinje uspomene iz Diisseldorfa, 
sladke slike iz mladenačkih godina, ljubav k majci, Napoleo- 
nov kult, katolička romantika renske zemlje, mrtvački ples 
na groblju i svakojake sanjarije. U njima se čuju šale i žalbe 
poradi nedostatka novaca i poradi raznih ponizivanja. Pjesnik 
govori zanosno o akademijskom drugovanju i o sveučilištu, a 
poimence slavi profesora Schlegela, zatim iznosi svoje otač- 
beničke odisaje u stilu »burša«, kojemu se Heine brzo podao. 
Uza to pjesnik strastno izražava samosviest svoga genija i razne 
ljubavne brige i nevolje, najzad izstavlja i očaj poradi nevjerne 
Ijubovce, koja pri svojoj svadbi pije njegovu krv i izjeda nje¬ 
govo srce. Medju najljepše idu pored nekih pjesmica soneti i 
romanca »Belsazar«, koja je nastala po svoj prilici pod utje¬ 
cajem Byronovih hebrejskih melodija, te divna pjesma o gre¬ 
nadirima. 

Drugi odsjek ima nadpis »Lirski intermezzo«, jer su ove 
pjesme prvi put izišle godine 1823. kao intermezzo izmedju 
obje loše drame Almansora i Ratcliffa. Sadržaj je od prilike 
isti kao i u prvom odsjeku, samo što je oblik dotjeraniji i 
slobodniji. U ovim se pjesmama riedko prikazuju direktne lju¬ 
bavne boli, nego ponajviše uspomene. Čitatelj zato kadikad 
pravo ne vjeruje pjesniku. Medjutim je sasvim prirodno, što 
se Heine ovdje povraća k istoj strasti, premda je ostala bez 
nove hrane. Pjesnik nije kasnije više doživio druge strasti, koja 
bi bila tako jaka i znamenita po njegov duševni život. Ljubav 
bijaše i ostade najvažnija zgoda njegova života. Pošto je prva 
ljubav minula, bio je Heine spram nje slobodniji, pa nam ka¬ 
zuje svu njezinu istinitu ili prepjevanu povjest počevši od 
dana, kad mu je ljubav osvanula, sve do časa, kad je on za 
ljubu bio kao mrtav: dapače pjesnik podade ovoj strasti još 
veću svježost i veće bogatstvo tim, što je svaki momenat u 
njezinu razvoju obrubio slikama iz prirode. U »sanjarijama« 
bijaše neprekidna noć, ovdje sve cvjeta, ptice cvrkuću i zviezde 
trepte na svibanjskom nebu. Heine i nehotice odaje, da nisu 
istinite one zgode, kad opisuje nježne prizore izmedju sebe i 
drage. Čitatelj osjeća, da je pjesnik ostao prezren. Zato su mu 
najbolje upravo one pjesme, koje prikazuju ljubavno čeznuće 
i tužni razstanak. Osobito su divne pjesmice, u kojima nam do¬ 
čarava Indiju. Za Indijom uzdiše Heine kao Goethe za Itali¬ 
jom, na obalama rieke Gangesa osjeća se Heine voljko kao 
Goethe na obalama rieke Tibera. Ljubav k Indiji bit će u 
njega pobudio Bopp svojim predavanjima. U nekoj pjesmi veli 
Heine: »Tamo leži vrt, pun crvenoga cvieća, u tihoj mjese¬ 
čini, lotosovo cvieće očekuje svoju milu sestricu«. Kolikogodj 
to liepo zvoni, ima u tom nešto neprirodnosti, s kojom se 
čitatelj često susreće u Heineovim slikama prirode. Kolorit je 
jak, ali nije vidjen. 

Srodna je pjesma o lotosovu cvietu, koji se boji sunča- 
noga sjaja, pa čak zaplače, kad ga njegov ljubavnik mjesec 
svojim zrakama probudi. I u drugim se pjesmama javlja ovakva 

simbolika, koja nam dozivlje u pamet, da to nisu pravi doživ¬ 
ljaji, koje nam pjesnik opisuje. 

Predposljednja je pjesma u »Lirskom intermezzu« »San«, 
koji je Zmaj-Jovanović preveo ovako: 

Ukočeno srce, mozak, 

Zatvorena oka oba, 

A na ustih ko olovo — 

Tako ležah na dnu groba. 

Ne znam, da T sam dugo spavo, 

Da T sam davno mira steko, — 

U jedared ja se prenuh, 

Na grobu mi kuca neko. 

„Zar ti, Hajnrih, ne ćeš ustat’! 

Sviće zora vječna dana, 

Ustali su svi već mrtvi, 

Sva su srca razdragana!“ 

Ja ne mogu, milje moje, 

Ugledati zore liepe; 

Znaš od onog gorkog plača 
Oči moje još su sliepe. 

„Moj Hajnriče, ja ću t’ sljubit’ 

Sa očiju crnu tminu, 

Pa ćeš vidjet’ rajsku slavu 
I angjelsku veličinu. “ 

Ne mogu ti ustat’, draga, 

Još jednako krvca lije 
Iz mog srca, gdje su grizle 
Rteči tvoje, ljute zmije. 

„AT kad draga lako, tiho 
Na srce ti ruku stavi, 

Hoće proći ljuti boli, 

Krv će da se zaustavi! 1 ' 

Zalud, draga, glava mi je 
Probijena, — boli vreli, — 

Ta jurno sam kroz nju djule, 1 
Kad su mi te preoteli. 

»Ja ću, dragi, kosom mojom 
Zapušiti smrtne rane, — 

Sve će proći, kamo suza 
Iz dragina oka kane!“ 

Molila me tako liepo, 

Tako slađko, tako milo, 

Htjedoh da se dignem k njojzi, 

Na ino mi nije bilo. 

Tad se rane otvoriše, — 

I iz glave i iz grudi 
Posuktaše vrela krvi . . . 

Ja se trgoh i probudili. 

Uz ove biserne nježne pjesmice ima već i krupnijih, gdje 
se govori o manje svetoj ljubavi, a rieči su mu gdješto i od¬ 
više trivijalne. 

Iza ovoga odsjeka ide »Povratak kući«, napisan od go¬ 
dine 1823. do 1824. u Hamburgu i Cuxhavenu. »Povratak kući« 
znači ovdje povratak u Hamburg, gdje se dogodio pjesnikov 
ljubavni roman i gdje mu poznata mjesta dozivlju u pamet 
stare rane. Uz ovaj glavni predmet zbirke prislanja se i drugi, 
na ime prvi pogled na more, koje do tada nije bilo opjevano 
u njemačkoj poeziji. 

Pjesnik je na svom putu našao rodjake dragine; mladja 
joj sestra Tereza sasvim naliči, osobito kad se smije, ima iste 
oči, koje su ga survale u toliku nesreću. Pjesnik se zaljubi u 
mlađju sestru sa svom žestinom, ali opet bez uspjeha. Zato 
veli u nekoj pjesmici: »Tko prviput ljubi, ma i nesretno, taj 
je bog; a tko drugiput ljubi bez sreće, taj je luda.« 

1 Tane. 


Slike iz svjetske književnosti. I. 

Godine 1828. vjenča se Tereza s nekim doktorom prava 
iz Halle; u pjesnikovoj ostavini našlo se jedkih epigrama na- 
perenih na mladoženju i na svadbu. U Heinea je bilo nevi- 
težko pjesničko svojstvo, da se porugom osvećuje, kad bi bio 
odbit. Ipak u »Povratku kući« nema one oštrine i mržnje, 
kojom su prociedjene pjesme o starijoj sestri. Pjesnik govori 
o Terezi s najvećim zanosom, ali je odviše ponosan, da go¬ 
vori o svojoj boli, pa se voli šaliti i podsmievati, premda mu 
je srce krvavo od rana. Ako se grozi smrću, ne valja mu od¬ 
više vjerovati, jer doskora veli: »Vjeruj mi, da se ne ću ubiti, 
ma kako zlo bilo po me; to mi se je sve, moja sladka, već je¬ 
danput dogodilo!« Ipak je i ovaj put pjesnik duboko osjećao 
i mnogo patio. 

U ovim pjesmama osobito izbija velika slikarska vrstnoća, 
pjesnik divno stvara likove svjetlom i sjenom, pa bojom bez 
konture. Poimence je krasna skupina onih osam pjesama, koje 
je spjevao u Ctuthavenu. »Sjedjeli smo pokraj ribarske kuće« 
malo je čudo umjetničke snage; u razgovoru s djevojkom slika 
se malinom rieči daleka Indija i krajnja Laplandija. Na Gan- 
gesu sve miriše i sjaje; ogromno drveće cvate, liepi tihi ljudi 
kleče pred lotosovim cviećem; a u Laplandiji su zamrljani 
. ljudi, maleni, plosnate glave i širokih usta. 

Ima nadalje u ovoj zbirci veselih pjesmica o razpuštenim 
djevojkama i nekoliko epigramatskih stihova, koje ljudi danas 
znadu naizust, ali koji su mnogo prašine uzvitlali na Heinea. 
Medju njima je na glasu ona: »Riedko ste me razumjeli, i 
ja vas sam riedko shvaćo, tek kad smo se u blatu našli, 
odmah smo se razumjeli!« 

Mnogi zamjeravaju Heineu, što od uzvišenih misli naglo 
prelazi u prostotu, pa obično navode pjesmu »Mir« iz nje¬ 
govih pjesama »Na sjevernom moru«. Isus za morske maine 
stupa kao knez mira u bielom odielu; glava mu seže do 
neba, srce mu je crveno, žarko sunce, koje obasjava i ogrieva 
more i kopno. Iznenada prekida pjesnik pričanje uspomenom 
na bieđna, licemjerna prtljara u Berlinu, pa veli: šta bi taj 

čovjek dao, da može što takovo spjevati, koliko bi mu to po¬ 
moglo — do plaće dvorskoga savjetnika! 

Heine je svakako pokvario čitateljima liepu viziju, razbio 
je svoju pjesmu, disharmonijom uništio melodiju, ali ipak se 
čini, da je prva slika u modernoga pjesnika, koji poznaje raz- 
vraćeni današnji život, izazvala onu drugu. I u Goethea iza 
prizora, kad Faust izpovieda svoju vjeru Greti, dolaze odmah 
Mefistove podrugačice. Razlika je samo u tom, što se zanos 
i cinizam ovdje stavlja u usta dvama raznim licima, dok lirski 
pjesnik odgovara za oboje. 

Na kraju ovoga odsjeka ima još nekoliko duboko osje- 
ćanih i savršenih pjesama, od kojih navodimo »Bogomrak« u 
Zmajevu prievodu: 

I đođje maj sa zlatnim svjetlicama, 

Svil’nim vjetarcem, dahom miomirnim; 

\ Mamljivo mašu cvjetići bieli, 

Smieše se oči ljubičasta sjaja 
Iz sladka hlada listna zagrljaja; 

Velenac 1 cvjetan pružen je po svietu, 

Provezen rosom i sunčanim zrakom; 

Nadzemne pjesme melodijom lakom 
Zivkaju ljude, da zagrle sviet. 

To svjetina bena čuje pa se žuri, 

Oblače ljudi čakšire žute, 

Marame lake, listerske kapute, 

Pa daj one šetne štapiće vite! 

A gospe liepe, gospe ponosite 
Kitu gjurgjica u kose uplele, 

I obukle ruho nevinosti biele; 

Momci suču paperjaste brke, 

Gibkaju s’ grudi zapurenih moma, 

Diže s’ i četa varoških pojeta, 

Diže se hitno ko na neku hajku, 

U žepu nosi hartiju, pisaljku, 


1 Šareni sag. 

— Koji se sjete, nose i lornjete —• 

Pa hajde brzo kroz sivu prašinu, 

Hajd’ živo tamo u divnu zelinu. 

Hajde po bregovit, hajde po dolinah, 

Tu sjedaju sretni na velenac cvjetni, 

Tu sluša rulja priželjak slavuja, 

I gase žedju i mute studence, 

I beru cvieće i viju te vience, 

I čude se đrvlju, kako brzo rasti, 

Tope se u slasti, 

I kliču burno: AT je divan maj! 

Pa evo i lt meni đođje isti maj. 

— Stari smo znanci, znade, gdje ja stojim 
Pa triput kucnu na vratima mojim: 
„Sanjalo bliedi, zlatni dati ne gubi, 

Maj ti je došo, hoće da f poljubi T‘ 

AT vrata moja zaključana stoje, 

I ja mrko viknuh iz odaje moje: 

Zalud me mamiš, ti goste opaki, 

Ta ja sam tebe progledao skroz; 
Progledao sam život i njegovu zlost, 
Gledo sam mnogo, pregledo sam sviet, 
Gledo sam mnogo, mnogo i duboko, 

I vedro mi se zamutilo oko, 

Nestade nada iz srca mi mlada, 

Radosti nesta, a sa njena mjesta 
Muke se roje u moj život klet. 

Gledo sam dosta kroz kamenu koru 
Ljudskih domova i ljudskih srdaca, 

I svugdje nadjoh vjerolomnu vraž, 
Prevaru podlu i pretvornu laž. 

Čitam sa lica misli izdajica; 

Bacim li pogled na djevice mlade, 

Kroz rumen stida vidim grješnu strast, 

A majke njćve to su lutke žive, 


■— Usiljen osmieh — proigrana čast. 

A starci mudri, al’ ko hladna zmija, 

A ljudi trska, što je vjetar njija, 

A momci ni sjenka negdašnjih delija, 

I nigdje zbilje i čovječje sviesti, 

I svugdje prazna ništavila smet, 

I ja već ne znam, je T bolnica samo 
Ili je ludnica ovaj zemni sviet. 
Pogledam dolje i proviđim zemlju, 
Providim zemlju, ko da j’ od kristala, 

I vidim strahotu, koju zalud s’ trudi 
Zelenilom svojim da pokrije maj. 

Ja vidim mrtvace, vidim, kako leže 
Skrštenih ruku u sanđucih uzkih, 

Bielo im lice kao pokrov bieli, 

U\ vječnoj noći otvorene oči, 

Htjeli bi kleti, al’ nemaju krvi, —- 
Po usnah im gmižu žutosivi crvi. 

A sinove vidim, gdje sjedaju grješno 
S bludnicama svojim na svog otca grob; 
A slavuj pjeva porugljive pjesme, 

Žuto se smilje gorko-bolno smieši, 

A otac u grobu drkće kao prut, 

Mati zemlja ciči kao arslan ljut. 

Sirotico zemljo, znam ja tvoje bole! 

Ja vidim oganj, što ti grudi zgara, 

Žile su. tvoje otvorena zjala, 

Rana ti se dere, iz tvojih njedara 
Sukti i kulja oganj, dim i krv. 

A tvoja prva djeca i sad žive, 

Vidim ih strašne, jogunaste dive 
S crvenim bakljam’ dižu se iz bezdne, 

I nose svoje ljestvice željezne, 

Po njima juriše na nebesni grad; 

A patušci crni za njima se penju, 

Mjehove trovne nose uza se, 

Do zviezda stižu, — a zviezđe se gase, 

I drzke ruke zlatan kopren deru 
S šatora zračnog, gdje stanuje Bog, 

Angjeli sveti jaukom groznim 
Sunovrat padaju s mirnog visa svog. 

Sabaot blieđi na priestolu svome, 

Krunu s glave baca, čupa siedu vlas, 

A sve mu bliže divlja vojska stiže, 

Sve bliže stiže očaj i užas. 

Bacaju divi te baklje crvene 
Po carstvu božjem, pa se smiju tom, 

Patušci lete sa trostruKim bičem, 

Pa šibaju njime 

Angjele svete, skromne kerubime . . . 

— Već su oteli i božiji grom. 

Angjeli brane, al’ su praznih ruku, 

Paklene sile za kose ih vuku, 

A dolje ih prima onaj daba 1 hrom. 

Pa eno vidim i angjela mog, 

Sa plavom kosom, tim svilenim zlatom, 

Sa rajskom nadom svietu nepoznatom, 

Oči su joj plave, izvor sreće vjerne, 

Usta su joj oltar ljubave bezmjerne, 

A k njemu se bliži jedna avet 2 crna, 
Grješnom željom gori i sablazan zbori. 
Porugljivim gredom, paklenim pogledom, 
Primače se, pridje k mom angjelu bliedom; 
Okamenjen gledim u tu avet crnu, 

Gdje angjela moga u svoj plašt ogrnu — 

I nečuven vrisak vasionu probi, 

Kao da izdahnu silnog Boga moć — 
Posrnuše stubi, izdahnuše duše — 

I zemlja i nebo razvalom se ruše, — 

Opet nasta stara, vječna, niema noć. 

U odsjeku, što dolazi iza ovoga, u »Putovanju po Harzu« 
(godine 1824.) nalaze se divne gorštačke pjesme, koje su na¬ 
stale, kad je jednom Heine poslije pravničkih studija pješke 
putovao Maržom, da se okriepi. 

»Knjiga pjesama« dovršuje se s pjesmama o sjevernom 
moru, koje je pjesnik sastavio u jakim, slobodnim ritmima, pošto 
je god. 1825. i 1826. dva puta pohodio Norderney. U njima se 
javlja takovo prirodno čuvstvo, koje je bilo u njemačkoj poeziji 
nova privreda. Činilo se, da je Goethe u poeziji sve izcrpao, 
što se tiče prirode. Ali je ipak ostalo jedno područje. Goethe 
nije nikada opjevao mora. U Heineovim pjesmama prviput. 
huji more sa svom svježinom i snagom. U njima se nalaze 
prviput školjke u piesku i galebovi u uzduhu. Pjesnik nam 
opisuje more mirno i nemirno, sa obale i iz ladje, ob dan i 
ob noć; iz morske dubine izlaze i nad površinom lebde likovi, 
stari i novi, pomalja se gdješto patetičan, običnije smiešan sviet 
bogova i boginja, Tritona i Okeanidž. Pa ipak ima u pjesmama 
dosta malo opisa, pretežita su im gradja pjesnikove uspomene, 
brige i nade. Pjesnik hoće da slobodno uzdahne na moru, 
zato pozdravlja more kao onih deset hiljada Grka poslije 
dugoga, strašnog puta: »Thalatta! Thalatta!« 

U ovom se nizu nalaze pjesme, koje su ponajljepše u Hei- 
neovoj poeziji. Medju njima je »Zapad sunca«, koji je preveo 
Fr. Ciraki: 

Žarko plameno sunce 
Spušta se u bezkrajno 
Srebromrko, đršćuće more. 

Likovi čudni, rudo zagasiti 
Hrle za suncem, 

A iz jesenske maglene prami 
Probija mjesec 
Žalostna bljedjana lica; 

A za njim, varnice svjetla, 

U daljini veloj blistaju zviezđe. 

Negda na nebu u sretnom braku 


1 Djavo. 

2 Sablast. 

Svietljahu skupa 
Božica luna i žarko sunce, 

A oko njih skakutahu zviezde, 

Sitna nevina im dječica. 

Ali jezici zlobni zasijaše razdor, 

Pa se u mržnji razstaviše davno 
Supruzi sjajni. 

Danju u samotnom žaru 
Šeće se nebom sunčani vladar, 

A radi njegove vele ljepote 
Diče ga i hvale ponosni ljudi 
Okorjeli srećom. 

A1 nojca kad padne, 

Pokaže se na nebu istom 
Mjesec, žalostna majka, 

Sa zviezdami, ostavljenom djecom, 

Pa trepti i bliešti u žalobnom bliesltu, 

A ljubeće djevojke i nježno 
Pjesničko srce 
S njima plače i pjeva. 

Sirota luna! po ženskoj ćudi 
Ljubi još uviek supruga sjajnog. 

Pred večer, blieda i drhtava svjetla, 
Pomalja lice iz oblaka laka, 

Pa bolno zri, gdje dolazi vojno. 

Rado bi zvala za njim: Dodji mi, dodji! 
Djeca su željna zagledat otca! 

Ali sunčani bog, pun prkosa silnog, 

Čim stidnu suprugu ugleda, rudi 
U grimizu jačem 
Od boli i gnjeva, 

Pa bezobzirce hiti u hladnu 
Udovačku morsku ložnicu svoju. 

Zlobni, klevetni jezici eto 
Uzpiriše bolju i razsap 
I medj bogovi vječnim, 

Pa biedni bozi na visu nebeskom 
Prolaze kruge bezkrajne, vječne 
U svojoj boli, 

A mrieti im nije! 

Nego bez kraja vuku za sobom 
Nevolju sjajnu. 

Ja pako čovjek 

Nizkoga roda, smrt koga čeka, 

Ja, — zašto da tužim? 

Vriedja nas samo ono hvalisanje samoga sebe, kojega je 
pjesnik prepun. Prosta je od ove pogrješke divna pjesma »U 
luci«, bezsmrtna fantazija o bremenskoj gradskoj pivnici, gdje 
nam triezni Heine podaje predražestnu sliku o veselom pijan¬ 
stvu genijalna čovjeka. 

III. 

Malo je pjesnika, slaveći žensku ljepotu, prevršilo kao 
Heine, spominjući liljan-ruke, ružične obraze i ljubičaste oči 
ili razne atribute proljeća, mirisavo cvieće i slavulje, koji ob 
noć slave liepi svibanj. Osobito je slavulj po Heineu postao 
sasvim heraldička ptica u grbu ljubavi. 

U Goethea su sve rieči slike, zato mu treba tako malo 
»poetičnih slika«, a Heinea su naprotiv rieči svaki čas alego¬ 
rije bez zornosti i bez unutrašnjega saveza, koji je logika poe¬ 
zije. Zato nam se manje svidjaju u njega pjesme s alegorijskom 
retorikom, gdje je sentimentalnost spojena s materijalizmom. 
To nam pokazuje pjesma o osamljenoj suzi (u prievodu VI. 
Jovanovića): 

Šta bi htjela ova suza, 

Što mi sama pogled muti? 

Ostala je još iz dana 
Punih jada, bolja ljutih. 

Imala je još sestara, 

A 1 su one davno pale, 

Pa se s jadom i radošću 
U noć vjetrom razvijale. 

Kao magla izčezle su 
Drobne, plave, zviezde male, 

A 1 su najprie mome srcu 
Jad i tugu olakšale. 

Pa i sama ljubav moja 
Izcezla je ko dali laki — 

Oh, pa i ti, stara suzo, 

Kani časom, kani taki! 

U ovim se pjesmama vidi, da Heineu kao čovjeku nedo¬ 
staje jednostavnosti i pravoga čuvstvenog života, a mjesto toga 
nalazimo obično izraz, koji ide za efektom. Ovaj je slog do¬ 
nekle srodan s alegorijskim pričajnim slogom njemačkih ro¬ 
mantika, pa ipak Heine nije pravi romantik, kako neki drži: 
on je u obće moderan realist. 

Neki su njegovu oveću pjesan »Atta Troll« (Medvjed) 
zlobno nazvali djelom, u kojem se raztvara romantika. Ovdje 
je romantika samo bogato, blistavo odielo, pod kojim se krije 
moderni duh, da uzmogne najzad skinuti ovo krabuljno ruho. 
Po romantičnom načinu životinje govore, medvjedi izmjenjuju 
svoje misli, iznosi se sviet duhova; pa opet nalazimo u pjesmi 
osobit realizam u slikanju mjesta i prilika. Pjesma je zapravo 
pripoviest, kako Heine s mladom Francuzkinjom, svojom pri¬ 
jateljicom, boravi na ladanju u Pirenejima i ondje vidi med¬ 
vjeda na sajmu, gdje igra. Medvjed uteče svojemu vodiču, po¬ 
bjegne u goru, gdje ga ulovi i ubije Laskaro. Pjesnikova Ju- 
lietta dobiva krzno, da ga metne pred postelju, a Heine nas 
i previše upućuje o tom, da je kasnije često sam bos stajao 
na ovoj medvjedjoj koži. Radnja je po tom dosta realistična; 
i pojedinosti u putovanju prikazane su s prirodnom vjernošću. 

Najdublje i najljepše česti ove pjesme nisu realne. To su figure, 
od kojih je najljepša, kad Heine u noćno doba gleda sa pro¬ 
zora kolibice i vidi, gdje sav divlji lov tri puta prolazi hori¬ 
zontom. U tom je Heine nalik na Rembrandta. Rembrandtu 
je svjetlo sve, on je veći kao luminist nego kao kolorist, zato 
žrtvuje crtež i slikarsko izvadianje, gdje mu je do toga, da 
poluči zraku svjetla i efekt svjetla. Takav je i Heine. Kako 
je malo zbiljskih likova stvorio Heine! Kako ih je malo ostalo 
iza njegove smrti! U tom ga nadilaze mnogi neznatniji pje¬ 
snici. Ali u drugu ruku pomislimo na njegove vizije u velikim 
njegovim pjesmama i u prozi, ovdje se vidi Heineova veličina 
i snaga. U svojoj pjesmi »Njemačka, zimnja priča« slika sivo 
zimnje jutro na cesti, koja vodi u Paderborn, i kad se razidju 
magle, opazi uz put u jutarnjem rumenilu drveno propelo sa 
slikom Spasiteljevom, to mu je »živa opomena«, kako zlo po¬ 
stupaju »gospoda od velikoga vieća« s onim, koji čovječan¬ 
stvu o dobru snuje. Čitatelju se ukazuje Isus ne kao knez 
mira, nego u času, kad uzvija bič nad skvrniteljima hrama. 

»Zimnja priča« kao cjelina značajan je primjer Heineova 
umjetničkoga postupka. Svi su odsjeci, kojih imade na broj 
27, sasvim jednako gradjeni. Kao obično, počinje se pjesma na 
zemlji, nižu se obične putne uspomene i dojmovi; zatim se 
pripovjedač neočekivano podiže do velikoga patosa, do bie- 
snoga prezira, plamenitoga snatrilačtva, silnoga zanosa, do sve¬ 
toga bjesnila, u kojem baca munju za munjom, dok se opet ne 
vrati do najobičnijih zgoda i situacija. 

Heine u povjesti njemačke lirike, dapače u povjesti po- 
zije u obće, stvara novu epohu svojim sasvim novim slogom, 
spajajući zanos i dosjetku u okviru lirike, i sasvim novim du¬ 
ševnim oblikom, s pomoću kojega uvodi prozu u poeziju kao fo¬ 
liju poezije ili porugu njezinu. A to treba odbiti na to, što Heine 
stoji na prelaznom stanovištu poezije, gdje se romantično prenači- 
njanje pretvara u pesimistično prikazivanje običnoga života. Zato 
je osobito područje njegove umjetnosti clair - obcure, nalik na 
Rembrandtov. U Heinea je na ime jedanput vizija podpuno 

obasjana, a zbiljski se život gubi u sumraku, drugiput izče- 
zava vizija, a zbilja pomalo izbija u jasnoj razsvjeti. 

Od njemačkih se pjesnika Heinea prvi dojmio A. W. 
Schlegel, koji mu je bio učitelj u Bonnu. Povodeci se za njim 
obradjuje u lirici romantične priče o duhovima i upotrebljava 
romantične arbaizme. U jambskim njegovim pjesmama vec se 
osjeća utjecaj pjesnika Vilima Miillera, čije je mnoge pjesme 
uglazbio Schubert. Od Miillera se naučio Heine, kako se mogu 
preradjivati prostonarodne pjesme. U trohajskim pak pjesmama 
prvoga perijoda očito se povodi za romantikom Brentanom. 
Njegove je romance, čini se, Heine mnogo proučavao. Bren- 
tanovu utjecaju duguje Heine predmet svoje divne pjesme o »Lo- 
releyi«. Nema sumnje, da se Heine poveo za Brentanom; pred¬ 
met je isti, dapače su ostali neki slikovi. Pa ipak kolika raz¬ 
lika ! Pleine je već stvorio svoj osobit slog, koji se odlikuje 
najvećim zgušćivanjem misli i slika. Sve je zbito i jedro. Nje¬ 
govo je glavno sredstvo — poetična jedrina. 

Izraz je u Heinea redovno epigramatičan, zato nije bogat. 
To je i uzrok, zašto on ne može čuvstveni život onako obilato 
risati, kao Goethe. Slične koncentracije nema u lirskoj poe¬ 
ziji. Heineu nedostaje čuvstveni sadržaj. On ne opisuje u lju¬ 
bavi zdravlja, udovoljstva, sreće; njemu bolje polazi za rukom 
slikanje strastnoga čeznuća, koje Heine na Correggiov način 
miešajući boje bolje prikazuje nego Goethe svojom starinskom 
jasnoćom. 

Heine nije bio sretan i dosta velik, da se izmiri sa eksi- 
stencijom, zato imade u njega cinizma i bjesnila na pretek. 
Prema tomu je i izraz u Heinea redovno prostiji, krupniji nego 
u Goethea. 

Heineov je naturel sastavljen od domišljatosti i mašte, zato 
pjesnik rado upotrebljava kontraste. Njegov je način pisanja 
sasvim moderan: sve je zorno, sve za oči. Ako i ne dostiže 
Goetheova sloga, već je mnogo, što se može s njime dostojno 
izporedjivati. Slog je izraz ličnosti, oružje u književnom boju. 
Goetheov je slog premalo zbit, da shvati modernost. Heineov 
je slog naprotiv sasvim udešen, da prikaže moderni život, nje¬ 

govu milotu i nemir, tvrdoću i rugobu, sve njegove bogate 
kontraste. Uza to je bio Heineov slog vrstan, da podraži živce 
modernih ljudi, koji vole začinjeno jestivo i žarko piće, nego 
prostu hranu. 

Slavi je Heineovoj mnogo naudilo, što previše brblja u spol¬ 
nom području. Goethe je u svojoj pjesmi »Bog i Bajadera« 
pokazao, da se i smjelo odabran predmet može oplemeniti ve¬ 
ličinom sloga. Heine naprotiv previše o tom naklapa i nije 
uviek ukusan. Ova mu lascivnost doduše pribavlja deset čita¬ 
telja za jednoga, kojega mu odbija, ali je često onaj jedan 
vredniji nego prvih deset. Pa ipak je iskrenost glavna snaga 
Pleineova. 

Pod kraj »Zimnje priče« veli Heine ponosno o svojoj liri, 
da je nasljedje velikoga Aristofana. U prvi mah čini se to 
čudno, kad znamo, da se Heine nije nikada usudio, da izradi 
organičnu metarsku kompoziciju. Njegove obje veće pjesme » Atta 
Troll« i »Zimnja priča« slobodne su, čudljive fantazije, koje 
se na okupu drže samo jedinstvom tona i jednakošću unu¬ 
trašnje gradnje. Još manje je moglo Heineu doći na um, da 
Aristofana prevodi. Za takav je posao bio Heine odviše ne¬ 
stašan. 

Heine je po svoj prilici najveći domišljan, koji je ikada 
živio, bar u moderno doba. Voltaireova je dosjetka razumna 
i suha, nije pjesnička, nije dosjetka mašte, kao u Heinea. 

U Heinea su bila sva Aristofanova svojstva: dosjetljivost, 
divljost, razmniva, poletna lirika i bezstidnost — sve u obli¬ 
cima gracije. Nitko ne može biti u isto vrieme i fin čovjek i 
Aristofanik. Pravi Aristofanik, ne bojeći se žrtvovati nešto 
i od svojega moralnog bića, dobiva u poeziji obseg, kakova 
ne mogu polučiti svečani pjesnici (na pr. Schiller ili Victor 
Hugo); u njegovoj se poeziji može ogledati vas ljudski život, 
od najviših do najnižih funkcija. U Heinea se kao i u Aristo¬ 
fana tiče satira sviju političkih, družtvenih i književnih prilika 
u obće i pojedinih ljudi napose. 

Aristofanova je komedija nalik na širok svod, koji je po¬ 
krit freskama u velikom slogu, Heineova je komika ono, što 

su prema freskama pomno izradjene slike na stalku. U grčkoj 
je komediji svjetlo i mjesto, kao u Mihel-Angelovoj sistinskoj 
kapeli: ovdje je sve, kao i u Sistini, veliko, prostrano, silno, 
stvoreno po duhu, koji lirskom olujom svojih čuvstava, smje- 
lošću svojih pokrata i snagom svojih alegorija prkosi običnim 
pravilima; samo što je sviet Mihel-Angelov tragičan, divlje 
svečan, dok je Aristofanov ditirambičan, sviet karikature u 
okviru grčkih životnih prilika. 

Heine je spram Aristofana posebnik, koji je živio doma. 
Aristofan se kreće usred dnevnoga svjetla u glumištu medju 
hiljadama slušatelja, Heine se javlja obćinstvu iz svoje sobe. 
Heineova je lirika ličnija, i nervoznija, nego grčka satira, a 
posvećena je obćenitim idejama, kojih u Aristofana nema. 
Heine se uviek borio za politički razvoj i osobnu slobodu, dok 
je Aristofan vojevao za prošlo doba. 

IV. 

Heineova proza nije toliko vriedna, koliko njegova poe¬ 
zija. U svojoj najglasovitijoj prozaičnoj knjizi, u »Slikama s pu¬ 
tovanja« pokazuje se najprije učenikom Sterneovim, a kasnije, 
kad bude samostalniji, uviek je domišljat i živahan, ali je 
riedko kad bio vrstan svladati predmet, koji bi obradjivao. 
Pisao Heine za Francuze o njemačkoj filozofiji ili za Niemce 
o francuzkom slikarstvu, jednak je diletant. Njega su uviek 
držali za novinara, ali to nije rieč, koja bi dovoljno označivala 
snagu njegova bića. Heine nije bio pravi radnik, premda nije 
bio bez marljivosti i premda je stekao liepa znanja. Ipak je 
samo kao pjesnik velik; većina je njegovih prozaičnih spisa 
sastavljena za potrebu dana, a što se tiče listova, izdanje nje¬ 
govih pisama samo je naudilo njegovoj uspomeni, jer ga redovno 
prikazuju u rdjavu svjetlu; vidi se ponajćešće, da ide samo za 
svojim probitkom, a novčana je neprilika neugodan predmet 
i onda, kad se tiče velika talenta. 

Heine nije dugo živio. Za napona duševne sile snadje ga 
strašna bolest. On je uviek bio nježan i boležljiv; u mladosti 
ga je mučila ljuta glavobolja; zato se uzdržavao od žesto¬ 

kih pića, pa se zadovoljavao tim, da pomiriše bocu renskoga 
vina, koju je imao uza se. Rano su mu bili živci potreseni, 
pa da se razboli, nije trebalo toliko izgreda, koliko su neki 
držali; Heine je pravi fanfaron »de vices«, te se neprestano hvali 
svojim manama. Njega stiže bolest, koja je često sudbina onih, 
koji neprestano rade na duševnom polju: snadje ga afekcija 
hrbtenjače najprije uz kljenut vedja a zatim pomalo svega tiela. 
Gotovo osam godina ležao je pjesnik u Parizu kao prikovan 
na postelji. 

Njegov život nije bio ni velik ni sretan, a može se po- 
dieliti u dva odsjeka: u Njemačkoj boravi do srpanjske revo¬ 
lucije, a od godine 1831. do smrti godine 1856. živi u Pa¬ 
rizu. Bio je to život bez računa, ali nije bio bez nagona za 
ono, što je prijalo razvoju njegova talenta. Nije vjerojatno, da 
bi bio Heine postigao svjetski glas i kao satirik stvorio ta¬ 
kova uzorna djela, da je ostao sav svoj viek u domovini. 

Njegove su mladenačke godine prolazile pod pritiskom 
reakcije, njegove su »Slike s putovanja« izišle na glas kao 
izraz političkoga nezadovoljstva, ali se doskora pjesnik okani 
politike. Zatim srpanjska revolucija osvježi zrak, Heine se trgne, 
podje m Pariz, i kad njemački »Bund« zabrani njegove knjige, 
bio je prisiljen, da stalno ostane u Parizu. Ministarstvo Gui- 
zotovo dade mu potajno malu godišnju plaću, o kojoj mogaše 
bar donekle bezbrižno živjeti i poradi koje je bio izvrgnut 
oštrim navalama. Ove navale nisu neosnovane, ali su prestroge. 
Ne smijemo zaboraviti, da je Heine bio nevježa u stjecanju 
novaca. Izdavači su dobili od njegovih knjiga milijone i mi- 
lijone, a on je »Knjigu pjesama« za sva izdanja prodao knji¬ 
žaru Campeu za 50 louisdora; tako je bio prisiljen pjesnik, 
da za svega vieka moljaka milosti nju u strica. Da su on i mala 
grisetta Matilda, koju je uzeo za ženu, umjeli bolje gospoda¬ 
riti, možda mu ne bi trebalo državne pripomoći. Ova ga je 
pripomoć po svoj prilici sprečavala, da ovo ili ono napiše o 
francuzkom ministarstvu u njemačkim novinama; uza sve to 
ne može se dokazati, da je poradi ove pripomoći pisao proti 
svojemu uvjerenju. 

Iz Francuzke je Heine kao književnik bio nikada nedo¬ 
vršeni boj s evropskom reakcijom. Može se reći, da je Heine 
u tom bio veliki nasljednik Byronov. Malo godina iza toga, 
što je mač satire u službi slobode pao iz ruke Byronove, laća 
ga se Heine, koji ga cieli čovječji viek s jednakom spretnošću 
i snagom upotrebljava. No u posljednjih osam godina bio je 
ovaj mač u ruci čovjeka na smrt ranjena. 

Nikada nije Heine napisao stihova, koji bi bili istinitiji, 
praviji, ugrižljiviji i sjajniji od onih, koje je sastavio u Parizu 
u nizkoj širokoj postelji prikovan na muke. Jamačno nije ni¬ 
kada tvoran duh pokazao veće srčanosti, veće uztrajnosti i 
nepokolebivosti u prekomjernim mukama; riedko se kada tako 
nesumnjivo dokazalo, da je duša jača od tiela. Težko bi bilo 
patiti njegove muke, ali bi bilo još teže uz ovakove boli 
stvarati, rugati se, šaliti se ćudljivo ili fantastično, lutati du¬ 
hom oko zemaljske kruglje u dražestnim i dubokim sanjarijama. 

Pjesnik je već bio kao kostur, u licu je opao, pa je takav 
zatvorenih očiju i gotovo sasvim iznemoglih ruku ležao na 
postelji. Biele, krasne njegove ruke bijahu kao prozirne. Kad 
je govorio, prelazio bi njegovom patničkom fiziognomijom 
mefistofelovski smiešak. Najzad je preostao od čovjeka samo 
glas, kao od Titona u starini — ali taj glas bijaše prepun to¬ 
nova, dosjetaka i šala. 

On je neprestano duševno radio, činilo se, kao da se 
točkovi duba neprestano pomiču i bez pare, činilo se, kao da 
neprekidno gori svjetiljka i bez ulja. 

Ganutljivo svjedočanstvo njegove duševne snage i djetinje 
ljubavi imamo u tom, što je za sve svoje bolesti svojoj staroj 
materi u Hamburg uviek pisao vedre, šaljive listove, samo da 
je ne raztuži, a iz primjerka pjesama, koji bi njoj pošiljao, 
brisao je mjesta, koja govore o njegovim bolima. Još je i to 
znamenito, da Heine, nekoč najrazuzdaniji u izrazu ljubavi, za 
svoje bolesti postaje najnježniji. Posljednju godinu njegova ži¬ 
vota zasladila mu je mlada, liepa djevojka. Doduše porietlom 
Njemica, stekla je kao spisateljica Camille Selden mjesto u 
francuzkoj književnosti. 

Njoj je bilo osamnaest godina, bila je modrih očiju, jasno- 
smedje kose, a tako mila, zamamna, fina, da je Heineovo srce 
odmah iza prvoga susreta osvojila. On ju je zvao Mouche. 
Doskora nije mogao biti bez nje. Istom u pjesmama i listo¬ 
vima, koji su njoj posvećeni, nalazimo dublje ljubavno osje¬ 
ćanje i bogatstvo u izrazu ljubavi, čega prije u njega nije bilo. 
U ovim se pjesmama uzdiže Heine u Shelleyevu visinu, u 
najuzvišeniju naslagu moderne poezije. Ovdje je njegov glas, 
kao i u Shelleya, glas Arielovih gusala sasvim duševan, pun i 
drhtav, moderan u svojoj čarovitoj, napolak bolestnoj mekoći. 

* 

* * 

Dne 20. veljače g. 1856. bijaše u Parizu hladno i maglovito 
zimnje jutro, kad je u 11 sati prije podne bio pogreb Heineov. 
Oko sto ljudi pratilo je lies do Montmartrea. Golo briešće 
na elysejskim poljima drhtaše od studena vjetra. Sa četicom 
njemačkih izseljenika pratili su mrtvo tielo pjesnikovo neki 
Francuzi, a medju njima bijahu: Mignet, Gautier i Dumas. 
Na Montmartreskom groblju, gdje je sahranjen Heine, nema 
na pjesnikovu grobu ponosna spomenika, nego samo jedno¬ 
stavna kamena ploča s nadpisom »Henri Heine« pokazuje 
mjesto, gdje počiva njemački pjesnik. Godine 1883. sahranjena 
je pokraj njega Matilda, žena bez velike kulture, ali odana 
pjesniku u dobre i loše dane sve do groba. 

Heine je proročanski označio svoju vriednost u prozaičnoj 
himni, koja se našla iza njegove smrti: 

»Ja sam mač, ja sam plamen. 

Ja sam vas obasjao, i kad se bitka započela, borio sam 
se sprieda, u prvom redu. 

Oko mene leže mrtva tjelesa mojih prijatelja, ali mi smo 
pobiedili. Uz radostne pjesme triumfa ozvanjaju korali mrtvačke 
svečanosti ... Na novo odjekuju trube, treba zapodjeti novu 
borbu — 

Ja sam mač, ja sam plamen!« 

Slike iz svjetske književnosti. I. 

Oicfon Bugo. 

i. 

|>?)ne 26 . veljače god. 1802. rodi se u Besanoonu pukovniku 
Hugu treći i zadnji mu sin, kojemu na krstu nadjenuse 
ime Victor. Diete bijaše slabunjavo, i da nije bilo brižne mu 
majke, jedva da bi poživjelo. Njezinoj ljubavi i njezi odužio 
se kasnije slavni pjesnik krasnim stihovima. Pominjući opet 
jednom svoje djetinjstvo ovako kliče: »Oj, majčina ljubavi! lju¬ 
bavi, koje niko ne zaboravlja! — Divni kruše, kojino Bog dieli 
i množi — Stole, koji si uviek postavljen na domaćem ognjištu 
— Svakoga dopadne njegov dio, a svakomu si čitava svoja !«* 
Mladi dani Victora Huga bijahu veoma uzburkani; ta, 
takav je bio život gotovo u svih častničkih porodica Napo- 
leonove vojske. Otcu mu bijaše naskoro poći sa djecom i 
ženom na Korziku, a onda na otok Elbu. Kad pukovniku 
Hugu stiže nalog, da poteče na vojsku u Italiju, krene on 
onamo, a žena mu se i djeca upute u Pariz (god. 1805.). 

Do toga vremena dopiru i prve pjesnikove uspomene. 
Bučan život ogromnoga Pariza živo ga se dojmio, a dobro je 
utuvio, kao i svako, prv6 dane svoje u školi. Nu ne bijaše mu 
ovdje dugo boraviti. Čim je Josip Bonaparte, Napoleonov brat, 
postao talijanskim kraljem, Victorov otac priedje njemu u službu 
i dobi nalog, da uhvati hajdučkog harambašu Fra Diavola, koji 


* Feuilles d’Automne, I. 


je kasnije poznatom operom izišao na glas, a kojega je pro¬ 
tjerani kralj Ferdinando IV. naimenovao pukovnikom, te se 
stao boriti kao narodni junak. Hugu podje za rukom, da uhvati 
toga razbojnika,, koji je vidjevši u tamnici svoga pobjeditelja 
-kliknuo: »Niko me drugi ne bi uhvatio!« 

Hugo sada budući imenovan zapovjednikom Avellinskim 
pozove ženu svoju, da sa djecom đodje k njemu. I tako je 
još nejaki Victor vidio Italiju u jeseni god. 1808. Svako može 
lako pomisliti, kako se darovitoga djeteta dojmio taj put kroz 
pitomu južnu Francuzku, tu zemlju trubadurskih pjesama, pa 
onda preko visokih Alpa u divnu Italiju. Mnogi se odjek iz 
tih dana nalazi u kasnijim njegovim pjesmama. 

U Avellinu živio mu je otac kao zapovjednik u starin¬ 
skom mramornom dvoru, te je tu Victor sa svojom braćom 
liepe dane proboravio. Nu ti sretni dani za malo potrajaše. 
Kad je kralj Josip otišao u Spaniju (god. 1808.), podje i pu¬ 
kovnik mu Hugo za njim, a mati se sa djecom opet vrati u Pariz. 
Tu Victorova mati nadje stan u nekakom starom samostanu 
(Feuillantines), uz koji je bio velik vrt. U tom se vrtu mali 
Victor mnogo igrao, a kasnije se pjesnik počešće sjećao svoga 
živovanja u tom doista pjesničkom perivoju, tom »zelenom 
otoku u moru parizkih kuća«. 

Taj mu je perivoj ostao u pameti s još jednoga razloga. 
Jednoga dana nadje se u toj tihoj obitelji još jedan čovjek 
osrednjega stasa i blaga lica. Za stan mu dadoše straga u vrtu 
neku izbu u kućerici, koja je negda bila sakristijom. Taj čo¬ 
vjek nikamo iz tog vrta nije ođilazio, niti se i s kim sastajao; 
djeca su ga zvala kumom, a on je s njima vrlo liepo postupao, 
premda je inače bio mrka pogleda i zamišljen. S osmogodi¬ 
šnjim se Victorom igrao i učio ga latinski. Neznani taj gost 
bijaše doista Victorov krstni kum, a po imenu gjeneral La- 
horie, kojega je Napoleon osudio na smrt, što je i on bio u 
onoj zavjeri Moreau-vljevoj protiv Napoleona. Hugova ga je 
gospodja zaklonila u svom domu, što je bio stari znanac i po¬ 
bratim njezina muža, a već jadan nije znao, kamo da skloni 

svoju glavu, jer su Napoleonove uhode uzastopce za njim išle 

u potjeru. Napokon je ipak jednomu redarstveniku pošlo za 
rukom, da ga i tu nanjuši, i da ga iz tog utješiš ta izvabi za¬ 
davši mu tvrdu vjeru, da će biti sasvim pomilovan; nu ujede 
ga ljuta guja: odmah ga baciše u tamnicu, a nije dugo po¬ 
trajalo, pa ga i pogubiše. Gjeneral je Lahorie imao velika 
dojma na duševni razvitak mladoga Huga, a tužna mu smrt 
jako se kosnula nježna srca djetinjskoga. 

Medjuto se Victorov otac u Španiji svagdje junački ponio, 
te je postao gjeneralom i grofom, a stekao i nagradu od mi¬ 
lijun reala. Djeca na taj glas u Parizu stanu na vrat na nos 
učiti španjolski, i za dva, za tri mjeseca krenu s materom u 
Madrid (god. 1711.). Taj je zanimljiv put kroz Španiju učinio 
na dječaka veoma ,živ utisak; on se uviek sjećao toga puto¬ 
vanja, na kojem mu se probudilo i oduševljenje za gradje- 
vine srednjega vieka, kojih toliko imade po gradovima južne 
Francuzke i Španije. U Bayonni su morali čekati oko mjesec 
dana, dok im nije stigla vojnička pratnja. Tu je Victoru prvi 
put življe zakucalo djetinjsko mu srce, zagledao se dečko u cu¬ 
ricu gostioničara, u kojega su stanovali. 

Napokon stigne straža: jedno 2000 vojnika i 4 topa. Duga 
ta povorka krene na put i prvi joj korak na španskoj zemlji 
bijaše u Ernanu, a onda u Torquemadi. Po tim je gradovima 
kasnije Hugo nazvao dvie drame svoje. Stigavši u Madrid divio 
se je sjajnim dvorovima, u kojim je njegov otac stanovao; nu 
i inače je taj boravak u Madridu djelovao kasnije na pje¬ 
sničko mu stvaranje. Da ga nije bilo u Madridu, ne bi nikada 
onako liepo prikazao život španskih granda, kao što ga je 
ocrtao na pr. u svom Hernanu. 

Kao španski grof dade stari Hugo svoje sinove Victora 
i Eugena u plemićki konvikat, gdje su učili gimnaziju pod 
strogim zaptom. Podvornikom im je u tom zavodu bio neki 
nakazni patuljak, gurav i ružan, a koji se nosio kao dvorska 
budala oblačeći na se neko šareno odielo. Taj mu je starmali 
ostao tako živo u pameti, da ga je kasnije u više svojih djela 
prikazao; tako na pr. kao Tribouleta u »Le roi s amuse«, 
ili kao Q.uasimoda u romanu »Notre Dame«. 

Godine 1812. stane bliedjeti Napoleonska zviezda, a pri¬ 
like se u Španiji tako pogoršaše po Francuze, da gjeneral 
Hugo odluči, da svoju porodicu pošalje natrag u Francuzku. 
Mati doista odputuje tako naglo s djecom, da se činilo kao da 
bj e g a jm Vrativši se u Pariz (g. 1813.) mati im se nastani opet 
u onom stanu sa krasnim perivojem (Impasse des Feuillan- 
tines). Sad je Victor opet u zelenilu veselo skakutao sa svojim 
bratom medju cviećem, a poučavao ih je svećenik Lariviere, 
dobri starina, koji je s njima čitao Tacita i Juvenala. U jednoj 
je pjesmi kasnije pjesnik pripovjedio, kako ga je neki »pedant« 
htio iztrgnuti iz tog raja, da ga zatvori u neki zavod (College), 
nu da se materino srce nije moglo razstati s milim djetetom, 
pa liepo opisuje, kako mu je neodlučnoj majci svaki cvietak i 
lahorak u onom vrtu prišapćivao: »Ostavi nam tu djecu!« 

U taj je perivoj znalo doći kadšto i neko djevojče okolo 
trinaest godina, da se igra s Victorom i njegovim bratom. 
Kad god bi ta djevojčica došla, zaigralo bi Victorovo srce 
življe. Liepo je on kasnije sve miline te svoje nevine ljubavi 
opisao u »Zadnjem danu jednog osudjenika« pominjući, kako je 
s tom curicom brao cvieće, kako mu je ona govorila o pti¬ 
čicama, u sumračje o zviezdi Danici, o svojim haljinama i vrp¬ 
cama, pa kako bi se pri tom nedužnom razgovoru oboje za¬ 
rumenili. Ta je curica bila ona Pepita, koju je on kasnije 
onako nježno opjevao, a koja mu je postala i vjernom ljubom. 
Zvala se je Adele Foucher. 

Nakon boja kod Vittorije, koji je upropastio kralja Josipa, 
vrati se Viktorov otac u svoju domovinu, i junački je pomogao 
suzbijati juriše savezničke vojske kod Thionvilla. Nu kad se 
francuzko carstvo ipak srusilo (god. 1814.), postane gjeneral 
Hugo dokolan, da se i sam pobrine za odgoj i budućnost 
svojih sinova. On ih odvede u Cordier-Decottov zavod (go¬ 
dine 1815.), gdje se naskoro u Victora probudio pjesnički mu 
dar. U tom je on zavodu napunio nekoliko djačkih svojih 
svežčića raznim pjesničkim pokušajima svojim. Napisao je po¬ 
najprije vitežki ep, u kojem je bio glavnim junakom Roland, 
kojega će on i kasnije slaviti u svojoj »Svjetskoj legendi«; onda 

je pisao razne poslanice, ode, elegije, prevodio rimske 1 grčke 
klasike, sastavljao pripoviesti i po koju komediju ili komičnu 
operu. To bijaše doba, gdje je mnogi francuzki gimnazista na 
školskoj klupi kovao i snovao tragediju svoju. Mladi je Hugo 
napisao svoju »Artamenu« i »Atheliju«. Victor Hugo spalio 
je većinu tih svojih prvenaca, što ih je spjevao u tom zavodu 
od 13. do 15. godine svoje, a na zadnjem svežčiću od onih, 
što ih je sačuvao za uspomenu, napisao je je ove rieči: »Lu¬ 
dorije, koje sam napisao prije rodjenja svoga«. Otuda .se vidi, 
kako je on dobro znao, koliko vriede ti njegovi prvenci, ah 
se ujedno vidi i to, da je onda, kad je taj čudan nadpis na¬ 
pisao, već upoznao svoj pjesnički poziv, i da je onaj čas, kad 
se je razstao sa svojim djetinjstvom i progledao u svoju bu¬ 
dućnost, smatrao svojim duševnim rodjenjem. Neki mu zivoto- 
pisac veli, da se iz tih prvih pokušaja vidi, da će taj pole- 
tarac postati orlom, koji će se vinuti nebu pod oblake. U obće 
se u tim prvim stihovima opaža jako dojam matere mu, koja 
je i sama imala prilično pjesničkoga dara. Njezinom je bn - 
nom odgoju imao pjesnik mnogo štošta da zahvali. Mnoge 
su mu lirske pjesme upravo samo odjek djetinjske ljubavi,, a 
kako mu je mati revno pristajala uz kraljevsku stranku, nije 
ni čudo, da prvenci mladoga Huga odišu mržnjom na revolu¬ 
ciju i Napoleona. Poslije bitke kod Waterloa trmaestgodišnje 
momče Napoleonu ovako zbori: »Dršći! evo časa, g je ce 
sudbina tvoju mrzku slavu skršiti ... Pa, kad si narodnom 
krvi htio da spaseš tvoju propast, mi smo jadnici ronili suze 
sa tvoga pada. Oj polje waterlovsko! oj, nezaboravljeni boju. 

Ti si za nas dan sreće i jada!« 

Pjesnički mu poziv nije bio po volji njegovu otcu. Gje- 
neral je htio, da mu sin Victor izuči politehniku, te je on 
morao polaziti predavanja o prirodnim naukama u liceju Louis- 
le Grandovu. Nu u Victora je već bila ona željezna volja, sa 
koje će kasnije postati tvrdokornim prognanikom. Dne 10. 
srpnja god. 18x6. napisa on u svojem dnevniku: »Hoću da 

budem Chataeubriand ili ništa«. 

Godine 1817. razpiše francuzka akademija nagradu za 

( pjesmu »O sreći, koju pribavlja nauka čovjeku u svakom mu 
položaju- u životu«. Kad je jednoga dana sa učenicima svoga 
zavoda išao na šetnju, ukrade se naš Victor za nekoliko ča- 
saka iz đjačkog reda i preda potajno sastavljenu pjesmu od 
300 stihova. Srce mu je jako lupalo, a ruke su mu drhtale, 
kad je predavao svoj rukopis, pa ipak je njegova oda bila naj¬ 
bolja od svih, što su se natjecale. Nu na nesreću spomenuo 
je u toj pjesmi i svoje godine, svoja »tri lustra«, t. j. petnaest 
ljeta svojih, a sudci misleći da se neko htio s njima našaliti — 
— jer ko bi tako zreo bio u tim godinama! — dosudiše Vic- 
toru samo »častni pomen« (Mention honorable). Ali je već i 
to za njega bila dika, jer mu se ime spominjalo u novinama 
i tako eto sjajno, premda prerano, prodrlo u javnost. 

Naskoro izidje Victor iz Decottova zavoda, pa je opet sa 
svojom majkom živio. Stariji mu brat, koji se povrativši se iz 
Spanije već takodjer perom bavio, uvede ga u neko književno 
družtvo (Cenacle) mladića, koji su išli za tim, da pomlade 
pjesništvo (g. 1826.). Victor je medju tom omladinom zauzeo 
odmah posebno mjesto. Odlučiše, da izdadu svezak pripovie- 
daka, a naš novajlija obeća, da će svoju napisati za petnaest 
dana. Na urečeni dan donese on doista svoj prvi roman »Bug 
jargal«, koji je istom kasnije izdao preradivši ga donekle. 

Iste se godine natjecao sa tri ode za nagradu tuluzke aka¬ 
demije »Des jeux floreaux«, koja je podjeljivala zlatne cvje¬ 
tove, i sva tri puta uspije, te je dobio i naslov »Maitre es 
arts«. Jednu je od tih oda napisao jedne noći bdijući uz po¬ 
stelju svoje bolne majke. U taj ga je mah slavni Chateaubrianđ 
— ili neki drugi pisac (Soumet) — nazvao »divnim djete¬ 
tom« (enfant sublime), a upravitelj mu tuluzke akademije u 
pismu veli: »Svi se ovdje dive vašim godinama. Jedva da 
vjeruju, da vam je tek sedamnaest godina. Vi ste za nas za¬ 
gonetka, koju samo muze odgonenuti mogu«. 

Sad je braći valjalo, da po očinoj želji nastave nauke u 
politehnici; nu oni s težkom mukom iznudiše u otca, te im 
dopusti, da se posvete liepoj knjizi. Ali im zato otac, koji se 
medjutim već odprije razstao bio sa njihovom materom, ne 

htjede davati više nikakve pripomoći. Sada nastadoše za na¬ 
šega Victora ozbiljni trenutci. »Ljubav, politika, revno učenje, 
borba željezne volje sa sudbinom, sve se to u njemu probu¬ 
dilo«, veli mu biograf Rabbe, »to je u njemu sve pošlo putem, 
kojim samo genij stupa«. 

Upisavši se u prava osnuje list »Le Conservateur 
litteraire« (g. 1820.), oko kojega je okupio nekoliko već po¬ 
znatih pisaca. Sada stane neumorno raditi, a jedino mu veselje 
i oporava bijaše, da u veće odprati svoju majku poznatoj im 
obitelji Fouchera, činovnika u ratnom ministarstvu, gdje se on 
za dugih večeri nije mogao sit nagledati one već napomenute 
djeve, koja mu je sasvim za srce prirasla bila. Nu roditelji im 
napokon opaziše njihove nježne poglede i držeći, da je oboje 
još premlado, da se uzmu, a i bez imutka, prestade jedna obi¬ 
telj pohoditi drugu. I tako nastadoše težki dani za to dvoje 
mla dih zaljubljenih. Nu oboje junački pregorje mnoge gorke 
časove, a njihova ljubav nikad ničim nije bila pomućena. Victor 
Hugo se u obće u moralnom pogledu visoko uznio, te mu se 
nika d ništa nije moglo s te strane spočitnuti. Ti su mu lju¬ 
bavni jadi bili vrelom vruće vjere i najplemenitijeg idealizma, 
i podbadali su ga na neumorni rad. 

Godine 1821. zadesi ga težki udarac. Dobra mu se majka 
naglo razboli od upale pluća i premine dne 21. lipnja. Sva 
tri sina odpratiše milu mater do hladnoga groba. Victor se 
vratio očajavajući u opustjeli dom. Nije mogao vjerovati, da će 
moći živjeti bez majčine ljubavi. Ne mogavši iztrajati kod kuće 
vrati se opet natrag na groblje, da lije gorke suze na grobu 
mile svoje roditeljke; a kad su pod noć groblju vrata poza¬ 
tvarali, lutao je kao lud po ulicama ne mogući nigdje naći 
utjehe. Napokon mu se koraci i nehotice, kao da ih neka viša 
moć onamo privlači, uputiše ratnomu ministarstvu, gdje je sta¬ 
novala obitelj Foucherova. Vrata su kućna bila otvorena, a 
prozori razsvietljeni. Sa jednog hodnika zaviri on kroz sta¬ 
klena vrata u veselu dvoranu i opazi svoju Adelu, gdje igra. 
Bijaše u bjelini a bujne joj vlasi nakićene cviećem. Dne 29. 
lipnja bio je njezin rodjen dan, a otac joj je gledao da i onako 

nujno diete čim god može razveseli; pa kad je već sve za 
taj dan priredjeno bilo, zatajiše djevojci smrt gospodje Hugovke, 
da je ne snevesele. Sutradan se on s njom sretne u vrtu oko 
toga ministarstva. Ona opazi odmah po bliedom mu i upalom 
licu, da ga je snašla neka bieda, pa pritrčavši mu zapita ga, što 
je za Boga. »Moje majke nema više, juče smo je sahranili.« — 
»A ja sam jadna igrala!« vrisnu djevojka i grozne je suzeobliše. 
Zajedno su tada plakali i jecali, pa to im je bila i — vjeritba. 

Sada se više ni njezini roditelji niesu opirali tomu braku, 
samo su željeli, da se pir odgodi sve dotle, dok mladi pjesnik 
ne bude mogao svojim radom toliko privredjivati, da uzmognu 
ma i najčednije živjeti. To mu obećanje podvostruči mar, ali 
se uza sve to kukavno tavorio. Imao je samo tri košulje, kako 
mu životopisac Barbou veli, a ipak je zato čist i odjeven bio. 
Kasnije je on u svom ponajboljem romanu »Patnicima« (Les 
Miserables) opisao veoma živo jadni život takog mladog pje¬ 
snika po imenu Mariusa. I sam je priznao, da je na tom mjestu 
sam sebe prikazao : »Živjeti od svoje odjeće i sata, to nije ništa; 
Marius je zagrezao u mnogo goru nevolju. U takvu životu 
ima dana bez kruha, noći bez sna, večeri bez svieće, ognjišta 
bez ognja, nedjelja bez rada i budućnosti bez nade. Lakat mu 
proviruje kroz rukav, a djevojke se smiju starom mu šeširu. 
U veće nadješ, da su ti vrata zatvorena, jer niesi platio sta¬ 
narine ; a dodaj tome bezobraznost vratara i gostioničara, pod¬ 
rugljive poglede susjeda, poništenje, povriedjeno dostojanstvo 
čovječansko, gnušanje, jed i posvemašnju malaksalost. On je 
naučio, da to sve proguta, a često mu je to jedino i bilo, što 
je imao gutati. U godinama, gdje se čovjeku hoće da bude 
ponosit, jer je prijazan, njemu su se rugali, što je loše odje¬ 
ven bio, a podsmjehivali su mu se, što je siromah. U godi- 
dinama, gdje mladost izpunjuje srce kraljevskim ponosom, 
morao je on oboriti oči, a pogledi mu padoše na izderane ci¬ 
pele; on je osjećao nepravedno ruganje: težki stid od nevolje. 
To su čudna i težka izkušenja, iz kojih slabići izidju kao zlo¬ 
činci, a junaci kao čestiti ljudi. To je sud za topljenje, u koji 
sudbina baci čovjeka svaki put, kad hoće da ima hulju ili polu- 

boga«. Tako je opisivao i one dane svoje, gdje je morao sam 
mesti hodnik pred vratima svojim, kod piljarica kupovati ko¬ 
madić sira za jedan sou, kad je čekao, dok se spusti suton, 
da se odšulja pekaru, da kupi komadić krušca, koji je^on a 
kradom, kao da ga je ukrao, nosio u svoju sobicu pod kro¬ 
vom?- »Kadšto si«, veli opet na drugom mjestu, »mogao vi¬ 
djeti mladića nespretna, kako se s knjigama pod pazuhom plah 
i zlovoljan gura kroz kuharice u mesarnicu na uglu, a one 
mu se podruguju. Stupivši unutra skinuo bi ponizno šešir s 
glave, a po čelu mu se uhvatio znoj poput graška. Pozdra¬ 
vivši uljudno mesaricu zaiskao bi komadić ovčevine, zamotao 
je u papir i stavivši je s knjigama pod pazuho, nestane ga. To 
je bio Marius. Od toga je komadića mesa, koje si je sam 
pekao, živio po tri dana: prvoga je dana jeo meso, drugoga 
loj, a trećega je glodao kost«. To je bila živa istina, ka*o 
svjedoči Barbou. Čitavu je godinu dana morao živjeti od 700 
franaka, što ih je zaslužio svojim književnim radom, a otuda 
je morao još kupiti modro odielo sa sjajnim puceuma, da se 
uzmogne odazvati prijaznim pozivima na objede i večere. Ta¬ 
kav je život morao biti doista težak našemu pjesniku, kojega 
su u djetinjstvu mu grofice i vojvodkinje na koljenima ljuljale, 
i koji je tada živio u sjajnim dvorovima, izkićemm upravo 

kneževskim razkošjem. _ 

Pa ipak mu taj život nije bio bez veselja, a veselje mu 
je pribavljao rad. Dakako da mu je valjalo preturiti 1 po više 
književnih okršaja, ali se već tada znao suzpregnuti i svojom o 
brotom svakoga predobiti. Nu najčvršćim mu je uporištem bila 
njegova ljubav. On hoće da svojoj Adeli pokaže, da u pjesnika 
mora biti i liepa duša, i da ljubav uznese čovjeka nad sve ljudske 
nevolje, ako ima angjela uza se, koji ga prema nebu upućuje. 

Da slika o njegovim mladim godinama bude podpumja, valja 
nam napomenuti, kakva je bila tada u njega i vjera, U to doba, 
kad je stupio kao spisatelj na javu, u njega bijaše tvrda vjera 
katolička; a u njoj ga je još utvrdilo jedno slučajno poznan¬ 
stvo. Medju pratiocima njegove majke našao se 1 neki sve¬ 
ćenik, u kojega je odjeća bila izvanredno odabrana, a čitava 

mu pojava odavaše, da je to neko otmeno i plemenito lice. 
Bijaše to knez Rohan, kojemu je žena poginula za jednog po¬ 
žara, i koji se onda s očajanja posvetio božjemu oltaru. Taj 
prizor toga sina ponajprve porodice francuzke veoma se svikao 
idealnomu pjesniku, te se oni naskoro sprijateljiše. Rohan ga 
je upoznao sa još jednim čestitim svećenikom Lamenais-om, 
koji mu je postao i izpovjednikom. Jednom ga pozove pjesnik 
Soumet na večeru, kod koje je bilo više glumica, koje su sve 
upirale svoje poglede u mladoga pjesnika, a on je od stida 
sav porumenio. Njihovo mu se ponašanje tako sgadilo, da je 
sjutradan otišao Lamenaisu, da se izpovjedi. Nu ovaj uvidi od¬ 
mah, da on tu nije bio kriv, te mjesto izpoviedi zapodjene 
s njim prijateljski razgovor. 

Znamenit je momenat u životu našega pjesnika, kad je 
god. 1822. izdao prvu svezku svojih »oda« (Odeš et poesies 
diverses.). Kralj Ljudevit XVIII. pročitavši te pjesme odredi 
mladomu pjesniku godišnju podporu od 1000 franaka. Ko je 
sada bio sretniji od njega? Sad će se moći vjenčati sa svojim 
miljem. I doista im se pusta želja izpuni još iste godine. Vjen¬ 
čan je u istoj crkvi, gdje mu je pokojna mati prije podrug 
godine zadnji put blagoslovljena bila, a pirna je gostba slav¬ 
ljena u istoj dvorani ratnoga ministarstva, u kojoj je gjeneral 
Lahorie na smrt osudjen bio. U prvi je mah i stanovao u 
istoj sgradi kod svoje tastbine. Pirna im je slava pomućena bila 
strašnom nesrećom: već pri koncu veselja poludi mu brat Eugen. 

Mladencima je bilo obojima skupa do trideset i pet go¬ 
dina, a čitav im imutak bijahu nekolike stotine franaka, štono 
ih je mladi pjesnik dobio za svoje ode. Pa i od te je sirotinje 
kupio mladoženja svojoj nevjesti francuzki kašmir. Divna li 
kašmira, plaćena odama i pjesmama! 

Victor Hugo je bio čitavog vieka svoga sretan i zado¬ 
voljan u svom braku, a svake je godine sve vise štovao svoju 
vrlu drugaricu. Ona mu je kasnije u dva svezka opisala vjerno 
život (Victor Hugo, raconte par un temoin de sa vie. Bruxel- 
les, 1863.). Prekrasne su pjesme, u kojima je on opjevao svoju 
bračnu sreću. Koliko li je nježnosti u onoj divnoj »Opet tebi« 

(Encore a toi!): »Tebi, uviek tebi! Što bi mi inače pje¬ 
vala lira? Tebi, pjesmo ljubavi, tebi pjesmo braka! Koje li 
bi drugo ime podjarilo moj oganj, odakle bi došle druge 
pjesme? Tvoje oko razsvjetljuje tminu mojih noći, tvoja je 
sladka slika sreća mojih snova; stupam li po tami, tvoja me 
desnica pridržava, nebesna mi zraka provire iz tvoga pogleda. 
Ti se za me moliš usrdnom molitvom, a spava li moj angjeo, 
ona me čuva«. (Odeš 5, 12.) 

Godine 1823. izda mladi pjesnik svoj roman »Han d’Is¬ 
land e«, koji mu pribavi novu podporu od 2000 fran., a koji 
ga je i sprijateljio s književnikom Ch. Nodierom, u čijem 
se salonu tada skupljahu svi mladi pjesnici, slikari i glasbe- 
nici, koji su stvarali novu struju u umjetnosti. Za svoje gla¬ 
silo osnuju ti mladi oduševljeni ljudi, medju kojima su bili 
najvidjeniji Lamartine, de Vigny i E. Deschamps, časopis 
»Muse francaise«, koji je jedva jednu godinu proživio. 
Godine 1825. bude naš pjesnik imenovan vitezom počastne 
legije, a otac mu se tom prilikom izmirio s njim, i pridjenuo 
mu sam glavom krst na prsa. Ta se slava proslavila u Bloisu, 
kamo je pjesnik pohrlio svomu otcu, koji je ondje spokojan 
živio u kući »od kamena, koja se bieli pod zelenim brežuljkom, 
a s obje strane je obkolili voćnjaci, te je jedva uočiti možeš: . . . 
To je dom otca moga, tu se on nakon ratova odmara«. 

Te je iste godine još putovao u Reims na krunisanje 
kralja Karla X., a zatim sa Nodierom u Švicarsku. Na tom 
putu malo da nije zaglavio, jer im se kola prevališe. Nago¬ 
vorio ih je pak na taj put neki izdavatelj, koji je želio, da 
izda njihov opis toga putovanja; nu kako je taj izdavatelj me- 
djuto propao, nisu oni svoga opisa ni izradili. 

Godine 1827. opaža se opravdana promjena u njegovim 
političkim nazorima. Dotle je slavio samo kraljevski priestol i 
oltar, kojim se i njegova majka klanjala; a sada napisa odu 
vendomskomu stupu, na kojem je stajao kip Napoleona I. 
Na to ga je potakla neka zgoda na zabavi u nekom stranom 
poslanstvu, koja mu je povriedila rodoljubna čuvstva. Vidio 
je pred sobom samo Francuzku, koja je bila negda slavna po- 

bjediteijica, onda od saveznika skučena, a sada opet povrie- 
djena. Od toga je doba on češće slavio junačtvo Napoleo- 
novo. I tako se počelo izpunjavati proročanstvo njegova otca, 
koji je rekao, kad su mu jednom kazivali, kako mu je sin že¬ 
stok pristaša kravljevske stranke: »Pustimo ga. Diete pristaje 
uz materina načela, a čovjek će poći očinim stopama«. 

Godine 1828. izidje novo izdanje njegovih oda i ba¬ 
lada, koje mu glas još većma raznesu po Francuzkoj, te zora 
preporodu francuzke knjige već poče svitati. 

II. 

»Dans l’acception la plus generale, la 
qualification deRomantiquess’ etend 
a tous ceux qui ont essaye, soit par la 
doctrine, soit par la pratique de renou- 
veler 1’ art et de Y affrancliir de certai- 
nes regles convenues.« 

Sainte-Beuve. 

Za vrieme revolucije i carstva opustjelo je polje francuzke 
knjige. Kod izvanjskih i nutrašnjih ratova ne može prava poe¬ 
zija uspievati. Još se je kočepirio neki nadriklasicizam. 
Drami je nedostojalo životne istine. Uviek je na pozornicu 
izlazio jedan isti kralj i jedna ista kraljica. Bio to sad Aga- 
memnon ili Petar Veliki, svejedno je. Tako je bilo i sa 
drugim licima. Rimljanin i Skićanin, kralj i sluga govore istim 
slikovitim jezikom. Junak je u istoj dvorani živio, ljubio, patio 
i poginuo, a za dvadeset i četiri sata. Tako je i u drugim gra¬ 
nama pjesničtva klasicizam zahtievao, da sve bude otmeno, 
mirno i zaokruženo; gradivo je bilo ograničeno, a oblik i 
kompozicija ukočena i jednolika. 

Francuzkomu narodu već dodijala ta duševna hrana, a i iz¬ 
vanjski dojmovi stadoše utjecati. Uzeše prikazivati Shakes- 
peara, čitatati Waltera Scotta, apo kulturnim crticama »De 
1 Allemagne« Madame de Staelove upoznaše se i sa knji¬ 
ževnom strujom u Njemačkoj, pa stadoše i Schillera prevoditi. 
Nakon revolucije na političkom polju valjalo je da se izvojšti 
sloboda i na duševnom. 

Već je Diđerot (1713 — 1784.) stao udarati na pravila 
Boileuvljeve poetike, koja je gotovo kroz dva vieka (XVII. 

1 XVIII.) sputavala francuzku knjigu. Kasnije je još bolje pri¬ 
redio polje za preporod Chateaubriand (1768 — 1848.) 
svojim romanima upućujući Francuze na narav, vjeru 1 narodne 
pisce srednjega vieka. Nu glavnu borbu započe Victor Hugo 
svojim predgovorom drame »Cromwell«, koju je izdao 
g. 1827. Taj se predgovor smatra manifestom romantične škole; 
u njemu je on sabrao načela onoga kola mladih ljudi, što 
su se oko njegove zastave okupili bili. Evo u kratko tih načela: 
pjesnički jezik valja da se približi običnomu govoru, a ne valja 
da je ukočen i da se služi samo sa ono 15 — 18 stotina klasi¬ 
cima posvećenih rieči: »Les langues sont comme la mer; 
i e lles oscillent sans cesse«. Ukinuti valja Boileauvljevo pravilo o 
trima jedinostima, koje se osnivalo na loše shvaćenom mjestu 
u Aristotelovoj poetici, da naime u drami mora biti jedan čin, 

; koji se na jednom mjestu i za jedan dan razviti moia. 

„Qu’en nn lieu, qu’ en un jour, un seul fait accompli 
Tienne jusqu’ a la fin le theatre rempli". 

(Art poetique, III. 45 — 4 ^)- 

U drami se prikazuje čitav zbiljski život, pa prema tome 
treba da je karakteristična, da se u njoj mieša tragično sa ko¬ 
mičnim, liepo sa groznim i čudnim, t. j. idealno s realnim; ]er 
»sve što je u naravi, jeste u umjetnosti«. Pjesnik daklem 
valja da je slobodan; ne smiju mu se propisivati izrazi, kojima 
će se služiti, ni gradivo, koje može obradjivati samo po nekom 
kalupu. On se mora slobodno kretati i zahvaćati gradivo iz 
■ čitavog života i naravi. 1 

1 Od tuda se već vidi, da romanticizam u Francuzkoj 
znači sasvim drugo, nego u Njemačkoj, gdje je romantična kriza 
prestala baš kad je u Francuzkoj započela; a ipak je ta riec 
baš iz 'Njemačke došla u Francuzku po spomenutom djelu 
gospodje Staelovke. Kad je rieč romantički koncem prošloga 
stoljeća uvedena, značila je isto što i romanski, t. j. sto je poput 
srednjevjekovne romanske umjetnosti sa njezinim vitezkim roma¬ 
nima i pjesmama. Njemački su se romantičan zanosili navla-. 

Taj je predgovor bio znakom književnomu ratu izmedju 
romantičara i klasičara. Victora Huga pozdraviše kao književ¬ 
noga Mesiju i priznadoše ga glavom nove škole. Oko njega 
se sjatiše svi mladi, daroviti ljudi tražeći revoluciju na svim 
granama umjetnosti. Glavni članovi toga drugog »Cenacla« 
bijahu: De Vigny, Soumet, braća Deschamps, Balsac, Al. 
Dumas, de Musset, Merimee, Planche i baron Taylor, a kasnije 
(odg. 1827.) i Sainte-Beuve, slikari Boulanger, bradati Eugene 
Deveria i brat mu Achill. Valja napomenuti, da su tada pjes¬ 
nici i slikari živo medju sobom obćili. I Hugo je bio, ako ne 
baš slikar, a ono genijalan crtač. Značajne crtice njihovih težnja 
bijahu u glavnom ovo: protuklasični duh, narodna inspiracija, 
povratak kršćanskoj sentimentalnosti, obožavanje srednjega vieka, 
ljubav naravi i individualizam. 

God. 1829. ugledaše sviet »Iztočn jačke pjesme« (Les 
Orientales), koje je bio Hugo započeo povodom grčkoga rata 
za oslobodjenje. Uz tu temu opisivao je u njima iztočnjački 
život sa sultanima, pašama, odaliskama, dakako onako, kako si 
ga je on svojom maštom predstavljao, jer on nije tamo bio. 

stiče za romanskim katoličtvom i velikim romanskim pjesnikom 
Calđeronom. Išli su daklem za tim, da se povrate oblicima i 
idejama pjesništva i umjetnosti srednjega vieka. Glavne im vođje 
bijahu Tieck i braća Schlegeli. U Francuzkoj se pak roman- 
ticizmom označuje u glavnom pobijanje načela klasične litera¬ 
ture francuzke i oslobodjenje knjige od njezinih negava. Njim 
je prokrčen put kasnijemu realizmu. Zametak je pak romanti- 
cizmu, kako natuknusmo, u Englezkoj, gdje se je već polovicom 
XVIII. vieka književnost počela preporadjati. Iza klasične poezije 
Popove i njegove škole dodje sentimentalno, historično i boja- 
disano pjesničtvo. Najviše su imali dojma na francuzku knjigu 
Youngove „Noći", po kojima je došla u običaj sieta, Macpher- 
sonov (1738—1796.) Ossian, iz kojega je poteklo romantično 
divljačtvo, i divne pjesme BjronoTe, koje su prokrčile puta 
ljubavnoj i ličnoj lirici. Isto je ta tako bio velik dojam i en- 
glezkilr romanopisaca: De Foe-a (Robinson Crusoe, 1717), 
Srvifta (Gulliver, 1726.) i G o 1 d s mi t ha (Wakefieldski vikar). 
Walter Scottovim „Waverly novels“ (1814.) pobudjena je 
želja za historičkim romanom. 

Silan je bio utisak tih stihova, miloglasnih poput skladne glasbe, 
a bojadisanih poput slikarskog remek-djela. To je bio nov 
poetični sviet, pravi oblik romatične lirike, a i žestok 
juriš na klasičnu odu. 

Nekoliko dana za tim izidje mu tužna pripoviest »Zadnji 
dan jednog osudjenika« (Le dernier jour d’ un condamne). 
U njoj nam pjesnik iznosi pred oči duševne i tjelesne muke 
čovjeka »na bielom hljebu«. Victor Hugo se užasno sgrazao 
smrtne kazni, te ju je cieloga svoga života pobijao, gdjegod 
je mogao. Kasnije je u to ime prikazao groznu sliku u svom 
»Claude Gueux« (g. 1834.), a i u saboru je (g. 1848.) podu¬ 
pirao priedlog, da se dokine smrtna kazan. 

Još iste godine napisa on i dramu »Marion de Lorme«. 
U njoj je prvi put obradio onu svoju omiljelu temu o pro¬ 
paloj duši, u kojoj je zaostala još jedna iskrica, koja se može 
razplamtiti do čestitosti i plemenitosti. Marion de Lorme je na 
glasu dvorska milosnica za vrieme Ljudevita XIII. Najednom 
njezino vruće srce bukne nevinom i čistom ljubavi, koja je 
preobrazi i oplemeni. Nu eto neumitne sudbine i stane joj na 
put. Njezin se dragi ogriešio o zakon, te mora poginuti; a 
ona, da ga spase, postane opet ono, što je i bila; nu uzalud. 
Ta je daklem drama, kako se vidi, predteča svih onih kasnijih 
»gospodja sa kamelijama«. 1 

Cenzura je odbila taj komad, premda je Hugo išao sam 
kralju Karlu X. i ministru mu, da izmoli dozvolu. Razlog pak 
zabrani nije bila toliko ta glasovita milostnica, nego što je u 
toj dr am i Ljudevit XIII. bio naslikan ne baš laskavim bojama 
istine. Odbivši ponosito omašnu nagradu, što no mu je po¬ 
nudio kralj kao odštetu, lati se on odmah drugoga posla, ko¬ 
jemu je gradivo uzeo iz španskoga života, a osnovu mu smi¬ 
slio bio već početkom godine. Za kratko vrieme, za nekih 
25 dana, napiše on nov komad »Hernani«, koji će pribaviti 
pobjedu romantičkim načelima. 

1 Poznata je ona njegova: „Oh! n’insultez jamais une femme 
qui tombe! “ Chants du Crepuscule, XIV. 

Dan, kojega je Hernani prvi put prikazivan, ostao je 
epohalnim u analima francuzkoga kazališta. To bijaše pravi 
boj, koji se bio dne 25. veljače g. 1830. u Theatre Fran- 
?ais-u, tom Molierovu domu. Već su dugo unapried pro¬ 
tivnici stali spletke kovati. Neki akademičari umoliše kralja 
Karla X., da ne dopusti, da se takav komad prikazuje na toj 
pozornici; nu on im zgodno odgovori: »Ja, što se književ¬ 
nosti tiče, imam samo svoje mjesto u parteru kao i svaki od 
vas?. Cenzura je ipak mnoga mjesta izmienila. 

Victor Hugo nije dopustio, da toga dana dodju u glu¬ 
mište obični najmljeni pljeskači (Claque). Pak i čemu bi tamo 
bili, kad je sva oduševljena mladež toga dana onamo pohi- 
tila? To bijaše »Mlada Francuzka«, mladići dugih vlasi, šilja¬ 
stih brada, zakovrčenih brčića, s kapicama od baršuna i dugim 
izvezenim surkama; a taka nošnja bijaše grozota za sasvim 
obrijane »purgare«, koji su dolazili u fraku u kazalište. Vrhunac 
smionosti postigao je u njih kasnije poznati pjesnik Theophile 
Gautier, koji si je za to veče nabavio crven prsluk, što je do 
skrajnosti ozlojedilo ljude »staroga kova«. Tek što je pred¬ 
stava započela, već nasta halabuka, psikanje s jedne, a odo¬ 
bravanje s druge strane. Ta je borba trajala više dana, a na 
pokon je Hugova pobjeda bila sjajna. 

Hernani je zadnji izdanak prastare plemenite porodice. 
Otcu mu je kao buntovniku odrubljena glava, pa se i njegova 
traži. Poput Karla Moora od buntovnika postane on hajdukom, 
pak ide za tim, da osveti otca svoga. On ljubi Donnu Sol, ne¬ 
ćakinju staroga vojvode Silve. Ona je voljna, da za-dragim 
svikuda podje, i da podnosi sve nevolje. Suparnik mu je kralj 
Carlos, kasniji car Karlo V. U to je doba još razkalašen, nu 
postavši carem uozbilji se i naumi da podje stopama Karla 
Velikoga. Tako se on odreče sada i Donne Sol. Napokon se 
ono dvoje mladih sdružilo, ali eto ti starca Dona Ruya Go- 
meza, koji žarko ljubi svoju nećakinju »gdje dodje kao sjena 
neumitne kastilijanske časti, da im stane na put«. Jednom je 
on spasao život Hernanu, a ovaj mu se s prevelike zahvalnosti 
zareče, da će mu izručiti svoj život, kad god on uzhtije. Sada 

Slike iz svjetske književnosti. I. \A 

eto Don Ruy dodje, kad je on stupio na prag raja svoga, da 
ga opomene na tu zadanu vjeru. Hernani ne pogazi svoje rieči 
a i Donna Sol s njim umre. 

Kako se vidi, čin te drame nije baš vjerojatan. Radnja se 
razvija više iz rieči, nego li iz značajeva, a lirsko-retorski ele- 
menat prevladjuje kao i u kasnijim njegovim dramama; nu 
jamačno se s njom počeo krčiti prielaz od klasične tragedije 
modernoj drami. 

Kao što je Hernani bio uzorom nove drame, tako je g. 183 i. 
izdani roman: »Notre-Dame de Pariš« bio uzorom za novi 
roman. Po ugovoru s nekim izdavateljem trebalo je, da je taj 
roman već prije godinu dana gotov bio. Ali za ustanka go¬ 
dine 1830., kad je stara burbonska loza porušena, nestadoše 
Hugu svi spisi o tom romanu. Za tim dobije opet nov rok 
za rad, pa da se uzmogne valjano latiti posla, ukloni svoje 
crno odielo, da ne uzmogne nikamo izlaziti, pa si kupi pi- 
tenu odjeću i bocu tinte, zatvori se i nakon pet i po mjeseci 
boca s tintom bijaše prazna, a roman gotov. U tom je veli¬ 
čajnom romanu prikazao ogromnu sliku parizkoga života u 
XV. vieku, za vladanja Ljudevita XI. Parizka je katedralna 
crkva »Notre-Dame« središte tomu romanu, a njezin zvonar 
biedni i nakazni Quasimodo, onda Claude Frollo, svećenik bez 
vjere i zakona, i napokon medju tim dvjema čudovištima, fizič- 
nim i moralnim, dražestna ciganka Esmeralda giavna su mu 
lica. I taj je roman daklem kao i malo čas spomenuta drama 
historičkoga sadržaja. Hugo kao i svi romantičari opisuje naj¬ 
radije ono, što nam nije obično pred očima, što ^ je od nas 
udaljeno bilo prostorom ili vremenom, daklem: Španjolsku, 
Italiju, iztok i — srednji viek. U tom je romanu prodrlo na 
vidik živo zanimanje Hugovo za gradjevine srednjega vieka. 
Opisivanje je u Notre-Damu prekrasno i vještom rukom živo 
izradjeno. U cjelini se opaža dojam škotskoga romanopisca 
"VValtera Scotta. 

Sad je Victor Hugo već bio pisac na glasu. To se vidi 
i po tom, što je za spomenuti roman dobio do 200.000 fra¬ 
naka nagrade. Za ovo budućih desetak plodnih godina, od go- 

dine 1831.—1840., koje slavom ovjenčanomu pjesniku otvo- 
riše i vrata francuzke akademije, napisa on do pet drama i 
četiri nove sbirke pjesama. Napomenimo prije drame. 

Opreka izmedju propale duše i plemenite strasti, koja onu 
propalu dušu izvlači iz blata, još je oštrije izvedena u novim 
dramama »Le Roi s’amuse« (g. 1832.) i u »Lukrečiji 
Borgiji« (g. 1833.). 

U prvoj nam prikazuje Tribouleta, dvorsku budalu i po- 
dvornika galantnoga kralja Franje I. Taj je Triboulet pravi 
šekspirski tip: rugoba tielom i dušom, a mrzi ljude, koji mu 
se rugaju; nu čista otčinska ljubav oplemenjuje; on obožava 
jedinicu kćerku. Mjesto ljubavnika svoje kćeri dade on noću 
pogubiti svoje rodjeno diete, jer se bila prerušila u mužko 
odielo, te je ubice nisu prepoznali. 

U Lukreciji nam Borgiji opet prikazuje groznu milosnicu, 
koja na sve strane truje ljude; nu svoga sina Gennara stra¬ 
stveno ljubi. On ne smije ni slutiti, da mu je ta neman maj¬ 
kom. Ali kod jedne časti, kod koje su svi nazočni plemići po- 
trovani bili, bude i on otrovan, a da mu mati Lukrecija to 
ni znala nije. 

Lirski značaj tih drama namamio je glasbenike, da im 
stvore glasbu. Poznato je, da je od prve drame postao Ver- 
dijev »Rigoletto«. I Verdijev je Ernani postao od Hu- 
gova Hernana; Donizetti je opet uglasbio operu »Lucrezia 
Borgia« (g. 1834.). 1 

U dramama »Marie Tudor« (g. 1833.) i »Angelo, 
tyran de Padoue« (g. 1835.) obradjuje grozne prizore iz 
englezke i talijanske poviesti. Od njih je mnogo bolje uspio 
»Ruy Blas« (g. 1838.). Ruy Blas predstavlja onaj pesimi- 
stično-sentimentalni tip, što ga je već Chateaubrianđ u svom 
Rene-u stvorio, a kojega je i Victor Hugo rado prikazivao. 

1 Kasnije su i drame „Ruy Blas“ i „Angelo” (Gioconda) 
postale operama, a većina je opet njegovih romana preradjana 
u drame. Za operu „Esmeralda”, koju je uglasbila gospodjica 
Bertin g. 1856., izradjen je libretto po romanu »Notre-Dame 
de Pariš«. 

Ruy Blas je od propalog djaka postao lakajem, a onda lju¬ 
bavnikom španske kraljice, pa po tom i ministrom. Napokon 
se otruje, kad se je odkrilo, ko je i što je. Ta drama ima više 
humorističnih mjesta, i može dostojno stati uz Hemana. Ruy 
Blas i Hernani prikazuju se još i danas s velikim uspjehom 
na prvom glumištu francuzkom, Theatre-Francais-u u Parizu. 

Godine 1834. ugleda sviet niz Hugovih članaka i pjesama, 
štono su odabrane iz raznih novina, gdje su već bili od prije 
štampani. Dodao je i njeke nove članke, kao na pr. o Mira- 
boau-u. Nadpis je toj knjizi: »Littćrature et Philoso- 
phie rnelees«. 

Nove su sbirke pjesama bile ove: »Jesensao lišće« 
(Feuilles d’automne, god. 1831.), u kojem se nižu slike iz 
njegova domaćeg života: bračna mu sreća, uspomene o dje¬ 
tinjstvu i milim pokojnicima svojim. Otvara srce svojim pri¬ 
jateljima, pjeva svojoj vjernoj ljubi i sjeća se svoje prve ljubavi 
s njom. Sreća na domaćem ognjištu i Distre oči troje krasne 
dječice razbijaju mu sve brige: »Oh, kako je krasno djetešce 
sa svojim sladkim smiešenjem, svojom sladkom vjerom i svo¬ 
jim glasom, koji hoće sve da kaže, pa svojim plačem, koji se 
onako brzo utaži; začudjeno gleda na sve strane diveći se i 
nudeći svoju mladu dušicu životu, a svoja ustašca cjelovima. 
Gospode! očuvaj one, koje ljubim: braću, rodjane, prijatelje, 
pa i moje dušmane, koji o zlu klikuju: da nikad ne vi¬ 
dimo, Gospode! lj eta bez rumenih ružica, krletke 
bez ptičica, trnke bez pčelica, ni kuće bez dje¬ 
čice!« (F. d. Aut. XIX.) 

To su nove strune na pjesničkoj liri, kojima je Victor 
Hugo zaigrao. Dotadašnji pjesnici, ni francuzki ni stranjski, 
nisu pjevali o svojim ženama i djeci. On se ne srdi, kad djeca 
oko njega skaču i viču: »Nemojte tjerati djece iz moje sobe, 
gdje radim; pustite ih samo neka se smiju i pjevaju; njihovo 
disanje i mila lica ne će protjerati mojih snova; moji stihovi 
ne bjegaju, kad se ona blizu mene igraju, nego se još razvi¬ 
jaju i smionije put neba zalieću«. (F. d’Aut. XV.) 

Druga mu sbirka »Pjesme u sumračje« (Chants du 

Crepuscule, g. 1835.) sadržaje većinom politične pjesme o do- 
gadjajima zadnjih godina, kad je u Francuzkoj sve kao u su- 
mračju čamilo. U toj je sbirci i ona liepa pjesma o pjesničkom 
pozivu. Treće su mu pjesme bile »Unutarnji glasovi« (Voix 
intćrieures, g. 1837.) i »Zrake i sjene« (Rayons et Om- 
bres, god. 1840.). U njima nakon nekoliko političkih pjesama, 
u kojima se pokazuje apostolom humaniteta, pjeva o umjet¬ 
nosti, o krasotama naravi, počinje slaviti divno more, sjeća se 
svoga djetinjstva u Feuillantinama, i tješi nevoljnike ovoga svieta, 
kojim je on bio revnim zagovornikom čitavog svoga života. 

Tim mu se radom otvoriše vrata francuzke akademije 
g. 1841. Dotle su ga već do tri puta mitnoišli bili birajući 
mjesto njega pisce, koji mu ni izdaleka nisu dorasli bili. 

Putujući god. 1838.—1839. po krajevima oko Rajne, silno 
ga se dojmiše one starodrevne vitežke gradine, koje je on rado 
promatrao, a u dokolici sam iz svoje glave risao. O tom je on 
putu napisao tri svezka pisama (Le Rhin, g. 1842.). Na tom 
je putu i zametak njegovoj drami »Les Burgraves«, koja 
je g. 1843. izišla na pozornicu i već kod prve predstave pro¬ 
pala. Badava je on govorio svomu vjernomu Nanteuilu, neka 
nakupi mladih ljudi, da nadviču psikanje filistara. Nanteuil mu 
odgovori žalostno glavom klimajući: »Nema više mladih ljudi!« 
Romantična se drama bila već preživjela; nu klasična je struja 
njome zatomljena bila, a prielaz zdravomu realizmu prokrčen. 

Od toga doba Victor Hugo nije više pisao svojih drama 
za pozornicu, nego samo za čitanje. Naš je vrli pjesnik taj poraz 
brzo zaboravio udavajući naskoro za tim svoju kćer Leopol- 
dinu za Charla Vacquerija, brata onog znamenitog pisca. Evo 
kakvu popratnicu pjesnik djetetu svome daje: 

»Ljubi onoga, koji te ljubi i budi s njime sretna — — 

Ovdje te zadržavaju, a ondje te žude; kao kći, žena, angjeo 
i diete vrši svoju dvostruku dužnost; daj nama tugu, a njima 
nadu, izidji sa suzom, a udji sa smieškom!« 

Nu još istog ljeta težka sudbina skrši taj sretan brak. Jed¬ 
nom se mlada ženica vozila na Seini sa svojim mužem. Bi- 



214 


Victor Hugo. 


2r 5 


jaše to blizu Villequiera, a vrieme da ne može biti ljepše; ali 
najedanput zaopuca strašan vjetar, prevali čamac i jadni se 
mladenci utopiše. Taj je grozan udarac užasno potresao nježne 
roditelje. I studeni bi kamen proplakao slušajući one pjesme, 
što ih je u toj svojoj tuzi tužni otac izjadao: »Oh! Bio sam 
kao lud u prvi mah, i tri sam dana jadan gorke suze ronio. 
Vi svi, kojim Bog oduže vašu sladku nadu, otci, matere, ko¬ 
jim je srce izkusilo moje jade, jeste li vi podnieli, što sam ja 
prepatio? Htjedoh si razbiti glavu o zid; onda se pomamih i 
časomice biesan upirah oči u tu strašnu stvar, a ne mogoh 
vjerovati i vikah: Ne! Ta zar Bog da dopušta take bezimene 
nevolje, sa kojih se očajanje u srcu diže? — Činilo mi se kao 
da je to samo strašan san, da me ona nije mogla tako osta¬ 
viti, da je čujem, kako se smije u drugoj sobi; napokon da 
nije moguće da je umrla i da ću je vidjeti sadna, kako ulazi 
kroz ova vrata! 

Oh! koliko sam puta rekao: mir! ona je progovorila! 
Slušajte! Eto ključa gdje škripi pod njenom rukom! Priče¬ 
kajte! Ona dolazi ! Pustite me da slušam! Ta ona je jamačno 
negdje u kući«. 

Pak onda ovaj očaj: »Ja sam se naživio .... 

Kad je nestalo nade u mom srcu, kad u ovo doba gdje 
sve mir i i cvate, kćeri moja! ja težim za hladom, gdje ti po¬ 
čivaš, ja sam se naživio.-— 

Sad očima tek nazirem, ni ne osvrnem se, kad me zovnu, 
obuzela me težka čama kao ono čovjeka, koji se probudi prije 
zore, te se nije izspavao. U svojoj tužnoj tromosti ne ću da 
odgovorim ni nenavistniku, koji me ogovara. O, Gospode! 
otvori mi vrata noći, da odem odovud i da nestanem!« 

Pjesnik je gotovo stao očajavati, pa je već bio naumio 
da se kani i pera. Da se otme toj čami, stane se miešati življe 
u politički život, koji je dosada samo sa strane pomno i odu¬ 
ševljeno motrio. Već se unapried moglo znati, kojim će pu¬ 
tem on poći. On je svoja načela izjavio još god. 1835. pi¬ 
šući program listu »La Presse«, koji je utemeljio Emile de 
Girardin. Njemu je bila ustavna i narodom birana monarhija 

kao neka prelazna vladavina izmedju absolutne monarhije, kojoj 
je prošlo vrieme, i narodnoga gospodstva, kojemu vrieme opet 
još nije dospjelo. Vjerovao je u socijalnu misiju pjesnika; pje¬ 
sničko mu je nadahnuće bilo kao njeka viša sviest, neki po¬ 
uzdani naravni nagon, kojega glas treba da upućuje slabe o 
njihovim pravima, a jake o njihovim dužnostima. Pjesnikova 
je uloga uzvišena i on je mora kao svetinju vršiti; treba da 
propovieda pravdu, i da pobudjuje i izazivlje milosrdje. Dao 
se predstaviti i u kraljevskom dvoru, samo da se uzmogne 
što bolje zauzimati za svakojake nevoljnike. 

Godine 1845. imenovao ga je kralj pairom, t. j. čla¬ 
nom gospodske kuće, gdje mu je politički rad izišao na glas sa 
mnogih mu prekrasnih govora. On je tu branio i tumačio 
prava pisaca i književničku svojinu, a dizao svoj glas i za pri¬ 
tisnutu Poljsku. U svojem plemenitom milosrdju tražio je, da 
se i Bonapartama dozvoli povratak u domovinu; nu taj će 
korak naskoro ljuto okajati. Kao pjesnik - prorok razlagao je, 
kako je pritiskivanje radnika za družtvo opasno; pa i ta mu 
se naskoro obistinila. 

III. 

Orleanska se dinastija srušila padom Louis-a Philippa 
mjeseca veljače g. 1848., i druga republika bude proglašena. 
Victora Huga izabraše u Parizu narodnim zastupnikom, a on 
je bio toliko srčan, da nije laskao razuzdanoj svjetini, nego je 
pokazao, da liberalizam valja da ima odredjene medje svoje. 
Slobodu je branio u svakom joj obliku : branio je slobodu, 
predlagao da se ukine obsadno stanje i smrtna kazan, pa da se i 
nadalje dieli državna podpora književnicima i umjetnicima. 

God. 1849. izabere Pariz Victora Huga zastupnikom u 
zakonodavnu skupštinu. Sad je još liberalnijim postao; 
od tada je na ime bio vatren republikanac sve do groba. Od 
toga se doba počeo i pomnije baviti socijalnim problemom, 
i tvrdio je, da mu treba, i da mu se može naći riešenje: »Ja 
sam od onih, koji misle, i koji se nadaju, da se nevolja može 
dokinuti«. U toj je skupštini on i inače veoma živo radio: 
govorio je o slobodi nastave, o sveobćem glasovanju i o pro- 

mjeni ustava. Počeo je natucati svoje crne slutnje o Luju 
Bonaparti, predsjedniku republike, pa onda stao poslanicima 
odkrivati potajne namjere njegove. 

Njegova se bojazan naskoro obistinila. Dne 2 . prosinca 
g. 1851. razpusti Bonaparte skupštinu, nametne narodu nov 
ustav, pa kako je poznato prevrnuvši zadanom vjerom proglasi 
se naskoro carem Napolenom III. 

Victor Hugo se je upeo iz petnih žila, da zaprieči taj 
državni prevrat braneći na barikadama djelom i rieči zakoniti 
ustav. Tu je on borbu kasnije prikazao u svojim djelima:'»Na- 
poieon le Petit«, »Les Cliatiments« i »L’Histoire 
d’un Crime«. Nu sva mu muka bijaše uzalud. Za njegovu 
glavu bude razpisana nagrada od 25.000 franaka. Jedva ga 
prijateljica neka za nekoliko dana skloni od ljutih progonitelja, 
te 11. prosinca g. 1851. s težkom mukom premašivši se iznese 
živu glavu iz Pariza i ode u Bruselj izgubivši doma gotovo 
sav svoj imutak. Od prihoda, što no ih je stekao radom svoga 
duha, ostade mu jedva nešto malo, a tim je morao hraniti 
do osam glava svojte oko sebe. Nu taj ga gubitak nije tako 
tištao kao ono, što je pravica podlegla, i što se je morao sa 
svojom milom domovinom razstati. U Bruselju se nije mogao 
dugo skrasiti, jer mu belgijska vlada za volju Napoleonu za¬ 
brani boravak u svojoj zemlji, te on krene na normandske 
otoke u kanalu La Manchu. Ponajprije je živio na englezkom 
otoku Jersey-u, prognaničkom utjecištu od starina, u kući 
»Marine Terrace« kraj mora, a zatim, kad ga je Englezka radi 
neprestanih napadaja na Napoleona, njezina saveznika, otuda 
izagnala, na otoku Guernesey-u. 

U tom je progonstvu Victor Hugo probavio osamnaest 
godina zajedno sa svojom rodbinom i drugim prognanicima, 
a za to je viieme napisao najljepša djela svoja, motreći u samoći 
divno more, koje ga nadahnjivalo pjesničkim zanosom. U 
Guernesey-u je na ime imao uz more svoju kuću (»Hauteville- 
House«), koja je prekrasno bila uredjena po njegovu ukusu, 
a iznad krova joj se uzdigla jedna staklena soba (»Look-out«) 
poput kakve zvjezdarnice, u koju je pjesnik često dolazio, da 

se oduševi pogledom Oceana i uzmućenoga neba. U toj se je 
kristalnoj izbici zametnulo do dvadesetak njegovih remek-đjela. 

U sbirci pjesama »Les Cliatiments«, koje izdade go¬ 
dine 1853. šibao je on oštrom satirom novoga cezara i njegove 
pomagače. Oni milijoni »da« kod narodnog glasovanja, kojim 
je Napoleon postigao što je želio, pjesniku su tek sniežne pa¬ 
huljice, koje ne će moći odoljeti suncu slobode. U istom su 
duhu napisana i ostala dva djela u prozi: »Napoleon Mali«, 
kako ga je on okrstio prema Napoleonu I., i »Poviest jed¬ 
noga zločinstva« u 2 svezka, koja ugledaše sviet istom 
g. 1877. Tim je kasnim izdanjem kao i inače pjesnik pokazao, 
da mu je bila vazda na umu ona Horacijeva: »Nonum pre- 
matur in annum«. 

Godine 1856. izdade dvie svezke pjesama pod nadpisom 
»Razmatranja« (Contemplations), u kojima opisuje dva¬ 
deset i pet godina života svoga; on ih je stoga i sam nazvao 
»memoirima svoje duše«. Za smrću svoje premile kćeri nariče 
još neprestance novim pjesmama, koje se s pravom poredjuju 
»najtoplijim suzama, što ih je prolila ljudska poezija«. U pro¬ 
gonstvu jadan otac ovako sbori: 

»Majko, evo minu već dvanaest godina, da nam je kćerka 
mrtva, pa od tada, ja otac i vi krepka majka, nijednoga dana 
ne propustismo. Bog to zna, a da joj ime ne okadismo mo¬ 
litvom i ljubavi. Mi smo jadni svikli gledati njezinu sjenu, 
da živi u našoj samoći, osjećati, da prolazi, i slušati, da bludi oko 
nas, pa smo na koljenima plakali. Mi uztrajasmo u toj sladkoj boli, 
i živimo prignuti prema onom milom gniezdu od mahovine, 
što ga odnese oluja zajedno s ona dva ptičeta. Majko, mi ne 
klonusmo, premda smo skršeni, ne izgubismo dobrote jedno 
prema drugome, i ne zaiskasmo kraja mojoj i vašoj tuzi u one 
kukavice, što se zaboravi zove. Da, od toga tužnog dana, od 
kako nam je potamnjelo nebo, polja, cvieće, zviezde, rujna zora 
i sve krasote sjetne naravi, sa troje djece, što nam preostaše, 
blagom srčanosti i ljubavi, štono nam je Bog još ostavi, mi 
smo preturili razne nevolje: nesreću, zlo i patnje, pa niesmo 
drhtnuli, ni klonuli, ni proklinjali hude sreće. Kad nam tuga 

bijaše obuzela dušu, te nam je srce pucalo kao za našom kćeri, koja 
nam jadnim roditeljima ode na drugi sviet, mi smo ronili suze, 
a svakoj smo se drugoj nevolji smješkali«. (Contempl. V. 12.) 

Kad je carska vlada ponudila prognanicima pomilovanje, 
Hugo ga ne htjede primiti. Ma da je u progonstvu izgubio i 
vjernu ljubu svoju, on ne će da se povrati, nego pjeva: »Da, 
dok je on tamo, bilo da se popušta ili opire, oj Francuzka, 
mila Francuzka, koju neprestance oplakujem, ja ne ću vidjeti 
tvoje pitome i jadne zemlje, groba mojih otaca i gniezda moje 
ljubavi«. Završuje pak onim znamenitim stihom: »Pa neka 
ostane samo jedan prognanik, taj ću biti ja!« A evo zašto se 
ne vraća, i kad će se povratiti: »Kad se sloboda povrati, i ja 
ću se vratiti«. 

Misli su njegove ipak odilazile u domovinu u njegovim 
djelima, premda su ona u Francuzkoj strogo zabranjena bila, 
te su kradomice kao krijomčarena roba unošena. 

Godine 1859. izda on prvi dio svoga veličajnog epskog 
spjeva »La Legende des Siecles« sa ovim tužnim mottom : 

Livre, qu’un vent t’emporte 
En France, ou je suis ne! 

L’arbre deračine 
Donne sa feuile morte. 

U tom je orijaškom djelu ( 11 . i III. dio izišao je go¬ 
dine 1877., a IV. g. 1883.) pjesnik naumio da opjeva čitavu 
poviest čovječanstva odabirući znamenite i poznate epohe, da 
pokaže, kako su se u viekovima mienjali i razvijali narodi od 
Eve, matere ljudi, do revolucije, matere naroda. To je daklem 
kao neko kolo pjesama, u kojem su nanizane priče i zname¬ 
niti orisi važnih dogadjaja svjetskih. Osobito su živi ulomci, 
u kojima se opisuje srednji viek. Svjetska je Legenda jamačno 
najbolje epsko djelo u francuzkoj književnosti. 

Živeći prognan iz svoje mile domovine postao je Victor 
Hugo gradjaninom svih zemalja. Preko mora je pružao ruku 
Garibaldu, zauzimao se za Amerikanca Johna Browna, koji je 
zaglavio boreći se protiv robstva, odgovarao ruskomu revo- 

lucionarcu Herzenu i kriepio prognanike svih naroda, koji su 
se oko njega jatili kao oko neke zviezde prehodnice. 

God. 1862. ugledaše mu sviet prvi svezci — bit će ih 
deset — ogromnoga romana »Jadnici« (Les Miserables), 
kojemu će se diviti čitava Evropa i čitav sviet. U Jadnicima 
je prikazana sva sadašnja društvena bieda. Taj gorostasni roman 
ugledao je sviet istoga dana u: Parizu, Bruselju, Leipzigu, 
Londonu, Milanu, Madridu, Rotterdamu, Varšavi, Pešti i Rio- 
Janeiru. Valjalo je da se po čitavu svietu čuje glas, što ga je 
Hugo digao za nevoljnike, koje je težka sudbina pritisla, a 
kojima on pruža ruku pomoćnicu. U tom se je romanu daklem 
on okrenuo od historičkoga romana i obratio sadašnjosti. 
Poslije borbe sa strastima i višom sudbinom prikazuje on ovdje 
borbu sa društvenim ustanovama i predsudama. Svi se doga- 
djaji u njemu nižu oko ove glavne niti: Jean Valjean dopao 
je tamnice s maloga prestupka, nu kušajući da pobjegne poče- 
tverostručio je svoju kazan. Ogorčenje mu je očeličilo volju i 
pamet. Kad je pušten na slobodu, nailazio je svagdje na hladna 
srca, samo ne u dobroga biskupa Myriela. Nu mržnja društva, 
koje ga je izagnalo iz svoje sredine, tako mu se u srce uvrie- 
žila, da pokrade i tog svoga dobrotvora, a na cesti silom otme 
djetetu jednom dva franka. Ledena se kora oko njegova srca 
otali, kad je pomislio na biskupove opomene. On odputuje 
dalje i nastani se u njekom siromašnom kraju. Izumije nešto 
i postane posjednikom tvornice i dobrotvorom onoga kraja, 
zaštićuje siromahe i nevoljnike, te gleda na svaki način da 
doskoči biedi. Postane i načelnikom; jer sad se je zvao Ma- 
deleine. Nu u tom ga gradu smuti viest, da je u obližnjem 
gradu uhvaćen Jean Valjean, i da će mu se suditi radi velike 
kradje. Poslije užasne duševne borbe — »une tempete sous 
un crane« — ode on sam sudcu i kaže, da je on pravi Valjean. 
Iz tamnice opet pobjegne i posveti se sav sirotici Cosetti, koju 
je našao; nu bude opet uhvaćen od Javerta, utekne nanovo 
i sad se mislilo, da je mrtav. Odjedared se pomoli u Parizu 
sa svojom pokćerkom, i tu kroz mnoge godine svakojake do¬ 
življaje preko glave preturuje, da umakne potjeri njuškala Ja- 

verta, i da ono diete spase. Za srpanjskog ustanka spase jednom 
mladiću život, koji kasnije oženi njegovu Cosettu. Nu za sav 
taj priegor dočekao je težku nezahvalnost od Cossete pri koncu 
svoga jadnoga života. Pred smrt još vidi, gdje sviće zora 
izmirenju. U romanu nema baš pravog jedinstva jer je pretrpan 
kojekakvim umetcima, u kojima se opisuje: život lopova i 
sirotinje, bojevi na barikadama, podzemni Pariz, manastirska 
mučenja, i t. d.; nu premda je preširok, ipak je zanimljiv, 
što se u njemu ogledaju Hugova socijalna načela, što je pun 
izvanrednih i krasnih misli, a i divnih opisa i zapletaja. 

Jadnici se razprostraniše po čitavu svietu. Alfred Ram- 
baud pripovieda, da je putujući po dalekoj iztočnoj Rusiji nai¬ 
lazio tamo na ruski prievod toga djela; a unuka gjenerala 
Lec-a kazivaše, da su američki vojnici za rata za oslobodjenje 
nosili u svojim torbama englezki prievod jadnika, i da su ga u 
veče kod vatre u logoru čitali i nadievali si imena iz toga romana. 

Victor Hugo nije samo riečima pomagao nevoljnicima, 
nego i djelom. Od god. 1861. sakupljaše on u svojoj kući 
sirotu djecu, pa joj je sa svojom ženom i djecom dielio jela 
i pića. Mislio je da će se taj običaj udomaćiti i kod drugih 
bogatijih ljudi; pa doista se u Englezkoj i Americi i ugledaše 
u nj, te su ondje na stotine hranili sirotu djecu. 

U progonstvu je još napisao roman »Morski radnici« 
(Les Travailleurs de la Mer, 1866.), u kojem je medju ostalim 
bajno opisano primorje i primorski život uz borbu Gilliatta, 
koji se tri mjeseca bori s burama i okeanom, da spase drago¬ 
cjenu brodolominu, i napokon podlegne. 

Njegov sin Franjo prevodio je čitavog Shakespeara, a on 
tomu prievodu kao uvod napiše književnu studiju »William 
Shakespeare« (g. 1864.), koja baš nije najbolje uspjela. 

God. 1865. izda svoje »Ulične i šumske pjesme« 
(Chansons des rues et des bois). On uvodi sada svoga pe- 
gaza u šumsko zelenilo i opisuje krasote ladanjskoga života, 
sjeća se svoga djetinjstva i prve ljubavi. Nakon toga pjeva 0 
ozbiljnjim predmetima: o slobodi, jednakosti i bratstvu. 

Premda je bio zaduben u svoj rad, ipak su ga se doji- 

mali živo svi glavni dogadjaji, koji su se zbivali po Evropi u 
ime pravde i pravice, a za sreću i čast čovječanstva. Bio je u 
odboru, koji je podizao spomenik talijanskomu filantropu Becca- 
riji, kojemu zločinci imaju mnogo zahvaliti, da im se danas 
drugačije sudi nego prije, pozdravljao je pjesmom stogodišnjicu 
Danta, britansku je vladu zaklinjao, da pomiluje irske buntov¬ 
nike, pa ga je sreća i tu poslužila; nu zaman je molio Meksi¬ 
kance, da zbačenomu caru Maksimilijanu poklone život. 

Književni se glas Victora Huga bijaše raznio po cielom 
svietu. Kad su g. 1867. Francuzi pozvali sve narode, da im 
dodju na svjetsku izložbu, naručiše Victoru Hugu, da napiše 
.prve listove knjizi, koja je tom prilikom izdana uz književne 
priloge mnogih pisaca francuzkih. Nadpis je knjizi bio »Pariš« 
(g. 1867.). Kazalištni upravitelji stadoše sada nanovo prire- 
djivati za prikazivanje Hugove drame: »Hernana« i »Ruy 
Blasa«. Struja, protivna carstvu, stane propirkivati, vlada se 
uznemiri i zabrani prikazivanje njegovih komada. 

Godine 1868. zavijena mu je kuća crnom tugom: umrie 
mu prvi unuk i dobra njegova žena. 

Godinu dana poslije toga pošalje svoj novi roman »L’ 
Homme qui rit« kao podlistak novinama »Le Rappel«, što 
ih u Parizu utemeljiše njegova dva sina i prijatelji A. Vac- 
querie i P. Meurice. Taj je list bio jedan od zidodera, koji 
uzkolebaše carski absolutizam. 

IV. 

Godine 1870. bukne rat sa Pruskom, a kad je nakon 
kapitulacije kod Sedana u Parizu planula revolucija i dne 4. 
rujna srušila s priestola Napoleona III. i proglasila republiku, 
Victor Hugo već dne 5. rujna pohrli u pomoć svojoj biednoj 
domovini. Dočekaše ga slavno i oduševljeno; nu on je bio 
sav poništen sa poraza svoje mile domovine. Ali brzo on pri- 
diže svoju klonulu glavu i stane na sve strane svoje zemljake 
hrabriti i na junački odpor nagovarati. Tako je radio obilazeći 
redom barikade sve to vrieme, dok je god Pariz obsjednut 
bio. Dne 20. listopada izidje u Parizu novo izdanje njegovih 

»Chatiments-a«, a na raznim pozornicama parizkim najslavniji 
glumci kazivahu ulomke iz njih. Prihod od tog izdanja i tih 
predstava odrediše za to, da se nabave dva topa, kojim na- 
djenuše imena »Victor Hugo« i »Le Chatiment«. »Radite sa 
mnom, što vam je drago za narodno dobro; razsipajte me kao 
vodu«, kazivao je rodoljubni pjesmu. 

Kad se svršilo obsjedanje, Tyrtej svladanoga Pariza bude 
poslan u narodnu skupštinu u Bordeaux. Govorio je protiv 
mira, nije htio da se vlada prenese izvan Pariza, i tim je po¬ 
budio toliku buku, da je morao položiti svoj mandat; nu ipak 
nije prestao braniti ono, što mu se činilo, da je istina. 

U to mu umrie i najstariji mu sin Charles, otac one ka¬ 
snije znamenite djece jeannette i Charla, te je morao otići u 
Bruselj svoje unučadi radi. Godine 1873. umre mu drugi i 
zadnji mu sin Franjo, a obojici je tek bilo 45 godina. Amo 
mu opet stiže i crni glas o graajanskom ratu komunskom u Pa¬ 
rizu. Sad on stane opet zaklinjali svoje zemljake, da budu 
složni i milostivi: »Borioci, borioci! što hoćete vi? Vi ste kao 
oganj, koji proždire žito. Vi ubijate čast, razum i nadu!« 

Kao što je vrativši se iz progonstva zaklinjao Niemce, da 
prestanu ratovati, kad im je glavni dušmanin Napoleon sku¬ 
čen bio, tako ih je sada proklinjao, što su vandalski postupali 
obsjedajući Pariz, te mu divne spomenike stali paliti i rušiti. 
Te je pjesme izdao pod nadpisom »Str ašna godina« (L annee 
terrible, g. 1872.). 

Kad je prestalo to burno vrieme, on je prvi bio, koji je 
napisao rieč, koje do tada niko nije smio izustiti: amnestija 
— milost za sve i svakoga! 

Sad je eto Victor Hugo već navršio svoju sedamdesetu 
godinu, pa premda su ga snašle bile tolike nevolje, ipak nije 
prestao raditi. U tim godinama većina ljudi miruje ili vene, a 
naš se veliki pjesnik sada istom kao preporodio, te je još punih 
trinaest godina dana pjevao »poput onih stoljetnih hrastova, 
kojima je deblo već šuplje, a vrh im se još neprestance zeleni«. 

God. 1874. izda on omalen spis u prozi »Mes Fils« po¬ 
svećujući ga uspomeni svojih sinova, a koncem još iste go- 

dine roman, ili bolje epopeju u prozi »Devetdeset treća« 
u kojem je prikazao borbe u Vende-ji g. i 793 . za vrieme ve¬ 
like revolucije, a htio je tom radnjom dokazati, da je napredak 
1 čovječtvo iz te krvave borbe slobode sa đespotizmom i za 
kona sa samovoljom slavno izišlo. Opisi su veoma živi i od¬ 
govaraju upravo onom dobu. To je on djelo napisao za pet 
1 po mjeseci. 1 y 

Sad se opet upustio u politički život budući izabran se¬ 
natorom u Parizu. U to je doba (g. 1875.) počeo izdavati i 
svoje »Actes et paroles«. To je trilogija, u kojoj opisuje 

svoja ui progonstva; tu su mu sabrani govori i razne prokla¬ 
macije. r 

^ Godine 1877. ugleda sviet prekrasno mu djelo »L 5 Art 
a etre grana pere«. Tu je on opjevao svoje uživanje i 
milje baveći se svojom unučadi Georges-om i Jeannettom. 2 


pnevod izdan u Kraljevici god. 1875. Osim toga su prevedeii 
1 Dugovi romani: »Rabotnik na moru« preveo Gj. Popović 
najpnje u svojoj »Danici«, a onda i napose izdao u Novom 
bađu god. 1867.; »Siromah Klaudije«, preveo Vlad. Nikolić u 
logradu; »Na bielom hljebu« u novosadskoj »Danici« od go- 
bme 1866 ; »Jadnici« od Mite Rakića, u Biogradu god. 187, 
0 . 1878. počeo je izlaziti u »Straži« prievod »Istorije jednoga 
zločina«, koji je dovršen istom god. 1880. u podlistku biogradske 
>Samouprave«; »Zadatak«, noveleta, preveo Ž. T. u »Viencu« o- 0 . 
aine 1870. — Dramu »Lukreciju Borgiju« preveo je Fr Ci- 
ra m, ali nije štampana kao ni druge Hugove drame, koje su u 
nas većinom prevedene i prikazivane bile. — Od pjesama preve¬ 
dene su ove: »Moskva« od J. E. Tomića, u »Viencu« g. i8 7 q ■ 

od J T d Tr lt X t Vn " ° d T ’ Maretića > u »Viencu« g. 1875.; »Popievka« 

' aretica 1 »Koprena« od J. Hranilovića, u »Viencu« go- 
me 17., »Napoleon II.« od M. Grlovića, u »Viencu« g. 1882. ’ 
»Fiat voluntas«, u »Viencu« g. 1886.; »Stella« od A. Haramba- 
sma u »Hrvatskoj Vili« god. 1882. Ove su godine izišie u Bio¬ 
gradu »Pjesme protiv tyranije«, koje je po Hugovim »Les Cha- 
timents« spjevao Dragutin Stanojević. 

/ T ° je . ona ista Jeannetta, koja se onomadne udala za 
JJauđet-ova sina. 

Nadpis je knjizi upravo trebao da bude »Djedova sreća«, 
ali se starina bojao osvete sudbine, koja ga je već i onako 
ljuto ujela bila. On je izvanredno ljubio djecu i možda nikoji 
pjesnik nije o djeci tako liepo pjevao kao on. Prekrasne su 
mu već predjašnje pjesme o njegovoj rodjenoj djeci, a ovdje se 
vidi, da ga je ovo dvoje unučadi već sasvim zaludilo. On pro¬ 
matra diete u zibci, kad brblja, kad se igra u vrtu; opisuje, 
kako se s njima sam igra, kako im pripovieda razne priče 
i t. d. Kako li je mila ova pjesmica sa nađpisom »Živo¬ 
tinja« (III. i.): »Ivanka je sjedila u travi rumena i zami¬ 
šljena; ja se prikučih: »Reci mi, Ivanka, želiš li što?« — ta 
ja se pokoravam svemu, što joj je milo, pa vrebam i nasto¬ 
jim, da uviek razumijem, što god može sunuti kroz te bo¬ 
žanske glavice. — Ivanka mi odgovori; »Ja bih da vidim ži¬ 
votinju«. A ja joj onda pokazah u travi jednog mrava. »Eto 
je gle!« Nu Ivanka nije bila sasvim zadovoljna. »Nije to, ži¬ 
votinje su velike«, reče mi ona. Djeca sanjare o velikom. Njih 
privlači okean svojim žalom, zibka ih svojom potmulom pjes¬ 
mom i začarava sjenom i strašnim biegom vjetrova; njima se 
mili, što je užasno; treba im čudesa. — »Nemam baš slona 
pri ruci«, odgovorih joj. »Hoćeš li što drugo, Ivkice, pa ćeš 
dobiti! Samo reci«. Onda Ivanka diže prema nebu svoj prstić. 
»To« reče. Bijaše sumrak, i na obzorju opazih, kako se po¬ 
molio ogromni mjesec«. 

Ili ova: »Oh, nebesa! Čitava je Kina na zemlji u koma¬ 
dima! Taj sud blied i mio kao slike u vodi, prekriven pti¬ 
cama, cviećem, voćem i lažima onog sinjeg ideala, koji se 
radja u plavetnilu sanjarija. Marica spremajući sobu gurnu ga 
iz nepažnje laktom, pa eto sad je razlupan. 1 Krasna li suda! 
Oblina mu je bila puna snova, zlatni su volovi tu pasli na 
livadi od porculana. Meni je bio mio, a kupio sam ga na quai-u. 
Kadšto sam ga tumačio ozbiljnoj dječurliji: To je yack, 
ovo je četveroruki majmun; ono je doktor ili možda kakav 

1 Marica je sobarica, koja je razbila onu kinezku vazu, koju 
pjesnik u početku hiperbolički nazivlje čitavom Kinom. 

magarac! .... Sova u svojoj duplji, kralj u svojim dvoro¬ 
vima, vrag u paklu! Viš, kako su ružni! Čudovišta su divna, 
a djeca to ćute. Životinjske ih divote začaravaju. Daklem meni 
je mnogo do tog suda stalo bilo, a sad on umrie. Unidjoh 
biesan, strašan i odmah se izderem: »Ko je to učinio?« Tužna 
li ulazka! Ivanka tada vidjevši, da se Marica upropastila, pa 
opazivši moj gnjev i njezin strah, pogleda me angjeoskim licem 
i reče mi: »Ja sam«. 

Onda Ivanka reče Marici: »Znala sam ja dobro, ako ka¬ 
žem, da sam ja, da papa ne će ništa kazati. Ja se njega ne 
bojim, jer on je moj djed. Vidiš, on nema vremena da se srdi; 
on se nikad ne razljuti jako, jer on mora da nadgleda cvieće, 
a kad je vrućina, on nam kaže: ne idite gologlavi na sunce, 
ne mojte da vas ujede kakva životinjica. Trčite, ne vucite psa za 
ogrlicu; da ne izskliznete na velikim stubama, i da se ne uda¬ 
rite o mramorne uglove. Igrajte se, pak onda ode pod drveće«. 
Može li se divnije prikazati ono sladko bezazleno dječije te¬ 
panje? Ta, i ovako mu se u prozi osjeća donjekle car, a ka- 
koli se istom dojimlje u umjetnim stihovima! 

Od god. 1878.—1880. izda četiri spjeva kao četiri diela 
filozofskoga sustava svoga. Nadpisi su im ovo: »Pape«, »La 
Pitie supreme«, »Religions et Religions« i »L Ane« 
Iz tih mu se djela jasno razabire i njegova vjera: vjerovao je 
pouzdano u Boga i neumrlost duše; pa ipak su ga mnogi na¬ 
zivali bezbožnikom. 

Dne 26. veljače god. 1881. proslaviše mu rodjendan kao 
narodnu svetkovinu. Živa ga kovaše u zviezde kao najslavnijeg 
pokojnika. Već mu je prošle godine bila sjajno proslavljena 
petdesetgodišnjica njegova Hernana, nu ovo je slavlje daleko 
nadmašilo ono predjašnje i čitava mu je kuća i ulica bila izkićena 
cviećem i viencima; nekoliko je tisuća ljudi i djece prolazilo 
mimo njegovu kuću, 1 a siedi je starina stojeći kod prozora sa 

1 Treba znati, da je Victor Hugo kasnije opet veoma obo¬ 
gatio svojim književnim radom, koji mu je obilno naplaćivan 
bio. Nedavno mu je zet Vacquerie statistički dokazao, da se 

Slike iz svjetske književnosti. I. 

svojom zlatnom unučadi primao i odzdravljao čestitke i 
klicanje razdragana naroda. Grad Pariz odredi, da se trg i 
ulica, gdje je on stanovao, okrste njegovim imenom. 

Naskoro za tim pokaže, da još u njega nije usahnulo vrelo 
poezije izdavši djelo: »Q_uatre vents de l’esprit«. Tu je 
u kratko prikazan čitav rad Hugov u glavnim crtama, ili ba¬ 
rem njegovi glavni oblici, satira, drama, oda i epopeja. Od 
svake te vrsti ima po koji uzorak u toj knjizi. Pjesnik je htio, 
kako liepo primjećuje Dupuy, da poput glasbotvorca, koji je 
razvivši svoju simfoniju pri koncu sastavio u skladnu kitu 
glavne motive svoga djela, tim sintetičkim putem utisne slu¬ 
šatelju u mozak sliku svoga djela. 

Godinu dana kasnije izidje mu još drama »Torque- 
mada«, koja se nije prikazivala, a mjeseca svibnja g. 1885. 
razboli se Victor Hugo iznenada i već dne 22. t. m. iz- 
pusti svoju plemenitu dušu. Otišao je na onaj drugi sviet, kako 
je sam prorekao »u doba kad ruže cvatu«, a u 83. godini ži¬ 
vota svoga kao i Goethe. Jedva da je ikoji car s tolikim sla¬ 
vljem sahranjen kao ovaj mićenik muza. To je bila prava 
apoteoza; Francuzka je osjetila, da je izgubila prvoga sina 
svoga. Tielo mu je bilo izloženo na odru pod ogromnim sla¬ 
volukom parizkim, Are de Triomphom; predsjednik republike 
odredi, da mu se kovčeg položi u Pantheon, koji je do 
to doba bio običnom crkvom, a od tada se u njemu sahra¬ 
njuju slavni Francuzi, koji su sav svoj život i rad domovini 
svojoj posvetili bili. 1 

Za njim je ostalo dosta posmrčadi, od koje je dosada 
izdan g. 1886. »Le Theatre en Liberte« i »La Fin de 
Satan I.«, kasnije još ugledaše svieta: »Choses vues«, 
»Toute la Lyre«, »Amy Robsart«, i ove godine »En 

ovih zadnjih pet, šest godina prodavalo godimice prosječno za 
milijun i po franaka njegovih djela. A koliko su mu istom 
za života kupovali i čitali divna mu djela? 

1 U »Javoru« g. 1885. slavi ga u nas J. Simeonović-Čokić 
u pjesmi »Na grob Victoru Hugu« kao pjesnika slobode i čo¬ 
vječanstva. 

voyage« i krasni spjev »Dieu«; ti umotvori ne umanjiše nje¬ 
gove slave, kao što ne će jamačno ni ostala još mu neizdana djela. 

* 

* # 

Mučan je posao obuhvatiti rad tolikoga velikana i pri¬ 
kazati ga u tolišnom prostoru; nu još je teže sve pribrati i 
izreći sud sa nekoliko rieči. Budimo zadovoljni, ako mu iz- 
taknemo glavne i značajne crtice njegove. 

Ponajprije valja razlikovati u razvoju toga velikoga pjes¬ 
nika dvie perijode, prvu ili čistu romantičnu perijodu, u kojoj 
je V. Hugo stvarao samo umjetnosti radi, a koja prestaje go¬ 
dine 1843. padom njegovih »Burgrava«; i onda drugu peri- 
jodu, gdje se pjesnik koracajući sa svojim viekom primiče rea¬ 
lizmu, a u svoja djela mieša političke i socijalne ideje. To je 
perijoda prognanstva i zadnjih mu godina. 

Sve su mu drame, osim Torquemade (g. 1882.) i po¬ 
smrčadi iz one prve perijode; njegove su daklem drame ro¬ 
mantične drame, a prema tome i historičke. 

Tako mu valja romane i lirsku poeziju lučiti. Romantični 
su romani: Bug-Jargal, Han d’Islande i Notre Dame de Pariš; 
Les Miserables pak i ostali jesu socijalni romani. Isto tako 
valja razlikovati sbornike lirskog mu pjesničtva, koji dopiru 
do god. 1840., od onih, koji počinju s progonstvom. 

Vidjesmo, da se Victor Hugo ogledao na sva tri polja 
pjesničke umjetnosti, na lirskom, epskom i dramatskom. 

Kao lirski pjesnik može se Victor Hugo mjeriti ne samo 
s prvacima francuzke, nego i svjetske književnosti. U njega 
su se sastala sva svojstva velikih liričara: subjektivnost, bujna 
mašta, divne i raznolike slike, liep ritam, krasan srok i bo¬ 
gatstvo riečima. Uz La Fontaine-a je on najskladnije stihove 
u francuzkoj književnosti spjevao; oni mu teku neprisiljeno, 
naravno kao što šumski potočić romoni, te su postali uzorom 
kasnijim pjesnicima ne samo francuzkim, nego i drugih naroda. 

Kako je njegovu geniju glavna značajna crtica subjek¬ 
tivnost, nije toliko uspio u epskoj i dramatskoj struci, 
koje ištu, da pjesnik sebe zaboravi, i da se sav stopi s onim 

predmetom, o kojem piše, t. j. da bude objektivan. Hugo 
pak uviek sebe promatra; on gleda ljude i sviet samo kroz 
prizmu svoje bujne mašte. Odtuda u romanima i dramama 
njegovim izlaze na pozornicu sama bića njegove mašte, a ne 
značajevi; otuda u romanima ima premnogo opisa, a u dramama 
predugih lirskih govorancija. Inače su mu drame vješto sastav¬ 
ljene. Ako i nije daklem velik romanopisac ni dramatičar, on 
je jamačno uz Musseta najveći lirski pjesnik francuzki, a gotovo 
jedini epski. 

Ljepoti njegovih djela naudiše navlastice ove mu mane: 
vrlo su mu mile antiteze i opreke, koje su često čudne i tražene; 
sve mu se je mililo, što je bilo neobično, strašno i grozno, 
te je stoga pretjerivao pojačavajući izraze i šireći suviše opisi¬ 
vanje. I karakterisanje mu je često pretjerano. Lica, koja je on 
stvorio, često su psiholožke nemogućnosti: razbojnici sa naj- 
nježnijim čuvstvima o časti, propale nesretnice, koje moć 
prave ljubavi pretvori u ženske ideale, kako smo već napo¬ 
menuli kod Marion Delorme, Lukrecije Borgije i t. d. Tako 
je u Hernanu hajduk prikazan kao ogledalo svih vitežkih 
vrlina, a u Ruy Blasu se stekoše svi plemeniti darovi duha i 
srca u duši jadnoga lakaja. Napokon valja dodati one vec napo¬ 
menute nakaze i patuljke, koje je toliko puta s osobitim uži¬ 
vanjem prikazivao. 

Pa ako se i s toga možda ne će do vieka čitati sve njegove 
drame i romani, jedno će mu ostati neumrlo: ono njegovo 
veliko, plemenito srce, puno tople ljubavi za svoju domovinu 
i čovječanstvo, srce, koje je osjećalo svaku tugu i nevolju 
svoga naroda i svega ljudstva, a koje je kucalo za svim što je 
plemenito i uzvišeno. 

Humanitet mu je vjerom, glavnom tendencijom u svim 
mu djelima; on mu je odredio politički program, on ga je 
doveo i do socijalizma u najplemenitijem smislu te rieči. 

Uz to nježno srce bijaše u njega čvrst i čist značaj. Stupio 
je na političku pozornicu kao royalista, a zadnjih je godina 
bio vodjom skrajne ljevice; nu nikada nije okretao svoga plašta 
prema vjetru, te ni sjena sumnje ne može pasti u moralnom 

pogledu na njegovu političku prošlost, pa ma koliko da se 
promjena u njoj opažalo. Ta, koliko se vladavina u Francuzkoj 
za njegova života promienilo! 1 A on je svagda narodu pred¬ 
njačio idući za tim, da se ukloni ono što ne valja, a da se 
poluči ono, što je bolje. 

Pa recimo, da i nije baš bio velik državnik, ali kao čestitomu 
značaju i velikom pjesniku težko mu je naći premca u našem 
vieku. Kao pjesnik je svojom univerzalnošću, bujnom maštom, 
bogatim jezikom i oblicima pomladio već gotovo ukočeni jezik 
i knjigu francuzku; stih je oslobodio starih veriga i umjetno 
ga promienio, razširio je okrug pjesničkomu promatranju za- 
dubavši se u najdublje strane naravi, umjetnosti, čovječjega i 
narodnoga života, te time zadahnuo francuzku knjigu novim 
životom, koji se je kasnije širom svieta odjekivao. Stoga nije 
čudo, da ga danas Francuzi slave kao prvaka svoga u modernoj 
si književnosti, i da mu svako priznaje, da je bio pravi i možda 
jedini im genij ovoga vieka. 

1 Rodio se je za prve republike, a živio je od g. 1804.—• 
1814. za prvoga carstva (Napoleon I.), od g. 1815.—1848. za 
restauracije (Ljudevit XVIII. i Karlo X.), od g. 1848.-—1852. za 
druge republike, od g. 1852.—1870. za drugoga carstva (Napo- 
leon III.), i napokon od g. 1870. do smrti za komune i treće 
sadašnje republike. 

